
Preložil EDUARD V. TVAROŽEK
Obálku navrhol VLADIMÍR MÁCHAJ
Preložené z nemeckej predlohy Rückkehr zur glücklichen Insel,
Verlag Ullstein, Wien, 1953,
s použitím anglickej predlohy The Happy Island,
George Alien & Unwin Ltd, London, 1952.
1. NÁVRAT DO JUŽNÉHO PACIFIKU
List – Do južného Pacifiku na plti Kon-Tiki – Súostrovie Raroia – Plavba dlhá 6000 míľ – Tahiti, ako vyzerá v skutočnosti – Uzavretá skupina ostrovov – Honba za škunerom – Príbeh Čen Ho – Náhly odchod – Dvaja hľadači pokladov a jeden misionár – Nebezpečné ostrovy – Plavba, aká nemá páru – Sopka, alebo atol? – Pán Homér na Fakarave – Polynézska moreplavba – Krížom cez príboj – Šťastné stroskotanie – V lagúne na Raroii
Jedného dňa prišiel z Francúzskej Oceánie list, ktorý by v preklade znel asi takto:
Penetito Tane a jeho Vahine. Pozdravujeme vás. Amen.
Posielame vám tento krátky list, aby sme sa spýtali, prečo nejdete. Čakáme a nemôžeme sa vás dočkať. Všetko je pre Vás prichystané. Príďte k nám a budeme chodiť v noci chytať ryby na útes a každé ráno s oštepom do lagúny. Tohto roku je aj plno korytnačiek. Doneste si svoju škatuľu, ktorou sa robia obrázky. Mairagi má maličké a Tena zomrela. Ale v poslednom čase to s ňou aj tak nestálo za veľa. Čaká vás tu plno kokosových paliem a chlebovníkových stromov. Maruake zasadil pre Vás aj citrónovník, ale vyhynul. Všetci sa tešia, že prídete a že budete tancovať kori haki a ostatné tance. Pošlite nám list a povedzte, kedy prídete. Už vieme povedať „kutemoro“ (good morning) a „kutenat“ (good night). Amen.
List bol od náčelníka z Raroie, bezvýznamného malého koralového ostrova v súostroví Tuamotu, o ktorom som vôbec nepočul, kým ma tam začiatkom novembra 1947 náhodou more nevyvrhlo na breh i s mojimi piatimi druhmi – Nórmi, s ktorými som sa plavil na plti Kon-Tiki. Bolo to moje prvé stretnutie s južným Pacifikom, a bolo úchvatné. Nezabudnuteľným dojmom zapôsobili na mňa žiariace farby koralov, večný hukot príboja, hra slnečných lúčov v korunách paliem, predovšetkým však velebná tichosť a pokoj tohto kúska zemegule. Dva týždne sme sa potulovali po piesku prežiarenom slnkom, chytali sme ryby a kúpali sa v krištáľovo čistej vode lagúny a tancovali a spievali s veselými, priateľskými Polynézanmi, ktorí, ako sa zdalo, mali na tomto svete iba jedinú starosť: aby sme ich príliš skoro neopustili. Túto starosť sme prežívali spolu s nimi, ale tam kdesi na opačnej strane zemegule nás čakali súrne povinnosti, a preto sme so žiaľom v srdci konečne museli odísť.
Cez nasledujúce mesiace, keď sa život v meste stal neznesiteľným a hmla a zima prenikali človeku až do duše, často som si želal, aby som bol zase na slnečnej Raroii, kde sa každý zdal taký šťastný a život taký jednoduchý. Zakaždým, keď sa mi v mysli vynorili tieto žiarivé spomienky a začal som snívať o inom, lepšom svete, môj rozum mi hovoril, že ani v južnom Pacifiku nemôže byť život taký bezstarostný a jednoduchý, akým sa nám javil počas nášho tamojšieho krátkeho pobytu. Veď návštevy cudzincov tu boli zriedkavé a stroskotáme plte na ostrove bola ešte nezvyčajná udalosť, ktorú bolo treba osláviť. My sme videli Raroiu v sviatočnej nálade a stavať si celú svoju predstavu o nej len na našich chvíľkových dojmoch by bolo asi toľko, ako chcieť posudzovať Anglicko podľa toho, ako vyzerá v deň národného sviatku alebo pri oslavách nejakého kráľovského jubilea. Iní ľudia, ktorí mali dlhoročné skúsenosti zo života na ostrovoch južného Pacifiku, rozprávali skľučujúce príbehy o falošnosti domorodcov a uisťovali ma, že život je tam jednotvárny, ťažký a nebezpečný. Ale napriek tomu všetkému neprestal som snívať o južnom Pacifiku, a keď sa mi asi o dva roky nato naskytla príležitosť podniknúť novú, vlastnú bádateľskú cestu do Francúzskej Oceánie, neváhal som ani chvíľu.
Asi v tom istom čase prišiel list od Teku. Tento list mi pripomenul dávny sľub, ktorý som však ani nemyslel nijako zvlášť vážne. Pri slávnosti na rozlúčku s Raroiou, keď hudba hrala práve najpodmanivejšie a vôňa kvetinového venca, čo som mal okolo krku, mimoriadne silne ma opájala, náčelník Teka sa ma opýtal, či sa ešte vrátim. Iste nikoho neprekvapí, že v takejto chvíli som hneď a bez váhania odpovedal, že sa vrátim tak rýchle, ako len budem môcť. Zdá sa, že náčelník bral môj sľub oveľa vážnejšie, než som ho ja dával, a po dvojročnom čakaní už zrejme nevedel ovládnuť svoju netrpezlivosť. Skoro nato prišiel druhý list, prečo som si už dávno nepostavil novú plť a nebol už na ceste k nim i so svojou vahine. Vo zvláštnom postskripte mi radil, aby som si volil cestu cez Panamský kanál, i keby to malo stáť viacej, lebo plaviť sa okolo mysu Horn by trvalo pridlho. Ale nech som akokoľvek zápasil s problémom, návrat na Raroiu sa mi zdal celkom nemožnou vecou. Moja nová výprava mala celkom iný cieľ a úlohy, ktoré si vyžadovali, aby sme stále cestovali, a pri tomto cestovaní nebolo nádeje, že Raroiu čo len zďaleka uvidíme.
Zatiaľ čo sme sa pomaly chystali, príliv listov z Raroie neustával a ja som čoraz viac myslieval na ostrov a jeho veselých obyvateľov. Aby som sa utešil, z času na čas som vytiahol listy náčelníka Teku a nahlas som ich čítal svojej žene Márii Terézii. Ja pravda, pokladali sme to predovšetkým za zábavku z dlhej chvíle, lebo sme si uvedomovali, že máme iné a oveľa dôležitejšie povinnosti, než spĺňať môj nemožný sľub. Ale jedného večera, keď bolo v mojom čítaní Tekových listov zrejme viac citu a presvedčivosti než obyčajne, Mária ma prerušila slovami:
„Ty si celý preč do Raroie a ja mám reumu. Prečo by sme sa obidvaja nemohli zbaviť týchto pliag, skôr než začneme vážne našu etnografickú prácu – vo Francúzskej Oceánii? Ak ta hneď odídeme a pobudneme niekoľko mesiacov na Raroii, budeme si môcť pripraviť veľkú časť svojej budúcej práce, zoznámime sa s podmienkami a naučíme sa polynézsky. A to musíme urobiť tak* či tak.“

Nuž, mala pravdu a tak sme sa rozhodli ísť. Náš program bol veľmi jednoduchý. Videl som Raroiu v slávnostnej chvíli a veľmi sa mi páčila. Teraz by sme chceli skúsiť, ako chutná každodenný život, a zistiť, v čom je tamojší život lepší alebo horší ako každodenný život u nás. Nehľadali sme primitívny a „prirodzený“ život v úplne panenskom raji, a to jednoducho preto, že také niečo už dávno nejestvovalo, ani na Raroii nie. Proste chceli sme žiť začas v inej kultúre, než je naša, za iných podmienok, medzi inými ľuďmi, ktorí majú iné zvyky a iný názor na život, a chceli sme skúsiť, či sa budeme vedieť u nich udomácniť a či budeme vedieť oceniť klady ich spôsobu života.
A tak sa stalo, že jedného pekného dňa začiatkom apríla 1949 sme stáli na prístavnej hrádzi v Papeete, hlavnom meste Francúzskej Oceánie, a okolo nás časť debien kníh, dva plné kufre zimných šiat (prišli sme rovno zo studenej severskej zimy) a nespočetné množstvo iných užitočných a neužitočných vecí. O Tahiti sme si nerobili nijaké ilúzie a vedeli sme veľmi dobre, že hlavnou atrakciou ostrova nie je jeho divokosť a primitívnosť, ale skôr nádhera jeho scenérií a jeho pokoj.
Raroia patrí Francúzsku a tvorí spolu s ostatnými ostrovmi súostrovia Tuamotu, so Spoločenskými ostrovmi, Gambierovými ostrovmi, Marquezami a ostrovmi Austral spoločnú administratívnu oblasť, ktorá sa nazýva Francúzska Oceánia. Preto sa nám zdalo ďaleko najmúdrejšie rezervovať si miesta na francúzskej lodi, ktorá premáva asi raz za tri mesiace medzi Marseille a francúzskymi kolóniami v Tichom oceáne. Na náš dopyt sme dostali od lodnej spoločnosti mimoriadne úctivý list, v ktorom nám oznamovali, že pre panujúcu cestovnú horúčku, ktorá dosahuje priam šialené rozmery, pre rozličné veľmi vážne povojnové ťažkosti, pre nedostatok tonáže, pre valutové ťažkosti, pre zmeny vo vládach a ministerstvách, ako i pre ďalšie podrobne uvedené príčiny nám spoločnosť bohužiaľ nemôže poskytnúť miesta v kajute. Ale ak by sme vraj i napriek tomu zamýšľali reflektovať na ich služby (čo by pre nich bolo mimoriadnou poctou), máme sa dať do styku s ich ústredňou, ktorá nás s najväčším potešením zaznačí do zoznamu uchádzačov, a na základe toho dostaneme najneskôr (toto slovo bolo podčiarknuté), do dvoch rokov oznámenie, kedy môžeme počítať na dve miesta na lodi.
Po krátkej porade sme sa rozhodli zvoliť si inú cestu. Táto druhá cesta znamenala malú zachádzku smerom New York – San Francisko – Papeete a až potom, po absolvovaní desaťtisíc kilometrov (a temer toľkých fliaš coca-coly) sme sa konečne blížili k svojmu cieľu. Aj čakanie na loď, obstarávanie výstroja a všelijaké iné chystačky trvali dosť dlho, a keď sme konečne videli z kapitánskeho mostíka nórskeho parníka „Thor I. vystupovať z Tichého oceána prvé pacifické ostrovy, prešlo už viac než tri mesiace odvtedy, čo sme jedného búrlivého februárového dňa odcestovali z Gőteborgu.
Istý románopisec s bujnou fantáziou tvrdil, že vôňu kvetov z Tahiti cíti človek už dlho predtým, než zazrie ostrov. V skutočnosti však treba čakať, kým lod neprirazí k molu v prístave Papeete. Až potom udrie človeka do nosa silná vôňa, ale tá bohužiaľ nepochádza od exotických kvetín, lež od zhorknutej kopry. A tak je to na celom Tahiti, tejto perle Tichomoria. Dnes ani tu nie je o nič divokejšie ako u nás. Západná civilizácia sem už dávno víťazne vtiahla a s ňou všetko to, čo k nej patrí ako potkanovi chvost: autá, kiná, pohlavné choroby, konzervy, politické strany, zvlnený plech, sklo, osemhodinový pracovný deň a mnoho iných „požehnaní“. Je priam ohromujúce, ako starostlivo a s akým úspechom sa obyvatelia Tahiti pousilovali vybrať si najhoršie stránky našej kultúry a ako harmonicky stmelili toto „dračie semeno“ so zle pochopenými zostatkami svojej vlastnej kultúry.
A rovnako dôkladne sa zmenili aj takzvaní domorodci. Temer dvojstoročný styk s námorníkmi, vojakmi, úradníkmi koloniálnych národov, turistami a inými príležitostnými návštevníkmi ostrova totiž mal za následok také zmiešanie rás, že by človek narazil na obrovské prekážky, keby sa dnes chcel pokúsiť spomedzi sedemnástich tisíc indivíduí, ktorí sa označujú za „domorodcov“, vyhrabať aspoň jediného predstaviteľa čistej tahitskej rasy.
Pravdu povediac, jediná skutočne primitívna vec na Tahiti bol náš „hotel“ v Papeete. V tejto hnusnej cementovej škatuli je dvadsaťosem drevených priečinkov – „izieb“! – s posteľami natretými na ružovo, zeleno, bledomodro a šedo a slovom a písmom dve umývadlá. Pred jedným sedel stále ako nejaký cerberus obrovský nesympatický pes pochybnej rasy, a druhé bolo a ostalo nepoužívateľné.
A preto to najlepšie, čo človek o tomto ostrove môže povedať, je, že tu panuje večné leto, že príroda je tu taká pekná ako na farebnej americkej pohľadnici a že Tahiťania, lepšie povedané obyvatelia Tahiti sú ľudia celkom obyčajnej sorty. Preto ten, kto hľadá len pokoj a zotavenie v príjemnom prostredí, nemá nijakej príčiny byť tu s niečím nespokojný, pravda, okrem cien, ktoré sú tu približne dvojnásobné ako v lepšom švédskom kúpeľnom mieste – a to už niečo znamená.
Ale toto nás veľmi málo trápilo, lebo pre nás bolo Tahiti len medzistanicou, na ktorej sme si chceli urobiť posledné prípravy a nájsť škuner, ktorý nás odvezie na ostrovy Tuamotu. Ale ako sme čoskoro zistili, toto bolo ľahko povedať, ale ťažko vykonať. Všetci ľudia, na ktorých sme sa obrátili o radu, mali len veľmi hmlistú predstavu o súostroví Tuamotu a o prípadnom lodnom spojení s ním, a náš úmysel, usadiť sa na Raroii, napodiv vyvolal u všetkých všeobecné krútenie hlavou a zle zakrývaný úžas. Nikto nevedel pochopiť, ako možno opustiť Tahiti pre nejaký smiešny koralový ostrovček. Vyzeralo to tak, ako keby ste chceli Štokholmčanovi nahovoriť, že hore v Laponskú je život ďaleko zaujímavejší a príjemnejší. Veď Tahiťania „prišili“ týmto koralovým ostrovom meno „Tuamotu“, ktoré došlo medzinárodného rozšírenia, ale ktoré nie je nijako lichotivé; opatrne preložené znamená totiž „Ostrovy za chrbtom“. Avšak sami obyvatelia týchto hrdých atolov nazývajú svoju vlasť oveľa romantickejšie – „Paumotu“, čo znamená „Oblačné ostrovy“.
Vystríhali nás aj pred všelijakými nebezpečenstvami a nepohodlím, najmä pred slnečným úpalom, stroskotaním, nedostatkom vody, pred žralokmi – ľudožrútmi, zákernými domorodcami a všetko pustošiacimi víchricami. Jeden predstaviteľ „Assemblée Représentative“ zhrnul všetky námietky celkom zničujúcim spôsobom dokopy a vyhlásil s viditeľným odporom:
„Tuamotu! Ale, moji drahí, veď tam jedia psov! A obyčajná pitná voda tam stojí dvadsaťpäť frankov fľaša…“

Pravda, skoro sme zbadali, že ešte v živote ani len nevkročili ani na jeden z ostrovov skupiny Tuamotu, a tak to vari bolo aj s ostatnými, najmä s tými, čo nás najhorlivejšie odhovárali od nášho zámeru. Obyvatelia Tahiti sú totiž nepredstaviteľní lokálpatrioti. Väčšina z nich si za celý život nedá ani tú námahu, aby navštívili susedný ostrov Moorea, ktorý leží sotva pätnásť kilometrov západne od Tahiti.
Jeden administrátor sa nás s obavou pýtal, či nie sme náhodou krátkozrakí. Vraj hneď po vojne sa akýsi mladý Francúz pokúsil žiť idylickom životom na jednom atole v súostroví Tuamotu. Ale keďže mal zlý zrak a ani nemohol narábať harpúnou, ani nevedel rozoznať divé kokosové orechy od jedlých, musel už po niekoľkých mesiacoch zanechať tieto pokusy a vrátiť sa do Papeete. Bez rýb a kokosových orechov je raj na ktoromkoľvek ostrove súostrovia Tuamotu nemysliteľný – a pravdu povediac, s nimi tiež nie. Uistili sme nášho priateľa administrátora, že nemienime nasledovať tento príklad, a aby sme sa vyhli jeho ďalším proti dôvodom, ukázali sme mu náš výstroj, nadbytočné zásoby americkej armády a naše konzervy.
Na nešťastie sme si nedoniesli všetko, čo sme potrebovali, lebo sme dúfali, že v Papeete si budeme môcť zásoby doplniť. Pravda, teoreticky to bolo možné, ale v skutočnosti boli naše problémy nepredstaviteľne skomplikované čudnými obchodnými zvykmi v Papeete, kde väčšina obchodníkov boli Číňania. Ani jeden obchod nie je špecializovaný, vo všetkých predávajú všetko, podľa záľuby majiteľa, alebo ako to diktuje vývoj trhu, a tak nie je nič nezvyčajné vidieť v špinavých čínskych obchodoch taký rozličný tovar, ako ľadničky, klobúky, žiletky, gramofónové platne, liehoviny, visacie zámky a gumové cumle, všetko v divokej zmesi. V každom obchode, do ktorého sme vošli, mali všetko, ale, pravdaže, práve to nie, čo sme potrebovali, a tak sme po niekoľko týždňov celé dni prebehali po obchodoch, až nám v hlavách hučalo od čínskych mien, ako: Wing, Sang, Man, Lung, Nam, Han, Ping, Pang, Pong.
Oveľa viac nás však deprimovalo, že „tahitskí Švédi“ Charles Svensson a Alf Kinnander, ktorí mali dlhoročné skúsenosti ako správcovia plantáží na súostroví Tuamotu,. taktiež krútili hlavou, keď sa dozvedeli o našom veľkom pláne. Avšak Svensson žil sám s ananskými robotníkmi, ktorí nerozumeli inej reči než divokému jazyku svojej vlasti, a Kinnander žil neskôr na tom istom ostrove, tak isto celkom osamotený, medzi Tahiťanmi, a ešte k tomu cez druhú svetovú vojnu. Vtedy bolo hotovým šťastím, keď sa na ostrove zjavili jeden – dva škunery do roka, a okrem toho im chýbalo aj to najprostejšie pohodlie. Preto sotva možno ich skúsenosti brať ako typické. Naproti tomu my sme sa chceli usadiť na ostrove, kde sú ľudia, dobrí priatelia!, ktorí nás už túžobne očakávajú. Okrem toho sme boli dôkladne vystrojení pre trópy z nevyčerpateľných zásob americkej armády. Preto sme sa nedali presvedčiť. Jedného pekného dňa, keď naše prípravy už boli natoľko pokročili, že nám chýbalo len konzervované maslo a žiletky, zašli sme si ku komisárovi pre súostrovie Tuamotu a vysvetlili sme mu, že chceme ísť na Raroiu a ostať tam prinajmenej rok; dôvodili sme, že za kratší čas je nemožné urobiť si správny obraz o pomeroch na ostrove. Náš milý komisár sa poškrabal na brade a povedal:
„Hm, Tuamotu! Vy vari neviete, že Tuamotu sú uzavretá oblasť? Keďže už mali v Tahiti odstrašujúci príklad, rozhodli francúzske úrady už pred rokmi, že ušetria aspoň túto skupinu. Od tých čias sú ostrovy Tuamotu pre všetkých nepovolaných v zásade uzavretou oblasťou. Teda i keby som chcel, nemohol by som povoliť, aby ste sa tam usadili, už i preto nie, lebo tam nieto ani francúzskych úradov, ani polície.“

Odmlčal sa a zahľadel do neurčita. (Asi videl nekonečný zástup paragrafov zákonov defilovať pred svojím duchovným zrakom.) No o chvíľu prišiel zase k sebe a celkom bezprostredne povedal:
„Ale vo vašom prípade by sme vari mohli urobiť výnimku.
S uľahčením som chmatol po taške, v ktorej som mal svoje doklady.
Keď sme o hodinu opustili jeho kanceláriu, mali sme v ruke doklad vo francúzštine a tahitštine a na ňom hromadu modrých pečiatok. Od roku 1914 sme zrejme boli nielen prví cudzinci, ale vôbec prví belosi, ktorí dostali povolenie žiť na jednom z ostrovov skupiny Tuamotu.
Tým však naše trampoty ešte neboli ani zďaleka skončené. Ešte stále sme boli na sedemstopäťdesiat kilometrov od Raroie, a teraz išlo o to, nájsť loď, ktorá má v programe pristáť aj práve na tomto ostrovčeku. Dopravu so sedemdesiatimi ôsmimi ostrovmi súostrovia Tuamotu obstaráva pol tucta škunerov, z ktorých ani jeden nemá viac ako sto päťdesiat ton a ktoré tu nakupujú kopru a perleť a na ostrovy privážajú múku, cvičky, vodičky na vlasy, konzervy, pestrofarebné látky, zakázané liehoviny a iné životne dôležité články. Produkcia kopry ani zďaleka nekryje dopyt, preto je konkurenčný boj veľmi ostrý a lodné spoločnosti nemajú ani trocha chuti prezrádzať1 presný cestovný poriadok škunerov. Boja sa totiž, že konkurencia by im mohla vyfúknuť kopru pred nosom. Úrady sa ustavične usilujú zaviesť do lodnej dopravy poriadok, preto vydali nariadenie, že cieľ a deň príchodu lodí musia byť vyvesené na pošte v Papeete. Také oznamy tam skutočne aj sú, ale skoro nikdy nesúhlasia. Aby sme získali o niečo spoľahlivejšie údaje, zišli sme do prístavu, kde sme po troche hľadania šťastlivo naďabili na jedného kapitána, ktorý sedel v putike a tvrdil, že sa chystá na plavbu do súostrovia Tuamotu.
„Pristanete aj na Raroii?“ – pýtali sme sa dychtivo.
„Raroia? Počkajte, nech porozmýšľam! Nuž, viete, to závisí len a len od toho, či už budeme mať dovtedy dosť kopry na palube alebo nie.
„Hm. Ale ak budete mať na palube cestujúcich na Raroiu?“

„Nuž, ak by som šiel na Raroiu, tak ich tam vylodím, pochopiteľne. Ak nie, nuž budú musieť ísť so mnou nazad do Papeete.“

„Hm. A ako dlho trvá cesta na Raroiu – ak tam pristanete?“

„To závisí celkom od toho, na ktorých ostrovoch pristanem predtým. Niekedy to ide celkom rýchle, povedzme päť – šesť dní, niekedy to trvá dlhšie, možno dva týždne, možno i viac, a niekedy ta, ako som už povedal, ani nejdeme.“

Pánu kapitánovi zrejme neveľmi záležalo na pasažieroch.
Ktosi spomenul, že Vaiete obyčajne pristáva na Raroii. Ponáhľali sme sa späť do prístavu, ale čoskoro sme zistili, po prvé, že Vaiete chodí do celkom inej časti súostrovia Tuamotu, a po druhé, že tento škuner už dávno nabehol na útes a čaká sa na akýsi záhadný „jarný príliv“, ktorý ho uvoľní z útesu. Ale to mohlo trvať ešte veľmi dlho.
Hľadali sme ďalej za priateľskej podpory Louisa Carlssona. Carlsson je pôvodom Švéd. Za dobrých starých čias sa jeho otec – ako mnoho iných námorníkov – plavieval medzi Tahiti a Valparaisom, ktoré vtedy, pred otvorením Panamského kanála, bolo najvýznamnejším pre-kladišťom tovaru. Popritom šíril Carlsson senior po polovičke Tichomoria slávu švédskej pálenky a švédskeho predjedla, zvaného smôrgäs-bord. Vďaka úsiliu jeho syna prisľúbil nám konečne majiteľ škunera Denise, že nás vyloží na Raroii, bez ohľadu na to, či tam bude kopra alebo nie.
Medzitým však Denise ešte križovala medzi ostrovmi skupiny Tuamotu. Z dní sa stávali týždne a nebolo o nej ani slychu. Jedného pekného dňa sa rozchýrila zpráva, že dostala trhlinu a potopila sa na šírom mori. Toto sa, bohužiaľ, ukázalo dokonale pravdou.
„Škuner bol len nedávno v oprave, vymieňali mu kýlové dosky, a to je vždy nebezpečné,“ vykladal nám lodiar a pokrčil plecami, keď nám doniesol tú smutnú zvesť. „Ale veď viete, akí sú Tahiťania: spočiatku sú usilovní a natlčú vám klincov duplom aj tam, kde netreba, ale čím dlhšie trvá práca, tým viac sa im zunúva, a keď čert chce, môže sa stať, že niektorú dosku pri klincovaní jednoducho vynechajú. Tu v Tichomorí treba s takými maličkosťami rátať.“

Kapitán prisahal, že škuner by sa bol mohol udržať na hladine až po prístav v Papeete, keby sa len bolo posádke chcelo poriadne pumpovať. Ale keďže bola celá do chlapa z Tahiti, bolo prirodzené, že sa jej pumpovať nechcelo. Napriek zaprisahaniu a prosbám kapitána nasadlo mužstvo do člnov a veslovalo k najbližšiemu ostrovu. Tam si urobili obrovskú hostinu, na ktorej šťastlivo pojedli všetko, čo sa im podarilo zachrániť zo zásob a nákladu lode. Potom ich tam náhodou objavil iný škuner a dopravil ich nazad do Papeete.
Potom sme dlhší čas rozprávali o iných škuneroch, až kým sa objavil iste najoriginálnejší kapitán južného Tichomoria so svojím plavidlom a už to vyzeralo tak, že týmto je náš problém vyriešený. Jedného dňa totiž pristál v Papeete Francúz de Bishop so svojou čínskou džunkou Čen Ho. De Bishop bol dobrodruh medzinárodného formátu, ktorý bol vo všetkých moriach sveta. Kedysi bol policajným prezidentom v Číne, zažil bezpočet stroskotaní, bol v japonskom zajatí a mal za sebou veľa neobyčajných a zaujímavých zážitkov. Najviac ho preslávila jeho bláznivo odvážna plavba, ktorú podnikol roku 1935 na polynézskom dvojkanoe Kaimiloa z Havajských ostrovov okolo mysu Dobrej nádeje do Francúzska. No jeho terajšie plavidlo nebolo o nič menej zaujímavé než ono dvojkanoe. Bola to totiž čínska luxusná jachta, postavená pôvodne pre prírodovedeckú expedíciu, ktorá tesne pred začiatkom druhej svetovej vojny robila v južnom Tichomorí pozorovania. Pred nedávnom sa dostala do Oceánie a tu ju chcel de Bishop použiť na dopravu kopry.
De Bishop bol presvedčený, že na Raroii musí byť veľa kopry, lebo tam lode len zriedka pristávali, a preto bol veľmi ochotný pristáť tam v rámci svojho križovania pomedzi ostrovmi skupiny Tuamotu. Už vopred sme sa na to tešili, lebo lepšiu loď, ako bola Čen Ho, nebolo možno len tak ľahko nájsť. Bohužiaľ, čoskoro sa vyskytlo malé „ale“. Džunku bolo treba prestavať na dopravnú loď, ale hoci nás znova a znova uisťovali, že „na budúci týždeň“ bude loď schopná plavby, ostal termín nášho odchodu neurčitý a stále sa odďaľoval. Keďže sme chceli opustiť Papeete pred začiatkom novembrových búrok, museli sme sa nakoniec obzrieť po inej lodi.
Nastali dlhšie vyjednávačky s rozličnými moreplavcami. Konečne sme našli spásu v škuneri Moana. Od ostatných škunerov sa odlišoval len jedným – ale pre nás to bolo veľmi dôležité: mal na palube náklad pre Raroiu. Napratali sme teda našu batožinu a naše dve mačence (povedali nám, že Tuamotu sa len tak hmýri potkanmi) do jednej kajuty, ktorá sa z akejsi nevysvetliteľnej príčiny nazývala „salón“. Keď sme s tým boli hotoví, bola taká prepchatá, že pre nás v nej už nezostalo miesta. Tomu sa vraj máme len tešiť, uisťovali nás všetci, ktorí už mali skúsenosti so škunermi a špeciálne s Moanou, lebo v „salóne“ to tak páchlo po zažltnutej kopre, benzíne a plesnivej múke, že tam človeka hneď rozbolela z toho hlava. Bez toho, že by sme smútili za „salónom“, uložili sme sa teda na palube medzi skupinou domorodcov z Marquéz. Domorodci nás hneď chceli pohostiť akýmsi záhadným zeleným pudingom v hrdzavom hrnci, ale predovšetkým nás naučili, ako sa máme opatriť, aby sme v spánku nezleteli z paluby do mora.
S priateľmi sme sa rozlúčili veľmi narýchlo. Keď sme im hrdo rozprávali, že konečne odplávame, pozerali na nás so zrejmými pochybnosťami. Čoskoro sme sa dozvedeli prečo. Škuner mal odplávať najneskôr o piatej hodine popoludní. O hodinu však oznámil veliteľ, že odchod sa odkladá na deviatu hodinu. Keď sme sa ešte raz rozlúčili so svojimi priateľmi, ktorí sa tentoraz dívali na nás akoby ešte s väčšou pochybnosťou, a prišli sme o deviatej na loď, nebolo na palube ani živej duše.
„Štrajk!“ vysvetlil nám starý Tahiťan, ktorý sedel na móle na jednom z hrdzavých kanónov slúžiacich dnes už len ako mažiare. (Je to určite jeden z najmúdrejších spôsobov použitia kanónov, ktorý kedy ľudia vymysleli.)
„Štrajk?“ zvolali sme ohromení.
„Áno,“ povedal starý. „Matrózi dávno preč z Papeete. Tiež chcú mať zábavu, keď sú v prístave. Kapitán ide do krčmy a povie: „Dvíhame kotvy!“ Matrózi revú: „Strať sa! Práve teraz príjemne!“ Mnoho tak opitých, že nič neodpovedajú. Niekedy štrajkuje aj kapitán, niekedy mašinista alebo tak.“

„Štrajk“ trval ešte ďalšie tri dni, a potom dávali v meste film s Tinom Rossim, ktorý chcela vidieť celá posádka. Pravda, aj my sme ostali na pevnine, aby sa nám škuner nesprotivil ešte skôr, než zdvihne kotvy. Ale každé ráno sme putovali s obidvoma našimi mačencami pod pazuchou do prístavu – opýtať sa, či má škuner odplávať a kedy. Stále sme stretávali len rovnaké poľutovanie vyjadrujúce gestá a rezignovane krútenie hlavou, a už sme sa temer vzdali všetkej nádeje, keď sme na piaty deň ráno náhodou zbadali, ako matrózi odvažujú laná Maony. S mačencami pod pazuchou sme sa prihrnuli na mólo, kde posádka vyčíňala, ako keby mala zrazu strašne naponáhlo. (Zrejme boli celkom v koncoch s peniazmi.) Len čo sme vstúpili na palubu, už sa rozozvučali motory. O hodinu sme sa už kolísali na otvorenom mori a plávali sme k bludišťu z koralových ostrovov, ktoré tu nazývajú Tuamotu.
Poobzerali sme sa po palube a zbadali sme, že škuner sa v posledných dňoch premenil na ozajstnú Noemovu archu. Na prove sa tlačilo zo tucet prasiec, všade medzi krytou palubou a nákladom kotkodákali sliepky a hudrovali morky, pri predných prievlakoch si majestátne odpočívala krava a na strednej palube si voľne poskakovali dve kozičky a naberali roztopašné každého, kto sa k nim priblížil. Pasažierov tvorili naši priatelia z Marquéz, ktorí sa neprestajne kŕmili svojím podozrivým pudingom, niekoľkí domorodci z východných ostrovov Tuamotu, dvaja Tahiťania, ktorí vraj išli hľadať akýsi pirátsky poklad na jednom neobývanom ostrove, a nejaký misionár v bledomodrom kabáte. Hľadači pokladu boli spočiatku trocha skúpi na slovo a tvárili sa tajomne, čomu sa ostatne nebolo čo čudovať, ale zato misionár bol o toľko príjemnejší a zhovorčivejší a zabával nás hrou na ťahaciu harmoniku a peknými historkami. Jediné, čo ho trápilo, bol zrejme mučivý problém, ako by mohol veriacich svojho obvodu odučiť od zvyku – podľa neho barbarského – bozkávať sa pri stretnutí a lúčení navzájom na holý pupok. Často sa vracal k tejto pochmúrnej téme. No napriek svojim veľmi odlišným záujmom sa všetci cestujúci čoskoro úplne spriatelili a netrvalo dlho, že sme sa po bratsky váľali spolu krížom po palube a viedli živé diskusie o tajoch ostrovov Tuamotu, o nesmrteľnosti duše a nestálosti cien kopry. A zatiaľ si Moana pomaly, ale iste orala brázdu cez dusný Pacifik, a Tahiti sa ponáralo za nami do mora.
Odvtedy, čo portugalský mystik a cestovateľ Quiros kedysi začiatkom roku 1606 počas jednej svojej výpravy za novým, doteraz neobjaveným kontinentom, ktorého obyvateľov chcel obrátiť na katolícku vieru, zazrel prvé ostrovy skupiny Tuamotu, počíta sa právom časť oceána okolo týchto ostrovov medzi najnebezpečnejšie a najťažšie plavebné vody na svete. Je nemožné zistiť, ktoré ostrovy to Quiros objavil – a to nielen preto, že navigačné metódy na začiatku 17. storočia boli trocha nepresné a že Quiros dosť často prenechal určovanie kurzu plavby nebeskej moci, ale bezpochyby sú tu na vine aj ťažké zemepisné pomery. Ostrovy Tuamotu, ktoré sa podobajú ako vajce vajcu, sú v skutočnosti vlastne len nízke koralové útesy, ktoré sa dvíhajú len niekoľko metrov nad hladinu mora, a nájsť ich je neraz práve také ťažké, ako vyhnúť sa im. No z hľadiska plavby je ešte povážlivejšie to, že tieto útesy často nedosahujú ani hladinu vody, ale tvoria nebezpečné a neraz celkom neznáme plytčiny. K tomu ešte pristupuje skutočnosť, že morské prúdy medzi ostrovmi sú silné a zradné a že v čase od decembra do marca sú tu dosť často orkány. Nie bez príčiny sa teda hovorí o súostroví Tuamotu ako o „Nebezpečných ostrovoch“ alebo „Ostrovnom labyrinte“; sú to bezpochyby až príliš výstižné mená.
Jedna anekdota, na Tahiti veľmi populárna, nám veľmi názorne predstavuje, ako je to vlastne s navigáciou medzi jednotlivými súostroviami skupiny Tuamotu. Kapitán hovorí kormidelníkovi:
„Vidíš tamtie biele oblaky na horizonte? Veď loď rovno k nim.“

A potom ide spokojne do kajuty, ľahne si spať a do rána nasledujúceho dňa sa na palube ani neukáže. A keď sa tam ukáže, vydá rozkaz:
„Vtáci letia na juho – juhovýchod, to znamená, že je tu niekde zem. Obráť a drž sa za nimi, tak presne, ako sa len dá.“

Pomaly sa naozaj vynorí na horizonte zem. Po poobedňajšej sieste vyjde kapitán zase na palubu a rečie:
„Pozri, vo vchode do lagúny sú dve skaliská. To musí byť Takanea.“

Ale možno povie:
„Na južnej strane nieto paliem? To je iste Toau.“

Ak nespozná ostrov podľa výzoru, proste vystúpi na breh a opýta sa, kde je.
Na šťastie je to tak aj v skutočnosti. Hovorím „na šťastie“, lebo keby sa niekto chcel pokúsiť pracovať so sextantom a držať kurz podľa námornej mapy, mohol by sa ocitnúť zoči – voči nedozerným ťažkostiam a nebezpečenstvám. Posledná námorná mapa – ak možno takto nazvať zle kreslenú mapu s iba štyrmi pásmami hĺbok – pochádza z dobrých starých čias, z roku 1839, a je, mierne povedané, vonkoncom nespoľahlivá. Pravda, v poslednom storočí boli urobené v mape niektoré zmeny a doplnky, ale tým sa jej používateľnosť nijako nezvýšila. Väčšina zo zmien a doplnkov – azda okrem malých odchýlok v rokoch a vzdialenostiach – znie asi takto:
„Tento ostrov má podľa zpráv z roku 1862 ležať päť míľ na východ od udanej polohy. Roku 1911 ho udávajú značne severnejšie, dĺžka neistá.“

Tých niekoľko údajov, ktoré možno nájsť v navigačných príručkách, je tiež väčšinou chybných a iba mýli. V známej „Sailing Directions“ bola napríklad o jednom ostrove zo skupiny Tuamotu dlho táto poznámka:
„Tepoto. Ostrov sa zdá byť vulkanického pôvodu. Jeho brehy strmo klesajú do mora. Preliačina v strede ostrova, bezpochyby vyhasnutý kráter, tvorí prirodzenú kotlinu, často plnú dažďovej vody. Pôda, zložená z humusu, je neobyčajne úrodná, ale pestovateľské metódy sú tu primitívne, a preto aj výnos je nízky. Zo päťdesiat domorodcov navštevuje z času na čas ostrov. Zo všetkých ostrovov skupiny „Tuamotu“ je Tepoto vari jediný, ktorý poskytuje dobré kotviská. Škunery tu nachádzajú ochranu pred juhovýchodnými búrkami.“

Až roku 1938 (!) zmenili túto charakteristiku a teraz dostala takýto obsah:
„Tepoto. Malý koralový ostrov, ktorý – ako sa zdá – sa vynoril nad hladinou pri výbuchu sopky na dne morskom. Povrch je pokrytý vrstvou rozbitých koralov a posiaty veľkými koralovými balvanmi. Obyvateľstvo ostrova sa skladá asi z päťdesiatich domorodcov, ktorí sa živia temer výhradne rybami a korytnačkami a pijú kokosové mlieko, hoci na ostrove sú dve studne s vodou obsahujúcou soľ. Prístavišťa niet, škunery len ťažko nachádzajú neistú ochranu na západnej strane ostrova.“

Teda už sa iste ďalej nebudeme čudovať, že väčšina plavcov na Tuamotu hľadí s nedôverou na sextant, plavbomer, chronometer a plavebné príručky a namiesto toho sa radšej spoliehajú na obsiahlu zbierku nepísaných, ale zato presnejších pozorovaní, ktorú zdedili po generáciách kapitánov. Vďaka týmto tradovaným skúsenostiam a svojim vlastným dlhoročným pozorovaniam vedia napríklad, medzi ktorými ostrovmi sú morské prúdy a aký majú smer, aké hlboké sú prielivy medzi jednotlivými kanálmi, kedy nastáva príliv a odliv, ako sa s ročnými obdobiami menia vetry a tisíc iných vecí, ktoré nemožno nájsť v nijakej knihe, ale ktoré poznať je oveľa dôležitejšie, než mať tú hromadu všelijakých smiešnych inštrumentov a tabuliek, čo vláčia so sebou Európania. Kapitán Maony bol ešte pomerne mladý, ale už ovládal „fajnové grify“ plavby na Tuamotu a ukázal sa bezpečným pánom situácie, keď sa mal prvej noci prešmyknúť pomedzi dva ostrovy oddelené od seba len niekoľko kilometrov širokým prielivom.
„Uhádnuť podľa hukotu prílivu, ako ďaleko je zem, to je hračka,“ povedal. „Keď je tón z obidvoch strán rovnaký, vtedy som, pochopiteľne, uprostred prielivu. Preto nie je nijaké veľké umenie držať správny smer. Treba mať len dobré uši.“

Dlho som načúval a nakoniec som mal zdrvujúci dojem, že sme boli zo všetkých strán obklopení príbojom.
„To bezmála súhlasí,“ povedal kapitán a uškrnul sa. „V tomto okamihu sme práve vo veľkej zátoke. Uprostred prielivu je totiž niekoľko nebezpečných útesov, ktorým je najlepšie vyhnúť, ale čoskoro sa vrátime na starý kurz. Keď má človek dobre otvorené uši, nie je to nijaký kumšt.“

Aspoň pre kapitána Moany to nebol nijaký kumšt prekľučkovať so škunerom pomedzi koralové ostrovy a útesy, hoci bola noc a tma ako v rohu.
Na druhý deň ráno sme sa plavili cez jednu úžinu k Fakarave. jednému z najväčších ostrovov skupiny Tuamotu. Na dlhom, úzkom piesčitom brehu na východe veľkej lagúny, ktorá je asi osemdesiat kilometrov dlhá a dvadsaťpäť kilometrov široká, zazreli sme červené strechy, svietiace medzi kokosovými palmami. Bola to dedina Ratoava, v ktorej superkargo (= nákupca škunera) dúfal nakúpiť zopár ton kopry. Ked sme sa priblížili, rozoznali sme na brehu zo tri tucty domov a dva kostoly. Ale nikde nebolo ani živej duše. Vystúpili sme na breh. Ešte stále ostávalo všetko pusté a prázdne. Zdalo sa, že väčšina domov je opustených a mnohé akoby boli ošarpané a na rozpadnutie. Na konci cesty, ktorá tvorila tepnu dediny, konečne sme našli dom, ktorý mal otvorené dvere. Vstúpili sme a našli sme tu starenku s niekoľkými malými deťmi, ktorá nám na naše veľké začudovanie povedala, že monsieur Homér hneď príde. Ukázalo sa, že monsieur Homér, malý človiečik s unavenými očami, ktorému iste prúdila v žilách poriadna čiastka bielej krvi, je obchodníkom ostrova. Pozdravil nás, akoby sme boli dlho očakávaní hostia, až nás to celkom zmiatlo; potom nás s mnohými poklonami viedol k veľkému betónovému domu ležiacemu trocha opodiaľ od ostatných. Celý dom pozostával z jedinej miestnosti s úplne holými stenami. Uprostred miestnosti stál okrúhly stôl so štyrmi skladacími stoličkami.
„Človek robí, čo môže,“ povedal náš hostiteľ a ponúkol nás, aby sme si sadli. Potom na okamih zmizol a vrátil sa s dvoma fľašami amerického exportného piva.
„Človek robí, čo môže,“ zopakoval a otvoril fľaše, ktorých obsah bol pochybnej farby a okrem toho viac než vlažný.
„Človek robí, čo môže,“ zopakoval ešte raz, „ale to je všetko nadarmo. Už je koniec s Fakaravou, a je koniec so všetkým, čomu sa hovorí Tuamotu. Ostrovy sú pusté alebo pustnú. Predstavte si len, na Fakarave máme dvesto obyvateľov. Dvesto obyvateľov na ostrove, na ktorom je miesto pre mnohotisíc! Ale nikto tu nechce zostať. Všetci utekajú do Papeete. Len sa poobzerajte po baroch v Papeete. Tam nájdete ľudí z Fakaravy. Občas, keď potrebujú peniaze, vrátia sa, narobia trocha kopry a potom zase zmiznú. Koľko ostrovov má Tuamotu? Sedemdesiatosem! A koľko obyvateľov je na týchto sedemdesiatich ôsmich ostrovoch? Štyritisíc päťsto! Z toho ich žije dvetisíc na ostrovoch Rangiroa, Anaa a Takarao. Ostáva dvetisíc päťsto na sedemdesiatpäť ostrovov. To znamená tridsaťpäť obyvateľov na jeden ostrov. Tridsaťpäť!“

Hľadel zamračeno do svojho fádneho piva. Zrejme sa trápil nad tým, že sa mu tratia zákazníci.
„Vy ste vysťahovalci z Európy a zrejme sa chcete usadiť na niektorom našom ostrove? To si viem predstaviť,“ pokračoval. „Prečo by ste neostali tuná? Vy potrebujete spoločnosť a ja napokon tiež. Posledný raz boli u mňa na návšteve niekoľkí popaa (to je vo Francúzskej Oceánii všeobecné označenie pre belocha) začiatkom vojny. To prišiel admirál Byrd na lietadle vo svojej lietadlovej lodi, ktorá plávala popri Tuamotu. Mal v lietadle aj jeep a prišiel na ňom až k môjmu domu, na druhé ani nepozrel.“ (Začal som chápať, odkiaľ pochádzalo to pivo.) „Ale už na druhý deň musel zase odísť. Okrem toho tu bola akási francúzska novinárka, to bolo tuším roku 1940, ktorá chcela písať knihu o Róbertovi Louisovi Stevensonovi. Posledný návštevník pred ňou bol sám Stevenson, ale to bolo ešte za čias môjho otca. Ak ostanete tu, môžete bývať v jeho dome. Stojí prázdny.“

Teraz sme ho rozumeli úplne. Túžil nielen po zákazníkoch, ale cítil sa osamelý. Ale naším cieľom bola Raroia, a preto sme nemali dôvod ostať trčať na polceste. Pravdu povediac, cítili sme sa aj trochu skľúčení, keď sme tu tak sedeli okolo malého stolíka v tej veľkej pustej miestnosti a hľadeli cez prázdne okenné a dverové otvory na rozpadávajúce sa domy a machom zarastené ulice dediny. Aby sme monsieur Homérovi urobili radosť, pochválili sme čo najlepšie jeho betónový dom a pivo a odporúčali sme sa.
„Človek robí, čo môže,“ povedal náš hostiteľ s pravou homérovskou múdrosťou a s úžasným pôžitkom vychlípal posledné kvapky vypáchnutého piva.
My sme sa však zase vykolísali na šíre more a tentoraz sme si nabrali kurz na Takume, sesterský ostrov Raroie. Keďže sa zdvihol čerstvý severovýchodný vietor, vydal kapitán rozkaz napnúť plachty. Ako ostatné škunery, aj Moana mala dva stožiare a pri priaznivom vetre používal aj plachty, aby sa troška zvýšila komótna rýchlosť piatich uzlov, ktorú vedeli dosiahnuť motory lode. Ku kormidlu si stal kuchár, matrózi rozmotávali plachty a niekoľko pasažierov sa schopilo lán a napínali plachty. Na palube Moany totiž nebolo prísneho delidla medzi matrózmi a pasažiermi, a keď niekomu prišlo na um, odbavil si smenu pri kormidle alebo pomáhal pri manévrovaní.
Všetci to chápali ako prirodzenú vec z tej jednoduchej príčiny, že Polynézania, či už sú námorníkmi z povolania alebo nie, sú všetci výborní moreplavci. Stojí za zmienku, že napríklad kapitáni z Tuamotu, keď idú do San Franciska prevziať alebo kúpiť plachetnicu, nikdy si neberú so sebou posádku. Jednoducho pochodia najlacnejšie hotely a nocľahárne a pozbierajú Polynézanov, čo im prídu pod ruku. Môžu si totiž byť celkom istí, že keď našli Polynézanov, majú prvotriednych námorníkov. Jediné miesto, ktoré sa týmto spôsobom nedá obsadiť, je miesto strojníka, lebo domorodci vo všeobecnosti nechcú mať nič do činenia s hučiacimi a zložitými motormi. Ale zdá sa, že jeden z najznámejších kapitánov v oblasti Tuamotu, menom Nicolai, našiel nedávno prijateľné riešenie aj tohto problému. Pri svojom poslednom nákupe lode v San Francisku postavil totiž ako strojníka akéhosi bývalého kuchára. Urobil to na základe prostej – a ako sa potom ukázalo, celkom správnej – úvahy, že kuchár, i keby nemal ani tie najmenšie schopnosti, čo sa týka zaobchádzania so strojmi, aspoň vydrží horúčosť strojovne. Zdá sa, že tento experiment už viackrát s úspechom zopakovali iní kapitáni medziostrovnej plavby. Aspoň kapitán Moany tak tvrdil.
Na Fakarave nás predbehol konkurent, ale kapitán dúfal, že na Takume bude lepšia korisť. Totiž ako na väčšine východných ostrovov skupiny Tuamotu nieto ani na Takume nijakého vchodu do lagúny, preto ostrov natoľko nevábi škunery. Čoskoro sme videli, čo za ťažkosti a nebezpečenstvá vyplývali z tohto zlého prístupu k ostrovu. Keď sme sa na ráno štvrtého dňa plavby blížili k Takume, dul ešte stále vietor od severovýchodu. Hoci sme boli na záveternej strane ostrova, more bolo prekvapujúco búrlivé a vysoké vlny s hrmením narážali na útes, ktorý sa tiahol obidvoma smermi, pokiaľ sme len mohli dovidieť. Tesne pri brehu bol útes hladký a rovný ako parketová dlážka a voda nebola hlbšia ako na stopu. Ale asi na päťdesiat metrov od brehu sa útes náhle lomil strmo do hĺbky a tvoril tak ohromnú stenu, ktorú vlny svojím ustavičným bičovaním dotrhali a rozštiepali Na týchto trhlinách vznikali najväčšie a najnebezpečnejšie príbojové vlny. Sto metrov od tejto koralovej steny bolo more už také hlboké, že kotva Moany sa nemala o čo zachytiť, a preto sa musela postaviť priečne oproti vlnám s motorom v chode.
„Tam je prístavište,“ povedal superkargo a ukázal smerom k ostrovu.
Očakávali sme, že na tom mieste zazrieme nábrežie alebo niečo podobné prístavu, ale i tam sa vlny trieštili rovnako divoko a útes tam bol rovnako ostrý a strašný ako všade okolo dlhého pobrežia. Ľudia na Takume boli tej istej mienky ako náš superkargo, lebo sa čoskoro zhromaždili na brehu za „prístavišťom“ a začali signalizovať, že majú kopru. Až potiaľ by bolo všetko v poriadku, ale ako ju dostať na palubu?
Ale pre skúsenú posádku Moany to zrejme nebol problém. Na naše veľké prekvapenie nasadli matrózi celkom pokojne do jedného z palubných člnov, ťažkej, nemotornej opachy, sotva dva razy tak dlhej ako širokej, a chopili sa vesiel. Keďže sme nechceli prísť o zaujímavý zážitok, skočili sme hneď za nimi. Onedlho už sme sa hnali peknou rýchlosťou priamo do hukotu príboja, kde to vrelo ani v pekelnom kotle. Kúsok pred miestom, kde sa trieštili vlny, sme zastali a nechali sme sa niesť vlnami.
„Teraz príde to hlavné,“ zakričal mi do ucha kormidelník. „Teraz si musíme počkať na vysokú vlnu a zavesiť sa na ňu.“

Jedna vysoká vlna za druhou sa hnala k brehu, ale zdalo sa, že kormidelník nie je spokojný ani s jednou. Po dlhom čakaní sa konečne zdvihla za nami ohromná stena spenenej vody. Toto bola zrejme tá pravá.
„Teraz! Veslovať!“ zreval kormidelník a matrózi sa opreli do vesiel, až to zaprašťalo.
Náhle nás vyhodilo do vzduchu tak prudko, ako keby sme boli v americkom expresnom výťahu. To nás zrejme dostihla vlna. Matrózi veslovali ako diví a my na spenenom a revúcom hrebeni vlny sme sa rútili v divej jazde k útesu. Pozrel som ponad okraj člna. Ďaleko za nami som zazrel palubu Moany kývajúcu sa na vlnách a tesne pred provou nášho člna sa týčil žiarivočervený múr strapatého koralového útesu, trčiaci z priehlbne vlny. Ale v nasledujúcom okamihu už tresla vlna o útes a my sme sa elegantne preniesli vysoko ponad jeho zuby a leteli sme ku brehu, kde už stálo prichystaných niekoľko domorodcov, ktorí so smiechom chytili a vytiahli náš čln na breh.
Matrózi začali nakladať kopru a my sme sa zatiaľ trochu poobzerali okolo seba. Takume je jedno z najchýrečnejších lovísk perlete v celom súostroví Tuamotu a každý rok sa tu na niekoľko mesiacov zhromažďujú stovky domorodcov z celej Francúzskej Oceánie a lovia mušle perlorodky, potápajúc sa za nimi pod vodu. My sme prišli v mŕtvej sezóne a obyvatelia ostrova, spolu asi päťdesiat domorodcov, zrejme pokladali v tomto čase za najdôležitejšiu vec dobre si vypočinúť pre budúcu sezónu. Preto tu ani nebolo viac než dvadsať vriec kopry, asi práve toľko, čo sa zmestilo naraz do člna.
Aby sme sa mohli dostať nazad ku škuneru, bolo treba – práve tak ako pri pristátí na ostrove – vystihnúť pravý okamih. Pochopiteľné, tento okamih nastal vtedy, keď vody nejakej mimoriadne veľkej vlny odtekali späť do mora. Avšak pritom boli už značne väčšie ťažkosti. Naše plavidlo bolo plne naložené, a preto oveľa pomalšie a ťažšie ovládateľné. Bolo veľké nebezpečenstvo, že ostaneme visieť na koralovom múre. Ale i keby sme sa tomu vyhli, ešte stále nebudeme v bezpečí. Kritický bod v celom manévri nastáva totiž práve vtedy, ked vody odtekajúcej vlny narazia na novú vlnu, ženúcu sa k brehu. Tu bolo treba nielen nedať sa ňou strhnúť, ale ešte preniknúť s člnom cez ňu ďalej dopredu.
Ležali sme na vreciach s koprou a pevne sme sa držali. Matrózi však chytili čln za okraj a brodiac sa vodou, zatiahli ho až k samému kraju útesu, tesne pred miesto, kde sa lámali vlny. Vlna za vlnou prichádzala a odtekala. Čakanie sa nám zdalo večnosťou, až konečne sa kormidelník rozhodol, že sa odváži urobiť pokus. Vláčne sa vtiahol do člna, za ním bleskurýchle matrózi a vrhli sa na vesla. Zrazu pod kýlom zaškrípalo, trhlo člnom a už sme sedeli na útese. Popadali sme jeden cez druhého a čln sa obrátil bokom proti vlne. Keď som sa zase pozbieral, zbadal som náhle, že od mora sa k nám rýchlo valí obrovská vlna. Skôr než mohli matrózi obrátiť čln, prevalila sa vlna cez nás a my sme zmizli v hore spenenej vody. Keď voda zase odtiekla, sedeli sme všetci svorne na piesčine vo vode stopu hlbokej a hlúpo sme kukali jeden na druhého. Čln sa však kolísal kúsok ďalej na útese. Väčšina vriec s koprou z neho vypadla.
„To sa stáva,“ zaškeril sa na nás kormidelník, „ale to nič nie je. Pozbierame vrecia a oprobujeme znova. Čln, ten už voľačo vydrží; dno má z dvojitej vrstvy hrubých dosák. Keď prídeme do Papeete, vždy ich vymeníme za nové.“

Za smiechu a pokrikovania matrózi zase uvoľnili čln, a potom sme urobili nový pokus. Tentoraz išlo všetko podľa programu.
Asi polovica tuamotských ostrovov nemá vchod do lagúny a každé vykladanie a nakladanie tovaru na loď sa musí robiť takto. Pravdaže. či pôjde všetko hladko, to záleží predovšetkým na šikovnosti a dobrom oku kormidelníka; preto požívajú kormidelníci tuamotských škunerov veľkú úctu – a veru aj veľký plat. Vždy sa pristáva na tej strane, ktorej sa – nie bez určitého „lakovania“ – hovorí „záveterná“. Zdá sa mi, že plť Kon-Tiki bola naozaj jediné plavidlo, ktorému sa kedy podarilo pristáť na náveternej strane jedného ostrova skupiny Tuamotu bez toho, že by sa bolo roztrieskalo na tisíc kúskov.
Raroia je vzdialená od Takume len asi desať kilometrov, a preto sa kapitán Moany rozhodol ísť hneď ta. To znamenalo, že sme sa museli prepletať cez vchod do atolu v noci. Vedel som už dávnejšie, že plavba v tejto sotva päťdesiat metrov širokej úžine je mimoriadne ťažká. Úžina je doslova prepchatá obrovskými koralovými skaliskami, a to z nej robí ozajstný labyrint. No kapitán mal vážne dôvody, aby hneď pokračoval v ceste.
„Keď sa o to nepokúsim dnes, keď voda stúpa a prúdi do lagúny, budem musieť čakať do nového prílivu, a to znamená stratu dvanástich hodín. Ostatne, už často som vplával do lagúny v noci.“

Keď sme sa priblížili k Raroii, bolo okolo desiatej večer a práve sme sedeli na prostrednej palube pri stole bohato naloženom pečenou bravčovinou, ryžou a lodnými suchármi. Kapitán sa ukázal úplne pánom situácie. Zatiaľ čo sa Moana polovičnou rýchlosťou prepletala vchodom do lagúny, vyliezol kapitán na strechu kajuty, držiac v jednej ruke tanier a v druhej petrolejovú lampu. Horlivo žujúc večeru, viedol kapitán pokojne svoj škuner a obchádzal bezpečne všetky plytčiny a skaliská pod hladinou. Bol taký istý a pokojný, že ani na chvíľu nepustil z ruky nôž a vidličku. Naopak, tento riad dostal v jeho rukách funkciu. Keď totiž zdvihol vidličku, znamenalo to pre kormidelníka „viac doľava“, keď však zdvihol nôž, „viac doprava“.
Len čo sme vyšli z úžiny, kázal kapitán priplávať k obrovskému, temer až po hladinu siahajúcemu útesu a tu rozkázal zakotviť. K dedine Ngarumaoa na západnej strane ostrova bolo len niekoľko kilometrov, ale keďže kapitán nebol vnútri lagúny tak „doma“ ako v úžine, chcel radšej vyčkať ráno na kotve.
Po zážitkoch dňa sme boli unavení a hneď sme zaspali. Keď nás na druhý deň zobudilo slnko, bola Ngarumaoa už na dohľad. Konečne sme boli pri cieli svojich túžob.
2. TU JE NÁŠ DOMOV
Obyvateľstvo nás víta – Švédska pieseň na privítanie – Dom našich adoptívnych rodičov – Čudná polievka – Dary – Večerná zábava – Raroiské piesne – Palma z kokosového orecha dovezeného na Kon-Tiki – Nepodarený pokus o samovraždu – Polynézske jedlá – „Volám sa Izidor“ – Tuamotština a tahitština – Problém žien a dolárov – Naša prvá cesta do kostola – Gramofónový koncert – Výlet na ostrovy v lagúne – Záhadný vrak – Všelijaké konzervy – Ryby ä la Raroia – List Jackovi – Sucháre z rýb – Kokosový futbal – Starobylá legenda – Krajina chladných vetrov
Len čo sme zakotvili pred dedinou, už sa začali na brehu medzi palmami hmýriť hnedí Polynézania v pestrých sukniciach okolo bokov, i v šatách. Čoskoro sa na malom nábreží z hrubo tesaných koralových balvanov zhromaždilo všetko obyvateľstvo dediny. Zo strednej kajuty škunera, odkiaľ sme sa dívali, mohli sme zreteľne vidieť, ako Tupuhoe, zástupca náčelníka a ceremoniár, pobehúva sem a ta a dáva pokyny svojim predspevákom a hráčom na gitary. Práve keď sme nasadli do člna, ktorý nás mal vylodiť na ostrov, zanôtil zástup na prístavišti svoj privítací sbor. Trhlo ma. Veď tá melódia mi prichodila akási známa. Znova som sa do nej započúval. Vari to len nie je „Dievča z Havany“ od Everta Taubesa? Začal som pátrať vo svojej pamäti a tu som si spomenul, že keď pred dvoma rokmi posádka plte Kon-Tiki opúšťala ostrov, požiadali nás Raroičania pri rozlúčkovej slávnosti, aby sme im na rozlúčku zaspievali „pieseň Kon-Tiki“. Táto žiadosť nás uviedla do veľkých rozpakov a nakoniec sme im zaspievali „Dievča z Havany“, lebo to bola jediná pieseň, ktorú sme vedeli všetci. Raroiskí hudobníci si zrejme prekvapujúco ľahko zapamätali melódiu a začlenili ju do svojho starého repertoáru staro-polynézskych piesní a hymien.
Tupuhoe bol taký dojatý, keď sme sa s ním pozdravili, že si musel znova a znova utierať oči, a všetkých sto obyvateľov ostrova stálo v rade, aby nám mohli potriasť rukou a povedať „ia ora na“ na privítanie. Väčšina z nich bola novým stretnutím s nami taká nadšená, že len čo nás pozdravili, hneď si utekali stať na koniec radu, aby nás mohli privítať ešte raz, a tak sa celá ceremónia zopakovala. Keď bolo po tomto „oficiálnom“ privítaní, vrhli sa naši ochotou prekypujúci priatelia na našu batožinu a tiahli v dlhom zástupe hore ulicou. Tupuhoe, náčelník Teka a my sme išli za nimi. Zrazu celý hlúčok nosičov zmizol vo veľkom drevenom dome s čerstvo natretou plechovou strechou.
„Váš dom!“ povedal Teka, celý žiariac. „Jediný s pevným cementovým základom. Druhé vietor ľahko odnesie, keď je búrka, na také niečo vy nie ste navyknutí. Najlepšie urobíte, keď sa usadíte tuná!“

„Čí je to dom?“ opýtal som sa.
„Číže by bol?“ začudoval sa Teka. „Tvojho adoptívneho otca.“

Je pravda, Rongo a Tutamahine si ma za mojej prvej návštevy na ostrove adoptovali, ale ja som to pokladal čisto za prejav zdvorilosti, za pozostatok nejakých starodávnych polynézskych zvykov, z ktorých nevyplývajú nijaké ďalšie povinnosti a záväzky. Ale čoskoro sme zistili, že moji adoptívni rodičia sa na celú vec dívajú ináč. Podľa ich ponímania sme patrili ja a Mária do rodiny rovnako pevne ako všetky ostatné deti (ktoré, mimochodom, boli tiež takto adoptované). Rongo teda pokladal za celkom prirodzené, že sa máme usadiť v jednom z jeho najkrajších domov. Bol ho postavil ešte kedysi za mladi, keď bol ešte úspešným lovcom perlete a chcel ostatným na Raroii patrične imponovať. Dom bol z prvotriedneho amerického borového dreva a mal dvere a okná zasklené ozajstným sklom. Upozornili nás, že na Raroii sú vcelku len dva domy s povalou, ktorá tlmí najväčšiu horúčavu. Poznášali sme si debny a kufre do jednej z izieb a pozvali sme nosičov, aby vošli do druhej. Ostatné obyvateľstvo sa usalašilo na verande, len zopár detí vyliezlo na blízky strom, aby lepšie videli, čo robíme.
Chvíľu sme nerozhodne stáli pred ohromnou hromadou našej batožiny, na ktorej vrchu sedeli dve mraučiace mačence, a pokúšali sme sa odpovedať na zvedavé otázky Raroičanov, ktorí chceli vedieť, na čo sú všetky tie veci. Tu prišla Tutamahine a oznámila, že je prestreté na obed. Na našu počesť uvarila európske jedlo, alebo lepšie povedané – čosi, čo zaň pokladala. Na dlhom stole pred domom totiž pyšne trónila misa paradajkovej polievky. Až potiaľ bolo všetko v poriadku; ale aby zlepšila jej chuť, Tutamahine zrejme vymietla celú svoju komoru, lebo keď sme polievku opatrne pomiešali, našli sme. v nej nielen malé klobásky, zemiaky a huby, ale aj kusy narýchlo rozsekanej sliepky a celú rybu; vyzeralo to, akoby bola nešťastnou náhodou spadla do misy a tam sa utopila.
Zatiaľ čo Rongo rozdeľoval polievku, vypytoval sa Teka, ako sa má náš kráľ. Odpovedali sme mu podrobne, lebo sme vedeli, že jeho živý záujem o nášho kráľa bol úprimný. Potom sa povypytoval – ako sa na poriadneho Polynézana patrí – na zdravie všetkých princov a princezien a potom prešiel na predstaviteľov jednotlivých provincií a iných menších potentátov a ich príbuzných. Odpovedali sme mu podľa svojho najlepšieho vedomia a svedomia a kreslili sme mu rodokmene do piesku. Nato si Tupuhoe vyžiadal bližšie údaje o pomeroch v krajine popaaov (to jest v krajine bielych ľudí, a to mohlo znamenať rovnako dobre Európu i Ameriku). Prirodzene, usilovali sme sa vykresliť mu čo možno presný a pochopiteľný obraz. Ale to, čo naši poslucháči od nás počuli, zdalo sa potvrdzovať ich najhoršie obavy, lebo Rongo zhrnul dojem prítomných týmito slovami:
„Ale veď to je rovnaké ako na Tahiti! Človek musí platiť len za to, aby mohol bývať v dome. Ba ešte i ryby musí kupovať!“ (Všeobecný smiech nad toľkou skazenosťou mravov.) „Mnohí hladia na hodiny, aby vedeli, kedy majú pracovať, a mnohí vôbec nemajú prácu. Múdro ste urobili, že ste prišli sem. Tu je dosť jedla pre všetkých a človek pracuje, len keď chce.“

Keď sme sa vrátili k svojmu drevenému domu, našli sme pred vchodom zhromaždené temer všetko obyvateľstvo. Skoro každý nám doniesol nejaký dar, ktorý nám odovzdal s priateľským úsmevom a potrasením ruky. Väčšinou to boli prekvapujúco moderné dary a pozostávali napríklad z pecňa chleba, konzervy alebo fľaše piva, hoci zvyk navzájom sa obdarúvať je v Polynézii pradávny. Nie je nevyhnutne potrebné, aby sa obdarovaný za dar niečím odmenil, ale slušnosť vyžaduje tento prejav pri najbližšej vhodnej príležitosti zopakovať, alebo keď človek dostane veľa darov naraz, aby ich hneď zase rozdelil medzi prítomných. Preto sme dary, ktorých bola celá hŕba, trocha pomiešali a zase ich porozdeľovali. Pritom sme sa podľa možnosti usilovali o to, aby ten, čo nám doniesol chlieb, dostal konzervu, a tak ďalej. S týmto sa všetci zdali úplne spokojní a pomohli nám dať do poriadku dom.
Tesne pred západom slnka sa začal úchvatný koncert. Ďaleko na kraji dediny si ktosi zanôtil pieseň, k nemu sa pridali iné hlasy a nástroje a čoskoro sa celá dedina ozývala spevom a hudbou. Po chvíli sme počuli, ako sa hudba vzďaľuje, zatiaľ čo hlasy sa zlievali do mohutného sboru. Šli sme za hlasmi, ktoré teraz prichádzali z miesta blízko pri lagúne, a našli sme všetko obyvateľstvo zase zídené pred dedinským zhromaždišťom, najväčšou budovou, akú sme doteraz v dedine videli. Okolo veľkej petrolejovej lampy na verande sedelo asi tucet mládencov s nástrojmi na kolenách a neďaleko od nich skupina mladých žien. Boli to najlepší gitaristi a najlepšie speváčky z Raroie. Dolu pred verandou sedeli ostatní obyvatelia a my sme si sadli k nim.
Hudba bola dlho smutná a roztúžená, ale zrazu sa zmenila na ohnivú a vášnivú. Z veľkej tmavej masy poslucháčov sa odlúčil tmavý tieň a už stál Tetohu prostred tanečnej plochy. Za prejavov nadšenia v obecenstve zatancoval sólový tanec, ktorý si zrejme zimprovizoval pre túto príležitosť. Vo svetle lampy sa už zjavili aj tváre ďalších divákov a čoskoro všetci prekonali svoju plachosť. Dobrej pol hodiny tancoval Tetohu svoj vehementný a spontánny tanec, až konečne ustal. Bolo to, ako keby sa gitaristi boli „stratili jeden druhému“, lebo hudba sa stala neistou a tápavou.
„Teraz príde belošská hudba, na vašu počesť,“ pošepkal nám jeden z našich susedov. A naozaj, hudba bola čoraz sladkastejšia a ufňukanejšia a čím viac strácala polynézsky charakter, tým blazeovanejšími sa stali aj tanečníci. Vlastne nikto z nich nevedel tancovať moderné tance, ale všetci sa z celej duše snažili sprostredkovať obecenstvu ten dojem o moderných tancoch belochov, ktorí si sami nadobudli v tanečných lokáloch v Papeete. Pomaly sa mnohým podarilo vyzerať tak unudeno ako ich európske vzory. Len ich kroky boli akési prekvapujúce. Najväčší talent prejavoval Nui, ale to bolo vari preto, že jediný mal topánky. Zatiaľ čo ostatní naboso poskakovali často oveľa rýchlejšie, než to žiadala hudba, Nuimu pomáhali držať správny takt predovšetkým jeho ťažko ovládateľné päťaštyridsiatky.
Na všeobecnú úľavu zmenil sa však tanečný program na oveľa presvedčivejší umelecký pôžitok, totiž začali spievať polynézske sborové piesne. Väčšina boli piesne staré mnoho storočí a všetci speváci vedeli texty naspamäť. Orchester odložil gitary a pridal sa ku sboru, ktorého mohutné hlasy stúpali a klesali rytmicky s vlnami, ktoré obmývali breh lagúny, stúpali a opadávali. Celkom očarovaní sme počúvali prastaré náboženské hymny, ktorých zmysel sa už dávno stratil, mnohé roztúžené teki, čiže ľúbostné piesne, bojové a hrdinské spevy. Keď t sme požiadali našich priateľov, aby nám zaspievali nejakú pieseň o Raroii, zdalo sa, že voľba je ľahká a jednoznačná. Tiene, ktoré vrhal mesiac, sa stále viac a viac dĺžili, noc už bola chladnejšia a čerstvejšia, keď teraz deti Raroie zanôtili svoju pieseň, možno tú istú, ktorú ich praotcovia spievali prvý raz vtedy, keď videli prvý raz vystupovať ostrov z vĺn mora:
Kŕdeľ bielych vtákov obletuje našu plť,
 ktorá cez bránu dúhy blíži sa k zemi.
Toto je Raroia! Hľaďte na náš ostrov, 
ostrov chladných vetrov!
Radostná pieseň znie do hluku príboja.
 Tu je náš domov!
Privítanie bolo teda úchvatné, ale aj neskôr ostal náš pomer k obyvateľom rovnako srdečný, ako o tom svedčia zápisky v našom denníku o zážitkoch a skúsenostiach z prvého obdobia nášho pobytu na Raroii.
30. novembra. Zobudili sme sa na čudný tón, akési pískanie. To asi vietor hvízda v štrbinách stien, pomysleli sme si a zaspali sme znova. Ale o chvíľu nás ten istý zvuk zase zobudil; tentoraz sa zdal prichádzať z verandy.
„Niekto je predo dvermi,“ skonštatovala Mária. Ale skôr než sme sa mohli pozbierať a vypátrať záhadu, otvorili sa dvere a Rongova okrúhla, plná postava sa zjavila na pozadí zvlneného plechu verandy jasne žiariaceho v jarnom slnku. S priateľským úsmevom nám oznamoval, že káva je hotová.
Po raňajkách prišiel Teka a pýtal sa, či by sme nechceli ísť s ním na prechádzku. Pochopiteľne, že sme ihneď súhlasili. Teka nám zrejme chcel ukázať niečo zvláštneho, lebo sotva sme dosiahli hlavnú ulicu dediny – asi tristo metrov dlhé kokosové stromoradie – nasadil také tempo, že sme mu stačili len s vyplazenými jazykmi, a malé deti, ktoré už od rána chodili s dojemnou príchylnosťou za nami ako chvost kométy, ostali ďaleko za nami. Čoskoro sme sa dozvedeli, čo mu bolo tak naponáhle, čo nám chcel ukázať. Pred veľkým zhromaždišťom totiž zastal a ukázal hrdo na palmu asi meter vysokú. Tu sme boli zasadili jeden z kokosových orechov, čo sme doniesli na Kon-Tiki z Peru.
„Sprvu nechcela rásť,“ vysvetľoval Teka, „ale potom som k nej zatĺkol kôl a usilovne som ju polieval. To hneď pomohlo. Možno si z nej ešte pred odchodom budete môcť odtrhnúť zopár orechov.“

„Kedy zarodí prvý raz?“

„Ach, asi o päť – šesť rokov. Ale na tom nezáleží, môžete tu ostať, koľko sa vám páči. Môj starý otec sem prišiel ako pasažier na jednom škuneri. Mal ísť na Marquezy za správcu koprovej plantáže, ale na Raroii sa mu tak zapáčilo, že zbehol. Ostal tu sedemdesiattri rokov. Huriho otca tu z akéhosi dôvodu vyložila akási čínska loď, a ostal tu do smrti. Spočiatku ani jeden nemal ani groša, ale pred smrťou mali už veľké koprové plantáže. A vám sa bude vodiť ešte lepšie, veď už máte jednu palmu.“

„Prichádzajú sem častejšie na návštevu takí popaaovia, ako sme my?“ opýtal som sa Teku.
„Nie. Predtým ako ste prišli vy na plti, boli tu len tri výletné jachty, pokiaľ sa pamätám, a po vás tu bola na.návšteve len jachta Loafer.“

O jachte Loafer sme veľa počuli už v Papeete, ale až s Tekovou pomocou sme si vedeli dať zrozumiteľne dohromady celú túto tragickú históriu, ktorá svedčí o tom, že ja som nebol jediný, ktorý prepadol čaru Raroie. Majiteľom tejto luxusnej jachty bol životom znudený Američan, ktorý zo zúfalstva, že na Tahiti nenašiel hľadaný prírodný raj, chcel spáchať samovraždu a na svojej jachte v prístave Papeete užil smrtiacu dávku uspávacieho prostriedku. Ale našiel ho istý horlivý colný úradník, ktorý šiel urobiť mimoriadnu inšpekciu na jachte. Američanovi vypumpovali v nemocnici žalúdok, ale potom mu úrady zrušili povolenie pobytu, aby sa ho čo možno najskôr zbavili. S úmyslom uskutočniť nerušene svoj zámer niekde medzi ostrovmi Tuamotu, odplával Američan na východ a nadabil náhodou na Raroiu. A teraz sa všetko obrátilo. Krátky pobyt medzi veselými deťmi Raroie mu totiž zase vrátil radosť zo života. Po niekoľkých ďalších týždňoch pobytu tuná zistil, že Raroičania žijú práve takým životom, o akom on stále sníval. Rozhodol sa ostať na ostrove navždy. Keďže však nebol na taký obrat prichystaný a nemal nič, čo bolo potrebné, aby sa tu mohol usadiť, vrátil sa rýchle na Tahiti. Chcel nakúpiť dreva, cementu, domáceho náradia, nástrojov a kadejakých iných vecí potrebných na to, aby sa mohol na tomto koralovom ostrove usídliť. Na spiatočnej ceste ho však zachytila búrka a stroskotal na zubatých útesoch Tetiaroy, hned severne od Tahiti. O nejaký čas našli jeho mŕtvolu. V jednom z vreciek jeho šiat bol ešte náčrtok jeho nového domu a zoznam vecí, ktoré bol nakúpil.
1. decembra. Známy piskľavý tón Rongovho petrolejového variča nám oznámil, že káva je hotová a že na nás čaká nový deň. Boli sme sa síce rozhodli, že vstaneme trocha skôr, aby sme Ronga predbehli, ale on nás zase raz prekabátil.
Kým sme systematicky vybaľovali svoje veci, obliehal nás celý zástup detí, ktoré boli ukrutne zvedavé a vedenia chtivé. Jedno dievčatko, ktoré od nášho pristátia na ostrove chodilo za nami ako tieň, pokladalo sa zrejme za špecialistku pre popaaov, lebo fungovalo ako sprievodca a cicerone a podávalo ostatným deťom o všetkom odborný výklad a pritom ukazovalo striedalo na nás a na ostatné pozoruhodnosti v dome. Malou čokoládovou tortičkou sme však „pretiahli“ maličkú na svoju stranu. Celkom spokojne zmenila úlohu a začala nám predstavovať svoje priateľky a prezrádzať ich prezývky. Nato sa všetok ten drobizg rýchle stratil. No prichádzala aj odrastenejšia mládež, ktorá ešte nevidela bielu ženu. Prv než si začali Máriu prezerať, vždy zdvorilo požiadali o dovolenie podívať sa na ňu. Huri sa dlho a výrečne dohadoval s Rongom, kto má mať tú česť pozvať nás na obed, a nakoniec vyhral. Na našu nevýslovnú radosť neprejavili Huri a jeho žena Teumere nijakú ctižiadosť uctiť si nás cudzozemskými jedlami. Nie, pozvali nás na pravý polynézsky obed. Prvým chodom bola surová ryba máčaná v slanej vode a poliata kokosovým mliekom. Potom prišlo pečené prasiatko, potom prasiatko na ražni, varená bravčovina a jemne sekaná a pečená bravčovina. Pre zmenu bolo možné zajesť si medzitým trocha slaniny. Ako príkrm sa podávali opekané plody chlebovníka a bataty. Nato prišli jedlá z rýb. To boli, pravdaže, ryby smažené a varené, veľké ryby a malé ryby, ryby lagúnové i morské, a všetky boli mimoriadne chutné. Huri si napchal plné ústa a vypľúval elegantne kosť za kosťou na tanier. My sme sa zo všetkých síl snažili napodobniť ho, ale nepodarilo sa nám dostihnúť ho v presnosti triafania do taniera. Po poslednej rybe sme sa už cítili mierne prejedení. Preto pribehla Teumere s kokosom pre každého z nás, nielen na spláknutie tých mnohých jedál, ale i preto, aby sme boli fit na skynoženie zákuska, ktorý pozostával z poe. Poe je jedna z najväčších pochúťok na polynézskom jedálnom lístku. Pripravuje sa z plodov chlebovníka a škrobovej múčky; obidvoje sa zhnetie a potom varí. Teumere si dala mimoriadne záležať, a preto poe, ktoré nám predložila, bolo také, aké má správne poe byť, skromne povedané – veľmi sýte.
Zostatok dňa sme strávili ležiac plocho na chrbte napoly v bezvedomí. Navečer prišiel Huri čulý a veselý a volal nás, aby sme išli s ním a „dorazili“, čo zostalo od obeda. Toto sme, bohužiaľ, museli odmietnuť, lebo sme sa nevládali pohnúť z miesta.
2. decembra. Dnes vyhral preteky v behu k petrolejovému variču zase raz Rongo. Keď sme sa zobudili, káva čakala už na stole.
Krátko nato prišiel k nám na návštevu Hikitahi, náčelník obce, vyparádený, v tropickej helme a s červenou kravatou. Podľa jednoznačnej a všeobecnej mienky všetkých jeho niekdajších poddaných je najstarším človekom na Raroii, ale aký starý je vlastne, to nevie nik. Narodil sa ešte oveľa skôr, než bieli začali písať do veľkej knihy také z polynézskeho hľadiska bezvýznamné veci, ako sú deň a rok narodenia. A napokon tá kniha je v Papeete a nikto z obyvateľov Raroie ju ešte nevidel. Hikitahi mi potriasol ruku s obdivuhodnou ešte silou, pozrel mi pevne do očí, a náhle povedal anglicky:
„Volám sa Izidor, raz, dva, tri!“

Nato pozdravil tými istými slovami aj Máriu, ešte raz nám stisol ruku a utiahol sa dôstojne, sledovaný pohľadmi svojich spoluobčanov plnými obdivu.
Mám podozrenie, že Hikitahi – Izidor má len veľmi zriedka úžitok zo svojich rečových znalostí, ktoré si bol nadobudol v Papeete ešte roku 1870, ale v každom prípade mu stačia na to, aby mu získali v dedine mimoriadne postavenie ako jedinej osobe, ktorá tu vie po anglicky. Z ostatných ľudí na Raroii vie Etienne, ktorý pred štyrmi rokmi chodil v Papeete do školy, plynné francúzsky, náčelník Teka vie francúzsky dosť dobre – hoci, bohužiaľ, ako väčšina Polynézanov, zamieňa často L a R – a dvaja ďalší vedia pár slov. Ale to je všetko. Zostatok ich rozpráva zmiešaninou tuamotštiny a tahitštiny, ktoré sú blízkymi dialektami veľkej polynézskej materskej reči. Tuamotské nárečie sa od tahitského pôvodne odlišovalo asi ako švédčina od dánčiny, ale časté cesty Raroičanov do Papeete a stály styk s obchodníkmi, misionármi a posádkami lodí, ktorí všetci rozprávajú tahitsky, zanechal na Raroii stopy a vyrovnal rečové rozdiely. Dnes už všetci ľudia mladší než päťdesiat rokov hovoria touto miešaninou a len zopár starých si zachovalo pomerne čisté tuamotské nárečie. A Teka mi rozprával, že rozdiel v reči najmladšej a najstaršej generácie je už taký veľký, že deťom Často robí ťažkosti porozumieť vlastným starým rodičom.
Preto nehrá pre nás nijakú úlohu skutočnosť, že ešte nejestvuje ani slovník, ani učebnica“ tuamotského nárečia; vystačíme so slovným pokladom, čo sme si získali za svojho polročného pobytu na Tahiti. Aj učebnice tahitského nárečia, ktoré sme si len horko-ťažko vedeli zaopatriť, nám ďalej slúžia, hoci jedna z nich je učebnica vydaná americkou mormonskou misiou a hemží sa frázami, ako: „Homér napísal Iliadu“, a druhá je lexikón predovšetkým pre poetické a lekárske pojmy a tým je jeho použiteľnosť pre nás, bohužiaľ, trochu obmedzená. Aby sem odpomohli týmto nedostatkom, začali sme si zostavovať doplňovací slovník. Ľudia sa o túto našu prácu natoľko zaujímali, že keď sme sa niekde zjavili so svojimi poznámkovými zošitmi, vždy nás obliehali v celých zástupoch. Väčšine robí takú radosť oznamovať nám mená rozličných vecí, že si až skáču do reči. Jediným problémom potom je zastaviť zase prúd ich výrečnosti. Aby sme dosiahli čo najrýchlejšie úspechy, vzali sme si Etienna ako učiteľa a tlmočníka.
3. decembra. Dnes sme vstali o piatej hodine a tak sa nám konečne podarilo predstihnúť Ronga. Keď sa potom o chvíľku priplichtil, mohli sme ho teraz my pozvať k stolu s prichystanými raňajkami. Hoci horlivo protestoval, že je len jeho samozrejmou povinnosťou ako dobrého adoptívneho otca pripraviť nám každé ráno kávu, podarilo sa nám konečne vysvetliť mu, že priateľstvo a ochota musí mať hranice. A keďže nás ani tak nechcel opustiť bez toho, že by sa nám nepreukázal byť nejako užitočný, pomáhal nám po celý zvyšok dňa zariaďovať dom. Bol natoľko starostlivý, že všade, kde podľa jeho mienky fučalo, pribil kúsky plechu. A keďže všade, kam sa človek pozrel, boli škáry a diery, zanechal nám po sebe síce značne komplikovanú, ale nijako nie špatnú plechovú mozaiku.
Celá dedina je celkom ohromená od prekvapenia nad tým, že Mária varí a stará sa o domácnosť. Na Raroii je totiž všeobecne rozšírený názor, že biele ženy nikdy nepracujú. Jeden silný asi tridsaťročný muž menom Maopo, ktorý pracoval dlhý čas na ktoromsi malom ostrovčeku na druhom konci lagúny a až dnes sa vrátil do dediny, prišiel k nám večer na krátku návštevu, aby zistil, či je tento rozruch pôsobiaci chýr o Márii pravdivý.
„Je veľa žien v krajine popaaov?“ pýtal sa so záujmom. Uistili sme ho, že ich je ďaleko viacej než na všetkých ostrovoch Francúzskej Oceánie, a to na neho zrejme urobilo hlboký dojem.
„Škoda, že som Paumoťan,“ vyhlásil, „inak by som sa mohol oženiť so ženou popaa.“

„No dobre, ale čo máš proti raroiským dievčatám?“ čudoval som sa.
„Nemám proti nim nič, len to, že nechcú ostať na Raroii. Odchádzajú na Tahiti a tam sa vydávajú. A tak je to i na všetkých okolitých ostrovoch. Najkrajšie dievčence odchádzajú do Papeete. Tie, čo sa nechcú vydať, vysedávajú po baroch. Vždy tam prídu námorníci, čo majú plné vrecká peňazí. Teraz sme na Raroii piati, čo ešte nemáme ženu.“

„Ale keď je v Papeete toľko žien, prečo ta nejdete a neprivediete si ženy odtiaľ? Tam ich je určite vela takých, čo sa už nasýtili života v Papeete.“

„Nie, tie sa ho nikdy nenasýtia. Tam môžu tancovať, piť a zabávať sa, kým len chcú. Kto sa chce oženiť, musí žiť v Papeete a mať doláre, veľa, veľa dolárov.“

Niektoré problémy Raroie sú, ako vidno, priam ohromujúco moderné a dobre známe aj odinakiaľ.
4. decembra. Nedeľa. O siedmej hodine zazvonili zvony kostola na omšu. Okrem niekoľkých mormonov sú všetci Raroičania dobrí katolíci. Veľmi mnohí nám už niekoľko dní vopred jemnými narážkami pripomínali nedeľňajšie bohoslužby a veľmi zdvorilo nás napomenuli, aby sme sa neomeškali. Preto sme sa rozhodli byť medzi prvými, ale keď sme prišli – podľa nášho názoru včas – práve na druhé zvonenie pred kostol, ukázalo sa, že patríme nie medzi prvých, ale medzi posledných. Celá dedina stála už zhromaždená pred vchodom do kostola a dali nám najavo, že patrí k dobrým mravom prísť na námestie pred kostol už na prvé zvonenie. Všetci boli oblečení v najlepších šatách, ktoré boli na najnemožnejších miestach škrobené a hladené. Okrem toho mali mnohí obuté topánky, čo svedčilo o ich opravdivej kajúcnosti, lebo v robotný deň tu ľudia behajú bosí a vždy vytrpia pekelné múky, keď si musia na svoje zdravé nohy natiahnu také kožené futrále.
Len čo nás zvonár zbadal, začal zvoniť odznova a celý zástup sa vovalil do kostola, ktorý vďaka svojim jednometrovým stenám z koralového cementu vytváral príjemný chlad. Každý tu mal svoje pevné miesto, ženy vpravo, muži vľavo, malé deti celkom vpredu a starí ľudia za nimi. Na Raroii niet kňaza, preto celé bohoslužby pozostávali výlučne zo žalmov a modlitieb, odriekaných striedavo po latinsky a tahitsky. Tak ako všetko, do čoho sa Polynézania pustia, mali aj tieto bohoslužby v sebe čosi veselé a ich piesne a modlitby mali obdivuhodný jasný spodný tón.
O tri štvrte hodiny sa bohoslužby skončili práve tak bezprostredne, ako sa začali, a všetci zase vyšli v úplnom poriadku na denné svetlo; najskôr starí, potom mužovia a chlapci a nakoniec ženy a dievčence.
Zostatok dňa uplynul v príjemnom ničnerobení. Na všeobecnú žiadosť sme vybrali náš cestovný gramofón a urobili sme dedinčanom malý zábavný program. Ďaleko najviac sa páčili, pochopiteľne, platne s pravou tahitskou alebo havajskou hudbou, potom však prišli rozhodne cowboyské piesne. To je pochopiteľné, lebo nástroje a rytmus sú tu celkom podobné. Platne s juhoamerickými rumbami a sambami ešte ušli, ale zato Armstrong, Ellington, Goodman a ostatní králi džezu ich nekonečne nudili. Najmenší ohlas získala, pochopiteľne, klasická hudba – Grieg, Chopin, Ravel a niektoré symfónie, s ktorými sme skúšali Šťastie. Mnohí sa nad nimi dali do smiechu a utiahli sa.
5. decembra. Náš nový priateľ Maopo a jeho kamarát Tetohu prišli skoro ráno a opýtali sa ma, či nechceme ísť s nimi na výlet na druhý koniec lagúny. Pochopiteľne, že sme chceli. Hodili sme si teda zopár konzerv do námorníckeho vreca a nasadili sme si okuliare proti slnku.
„To vrece môžete nechať doma,“ povedal Tetohu. „Dnes sa my staráme o stravu. Budeme mať pravé raroiské jedlo.“

Tetohuovo kanoe s plachtou ležalo na brehu prichystané na plavbu. Holo osem metrov dlhé, meter široké a malo, ako všetky polynézske plavidlá, veľký bočný plavák pripevnený o kanoe vpredu hrubým brvnom, no vzadu len tenkou tyčou zo silného a pružného dreva. Keďže na Tuamotu niet vhodných stromov, kanoe bývali zložené z nespočetných, často len niekoľko decimetrov dlhých kúskov dreva. Do týchto kúskov s veľkou námahou navŕtali dierky, pozväzovali ich lykom a tak vytvorili často ohromné trupy. Ale tieto „šité kanoe“, ako ich obyčajne volajú, sa už dávno nepoužívajú, a dnes sa ako materiál na stavbu kanoí používajú importované bôrové dosky. I plachty, ktoré sa kedysi plietli z pandanových listov, sú dnes už z moderného materiálu a moderného strihu.
Len čo sme si s Máriou sadli do člna, chytili ho Tetohu a Maopo, brodili sa s ním kúsok do lagúny, až kým plachta nezachytila vietor, a potom skočili šikovne doň. Úzky čln hneď vyrazil ako vystrelený. Tlak vetra na plachtu čoskoro zmohutnel natoľko, že sa plavák až vyzdvihoval z vody, ale Tetohu nám všetkým kázal presadnúť si na náveterný bok a sám vyliezol na plavák, aby ho svojou váhou tlačil nadol. To pomohlo. Pokojne a isto sa hnalo kanoe ďalej. Čln a plavák kreslili dve široké brázdy po sčerenom zrkadle lagúny, rovné ako šnúra a rovnobežné ako železničné koľajnice.
Raroia má tvar elipsy, ktorej dlhšia os smeruje od severozápadu na juhovýchod. Ako všetky ostrovy Tuamotu pozostáva naša nová domovina len z úzkeho pása koralových skalísk, ktorý v šírke dvesto až päťsto metrov lemuje ohromnú lagúnu. Tu a tam sa na tomto útese nahromadil piesok v takom množstve, že vznikol malý ostrov. Spolu je na raroiskom útese mnohosto takýchto ostrovčekov alebo len skalísk; väčšinou sú len niekoľko metrov dlhé a iba tri dosahujú impozantnú dĺžku štyroch kilometrov. Aká veľká je plocha celej lagúny, to nevie nikto, lebo ju ešte nikdy nezmerali, ale väčšinou odhadujú jej dĺžku na tridsaťpäť a šírku na desať kilometrov. Toto by mohlo približne súhlasiť, lebo z dediny nevidno ani severný, ani južný okraj ostrovného prstenca, ale zato vidno celkom zreteľne jeho východnú časť, ktorá sa javí ako úzky zelený pás na obzore. Najväčšia hĺbka lagúny je dvadsaťpäť metrov, ale na mnohých miestach sa dvíhajú ohromné bloky koralov až po hladinu vody, čo, pravda, veľmi sťažuje plavbu.
Náš čln plával na východ, ako keby tancoval na vlnách, a vychádzajúce slnko nám svietilo priamo do očí. Preto sa Tetohu usalašil na samom špici plaváka, a odtiaľ, ostro pozorujúc vodu pred sebou, stále dával pokyny Maopovi, ktorý sedel pri kormidle. Čoskoro sme zbadali, že Maopo pre označenie plytčín používa rozličné výrazy, podľa toho, aké sú veľké a ako hlboko sú pod hladinou. Plytčina, ktora nedosahovala hladinu a dovolila člnu ešte preplávať, sa nazývala marahi. Pre skaliská, ktoré vyčnievali nad hladinu, mal nie menej ako tri rozličné mená. Ak neboli širšie v priemere ako päť metrov, nazýval ich putcu. Ak mali od päť do pätnásť metrov, menoval ich tirare. Najväčšie, tie, čo mali viac ako pätnásť metrov v priemere, označoval slovom karena.
Keďže sa reč týchto ostrovanov tak dokonale prispôsobila potrebám, mohol Tetohu hlásiť svoje postrehy rýchlejšie a presnejšie, než by to bolo možné v hociktorej európskej reči, a Maopo reagoval bleskurýchle na každé slovo.
Začas sme križovali proti východnému vetru, až sme konečne dosiahli Otetou, najväčší ostrov na východe lagúny. Tu ležala kedysi rozsiahla, kvitnúca dedina, ale cyklón ju r. 1878 zničil tak dôkladne, že už iba jednotlivé hrádze z koralov a puknuté múry základov pripomínajú skutočnosť, že tu kedysi žilo dvesto – tristo ľudí. Katastrofu ich prežilo vari len asi pol tucta a tí, pochopiteľne, sa potom radšej usadili v dedine Ngarumoa na opačnej strane lagúny.
Krátko pred druhou svetovou vojnou ostrov znova vysadili. O tom svedčili dlhé, ako šnúry rovné rady kokosových paliem. Ale odhliadnuc od týchto paliem, bol porast ostrova rovnako chudobný ako na ostatných ostrovčekoch raroiského útesu. Jedinými stromami okrem kokosových paliem bolo niekoľko štíhlych pandanov. So svojimi dlhými vzdušnými koreňmi vyzerali, ako keby sa im žiadalo rásť nielen do výšky, ale aj nadol. Okrem toho sa tu darilo ešte dvom druhom listnatých stromov. Menších rastlín a kríkov tu bolo na dva tucty, ale to už potom bolo všetko.
K ostrovu Otetou sa viazala aj spomienka na inú dramatickú udalosť. V šesťdesiatych rokoch predošlého storočia jednej tmavej a búrlivej noci sa obyvatelia Otetou náhle zobudili na ohlušujúce hrmenie prichádzajúce z vonkajšej strany útesu. Keď ta bežali, zhrozili sa, lebo zazreli veľkú loď vyhodenú na útese. V kajutách ešte horelo svetlo, ale na palube nebolo možné zazrieť ani živej duše. Skôr než sa domorodci spamätali zo svojho zdesenia, skĺzla sa loď ešte raz nazad do mora, ale hneď nato ju príboj znova takou úžasnou silou vrhol na útes, že sa hneď zmenila na neforemný vrak a pomaly sa potopila. Po celé týždne nato deň čo deň vyplavovala voda na breh nové trosky lode a nákladu a pozostatky z nich tam ležia dodnes. Niektoré oceľové platne sú mohutných rozmerov. Podľa ústneho podania bola loď aspoň taká veľká ako nákladné lode, ktoré obyčajne pristávajú v Papeete, a to by znamenalo štyritisíctonové až päťtisíctonové plavidlo. Odkiaľ prichádzalo a čo sa stalo s posádkou, o tom sa na Raroii nikdy nedozvedeli. Ale niekde v nejakom lodnom registri je iste záznam o lodi, ktorá sa nevyspytateľným spôsobom stratila niekde medzi Papeete a Valparaisom, a tento zápis by mohol rozlúštiť túto hádanku.
Kúsok ďalej na sever leží vrak č. 2, štvorstožiarnik, ktorý sa roztrieskal o skaliská Raroie, na palube mal železničné koľajnice. Hneď pri ňom je malý, okrúhly utešený ostrov, o ktorý si rozbila nos plť Kon-Tiki. Prebrodili sme sa ta a obišli sme po brehu pomaličky celý ostrov. Prechádzka okolo ostrova trvala vcelku dve minúty. Zopár starých konzervových plechovíc a jedno veko so závitom, o ktorom som už nevedel, z čoho mohlo byť, mi pripomenulo náš pobyt tuná pred dvoma rokmi.
„Konzervy z Kon-Tiki boli najlepšie, čo som v živote jedol,“ povedal Tetohu a štúral zasnene svojím veľkým palcom v jednej z hrdzavých plechovíc. „Napokon, aj celá dedina je toho istého názoru. Len čo ste odišli, ostali všetci doma a jedli konzervy, ráno, napoludnie, večer. Nikto nepracoval, nikto nešiel loviť ryby, všetci len jedli konzervy. Niektorí zmiešali obsah viacerých druhov konzerv, iní zasa jedli len ananás alebo mäso. Za týždeň sme s nimi boli hotoví.“

To bolo ozaj svedectvom nielen o kvalite nášho proviantu, ale aj o dobrom apetíte Raroie, lebo sme im nechali tisíc päťsto plechovíc.
„Ale keďže neprichádzajú nijaké plte,“ dodal Tetohu a pozrel sa bôľne po širokom otvorenom mori, „musíme si pomôcť domáckymi, raroiskými konzervami. Hneď uvidíte, čo to je.
Vytiahol z člna dva oštepy a podal jeden Maopovi. A potom sa pustili obidvaja brodiť po jednom z mnohých na meter hlbokých kanálov, ktoré spájajú more s lagúnou. Pri jednom veľkom koralovom bloku strčil Maopo hlavu do vody. A už zdvihol oštep a pichol. V nasledujúcom okamihu sa zase vztýčil a vyhodil na breh veľkú rybu. Hneď nato sa podarilo Tetohuovi harpúnovať rybu, a kým uplynulo desať minúť, mali chytené už štyri asi pol metra dlhé ryby.
Kým Maopo zmizol medzi palmami, naznášal Tetohu kôpku kokosového lyka, zapálil ho a položil ryby nevypitvané, len také v šupinách doprostred ohňa.
„Ako za starých čias,“ povedal Tetohu. „Vtedy bolo kokosové lyko naším pekáčom a vnútornosti poskytli olej.“

Maopo sa vrátil s viazaničkou mladých palmových výhonkov a s niekoľkými zelenými kokosovými orechmi. To mal byť zrejme šalát a zákusok. Čoskoro boli už hotové aj ryby a Tetohu ich vytiahol prútom z ohňa. Vyzerali celkom spálené a vôbec nie vábne; ale Tetohu vedel, čo a ako s nimi treba robiť. Elegantným švihom ich pohádzal ďaleko do lagúny a potom sa brodil za nimi. Zase ich jednu po druhej pozbieral, rozobral ich a odstránil kosti, vnútornosti a zuhoľnatené časti.
„Kedysi nebolo na Raroii soli, preto máčali ryby v mori,“ vysvetľoval, keď bol zase prišiel na breh a upravoval ryby na zelených listoch, čo Maopo rozprestrel na zemi.
„Doma v dedine už dávno jedávame ryby len z kastróla,“ pokračoval, „len keď ideme na malé ostrovy robiť kopru, často si ich pečieme tak, ako sa to robievalo kedysi. Ja napokon myslím, že takto chutia oveľa lepšie.“

Už po prvom ochutnaní sme videli, že Tetohu mal pravdu. V pahrebe pečené a morskou vodou solené ryby boli vyslovená pochúťka. Jedlo sme zakončili celkom malučkými výhonkami palmy – každému sa ušlo asi pol metra – a niekoľkými kokosovými orechmi.
„Teraz ideme spať,“ oznámil Maopo. „Keď sa človek poriadne naje, potom si musí pospať, to robí dobre na žalúdok.“

Čoskoro sme všetci priateľsky chrápali v tieni paliem, šťastní a sýti.Keď sme sa zase prebudili, bolo už neskoré popoludnie. Len-len, že sme sa dostali do dediny ešte pred súmrakom.
„Zajtra môžeme jesť „raroiské“ konzervy a spať zase na inom ostrove, ak chcete,“ povedal Tetohu, keď sme sa lúčili. „Ryby sú v lagúne stále, a aj ostrovov toľko, že ich ešte nikto nespočítal.“

6. decembra. Neočakávane prišiel ku mne muž v stredných rokoch s kučeravými vlasmi a pýtal sa ma, či je naozaj pravda, že mám stroj, ktorým možno písať písmená abecedy. Keď som povedal, že mám, chcel vedieť, či sa ním dá písať aj po tahitsky. Uistil som ho, že aj to sa dá celkom dobre. Zdalo sa, že z toho má veľkú radosť. Vytiahol kus papiera a zdvorilé ma požiadal, či by som nebol taký dobrý a nenapísal mu na svojom stroji list. Hneď som vložil do stroja papier a on mi nadiktoval tento čudný list:
la ora na, Jack, s požehnaním Ježiša Krista a Nepoškvrnenej Panny Márie. Amen.
Ja mám tvojho chlapca, čo si mi dal na Tahiti. Pamätáš? Starám sa oňho dobre a kŕmim ho každý deň. Keď podrastie, pošlem ho do Papeete do školy, aby sa naučil po francúzsky a všetkému, čo jeden popaa. potrebuje. Ja za to zaplatím. Potom, keď vyrastie ešte viac, možno ho pošleš do Ameriky. Za to budeš platiť ty. Ak súhlasíš so mnou, napíš mi. Keď bude veľký, zdedí polovicu všetkého, čo mám.
Napísal Rehua a Tuamea.
Rehua si dva razy s potešením prečítal list a povedal: „Môžete to dať do obálky a napísať na ňu adresu, aby to vyzeralo ako naozajstný list?“

„Áno, pravdaže,“ odvetil som a na jeho nefalšovanú radosť som vybral obálku s celofánovým „okienkom“ pre adresu. „Komu má ísť ten list?“

„Jackovi na Tahiti.“

„Hm, na Tahiti je iste veľa Jackov. Priezvisko nemá?“ ,
„Má, ale také čudné, že som ho zabudol.“

„Hm, ale kto je to ten Jack?“

„Dal mi to dieťa. Je z krajiny popaaov. Len napíš „Jackovi“, príde mu to aj tak.“

Teda som napísal: „Jackovi na Tahiti.“

7. decembra. Hneď od rána veľké vzrušenie medzi ľuďmi. Hŕba detí pribehla k nám a kričala na plné hrdlo: „Inaa, inaa!“ Niekoľkí nás chytili za ruky a vliekli nás so sebou. Bolo im tak naponáhlo, že sa až potkýnali o kokosové orechy porozhadzované po ulici dediny, a ich vzrušenie sa začalo chytať aj nás. Čoskoro sme videli, že prinajmenej polovica obyvateľstva sa zbehla na nábreží prístavu; väčšina z nich mala v ruke podberák.
„Chcete tiež inaa?“ pýtal sa Kehea.
„Áno, ale čo je to vlastne?“

„Ach, malé, celkom maličké ryby! Chutnajú ako sardinky.“

Keď sme sa lepšie prizreli, zbadali sme, že voda okolo nábrežia sa len tak hmýri drobnými rybkami, dlhými asi pol cóla.
„Je ich plná zátoka,“ vysvetľoval Kehea. „Stoja na mieste, stačí ich len vyberať podberákom. My tu na Raroii nemusíme chodiť za rybami, ryby prichádzajú za nami.“

Ponoril podberák do vody, nechal odtiecť vodu a vychrstol niekoľko kíl rýb na piesok. Čoskoro ich začali chytať všetci. My sme podľa Keheovho receptu zmiešali rybičky s múkou a vodou a vzniknuté cesto upiekli na našom benzínovom variči. Hotové jedlo vyzeralo ako sucháre a chutnalo ako smažený haring.
Okolo dvanástej hodiny nastala taká horúčosť, že sa nám všetko mihalo pred očami. Teplomer ukazoval tridsaťpäť stupňov v tieni. Už sme temer zamdlievali, keď prišiel Maopo a vyzvedal sa, či si nechcem ísť zahrať futbal. Vytackal som sa teda k takzvanému futbalovému ihrisku a tam som sa zvalil pod najtônistejšiu palmu, akú som len vedel nájsť. Vôbec som nedúfal, že sa mi podarí udržať počas hry oči otvorené. Ale čoskoro ma hra tak strhla, že som zabudol na horúčosť i únavu. Na Raroii totiž hrajú podľa vlastných pravidiel a ich hra by sa podľa správnosti mala volať „kokosový futbal“. Okrem pohybujúcich sa hráčov zúčastnil sa na hre aj väčší počet paliem.
Najšikovnejším z hráčov ani neprišlo na um vyhýbať sa kmeňom paliem, ba naopak, v hre ich rafinovane využívali. Ihrisko siahalo až potiaľ, pokiaľ sa chcelo hráčom bežať, a brankári museli preto byť prichystaní na útok spredu i zozadu. Najmä vysoké lopty boli neobyčajne napínavé, lebo často sa stalo, že niektorý hráč kopol loptu do koruny palmy a zato mu z nej spadol kokosový orech. Na hre sa zúčastnili všetci, čo sa cítili dosť dobrými futbalistami, a hrali, dokiaľ sa im chcelo. Pravdaže, všetci boli bosí. Rozhodca sedel na drevenej debne a pískal temer bež prestania, ale o jeho vypiskovanie sa celkom múdro nikto nestaral, okrem prípadov, keď vznikol dojem, že padol gól. Stretnutie sa skončilo nerozhodne – 2:2.
„Maopovo mužstvo malo zvíťaziť,“ povedal som, keď bolo po stretnutí.
„Možno,“ povedal rozhodca, „ale tu sa všetky stretnutia končia nerozhodne. Len čo je stav 2:2 alebo 3: 3, odpískam koniec. Tak je to najlepšie. Nikto sa nehnevá na druhého a všetci ostanú dobrí priatelia.“

„Ale ako to dokážeš, keď je jedno mužstvo omnoho silnejšie než druhé?“ namietol som.
„To sa nemôže stať. Keď je jedno mužstvo prisilné, prejde z neho jeden hráč k súperovi. Ak to nestačí, musí prejsť na druhú stranu ešte jeden. A koniec je nerozhodne. Tak to máme u nás na Raroii najradšej.“

Tento originálny výklad myšlienky zápolenia má v sebe mnoho pozoruhodného!

Raroiéania sa vracajii z pristavu s ndkupom

Te Iho rozpráva. – Autor na niekdajšom obetišti

„Korzo“ na Raroii

Drevený oštep a kyjak – dávne polynézske zbrane

Čln, kára, bicykel – dopravné prostriedky na Raroii

8. decembra. Kehea nás prišiel ráno pozdraviť ako zvyčajne a doniesol veľkú rybu. Hneď za ním prikvitol aj Tangihia s poltuctom svojich nespočetných detí. Každé nieslo jeden alebo viac kokosových orechov. Tangihia ich jeden po druhom navŕtal paličkou na mieste, kde je klík, a podával nám ich.

„Je jedna rozprávka o tom, ako vznikol kokosový orech,“ povedal a vyhľadal si tiež jeden orech. „Za dávnych čias, pred mnohosto rokmi, nebolo na Raroii nič len tráva a krovie. Jedna žena menom Hina sa na to často žalovala, a preto začal jej muž Tuná rozmýšľať, ako by získal novú užitočnú rastlinu. Jedného dňa jej povedal: „Keď zomriem, odsekni mi hlavu a zásad ju.“ Onedlho nato zomrel a Hina zasadila jeho hlavu, ako si bol želal. O krátky čas vyrazil zo zeme malý výhonok a rýchle rástol do výšky. Tento nový, nádherný strom bol obsypaný orechmi, ktoré všetky mali ten istý tvar ako Tunova hlava. Hina odtrhla jeden orech a olúpala z neho lyko. Keď objavila tri jamky klíčka, potešila sa a riekla: ‚Hľa, tu sú Tunove oči, a ústa. „Vedela som, že hovorí pravdu.‘“

Tangihia vyprázdnil svoj orech a zamyslene sa naň zahľadel.
„Mnohí si myslia, že je to len starodávna rozprávka, ale nemožno vedieť. Veď oči a ústa sú naozaj tu…“

Po obede sme si urobili veľkú prechádzku po brehu lagúny. Keď padol súmrak, boli sme ešte ďaleko od dediny. Na chvíľku sme stratili smer. Ale zrazu sme začuli známe zvuky. To mládež Ngarumoy začala svoj večerný koncert a hra na gitare a spev nám prezradili, ktorým smerom leží dedina. Pomaly sme šli ďalej. Nad našimi hlavami začali na tmavomodrom nebi vyskakovať hviezdy. Náhle nám chladný nočný vánok priniesol k sluchu známu melódiu. Zastali sme a počúvali. Bola to pieseň, ktorú nám naši priatelia spievali toho dňa, keď sme prišli na Raroiu. Stáli sme nehybne vo tme a ticho sme so spevákmi vyslovovali slová piesne:
„Hla, toto je náš ostrov, krajina chladných vetrov. Radostné piesne znejú do divokého hukotu príboja. Tu je naša domovina, tu je naša vlasť.“

A bolo nám, akoby Raroia bola aj našou vlasťou.
3. AITA PEA – PEA
Priateľstvo a štedrosť Raroičanov – Teheiho dom a Teriiho tácky – Radosť z cestovania – Súostrovie Tuamotu ako výnimka – Úradné osoby ostrova – Duchovná jednota – Prostý život – Nebojazlivosť – Prvý styk s obchodnými škunermi – Zvody civilizácie – Začína sa výroba kopry – „Vtáčie peniaze“‚ – Okolo 14 000 funtov do roka – Mesačný rozpočet – Drevené domy, nábytok a bicykle – Teaov motor – Rongo stavia múr – Pivo a pašované liehoviny – Hoňo kupuje zem – Prázdny obchod – Faukurove obchody – Požehnanie krízy
Už viac ako šesť mesiacov uplynulo odo dňa, keď nás tu na nábreží a na brehu lagúny prijali s piesňami a hudbou – a nič sa odvtedy nezmenilo. Je to až čudné! Všetci ľudia sú voči nám stále rovnako štedrí a priateľskí ako za prvých čias. Aj keď usilovne rozmýšľame, nemôžeme sa rozpamätať, že by sa voči nám boli čo len raz správali odmietavo alebo nepriateľsky. Ale pre človeka, ktorý veľa cestoval, a najmä pre Švéda, naučeného na rozumový a triezvy život, je ešte čudnejšia jedinečná bezstarostnosť, ba až ľahkomyseľnosť týchto ľudí. Hoci sme ich poznali už pomerne dôkladne a po všetkých stránkach a už nám boli známe všelijaké ich rázovitosti, predsa sa nám v praxi znova a znova stáva, že sa obidvaja zarazíme nad ich niektorým nepredvídateľným skutkom. Nič nedokáže týchto ľudí deprimovať alebo znepokojiť a ako deti majú závideniahodný dar žiť celkom prítomnosti, zabudnúť na včerajšok a nestarať sa o zajtrajšok.
Heslom tejto optimistickej životnej filozofie je radostné „Aita pea-peat“ – „To nič! Všetko jedno!“ Zaujímavé je, že sme tento zvrat počuli už v deň nášho príchodu na Raroiu. Vo všeobecnom stisku, ktorý panoval na úzkom kamennom nábreží, pošmykol sa zrazu jeden zo spevákov, spadol do vody a postriekal od hlavy po päty vítací komitét, vyobliekaný do najlepších nedeľných šiat. Hneď zaznelo v celom zástupe všeobecné „aita pea – pea“ a všetci sa smiali na plné ústa. V tejto situácii im už iné naozaj ani nezostávalo, ale odvtedy som už videl a počul Raroičanov používať tento ich obľúbený výraz tak hojne, že mi to až trhalo moje korektné švédske srdce.
Napríklad Tetohu mi jedného pekného dňa ukazoval svoj dom, ktorý vyzeral celkom na spadnutie, hoci bol zrejme postavaný len nedávno. Pri bližšej prehliadke som zistil, že to bolo proste preto, lebo v celom dome nebolo dohromady ani jedného pravého uhla a všetky rozmery boli si navzájom smiešne neprimerané. Ale Tetohu vysvetlil celú vec veľmi prosto:
„Ach, s týmito mierami je to ťažká vec, a v počítaní som vždy bol slabý! Jediný, kto tu vie postaviť naozaj slušný dom, je Rua, ale vtedy, keď som chcel stavať, bol práve na návšteve u svojich príbuzných na ostrove Hikueru. Preto som bol nútený pustiť sa do toho sám. Pravda, dom vyzerá trochu ako nachýlený od vetra, ale nič to zato. Aita pea – pea.
Prvý týždeň nášho pobytu na Raroii sme sa neraz čudovali, že tácky alebo bicykle stoja opustené na ulici alebo sa povaľujú na najnepredstaviteľnejších miestach. Vo mne vzklíčilo podozrenie, že naši dobrí ostrovania sú jednoducho príliš leniví, než aby si tieto veci zase odpratali. Čoskoro som získal pádny dôkaz o tom, že moja mienka bola vonkoncom opodstatnená. Nášmu susedovi Teriimu prišlo jedného dňa na um, že si vyrovná hlboké jamy na priedomí. Vytiahol teda tácky a pustil sa do práce. Videl som ho niekoľko ráz ísť s táckami nadol na morský breh, kde vlny naplavili kopu takého jemnučkého bieleho piesku, aký si len možno predstaviť. Ale zrazu Terii zmizol, a tácky, doplna naložené pieskom, ostali stáť naprostred dediny na ceste. Deň za dňom sa míňal, a tácky len stáli verne a trpezlivo na tom istom mieste. Hoci Terii musel každý deň aspoň niekoľko ráz prejsť popri nich, a hoci okrem toho boli aj na prekážku doprave, neprejavil ani on, ani nikto iný úmysel odtiahnuť ich z cesty. Asi o týždeň nato sa Terii jedného rána celkom neočakávane schytil a pokračoval v práci, akoby sa nič nebolo stalo. Toto však nie je výnimočný prípad. Domorodci sú takíto náladoví vo všetkom, do čoho sa priberú; zrazu len nechajú prácu stáť, lebo zbadali nejakú zaujímavú rybu alebo niečo iné napínavé. Aita pea – pea. Načo sa náhliť? Aj zajtra je deň. Iný charakteristický zvyk Raroičanov je, že sa zrazu a neočakávane, bez akýchkoľvek príprav, vydajú na nejakú príležitostnú cestu. Mladí i starí neobyčajne radi cestujú a každý škuner, ktorý pristane na ostrove, je pre nich veľkou atrakciou. Len čo má niekto ísť v nejakej veci do Papeete, hneď zachváti dedinu cestovná horúčka a prinajmenej pol tucta Raroičanov zrazu zistí, že tam tiež majú súrnu robotu alebo že ich tamojší príbuzní zomierajú túžbou vidieť ich. Majú príbuzných aj inde po celom súostroví, na ktorých nikdy nezabúdajú, a ak škuner nezastane na niektorom určitom ostrove, ktorý by radi navštívili, to nič nerobí, lebo aj na ďalšom ostrove majú nejakú tetku alebo vzdialeného bratanca alebo sesternicu. Aita pea – pea.
Vyzerá to tak, akoby si Raroičania – to napokon platí všeobecne aj o obyvateľoch ostatných ostrovov Tuamotu – boli zachovali typickú polynézsku bezstarostnosť ako časť svojho charakteru oveľa lepšie než ich súkmeňovci na ostatných súostroviach Tichého oceána. Ale to je jednoducho preto, že skupina Tuamotu ostala z celej Polynézie najviac ušetrená. Väčšina ostatných polynézskych kmeňov bola totiž už dávno vyrabovaná alebo vykynožená, zatiaľ čo u nás na Raroii trvajú v mnohých dôležitých veciach rovnaké spôsoby ako za starých dobrých pohanských čias, ked sa škunery zvážajúce kopru ešte neodvažovali pomedzi zákerné koralové útesy. Na šťastie to však neznamená, že by naši adoptívni rodičia ešte stále boli krvežízniví ľudožrúti, ktorí tancujú polonahí medzi palmami a bývajú v hollywoodsky romantických chatrčiach z palmového lístia – ako to už vari vyplýva aj z mojich doterajších rečí o vlnitom plechu, drevených domoch, topánkach, čerstvo vyhladených nohaviciach, konzervách a futbalových zápasoch. Znamená to len a len toľko, že životné podmienky tu ostali v podstate nezmenené. Napriek krajnej podobnosti a napriek nespočetným druhom fabrických tovarov, ktoré domorodci používajú, líši sa Raroia predsa len podstatne od Tahiti a väčšiny slávnejších ostrovov južného Tichomoria.
Predovšetkým sú ľudia na Raroii ešte vždy prekvapujúco slobodní a samostatní. Pred príchodom Európanov tu bol domorodý panovnícky rod a náčelník, čiže kráľ kmeňa, panoval viac-menej svojvoľne. Keď Francúzi asi v polovici 19. storočia vzali súostrovie Tuamotu pod svoju ochranu, odstránili tento systém vlády. Od toho času bývali náčelníci na ostrove menovaní úradmi v Papeete. Vcelku však ponechali domorodcov aj naďalej na seba samých.
Dnes si volí náčelníka samo obyvateľstvo – je to pokrok, ktorý obyvatelia pochopiteľne privítali s veľkou radosťou –, ale inak ani demokratické časy nepriniesli veľa nového. Úradníkov je málo a ich „režim“, jemne povedané, je veľmi mierny. Hlava obce má dokopy len tieto povinnosti: dozerať na obchod s koprou, viesť knihu o narodeniach a úmrtiach, oddávať nové páry a viesť práce týkajúce sa všetkého obyvateľstva. Ale nemožno povedať, že by tieto práce nejako mimoriadne doliehali či už na chrbát Tekov, alebo jeho poddaných. Pravda, Teka sa nám viackrát žaloval, že má celé hory práce, ktoré ho prikvačia vždy, keď na ostrove pristane škuner. Vtedy totiž musí podpisovať všelijaké vyhlásenia a formuláre. Ale keďže ide najviac o desať dokumentov do mesiaca, a ešte ani tie pred podpísaním nikdy neprečíta, nebude to vari s tou robotou také zlé. Od jeho podriadených sme nikdy nepočuli ani slovo žaloby. Keby sa však niekto cítil s niečím nespokojný, má možnosť povedať to a dať prípadné nesprávnosti odstrániť. Teka totiž z času na čas zvoláva zhromaždenie všetkých dospelých mužov, a hoci podľa litery zákona nie je to povinný robiť, vždy sa skloní pred hlasom väčšiny.
Popri náčelníkovi je ešte jeden civilný funkcionár, ktorého menujú úrady v Papeete. Je to takzvaný mutoien. Teoreticky je to listár, policajt a náčelníkov poskok v jednej osobe – prakticky však nemá nijakú prácu. Na Raroii sa totiž vo všeobecnosti nepíšu nijaké listy a ani sem nijaké nechodia. Priestupkov proti zákonu tu vôbec niet a náčelník pochopiteľne nemá pre mutoiena nijakú prácu. O túto funkciu je však veľký záujem, lebo jej držiteľ má právo nosiť uniformu s červenými pásmi a šnúrami.
Toto boli všetky civilné úradné osoby ostrova. K nim treba ešte pripočítať cirkevných hodnostárov, ktorých predstavujú dvaja katechéti. Ich povinnosťou je viesť bohoslužby a inak čo možno najlepšie zastupovať kňaza, ktorý prichádza na ostrov len raz do roka. Zo svojich prác si nepochybne najviac vážia zvonenie na kostolnom zvone a dávajú sa v ňom zastupovať len v prípade krajnej nevyhnutnosti.
I keď väčšina obyvateľov dediny odíde na niektorý iný ostrov v lagúne robiť kopru, katechéta, ktorý má ten týždeň službu, ostáva v dedine a zvoní hŕstke starých ľudí a detí – alebo prosto len sám sebe.
Kým tento jednoduchý demokratický systém funguje – a funguje bezchybne už po niekoľko generácií –, ústredné úrady v Papeete sa doň nijako nestarajú. Raz za rok príde sem komisár pre súostrovie Tuamotu – vypočuť si sťažnosti. Jeho návšteva trvá obyčajne len niekoľko hodín, najviac ak jeden deň. Celkom zriedka príde nejaký vyšší úradník na bleskovú návštevu. A to je všetko. Chcel by som ešte podotknúť, že Raroičania, tak ako všetci ostatní domorodci Francúzskej Oceánie, sú francúzskymi štátnymi občanmi a že majú rovnaké práva ako hociktorý Francúz v materskej krajine alebo v kolóniách. No ich povinnosti sú oveľa menšie. Na Raroii napríklad nie ja branná povinnosť ani vojenská služba. Jediná daň, ktorú musia platiť, je daň od psov, ale aj tá je celkom iluzórna. Totiž psi, ktorí sa používajú na chytanie potkanov, sú spod tejto dane oslobodení, a teda všetci psi na Raroii, bez ohľadu na rasu a veľkosť, sa bez výnimky pokladajú za potkaniarov.
Obyvateľstvo ostrova si však zachovalo v najširšom rozsahu nielen svoje právo sebaurčenia, ale – a to je nemenej dôležité – aj pôdu. Za túto priaznivú okolnosť vďačia do značnej miery osamelej polohe a nepatrnému rozsahu ostrova, ale prispel k nej podstatne aj ohľaduplný postoj úradov. Izolovanosť ostrova bola spočiatku najlepšou ochranou proti nebezpečenstvu vysťahovania. Divoké hordy nesvedomitých dobrodruhov, pašerákov zbraní, obchodníkov s alkoholom a lupičov zo všetkých končín zeme, ktorí sa v devätnástom storočí vrhli na južné Tichomorie, radšej skúšali svoje šťastie na bohatých hornatých ostrovoch, ako sú Tahiti, Samoa a Havaj. Na malé, chudobné atoly súostrovia Tuamotu sa dívali len s povýšeneckým pohŕdaním. Tieto slávne perlorodné ostrovy nanajvýš navštívili nakrátko v nádeji, že si tu obratom ruky nahrabú majetok. Ale nikomu neprišlo ani vo sne na um, aby sa na Tuamotu usídlil. A tak sa stalo, že obyvateľstvo Tahiti padlo za obeť chorobám, bojom a alkoholu a stratilo svoju slobodu i pôdu, avšak ostrovy Tuamotu boli nechané celkom na pokoji. Ked si neskôr Francúzsko podrobilo tieto ostrovy, bolo základnou ideou jeho politiky chrániť tieto ostrovy aj naďalej pred všeobecným pľundrovaním, a domorodcov pred ožobráčením. Preto dnes niet na celom súostroví viac než pol tucta cudzích majiteľov plantáží a všetci domorodci bez výnimky majú svoju vlastnú pôdu. Niektorý jej síce má viac a iný menej, ale nikto nie je taký chudobný, že by nemal pozemok, kde by si mohol postaviť dom, a kúsok zeme s dostatočným, počtom kokosových paliem, aby kryli jeho potreby.
Ešte v jednom zmysle sú naši hnedí priatelia jedinečnou výnimkou. Keďže sú bokom od lodných liniek a vychodených ciest civilizácie, ostali ponechaní sami na seba a podarilo sa im zachovať si svoju pôvodnú duchovnú jednotu a neporušenosť. My takzvaní moderní ľudia sme i sami v sebe rozštiepení a nejednotní. Vo svojej sociálnej existencii sme roztrieštení na stovky rozličných strán, povolaní a národov.
Ale medzi deťmi Raroie panuje ešte stále jednota a harmónia. Pre svoje konanie majú len jeden spôsob a len jedno hľadisko na posudzovanie života. Politické protivy sú neznáme, a ešte nebolo badať nijaké náboženské pochybnosti. Každý je tu zároveň rybárom, dorábateľom kopry a remeselníkom. To znamená, že tu niet nijakých spoločenských tried. Jednotný systém sociálnych konvencií a zákazov určuje, čo slobodno robiť a čo nie. Vďaka tomu zostali obyvatelia tohto ostrova zdraví na tele i na duši a zachovávajú si dôverivú nádej i v prípadoch, keď my sme skeptickí a neveriaci. Podarilo sa im zachovať si tú duchovnú neporušenosť, ktorá je charakteristická pre väčšinu prírodných národov. Je dôležité spomenúť, že nervové choroby sú tu celkom neznáme, a keď som tým najstarším a najmúdrejším z nich opísal jednu z najčastejších neuróz civilizácie, totiž schizofréniu, načúvali ma neveriac a potom jednohlasne vyhlásili, že takú chorobu* doteraz nevideli, ani o nej nič nepočuli.
Na šťastie ostalo ešte v jednom zmysle všetko po starom: ako za dávnych čias, i teraz je na Raroii po celý rok leto. To pochopiteľne zjednodušuje život a značne obmedzuje životné potreby. Každý si môže svoje bytové starosti rozriešiť úžasne jednoducho a rýchle, a to tým, že si postaví dom z palmového lístia, plechu, borových dosák alebo zo starých debien, podlá toho, aký má vkus a aký je šikovný. Vody na pranie je dosť a dosť v lagúne a pitnú vodu dodáva bezplatne nebo, ale možno si ju aj odtrhnúť zo stromov v podobe kokosového orecha. Palivom je tu kokosové lyko, ktoré príroda štedro dáva na voľne použitie; za štvrť hodiny ho možno nazbierať na celý týždeň. Aj podnebie prispieva k riešeniu problémov výživy. Lagúna sa len tak hemží stovkami druhov rýb, temer všetko jedlých, a malá rybačka ráno musí rozhodne dať bohatú korisť. Odev je tu nevyhnutne zredukovaný na minimum: jedny krátke nohavice na rok a na prezlečenie jedna šatka na opásanie okolo bokov, a to je všetko. Vo všeobecnosti nežijú ostrovania takto jednoducho a nenáročne, ale hlavná vec je, že by sa dalo vystačiť aj s tým, keby to bolo z nejakých príčin potrebné.
K týmto štyrom dôležitým činiteľom: samostatnosti, vlastnej pôde, duševnej harmónii a nenáročnosti, ktoré sú i dnes rovnako ako kedysi základom istej a bezstarostnej existencie týchto ľudí a ktoré bezpochyby podstatne vplývajú na vytváranie ich veselej a bezstarostnej povahy, pripojilo posledných dvadsaťpäť rokov ešte jeden dar rozhodujúceho významu. Francúzska správa totiž nielenže zachovala to najlepšie z domorodého spoločenského poriadku, ale okrem toho aj urobila definitívny koniec vojnám medzi jednotlivými ostrovmi, ktoré v minulosti často bývali neúprosné a krvavé. Ba čo viac, aj o posledných dvoch svetových vojnách bolo na Tuamotu sotva čo počuť. Preto žije tuná uprostred rozorvaného a bolesťou naplneného sveta jeden z málo národov, ktoré naozaj dosiahli mnohými hľadaný cieľ – oslobodenie od biedy a strachu. Je sa čo čudovať, že je tento národ bezstarostný a stále sa smeje a spieva?
Posledných sto rokov v styku so západnou civilizáciou malo ďalej za následok to, že Raroičania začali loviť perleť a dorábať kopru, čo im zabezpečuje pravidelný a prekvapujúco vysoký príjem. Európan, zvyknutý na rozhodujúcu úlohu peňazí v živote, mohol by azda prísť do pokušenia prikladať týmto vysokým zárobkom priveľký význam alebo dokonca vidieť v nich hlavnú príčinu všeobecného optimizmu. No v praxi sa veľmi skoro príde na to, že mamona tu nehrá tú rozhodujúcu úlohu čo u nás. Ba práve naopak, ja by som skôr povedal, že títo ľudia sú šťastní i napriek tomu, že majú peniaze. Keď sa pozrieme trocha do minulosti, uvidíme, že peniaze boli domorodcom doslova nanútené.
Pred príchodom Európanov sa cenila perleť len ako materiál na udice a iné náradie. A nikto nemyslel na to, aby zasadil viac paliem, než potreboval pre vlastné hospodárstvo. Ale v polovici 19. storočia sa začali medzi ostrovmi Tuamotu objavovať škunery z Tahiti a na veľké prekvapenie domorodcov vymieňali tí čudní cudzinci na palubách týchto lodí látky, nože a iné drahocennosti za obyčajné perly a mušle, ktorých bolo v lagúne ohromné množstvo a ktorých si mohol každý ľahko navyťahovať, koľko chcel. Čoskoro sa zistilo, že obchodníci majú záujem aj o kokosový olej. Ale napriek pomerne výhodnej navrhovanej protihodnote nedosiahol tento druh obchodu nikdy väčší rozsah, lebo domorodcom pripadalo zaťažko vyrobiť toľko oleja, koľko žiadali škunery. Jediná vtedy známa metóda výroby kokosového oleja totiž žiadala rozštiepiť orechy, ich dužinu rozstrúhať a túto masu postaviť vo veľkých drevených sudoch na slnko, kde sa za niekoľko dní zmenila na hustý olej.
Nákupcovia boli s touto výrobnou metódou práve tak málo spokojní ako domorodci. Bola nehospodárna a nepraktická. Asi polovica oleja obsiahnutého v kokosových jadrách vychádzala nazmar. No i tak trvalo ešte desaťročia, kým sa v Oceánii rozšírila metóda sušiť orechy – na slnku. Jej výhoda spočívala predovšetkým v tom, že bolo možné orechy posielať do európskych tovární na margarín a sviečky, kde ich využili stopercentne. Aj domorodci privítali s radosťou túto metódu, lebo im podstatne zmenšila prácu. Teraz už bolo treba len rozseknúť orech, nechať ho vysušiť na slnku a vybrať jadro. Avšak mnohí ešte stále odmietali s opovrhnutím myšlienku, že by sa mali pre pár bavlnených handier alebo nožov potiť na slnku; no počet tých, čo sa uponížili z času na čas rozťať niekoľko orechov, zo dňa na deň rástol.
Rozvoj dorábania kopry spôsobil aj oživenie obchodu s perleťou a mnohí sa stali potápačmi – lovcami perlete z povolania. Potápať sa za mušľami bolo oveľa vzrušujúcejšie než zmysly otupujúca robota s koprou. Okrem toho vábila tu nádej nájsť veľkú blýskavú perlu, ktorú bude možno na najbližšom obchodnom škuneri vymeniť na nepredstaviteľné množstvo alkoholu a farbotlačových látok.
Čoskoro prišli niektorí kapitáni na to, že bude oveľa jednoduchšie zaviesť do tohto obchodovania peniaze. Keďže Valparaiso bolo ešte stále dôležitým prekladiskom tovaru, používal sa spočiatku čílsky dolár. Boli to veľké biele strieborniaky s orlom na líci, a preto ich začali nazývať „vtáčí peniaz“. Mnohí Polynézania boli lesklými strieborniakmi takí nadšení, že ich v pravom slova zmysle zbierali. Ešte i dnes sa z nich nájde dosť v ukrytých debničkách a škatuliach. Iní zas objavili, že tieto blýskavé kolieska sú mimoriadne praktické. Človek si za ne mohol vymeniť, čo len chcel, a tí podnikavej ši odišli na škuneroch na Tahiti a vrátili sa s obdivuhodným majetkom. Doniesli si plechové konzervy, mlynčeky na mäso, nábytok, plesové šaty, biblie, pekáče a tisíce iných úžas vzbudzujúcich vecí, o ktorých, pravdaže, ani nevedeli, na čo sú. Akousi spomienkou na tieto časy je skutočnosť, že jednotkou pre počítanie cien je domorodcom ešte stále „tára“ – toto slovo je polynézskou náhradou za „dolár“ –, hoci dnes sa už všeobecne používajú len tahitské franky. Jeden „tára“ predstavuje hodnotu piatich frankov, lebo za oných dobrých starých čias bol zámenný kurz päť frankov za jeden čílsky dolár. Sila zvyku je taká veľká, že Raroičan radšej označí cenu kopry výrazom „1 tára, 3 franky, 50 centimov“, než aby povedal jednoducho „8,50 frankov“.
Prvý styk s Papeete a so zázrakmi civilizácie spôsobil pochopiteľne celé množstvo nových, nezvyčajných nárokov. Aby si ich všetky uspokojili, začalo čoraz viac domorodcov dorábať kopru a potápať sa za perleťou. Produkcia stúpala – na veľkú radosť nákupcov a kapitánov. Škunery prichádzali a odchádzali z Papeete plne naložené a zaplavovali ostrovy Tuamotu bezcennými krámami, ktoré dávali domorodcom za neslýchané bezočivé ceny. I dnes je situácia zhruba tá istá. Ročný zárobok ľudí je prekvapujúco vysoký, ale tieto peniaze zase rýchlo vyhodia za nezmyselné veci. Pravda, zistiť presne, koľko kto zarobí, je veľmi ťažká vec i pre takého dôkladného človeka, ako som ja, pretože nikto si nedá prácu, aby si viedol knihu príjmov a výdavkov; ale záznamy, ktoré mi dali k dispozícii nákupcovia kopry, hovoria dosť jasne. (Už dávno sa na Raroii nikto nepotápa za perleťou.) Podľa týchto záznamov dosahuje produkcia kopry na Raroii asi dvesto. päťdesiat ton. V posledných dvoch rokoch bola cena kopry asi desať tahitských frankov za kilo. To znamená, že domorodci zarobia ročne nie menej ako dva a pol milióna tahitských frankov. Obyvateľstvo pozostáva asi zo sto osôb žijúcich v dvadsiatich piatich domácnostiach. Za kopru sa vypláca v hotovosti pri jej nalodení na škuner. Daň z príjmu je tu neznámym pojmom, a rovnako dávka z majetku. Do banky si peniaze nenosí nikto, už i preto, že jej tu niet. S výnimkou niekoľkých starých ľudí, ktorí boli vychovaní v sporivosti ešte v časoch, keď boli menou solídne strieborné mince, ktoré zbierať a preratúvať si bolo pôžitkom, nešetrí tu nikto do pančuchy. Ba práve naopak, je zriedkavosťou, že by niekto mal nejakú peňažitú rezervu, ak by sa mu vyskytli dajaké neočakávané výdavky. Kam sa teda podieva to množstvo peňazí?
Asi tretina ho ide do vreciek dvoch raroiských obchodníkov – anglotahitského miešanca Huriho a Číňana Tauereho. Domorodci nakupujú na úver u niektorého z nich a vždy, keď predajú kopru, dajú mu niečo na účet. Či ]e obchodníkovi ešte dlžen alebo má u neho niečo k dobru, o tom má zriedkakedy niektorý z nich prehľad. Čo a koľko ten alebo onen nakupuje, to si totiž rozpisuje iba obchodník, a od jedného z nich mám aj tento výkaz mesačného nákupu, ktorý vari možno pokladať za typický. Táto rodina pozostáva z muža, ženy, svokry a dvoch chlapcov – dvanásťročného a desaťročného.
Nákup v mesiaci januári.
Tahitských frankov
1. januára 
1 kg keksov…
46,20
1 plechovica hovädzieho mäsa…
22, –

1/2 kg cukríkov…
105, –

2 balíčky cigariet „Camel“… 
40, –

10 kg múky… 
153, –

2. januára 
1 kartón amerických cigariet…
375, –

3. januára 
10 kg cukru …
130,20
2 plechovice hovädzieho mäsa… 
45, – 
1 liter petroleja… 
10, –

5. januára 
2 kg kávy…
160, –

6. januára 
1 plechovica hovädzieho mäsa… 
26, –

1 plechovica hrušiek… 
45,50
2 zrkadlá…
244, –

8. januára 
1 kg ryže…
29,50
1 liter petroleja… 
10, –

3 balíčky francúzskych cigariet… 
45, –

9. januára 
1 fľaška voňavky… 
90, –

11. januára 1 balíček cigariet „Camel“… 
20, –

1 balík makarónov… 
26,60
1/2 kg cukríkov… 
105, –

13. januára 
1 kg ryže… 
29,50
11 kg múky… 
168,30
1 balíček cigariet „Camel“… 
20, –

14. januára 
2 kg kávy… 
160, –

2 balíčky cigariet „Camel“… 
40, –

2 plechovice hovädzieho mäsa…
45, –

16. januára 
1 kg keksov… 
48, –

10 m látky… 
518, –

1 balíček cigariet „Camel“… 
20, –

18. januára 
4 balíčky francúzskych cigariet… 
60, –

19. januára 
2 kg ryže… 
60, –

1 liter petroleja… 
10, –

5 fliaš limonády… 
60, –

20. januára 
1 plechovica paradajkovej šťavy… 
9,60
21. januára 
1 balíček cigariet „Camel“… 
20, –

23. januára 
2 plechovice hovädzieho mäsa… 
45, –

2 balíčky cigariet „Camel“… 
40, –

2 kg kávy… 
160, –

25. januára 2 kg cibule…
25,50
2 balíčky cigariet „Camel“… 
40, –

26. januára 1 kg keksu… 
46,20
3 balíčky francúzskych cigariet…
45, –

29. januára 2 plechovice hovädzieho mäsa… 
45, –

--------------------------------------------------------------------
Spolu  
3443,10.
Toto všetko sú výdavky na články dennej spotreby, hoci šetrná gazdinka by iste mala svoj vlastný názor na to, či boli všetky tieto veci potrebné. Na druhej strane nás azda prekvapia vysoké ceny, ale tomu je na príčine predovšetkým zložitý systém obchodu. Väčšina tovarov musí prekonať abnormálne dlhú cestu, kým sa dostane do rúk spotrebiteľa. Prvým článkom medziobchodu je hlavný dovozca v Papeete. Ten si pripočíta clo a prihodí si svoje percentá. Potom predá tovar niektorému majiteľovi lode, ktorý ho pošle na svojom škuneri na Raroiu. Týmto stúpnu ceny o tridsať percent, čo je zákonom dovolený zisk. Ked tovar príde na ostrov, prevezme ho niektorý z tunajších kupcov, a keď si aj on prirazil svojich desať percent, dostane sa tovar konečne do rúk konzumenta. Jeho cena však medzitým vzrástla na dvojnásobok ceny pôvodnej!
Obyvatelia Raroie by si určite mohli ušetriť ohromné sumy peňazí, keby tovary kupovali priamo u dovozcu v Papeete, a nie u svojich domácich obchodníkov. Mnohí o tom dlho a dôkladne uvažovali, ale doteraz vždy prišli k tomu záveru, že by s tým bolo príliš veľa roboty a oštary. Naši hnedí priatelia majú totiž vrodený odpor proti písaniu listov a stoja na vojnovej nohe so všetkými štyrmi základnými počtovými výkonmi. Pravda, nie sú hlúpi a chápu, že za kupovaný tovar platia pridraho, ale čo na tom konečne záleží? Vari nemali vždy dosť peňazí? Aita pea – pea! Je predsa príjemná vec mať v dedine obchod plný pestrými etiketami polepených konzervových plechovíc a iných blýskavých krámov, v ktorých sa možno do vôle prehŕňať a vyberať si. Niektorí sú takí radi, že majú svojich obchodníkov, že im z vďačnosti predávajú svoju kopru za zníženú cenu.
Zostatok svojho príjmu vydávajú Raroičania na nezmyselné a zbytočné veci. Sú to predovšetkým takzvané „reprezentačné“ články. Skoro všetci boli aspoň raz na Tahiti a videli, ako tam bývajú ich civilizovanejší príbuzní. To na nich urobilo taký mocný dojem, že sa usilujú priblížiť sa čo najviac týmto jasným vzorom. Preto už od niekoľkých desaťročí má každá rodina, ktorá na seba dá, dom v európskom štýle. Drevené domy z poriadnych dosák platia za najnoblesnejšie. Za nimi sa radia domy z vlnitého plechu a konečne domy z rozobratých debien. Celkom na konci hodnotiaceho poradia stojí chatrč z palmových listov v starodávnom polynézskom štýle. Keď som sa raz prechádzal s Tekom po dedine, udrelo mi do očí, že síce všetci mali dom z dreva alebo zvlneného plechu, ale popri nich stáli malé domčeky z pleteného lístia. Teka mi dal takéto nepochybne jasné vysvetlenie:
„Vieš, napoludnie je v drevenom alebo plechovom dome príšerne horúce. Poludňajšia horúčava sa dá vydržať len v chatrči z palmového lístia.“

Toto je zrejme systém „lepšej izby“ prehnaný ad absurdum!
Týmto sa však toto ich bláznovstvo nekončí. V takomto „fajnovom“ európskom dome musí totiž byť aj patričný nábytok, ktorého štandardná súprava z akéhosi dávno zabudnutého dôvodu pozostáva z dvoch stoličiek, železnej postele a šatníka so zrkadlom. Toto znie síce po merne normálne, ale v skutočnosti nemajú tieto moderné veci, s výnimkou azda zrkadla, nijaká praktickú cenu, ale slúžia len na udržiavanie prestíže. Dnešní domorodci, podobne ako ich prapredkovia od nepamäti, radšej sedia a líhajú na dlážke. Tých niekoľko vecí, ktoré si chcú zavrieť, majú podlá tradície uložené vo veľkých debnách. Že svoje stolice nikdy nepoužívajú, to sme zistili veľmi skoro. Keď k nám prišli na návštevu, pokúsili sme sa im ponúknuť stoličky, ale ich odpor voči tomuto druhu nábytku bol taký silný, že si bez výnimky všetci sadli na dlážku medzi ne. Čo sa týka veľkých železných postelí s vyšívanými prikrývkami a natvrdo napchatými poduškami, aké možno nájsť v každom dome, neboli sme si spočiatku takí istí, ale čoskoro sme zistili, že aj to sú len čisto okrasné predmety. Raroičania totiž zásadne spia na pandanových rohožkách na dlážke pred svojimi bohato vyzdobenými posteľami. Mať posteľ – to je ukrutne dôležité, ale líhať v nej, to sa na šťastie nemusí!
Práve tak je to s bicyklami. Spolu sa ich na Raroii vyskytuje asi dvadsaťpäť, všetky blýskavo. nové. Totiž len čo sa na niektorom bicykli objaví zopár škrabancov alebo keď dostane defekt, majiteľ ho jednoducho odloží nabok a kúpi si nový – prosto preto, že nikto nevie, že sa taká cudzokrajná vec dá aj znova nalakovať alebo opraviť. Aká silná je táto „bicyklová mánia“, posúdi človek správne až potom, keď si uvedomí, že na Raroii vlastne dokopy ani nieto ciest alebo ulíc. Ak sa teda majiteľ bicykla chce popýšiť so svojím reprezentačným vozidlom, nezostáva mu nič iné, než sa na ňom prevážať hore – dolu po dedine, ktorej cesta je dlhá spolu tristo metrov. Ale pre mládež Raroie je to viac než dosť. Ostatne dlhšiu trať by pokladali za únavnú. Hlavná vec, že sa môžu pred všetkými povytŕčať so svojím pekným, blýskavým bicyklom. Nedeľa je na túto parádu ako stvorená. Po omši ovládajú ulicu dediny po dlhé hodiny bicyklisti, ktorí sa pomaly a dôstojne prevážajú hore – dolu a ustavične pritom vycengávajú.
Avšak najúžasnejším príkladom tohto súťaženia o prestíž v dedine a nezmyselnej úcty k zázrakom civilizácie je predsa len Teaov motor. Pri jednej návšteve v Papeete urobil na neho motor do člna taký mocný dojem, že si naň celý rok šetril, stískal a žgrlošil. (Jeho silná vôľa a odriekanie sa ešte i dnes spomína ako doteraz neprekonateľný rekord.) Motor, ktorý mu pôvodne tak počaril, bol päťkoňový vonkajší motor, taký, aký by sa bol práve hodil do jeho kanoe. Ale on si kúpil, pravdaže, najväčší motor, aký za svoje peniaze dostal – pätnásťkoňový palubný motor. Na celej Raroii, pravdaže, nebolo člna, do ktorého by bolo možné tento motor namontovať. Ale to Teaa vôbec netrápilo. Motor bol jeho a tým faktom bol jediným človekom na ostrove, ktorý mal motor. Po rozličných príhodách sa mu konečne aj podarilo motor naštartovať a od tejto chvíle sotva kedy prejde týždeň, aby svoj hrdý motor nepredviedol; vyvlečie ho pred svoju chatrč, naštartuje a nechá bežať – na úprimný obdiv všetkých svojich priateľov a známych.
Kupovať nábytok, bicykle a stroje má aspoň tú výhodu, že si tým človek získava určitý honor. No mnohí vyhadzujú peniaze z nejakého náhleho vrtochu alebo utkvelej predstavy doslova von oknom. Títo ľudia sú veľmi výbušní a nevyspytateľní, a pretože žijú len dnešku, púšťajú sa často do neuskutočniteľných vecí. Ale to, že sú neuskutočniteľné, zbadajú, až ked už je neskoro. Takým typickým príkladom je stavba domov. Všade v dedine môžeme naraziť na cementové základy veľkého rozsahu. Mnohé z nich sú už porastené machom a zvetrané. Spočiatku sme si mysleli, že sú to pozostatky búrkami zničených domov a rozmýšľali sme, koľko asi rodín muselo už opustiť ostrov alebo zahynúť pri prírodných katastrofách. Ale horkýže! Okrem jednej – dvoch výnimiek sú totiž všetky tieto dopukané murované základy nedokončené majstrovské diela a stroskotané plány. Vybudovali ich obyvatelia dediny, ktorí v radosti nad neočakávane získanými peniazmi nemali nič pilnejšieho na práci, ako začať stavať dom. Ale potom bohužiaľ zostal nedokončený pre nadmerné rozmery, nedostatok materiálu, neschopnosť systematicky sporiť, alebo jednoducho preto, že ich to celé zunovalo!!! Napočítali sme viac než desať takýchto pomníkov optimizmu, výbušnosti a nestálosti Raroičanov. Len v jednom prípade sme zistili, že takýto stroskotaný projekt bol použitý na rozumný účel: totiž Faairi používal asi meter vysoké základy svojej nepostavenej vily za chliev pre ošípané.
Avšak cement nie je dobrý len na stavbu základov, ale dá sa – ako je známe – použiť na nespočetné iné účely. Bohužiaľ, aj Raroičania na to prišli a trpia dnes na nešťastnú lásku k cementu. Jedného pekného dňa som pozoroval Ronga, ako si kope jarok cez svoj pozemok. Toto bolo pre Polynézana nepochybne mimoriadne nezvyčajné zamestnanie, preto som sa spýtal, čo zamýšľa.
„To nebude jarok,“ vysvetlil mi Rongo, „lež múr.“

„Múr? Ale veď nemáš nijakých susedov!“

„Pravdaže nemám. Ale veď to bude múr proti burine.“

„Proti burine?“

„Áno. Pri mojom pozemku je hrozne veľa buriny a tá mi vždy prechádza do záhrady,“ odpovedal Rongo s dôrazom a kopal tak horlivo ďalej, že sa mu až rýľ ohýbal.
Úprimne povediac, začal som sa trochu obávať, či Rongovi azda nepreskočilo, a preto som sa opatrne opýtal jeho zaťa, čo si vlastne mám o celej veci myslieť.
„Ale čo,“ povedal zať, „celé to bláznovstvo pochádza z toho, že kúpil pár vriec cementu. Doteraz už postavil toľko domov a základov, že už raz konečne musel vymyslieť niečo nové. Je ako mnohí iní tuná: najskôr koná, potom myslí. Keď postaví múr, bude sa celej veci len smiať! Aita pea – pea!“

Múr sa nikdy nedočkal dostavenia, ale Rongo sa i tak smial.
Inú dôležitú položku vo výdavkoch tvoria slávnosti a pijatika. Na ochranu domorodcov vyhlásili úrady už pred dávnymi rokmi zákaz predaja akéhokoľvek alkoholu na súostroví Tuamotu, ale tento zákaz je neúčinný, lebo na Tahiti nepodlieha lieh nijakým obmedzeniam. A tak nielenže sú Tuamotčania vychovávaní k tomu, aby pri návšteve Papeete slopali, koľko len vládzu, ale okrem toho dostávajú pijatiku na čierno až do domu. Colníci síce prezerajú každú loď, než opustí prístav, a pokuta dosahuje nie menej ako tisíc frankov za liter, ale na takej lodi je skrýš, koľko len kto chce. A okrem toho možno vziať na palubu špiritus i vtedy, keď je loď už von z prístavu. S týmto pravdepodobne súvisí skutočnosť, že škuhery opúšťajú Papeete spravidla k večeru a že po zotmení, keď už sú ďalej od východného brehu, dostávajú spravidla defekt na motore. A je zaujímavé, že keď sa zjaví čln pobrežnej stráže, vždy sa podarí uviesť motor znova do behu. A že za pašovaný tovar treba draho platiť, je jasné; preto kolíše cena vzácneho rumu medzi šesťsto až tisíc frankami. A je pozoruhodné, „že pri tom všetkom sa Raroičania ani tak nehnevajú na vysokú cenu rumu, ako skôr na podliactvo pašerákov, ktorí miešajú do rumu vodu alebo čaj.
Dobroprajní občania, zrejme starostliví o zdravie a peniaze domorodcov, predložili preto asi pred rokom návrh, aby bol uvoľnený dovoz piva na Tuamotu. To malo zamedziť prestupovanie predpisov o liehových nápojoch. Pritom sa ukázalo, že obchodníci s pivom v Papeete museli mať akési tajné tušenie, čo sa chystá, lebo zrazu mali veľakrát väčšie zásoby na sklade ako obyčajne, a len čo toto požehnané rozhodnutie vstúpilo v platnosť, už aj začali zaplavovať nový trh fľaškovým pivom. Mužské obyvateľstvo Raroie nechcelo veriť vlastným očiam, keď objavilo na škuneroch ohromné hromady debien s pivom; a keď sa dozvedeli, že každá debna obsahuje štyridsaťosem fliaš a predsa stojí len smiešnu sumu tisícdvesto frankov, kúpili si po dobrý tucet debien na osobu. Po niekoľko mesiacov si múku, keksy, textil a, cement nikto ani nevšimol, všetci investovali svoje peniaze do piva. Za tým všetkým stáli nie bezpodstatné obavy, že takéto ideálne pomery nemôžu dlho trvať. Trvalá opilosť nakoniec dosiahla taký rozsah, že úrady odvolali svoje povolenie. Ako spomienka na tieto rozprávkové časy je v dedine na tisíce pivových fliaš, ktoré sa používajú originálnym spôsobom: ľudia si nimi obrubujú kvetinové hriadky. Pritom, ako sa zdá, hrali pivové fľaše istú úlohu aj v súťaži o spoločenskú prestíž: fľaše z obyčajného piva tahitského pôvodu obracajú nálepkami dnu; ak sú to fľaše z prvotriedneho francúzskeho exportného piva, sú obrátené nálepkou von a svedčia o vkuse a kapitálových možnostiach svojho konzumenta.
Ak niekomu po všetkých týchto bezhlavých nákupoch a početných zábavách proti všetkému očakávaniu ešte zostanú peniaze, nerozmýšľa ani okamih, čo s nimi. Papeete totiž leží od Raroie len na niekoľko dní plavby a tam sú stále netušené možnosti zaobstarať si rozličné lákavé veci a pokračovať v pitkách a radovánkach. Obchody sú plné krámov zo všetkých kútov sveta, putiky sú otvorené od rána do noci. taxíky stoja k dispozícii každému, kto má peniaze, a dve kiná hrajú temer každý deň nový program. A preto kým je vo vrecku čo len frank, ostáva sa v Papeete, a koniec je temer vždy ten istý: treba si požičať peniaze na návrat domov.
Ako dokonale je rodeným Raroičanom neznámy náš európsky systém peňazí a konkurencie, to – ešte lepšie než ich ľahkomyseľné nákupy – dokazuje rozkošný spôsob, ako uzatvárajú obchody medzi sebou. Názorným príkladom takéhoto obchodovania je Hono, asi tridsaťpäťročný muž, ktorý sa asi po desaťročnom pobyte na Tahiti vrátil domov. Keďže pri odchode z Raroie hlúpo zašantročil svoj pozemok, chcel si po návrate kúpiť kúsok zeme, na ktorej by bolo dosť paliem, aby ho vyživili. Jediný, kto mu ho bol ochotný predať, bol Tupuhoe, a Hono mu veľmi ochotne zaplatil päťdesiattisíc frankov za plantáž, ktorú nikdy nevidel a o ktorej ani Tupuhoe nevedel presne povedať, aká je vlastne veľká. Že nespísali nijakú zmluvu, je viac ako samozrejmé. Po nejakom čase zistil Hono, že jeho nedávno kúpená zem Je bohužiaľ primalá a že z jej výnosu mu dochodí v najlepšom prípade na pijatiku a zábavu, ale nie na obživu a všelijaké iné potreby. Požaloval sa teda Tupuhoemu, ktorý z toho bol celý nešťastný, lebo vôbec nemal úmysel Hona oklamať. Keďže však Tupuhoe už nemal ďalšiu zem na predaj a keďže utŕžené peniaze už dávno prepil, spočiatku nevedel, ako by mohol svojmu nešťastnému kupcovi pomôcť. No po dôkladnom uvážení prišiel na znamenité riešenie. Tupuhoe mal toľko priateľov, čo u neho jedávali, že by sa mu bol celkom dobre zišiel kuchár. Opýtal sa teda Hona, či by mu nechcel byť kuchárom; to by ho zbavilo starosti o obživu, a peniaze, čo utŕži za kopru, by mohol použiť na iné, dôležitejšie veci. Hono súhlasil a odvtedy sú obidvaja partneri spokojní.
Ba ani takzvaným obchodníkom nenarástla ešte oná príslovečná hrošia koža. Na šťastie. Pri jednom z našich prvých nákupov povedal nám Huri vo svojom obchode:
„A to neviete robiť nič múdrejšieho, než jesť konzervy? Vezmite si radšej túto rybu, práve som ju chytil.“

Najprv sme to pokladali za darček na privítanie, ale odvtedy sa už veľa ráz prihodilo, že namiesto, aby nám predal niekoľko plechovíc konzerv, podaroval nám rybu.
No v porovnaní s Tehonom a Faukurom je Huri rozvážne kalkulujúci obchodník.
Tehonov príbeh je veľmi smutný a vzbudil všeobecný súcit. Pred istým časom zrazu posadla Tehona.utkvelá myšlienka, že si otvorí obchod. Pre potreby obyvateľov Raroie vlastne celkom stačili jestvujúce dva obchody – Číňanov a Huriho, a preto nebolo výhľadu, že by tu mohol prosperovať ešte tretí, ale s takými úvahami si Tehono hlavu nelámal. Horko-ťažko a s veľkými výdavkami si zbudoval blýskavý dom z vlnitého plechu, ktorý natrel zvonku na modro a znútra na zeleno. Pozdĺž stien nastaval políc z najušľachtilejšieho dreva z Tahiti a nad dvere si vyvesil firemnú tabuľu so svojím menom, napísaným veľkými čiernymi písmenami. Toto stálo – pochopiteľne – veľa peňazí a keď Tehono konečne chcel si zaopatriť tovar, musel na svoje veľké prekvapenie a smútok skonštatovať, že už bohužiaľ nemá ani frank. No utešil sa myšlienkou, že veď stačí urobiť pár ton kopry a zase bude stáť na nohách. Pomaly si skutočne nahonobil pomerne úctyhodnú sumu a odišiel s ňou na Tahiti. Len čo ta prišiel, zrejme úplne zabudol na vlastný účel svojej cesty. Tak či onak – nedoniesol si z Tahiti domov nič, iba spomienky na nezabudnuteľné týždne plné zábavy, vychádzok na aute a návštev v baroch. Odvtedy prešli už dva roky. Jeho obchodná miestnosť ešte stále stojí v plnej nádhere lesku a farieb naprostred dediny a hoci Tehono znova a znova zoširoka vykladá, aký nádherný obchod si zariadi, len čo bude príležitosť zájsť si do Papeete, zdá sa, že pravdu majú jeho priatelia, ktorí s poľutovaním konštatujú:
„To bola od Tehona poriadna hlúposť, pichnúť toľko peňazí do toho plechového obchodu. Mohol ich radšej prepiť…“

Faukurov príbeh sa podľa názoru Raroičanov skončil oveľa prijateľnejšie. Aj Faukuru posadla jedného dňa chuť otvoriť si obchod. Ale poučený Tehonovým neúspechom, nepostavil si nový obchod, ale jednoducho odsťahoval svoju starú mater k príbuzným a začal sa zariaďovať v jej dome, dopravne veľmi výhodne položenom. Keďže sa práve vrátil z jedného z malých ostrovčekov s bohatým nákladom kopry, mohol na jednom z „koprových“ škunerov urobiť veľký nákup. A čoskoro stáli na policiach čerstvo zbitých z debien pekne a čisto poukladané plechovice konzerv, cvičky, mydlo a keksy. No napriek tomu skončil zakrátko tak ako svojho času Tehono. Príčinu jeho úpadku mi vysvetlil jeden z jeho dobre informovaných susedov takto:
„Aby človek mohol viesť obchod, na to musí vedieť písať a čítať. No Faukura je slabý v jednom i druhom. Nakúpil veľa, veľa tovaru naraz, a preto sa potom nevedel presne rozpamätať, koľko za ktorý tovar zaplatil. Keď mal vypočítať cenu jednotlivých článkov, ešte sa k tomu všetkému mýlil. Raz predával hovädzie konzervy po osemnásť frankov za plechovicu, hoci sám za ne na škuneri zaplatil po dvadsať. Ale na to zabudol. Rovnako to šlo s mnohými inými vecami. Svojim príbuzným dával zásadne všetko zadarmo – a mal ich neúrekom. Jeho príjem klesal z mesiaca na mesiac. Nakoniec nemal ani tovaru, ani peňazí na nový. Tu už nechcel‘ viac byť obchodníkom, ale usporiadal veľkú hostinu, na ktorej sme za dva dni zjedli všetko, čo mu ešte zostalo v obchode.“

Ale u Faukuru, Tehona, Huriho a všetkých ich príbuzných, priateľov a všetkých rovnako zmýšľajúcich nie je podstatné to, že majú dosť peňazí a ľahkomyseľne ich rozhadzujú, ale to, že keď treba, vedia sa peňazí celkom zriecť, a to s. ľahkým a veselým srdcom. Veľká svetová hospodárska kríza, napríklad, zasiahla svojimi následkami až do ďalekého južného Tichomoria. Dlhé roky boli Raroičania celkom bez peňazí. Na iných miestach na zemeguli bola nezamestnanosť hrozným problémom, ale ani jediný z obyvateľov Raroie ňou netrpel. Keď sa im dlho nedostávalo múky, kávy, keksov a hovädzieho mäsa, vrátili sa jednoducho k jednoduchšej životospráve svojich predkov a jedli ryby, hydinu, korienky a kokosové orechy. Namiesto toho, že by tým boli utrpeli, stali sa zdravšími. Teraz síce si nemohli kupovať nábytok, bicykle, stroje alebo rozličné jemné továrenské výrobky, ale zato boli zbavení aj nudnej práce okolo kopry a mali viac času na spev a tanec. Spôsob, ako ľud Raroie prekonal túto svetovú krízu, je najistejším dôkazom, že o šťastlivé pomery na tomto obdivuhodnom ostrove majú peniaze naozaj len minimálnu zásluhu. Keď ich majú, je dobre, ale keď ich niet, nuž nič sa nestalo. Aita pea – pea!
4. DOKTOR NEMÔŽE PRÍSŤ
Tajomné výbuchy – Zariaďujeme sa ako zdravotníci – Vzorkové lieky doktora McMillana – Huriho lekáreň – Pomoc topiacim sa – Hľadá sa zázrak – Polynézske jedlá – Moderný jedálny lístok – Čudná liehovina – Punauina diéta – Nádcha v južnom Tichomorí – Odvary a klystíry – Jodín: univerzálny liek – Záhadné čudné vredy – Moe Hauove nohy a Huriho chrbát – Návrat vojaka – Tragická nehoda – Veselí pacienti – Plachtenie medzi palmami – Cesta do Papeete
Ešte sme boli len niekoľko týždňov na Raroii, keď nás jedného pekného dňa prekvapil ohromný hluk, zrejme nejaký výbuch. „Niekto loví ryby dynamitom,“ mysleli sme si a vyšli sme predo dvere, aby sme videli, ako sa to robí. Ale len čo sme vyšli, videli sme, že sme sa mýlili, lebo na brehu nebolo vidno ani živej duše. Zato sa zdalo, že všetko obyvateľstvo dediny je zhromaždené pri Teaovom dome. Volaco sa muselo stať, lebo ich správanie bolo veľmi zvláštne. Ženy mávali veľkými palmovými listami, chlapi kričali jeden cez druhého, deti poskakovali sem a ta a revali, ba ešte aj psi sa zdali nakazení všeobecným zmätkom, lebo behali a štekali ako besní. Keď sme prišli bližšie, videli sme, že Teao leží vystretý na chrbte a nejaví znaky života.
„Čo sa stalo?“ pýtali sme sa Teumery, ktorá jediná ešte mala všetkých päť pohromade.
„Teao si chcel naliať benzín do motora a zrazu to urobilo „bum“!“

„Motor bežal?“

„Ó hej, bežal výborne, ale zrazu, práve keď doň začal liať benzín, povedal ‚bum‘ a potom začal horieť.“

Teao mal ťažké rany na ramene, na prsiach a na obidvoch nohách. Niekoľko chlapov mu masírovalo popáleniny svojimi špinavými rukami, zatiaľ čo jeho žena a dcéra ho ochladzovali ovievaním palmovými listami. Urobil som tomuto trýzneniu koniec a zabalil som pacienta do šiat a vriec na kopru, ako mi čo prišlo pod ruku. Mária zatiaľ zabehla domov a doniesla našu „Prvú pomoc pri úrazoch“. Otvorili sme si kapitolu „Omrznutie a popáleniny“ a čítali sme:
„Zvliecť šaty. Ak sú prilepené o popáleninu, nestrhávať ich, ale vystrihnúť. Ranu natrieť olejom alebo vazelínou. Hneď zavolať lekára“.
Nemohol som sa premôcť, aby som sa zlostne neusmial. Najbližší lekár býval v Papeete a tu na Raroii nebolo člna, čo by vydržal takú cestu.
„Najlepšie bude, keď vyprobujeme naraz viacero medicín a spôsobov liečenia,“ navrhovala Teumere. „Niekedy sa pritom už príde na to, čo je najlepšie a čo treba robiť.“

Táto rada ani nebola taká hlúpa, ako sa pri prvom počutí zdalo. Na šťastie sa zdalo, že s Teaom nebude treba robiť veľa experimentov. Natreli sme ho od hlavy po päty vazelínou a zabalili sme ho – na veľké zdesenie všetkých okolostojacich – do jeho najlepšej plachty. Na druhý deň mal silné bolesti a pľuzgiere ako detské balóniky, ale o niekoľko týždňov už zase behal, ako by sa nič nebolo stalo. Pravda, za to ďakoval viac svojej pevnej náture než našej vazelíne.
Po tejto úspešnej kúre sa k nám začali pacienti hrnúť, ako keby sme boli nejakí zázrační lekári a mali elixír života. Naše znalosti medicíny boli, pravda, značne hmlisté, ale mohli sme sa pozrieť do svojich príručiek a okrem toho sme mali pred Raroičanmi náskok v akej – takej znalosti anatómie. Na zvládnutie prvého náporu sme stanovili ordinačné hodiny a postavili našu debnu s liekmi na verande, pričom sme zotrvali chvíľu vo vďačných spomienkach na doktora McMillana v San Francisku.
Za to, že naša lekárnička bola taká plná, vďačili sme totiž doktorovi McMillanovi a náhode. Niekoľko dní pred odplávaním zo San Franciska zistili v kancelárii plavebnej spoločnosti, že nám chýba niekoľko potvrdení o očkovaní, bez ktorých by sme nemohli v Papeete vystúpiť na breh. V posledných rokoch sme síce boli viac ráz očkovaní proti týfu, paratýfu, diftérii, kiahňam a ešte niektorým iným chorobám, na ktorých mená si momentálne nemôžem spomenúť, ale nemali sme o tom potvrdenie. Nás však uistili, že dôležité sú papiere o očkovaní, a nie očkovanie samo. Preto sme bežali k mrakodrapu, ktorého všetkých dvadsaťšesť poschodí bolo obsadených lekármi a zubnými lekármi. Lekári mali nepárne čísla, zubári párne. Celý štáb telefonistiek pod vedením zdravotnej sestry bol v ustavičnom styku so všetkými čakárňami a rozdeľoval prichádzajúcich pacientov tak, aby každý prišiel ku správnemu špecialistovi a pritom aby musel čo najmenej čakať. Sestra nás milo vypočula a potom odpovedala promptne a presne ako stroj:
„Ochranné očkovanie proti všetkým tropickým chorobám – sedemnáste poschodie, dvere číslo tisíc štyristo tridsaťpäť. Doktor McMillan vás očakáva.“

O pol minúty sme už boli na mieste a doktor McMillan nás privítal vo dverách s takou srdečnosťou, akoby sme boli starí známi. Potom si vytiahol z kartotéky list a povedal:
„Francúzska Oceánia. No, pozrieme. – Dostanete injekcie proti kiahňam a dyzentérii.“

Kým si pripravoval striekačky, zmenil elegantne tému a rozprával podrobne o počasí na západnom pobreží, o tom, že vo východných štátoch je vonkoncom nemožné príjemne a spokojne žiť, o stavbe mosta ponad Zlatú bránu a o raste San Franciska po zemetrasení roku 1906. Nato nasledovala dôkladná diskusia o Marshallovom pláne a o povojnových hospodárskych problémoch Európy, počas ktorej nám len tak akoby mimochodom vpašoval ihly striekačiek do žíl. O chvíľku bol už pri svojich vojnových zážitkoch z Tichého oceána. A keď sme sa konečne na naše úprimné poľutovanie museli rozlúčiť, podarilo sa nášmu novopečenému priateľovi poučiť nás ešte o najlepšom spôsobe, ako sa vyhnúť v trópoch dyzentérii a amébam. Už sme boli práve na ceste ku dverám, keď nás ešte raz zadržal, otvoril veľkú skriňu v stene a napchal nám plné vačky i ruky vzorkovo balených liekov.
„Áno, áno,“ povedal, „ja viem, ako to je v južnom Pacifiku! Tam človek nikdy nemá dosť liekov!“

Dr. McMillan mal stopercentnú pravdu a jeho vzorkové balenia liekov – spolu s tými, čo nám bol dal istý rovnako priateľský zubár v Seattle – hneď začali odstraňovať dávny a na ostrove bolestne pociťovaný nedostatok. Pred naším príchodom nepoznali na Raroii iné lieky než prášky proti boleniu hlavy a jód, a aj tých bolo len niekoľko škatuliek, prípadne fľašiek. Huri síce mal domácu lekárničku, ale tá – ako sme čoskoro zistili – bola priam životu nebezpečná. Totiž na Huriho žiadosť sme si ju jedného dňa boli obzrieť. Škatuľky s pilulkami a fľaštičky sa povaľovali po celom dome, najmä pod posteľami, a celá rodina nám pomáhala pozháňať ich.
„Pozri, konečne sa našla moja medicína proti kašľu,“ zvolala Teumere a ukazovala víťazne fľašku s akousi zakalenou tekutinou. „Hneď si z nej glgnem!“

„Nie, stoj!“ protestoval Huri za horúca. „To vôbec nie je tvoja medicína proti kašľu, ale môj olej na kríže. Poď, hneď ma namasíruješ!“

Teumere utrela prach z nálepky na fľaške a víťazoslávne povedala.
„Pozri, ja som mala pravdu. Je to penikire.“
„Áno, pravda,“ povedal Huri a vrátil fľašku Teumere, ktorá si potiahla poriadny dúšok.
„Ukážte,“ povedal som a zmocnil som sa fľašky. Cez nálepku bolo jasne napísané: Painkiller. For external use only. (Smrť bolesti. Len na vonkajšie použitie.)
Tehuihui zas našiel pilulky, o ktorých bol presvedčený, že sú dobré proti bolestiam žalúdka. Alebo možno i proti horúčke. Hneď navrhol, aby sme ich vyskúšali na niekoľkých chorých.
A tak to bolo so všetkými Huriho liekmi – nikto nevedel, ktoré na čo sú. Štítky na nich neboli, alebo boli nečitateľné. Nakoniec sme mu skonfiškovali celú jeho „apatieku“ a ostali sme verní reklamným balíčkom doktora McMillana.
Čoskoro sme zistili, že všetky domorodé liečebné metódy boli rovnako barbarské ako tá, čo nám boli predviedli na chudákovi Teaovi. Ak niekto ležal s vysokou horúčkou, bolo ho treba podľa všeobecnej mienky ochladiť kúpeľom v lagúne. Ak niekto mal bolesti žalúdka, poriadne silno mu ho vymasírovali; ak pritom niekto vracal, zásadou bolo čím rýchlejšie do neho zas napchať čo najviac jedla, aby sa nahradila potrava, o ktorú prišiel.
Prekvapujúce bolo, že nemali ani poňatia o tom, ako treba ošetriť človeka, ktorý sa bol topil. Pokiaľ sa Raroičania vedeli rozpamätať, stalo sa tu len jediný raz, že sa niekto topil. Je charakteristické, že to bol Tahiťan, ktorý nepoznal miestne pomery, a spadol do mora vonku za útesom.
„Čo ste s ním vtedy robili?“ spýtal som sa.
„Položili sme mu krížom na žalúdok sud a kotúľali sme ho sem a ta.
„Pomohlo to?“

„Nie. Ale potom sme ho pevne uviazali okolo suda a kotúľali sme sud znova. Toto už pomohlo.“

O domorodých spôsoboch liečenia sa už veľa popísalo a dokonca veľa Európanov je presvedčených o ich liečivých účinkoch (hoci, keď sú vážne chorí, predsa len radšej idú do nemocnice). Skôr než prišli Európania, toto domorodé lekárstvo kvitlo prirodzene najviac na Tahiti, kde je rastlinstvo oveľa bohatšie a rozličnejšie než na pustých ostrovoch Tuamotu; ale aj na takom ostrove ako Raroia bolo známe veľa receptov na prípravu tých niekoľkých rastlín, ktoré tu jestvovali. Nechcem popierať, že mnohé rastlinné lieky, ktoré sa robili už za starých čias, majú terapeutickú hodnotu a boli pomerne účinné. Ale za dnešných čias dávať ešte stále prednosť týmto domorodým liekom pred výrobkami modernej vedy, je, pochopiteľne, také nemoderné a hlúpe, ako napríklad chcieť zakladať oheň trením dvoch drievok namiesto zápalkami. No možno povedať ako pravidlo, že v každom prípade – a niet ich mnoho –, v ktorom možno poukázať na účinný domorodý liek, existuje v lekárni aspoň pol tucta lepších.
Iná vec, na ktorú neslobodno zabudnúť v tejto spojitosti, je skutočnosť, že veľká väčšina chorôb, ktoré dnes šarapatia vo Francúzskej Oceánii, sú nové choroby, prinesené sem belochmi. Oproti týmto chorobám Tahiťania a Polynézania pochopiteľne nemali vôbec liekov – a nemajú ich ešte ani teraz. Domorodci si napriek tomu temer vždy radšej urobia odvar zo zmesi niekoľkých zelín, než aby si kúpili v lekárni popaaovské lieky, a to má ešte katastrofálnejšie následky. Typickým dokladom toho sú ustavičné pokusy našich raroiských priateľov vyliečiť obyčajnú periodickú bolesť hlavy. Temer každý má iný recept, a všetky bez výnimky sú staré, autentické a spoľahlivé, ale metóda je tá istá: uvaria si svoje liečivé byliny vo veľkej rajnici, ocedia ich a zaviažu do kusa látky, ktorý si omocú tesne okolo hlavy. Počas svojho dlhého pobytu na Raroii sme videli veľa úbožiakov, ktorí sa pravidelne podrobovali takejto kúre, lebo úprimne verili v jej účinok. Na otázku, prečo im to ešte nepomohlo, dôvodili, že je to dlhá a ťažká kúra. Avšak pravý dôvod je ten, že trpia na dedičný syfilis.
Ale ešte absurdnejšie si počínajú, keď začnú miešať nie zeliny, ale iné látky. Tak napríklad vajcia sú veľmi populárnym „liekom“ a väčšina obyvateľstva Francúzskej Oceánie bez výhrady a pevne verí, že všetky choroby od osýpok až po choromyseľnosť sa dajú liečiť vypitím surového vajca. Ale ak má niekto ostré bolesti v prsiach (zápal pľúc), má si natrieť telo zvonku žĺtkom z jedného vajca.
Najtragikomickejší prípad takejto slepej dôvery k týmto čudným liekom sa viaže k prípadu vážnej infekcie, ktorú sa jeden zo starostlivých príbuzných chorého pokúsil vyliečiť pravým raau z Tahiti namiesto penicilínom, ako sme mu navrhovali my. Boli sme zvedaví, aké výsledky tento samozvaný zázračný lekár svojím liekom dosiahol, a požiadali sme ho, aby doniesol svoje ‚raau z Tahiti. Žiariac radosťou, doniesol misu s čímsi, čo vyzeralo ako polievka.
„Ako si urobil túto medicínu?“ pýtal som sa.
Poobzeral sa, ako keby sa mi bál prezradiť zázračný recept, ale nakoniec vyjachtal:
„Ak chceš vedieť, je to citrón, kondenzované mlieko a rákau kura-kura, z každého rovnaké množstvo.“

Vari je namieste pripomenúť, že citrónovník doviezol do týchto krajov Cook, že kondenzované mlieko tu zrejme nejestvovalo do príchodu Európanov, a že rakau kurakura je okrasná rastlina, ktorú jeden americký botanik doniesol do Francúzskej Oceánie asi pred dvadsiatimi rokmi. Toto spolu teda bola medicína, ktorej Raroičania hovorili ‚raau z Tahiti‘, pravá tahitská zbraň proti infekciám.
Tu opísané „lieky“ však majú jednu dobrú vlastnosť: sú celkom neškodné, čo – na nešťastie – nemožno povedať o všetkých tých záhadných odvaroch a kúrach, ktoré predpisujú niektorí domorodí „doktori“. Bohužiaľ sú ešte i dnes tu i tam po Francúzskej Oceánii šarlatáni, ktorí vykonávajú prax, či už zadarmo, alebo za odmenu, a väčšina týchto zločincov má na svedomí veľa ľudských životov. Jeden z najhroznejších prípadov, čo som počul, bol zákrok „čarodeja“, ktorý sa raz pokúsil vyliečiť nemluvňa „posadnuté diablom“ tak, že mu dal vypiť odvar z liehu, popola, potlčených slimákov a rozličných iných prísad. Pochopiteľne, výsledok bol ten, že diabol to prežil, ale dieťa zomrelo.
Na Raroii sme na šťastie nemali profesionálnych domorodých lekárov a všeobecnú úroveň znalostí o medicíne možno napriek tomu, čo tu bolo povedané, označiť za nadpriemernú, vďaka najmä múdrej a oddanej práci jedného či dvoch misionárov, ktorí tu boli.
Inou ťažkosťou, s ktorou sme museli bojovať i my i misionári, bolo to, že i keď sa nám podarilo presvedčiť chorých o tom, že naše liečebné metódy sú lepšie, hneď ušli, ak to bolelo. Chceli sa vyliečiť, ale liečba nesmela bolieť. Vtedy radšej ostali chorí.
Jednou z našich prvých pacientiek bolo päťročné dievčatko, ktorému trčali v krku tŕne, dlhé dva centimetre. Rany boli otvorené a hnisali.
„Spadla do kríka, na ktorom boli dlhé tŕne,“ vysvetľoval jej otec.
„Kedy to bolo?“

„Sú to asi dva mesiace, možno že i tri, neviem presne…“

„Nuž a to si sa, preboha, ani len nepokúsil tie tŕne vytiahnuť?“

„Pokúšal, ale vždy tak hrozne kričí, že si netrúfam.“

My sme ju nechali kričať a tŕne sme jej povyťahovali.
Po tejto operácii sme sa s Máriou rozhodli, že prejdeme celú dedinu a pozrieme, či tu nie sú ešte ďalší chorí, čo sa skrývajú. Výsledok bol ohromujúci. Temer všetci obyvatelia dediny mali ťažkosti so žalúdkom, boleli ich zuby alebo mali infikované rany; mnohí boli dôkladne prechladnutí a zo šesť ich trpelo na záduch. Okrem toho sme zistili jednu paralýzu a našli jednu ženu, ktorá mala vytknutú nohu.
Teura, pacientka s paralýzou, bola asi tridsaťročná žena a bývala u starého Hikitahiho na kraji dediny. Že sme ju objavili, za to môžeme ďakovať len čistej náhode. Keď sme ta prišli na návštevu, sedela práve v záhrade a plela hriadky. Predtým sme ju nikdy nevideli, a preto sme boli prekvapení. A ešte viac nás prekvapilo, že sa ani len nepokúsila pozvať nás do domu. V celej dedine nám totiž s veľkou obľubou a pýchou ukazovali svoj dom, deti, záhradu a iné pozoruhodnosti. Teura horlivo vysvetľovala, že má veľmi veľa roboty so zelinou a nemôže nás ani pozdraviť. To nás presvedčilo, že tu niečo nie je v poriadku. Polynézanka, ktorá pre robotu nemá čas na klebietku, musí byť nejako abnormálna!
Šli sme k Tetohuovi a opýtali sme sa ho, čo má toto čudné správanie znamenať. Tetohu sprvu nechcel vyjsť s farbou, ale nakoniec nám povedal:
„Teura má trápenie s nohami. Nemôže chodiť. Keď bola ešte malé dievčatko, vyliezla raz na kokosovú palmu a spadla z nej. Keď chcela zase vstať, mala nohy ochromené. Domov ísť nemohla; a keďže sa to stalo priďaleko, nemohla sa ani dovolať pomoci. Na druhý deň ju našiel jej otec. Odvtedy len lozí sem a ta ako decko. Pravda, cez deň nie; lebo cez deň sedí v záhrade a vytrháva zelinu. Ale večer zalezie k susedovcom trocha si pobesedovať, alebo do obecného zhromaždišťa prizerať sa, ako druhí tancujú.“

„Neposlali ste ju do Papeete do nemocnice?“

„Nie. A keby ta aj išla, tam by jej iba odrezali nohy. To ona nechce. Ale keď sem najbližšie príde biskup na návštevu, azda bude môcť urobiť nejaký zázrak…“

Navrhli sme, aby jej niekto v dedine vystrúhal barly. V dedine doteraz nikto nepočul o barlách, ale podlá môjho nákresu jej Tetohu urobil barly, ktoré mohli celkom dobre slúžiť svojmu poslaniu. Avšak Teura sa doteraz ani len nepokúsila použiť ich.
Ani Teroro nám nedopriala odniesť si vavrín víťazstva. Našli sme ju na verande; sedela celkom na kraji, aby mohla hompálať veľmi opuchnutou, zrejme vytknutou nohou.
„Ako dlho ťa už bolí tá noha?“ opýtal som sa.
Teroro počítala na prstoch. „Desať dní.“

Uviazali sme jej na nohu dlahy a uložili sme ju do tichého kúta. Nohu sme jej podložili, aby ju mala vyššie. Potom sme ju zaprisahali, aby odteraz pokojne ležala. Ale keď sme na druhý deň prišli, našli sme ju na svoje veľké prekvapenie v kuchyni bez dláh a bez obväzu.
„Prečo si si zložila dlahy?“

„Zavádzali mi pri chodení.“

„Ale veď máš pokojne ležať!“

„Hej, ale to je strašne nudné!“

A toto nebol posledný prípad, že nedbanlivosťou a ľahkomyseľnosťou si Raroičania zapríčinili zhoršenie choroby alebo úplne znemožnili jej vyliečenie.
Avšak najsmutnejšou kapitolou nie sú takéto jednotlivé zbabrané prípady, lež „ľudové choroby“ – bolesti žalúdka, zubov a prechladnutie. Všetci starí ľudia sa zaprisahávali na všetko, čo im je drahé a sväté, že žalúdočné ťažkosti a bolesti zubov boli za ich mladých čias neznáme. Vtedy sa jedlo ešte podľa starodávnych zvyklostí; hlavnou súčiastkou potravy boli surové a smažené ryby, morskí vtáci, ktorí sa piekli v peci z hliny, lebo vtedy ešte nebolo hrncov a pekáčov na vysmážanie, ďalej korytnačky, surové mäkkýše, kokosové orechy, pandanové korene, taro a pokea – jedlé korene. Za nápoj slúžila dažďová voda a kokosové mlieko. Deň čo deň, mesiac čo mesiac a rok čo rok to bolo to isté, a predsa sa ľudia pritom cítili zdraví ako buk. Za posledných dvadsaťpäť rokov sa vyživovacia báza od základu zmenila. Taro a pokea sa už dávno nepestujú, surové ryby sa jedia len zriedka a surové mušle vôbec nie. „Koprové“ škunery tu zaviedli veľký počet nových potravín a konzerv a jedálny lístok Raroičanov sa stal žalostne „barbarským“. Prirodzene, aj naďalej sa je veľa rýb, ale rovnako oprávnene by sa tu mohla nazývať národným jedlom aj hovädzia konzerva s knedľami. Tieto dve jedlá vďačia za svoju neobyčajnú popularitu predovšetkým tomu, že je s nimi málo práce – mäso stačí trocha prihriať a knedle sú vlastne len hruda cesta, ktorú treba nechať trochu povariť. Spotreba kávy a cukru je tiež hrozivo vysoká, dokonca vyššia než vo Švédsku, ktoré je v tomto ohľade na čele európskych krajín.
Napríklad „normálna“ rodina pozostávajúca z piatich osôb spotrebuje nie menej ako dve kilá kávy týždenne. Vždy sa praží až tesne pred použitím, čo prirodzene ešte zvyšuje jej silu.
Týždenný jedálny lístok Raroičanov vyzerá s maličkými variáciami asi takto:
Pondelok:
Raňajky (o 8. hod. ráno): Káva a keksy, kokosové orechy.
Obed (o 15. hod.): Hovädzie mäso, knedle alebo ryža, šťava z kokosového mlieka a morskej vody.
Utorok:
Raňajky: Hovädzie mäso a knedle. Káva.
Obed: Ryby, sardinky (konzerva), kokosové orechy. Káva.
Streda:
Raňajky: Ryby, chlieb a kokosové orechy. Káva. 
Obed: Hovädzie mäso, ryža.
Štvrtok:
Raňajky: Ryby, knedle a kokosové orechy. Káva.
Obed: Ryby, šťava z kokosového mlieka a morskej vody. Káva.
Piatok:
Raňajky: Káva, keksy, kokosové orechy. 
Obed: Hovädzie mäso, knedle. Káva.
Sobota:
Raňajky: Ryby s kokosovou omáčkou. Obed: Ryby, chlieb, ryža. Káva.
Nedeľa:
Raňajky: Ryby, knedle, chlieb. Káva.
Obed: Ryby, hovädzie mäso, knedle, pečeňová paštéta (konzerva) a ryža. Káva.
Ako vidno, úplne tu chýbajú také dôležité potraviny, ako mlieko, syr, maslo a čerstvá zelenina! Ešte by som chcel dodať, že muži, ženy i mládež obojakého pohlavia sú bez výnimky náruživí fajčiari a mnohí si z prístavných barov v Papeete doniesli domov neuhasiteľný smäd. Ak náhodou nemajú nejaký pašovaný šnaps, držia sa niekoľkých vyskúšaných náhradiek. Jednou z najobľúbenejších je – nikdy nepochopím prečo – vodička na vlasy. Zdá sa, že väčšinou majú už také „vysmolené“ vnútornosti, že prehltnú vodičku a necítia nijaké zlé následky. Bohužiaľ nie je to tak pri všetkých tých originálnych náhradkách, ktoré si vynaliezavosť Raroičanov vymyslela. Jedného dňa prišlo ku mne dievčatko a žiadalo ma, aby som išiel pomôcť Tuovi, že je veľmi chorý.
„Čo ti je?“ pýtal som sa ho trocha prekvapený, keď som videl, že sedí na prahu svojho domu, zdravý a veselý v rozhovore s priateľmi.
„Kedykoľvek sa napijem vody, hneď som opitý.“

„Akú vodu piješ?“

„Obyčajnú dažďovú vodu. Druhí, čo ju pijú, necítia nič.“

„Zaujímavé! A pil si ešte niečo iné okrem vody?“

Tu sa trocha schúlil a sklopil oči.
„Nie – áno – totiž… upil som si trochu vodičky na čistenie škvŕn… Možno, že to bola hlúposť, ale bolo tak ťažko odolať pokušeniu… Chcel som si vziať fľašku vodičky na vlasy a tu som zrazu zazrel vodičku na fľaky. Ja nikdy nekladiem vodičku na fľaky vedľa vodičky na vlasy. To urobila moja žena. Ale keď už tá vodička na fľaky tak stála, pomyslel som si, že by azda mohla byť ešte lepšia a silnejšia než vodička na vlasy, nuž som si nalial za pohár, dolial trocha vody a vypil. Malo to dobrú chuť! Ale dnes, len čo si glgnem obyčajnej vody, hneď som opitý.“

Bola to tragikomická situácia a ja som si nevedel odoprieť poznámku:
„Ale veď to je lacný spôsob, ako si zadovážiť opicu. Tak sa mi zdá, že nabudúce to aj ja skúsim s vodičkou na fľaky…“

„Nie, nerob to!“ povedal tu naľakaný. „Radšej to nerob! Ja odteraz pijem len vodičku na vlasy!“

A bol celkom zhrozený, keď som mu predpísal teplé mlieko.
Výsledok ustavičného jedenia potravy s prevahou škrobovín a pitia vodičky na vlasy nemôže – prirodzene – mať iný následok než pokazené žalúdky a zničené zuby. Aj Raroičania vedia, v čom je chyba, ale je tak ťažko sa vzdávať obľúbených zvykov. Na to nám poskytla groteskný dôkaz Punau, žena v stredných rokoch, ktorá k nám jedného dňa prišla na poradu.
„Bolia ma pľúca,“ vyhlásila.
„Ukáž, kde ťa bolí,“ požiadal som ju, lebo som už mal skúsenosť, že Raroičania majú o polohe vnútorných orgánov tela len veľmi neurčitú predstavu.
Punau si ukázala na žalúdok.
„Ale veď to je žalúdok, a nie pľúca!“ povedal som jej. „Možno, ale práve tu ma bolí.“

„Nepila si v poslednom čase rum?!“

„Včera bola celý deň opitá,“ povedala jej dvanásťročná dcérka stojaca pri nej.
„Často ťa bolí žalúdok?“

„Stále, ale najviac vtedy, keď si vypijem rumu.“

„Teda prestaň piť rum. A čo jedávaš?“

„Hovädzinu a knedle.“

„A preto ťa bolí žalúdok. Pi ráno teplé mlieko, na obed jedz ryby, makaróny a zeleninové konzervy a na večer niekoľko kokosových orechov.“

„Nemohla by som jesť radšej čokoládu s broskyňovým kompótom? Mlieko nemám rada, a keď budem jesť makaróny, budem ešte oveľa nezdravšia.“

„Jedla si už vôbec niekedy makaróny?“

„Ja nie, ale jedli ich druhí a ochoreli.“

„No tí boli už predtým chorí. Vezmi si tento zoznam a jedz len veci, čo sú na ňom napísané.“

Punau vzala zoznam diétnych jedál a hľadela naň zamračeno. To zrejme neočakávala.
„Fuj, jedálny lístok!“ povedala. „Už mám jeden, čo mi dali v nemocnici v Papeete. Nemáš nijaký liek, ktorý ma naraz vylieči tak, že budem môcť jesť, čo chcem?“

S touto svojou vierou v existenciu zázračných liekov nie je Punau vôbec osamotená. Podľa nej má jestvovať akýsi zázračný liek, ktorý lieči v okamihu všetky choroby. Raroičania si dobre všimli, ako misionári sulfónamidmi temer bleskové vyliečili napríklad infekcie a horúčkové onemocnenia, a z toho vyvodili trochu prenáhlený uzáver, že také lieky musia jestvovať proti každej chorobe. Že je dôležité starať sa o seba a o svoje zdravie aj inými spôsobmi, to nechcú uznať. To“ je, prirodzene, nepríjemné najmä pri chorobách z prechladnutia. Možno znie čudne, že obyvatelia ostrova v južnom Tichomorí môžu mať kašeľ alebo nádchu, ale tu je prechladnutie naozaj aspoň také časté ochorenie ako cez daždivý november u nás v mojej škandinávskej vlasti. Príčinou je zase raz nedbalosť a nedostatočná starostlivosť. Denné teploty síce kolíšu najviac len medzi 30 a 35 °C v tôni, nočné temperatúry medzi 20 a 25 °C, ale aj tento rozdiel 10 °C je veľmi citeľný. V noci nevychádzame z domu bez vlnených prikrývok. Naproti tomu Raroičania nosia len tenký bavlnený ručník a spia väčšinou na zemi vo svojich domoch, kde je ustavične veľký prievan. Pri silnom daždi alebo búrke môže teplota klesnúť veľmi rýchlo a nárazy vetra sú zrazu neprívetivo studené. Plášte do dažďa tu nikto nenosí, a čo je ešte horšie, človek musí chodiť vo vlhkých šatách celý deň, je vystavený vetru a ani nepomyslí na to, žeby si vymenil aspoň jediný kúsok odevu. Preto sotva minie deň, aby sme nepočuli odniekiaľ kašeľ ako štekot psa. Celá dedina bola ustavične prechladnutá a mala horúčku.
Iná choroba, ktorá pravdepodobne vzniká z nedostatočnej starostlivosti, je astma (záduch); vyskytuje sa tu veľmi často. Robili sme, čo sa dalo, aby sme presvedčili svojich pacientov, ako je užitočné zostať ležať v posteli a obliecť si niečo teplé; ale toto sú nepríjemné predpisy a nikto ich nechcel zachovávať. Len čo sme im ukázali chrbát, pacienti vstali a už ich nebolo. Ostať deň alebo aspoň niekoľko hodín v posteli, to je viac, než možno od Polynézana žiadať.
O niečo väčší úspech dosiahol misionár, ktorý sa usiloval presvedčiť Raroičanov, aby si pri chorobách z prechladnutia prikladali banky na odoberanie krvi. Sú to, ako je známe, sklené šáločky, ktoré sa prisajú pevne na kožu, keď sa do nich hodí kúsok horiacej vaty, takže pri jej zhorení sa vytvorí vákuum. Väčšina Raroičanov pokladala pohľad na horiaca kúsky vaty a vydúvajúcu sa kožu za veľmi napínavý a vzrušujúci, preto si banky zakrátko získali bezhraničnú popularitu. Avšak tento predvídavý muž nenaučil svoje ovečky len používať banky pri horúčkových chorobách, ale zaviedol aj klystírovú striekačku, a začal veľkú ofenzívu proti chorobám žalúdka a čriev. Avšak toto bolo priveľa naraz pre našich milých ostrovanov: pomiešali si totiž obidve tieto metódy a vyvodili z nich predčasný uzáver, že jedna je určite rovnako dobrá ako druhá. Preto sme často našli trpiacich na žalúdok, ktorým prikladali banky, a prechladnutých chudákov, ktorým dávali klystír.
I keď tieto lieky veľa nepomôžu, rovnako ani nemôžu veľa uškodiť. Preto mal tento páter so svojimi klystírmi a bankami ešte šťastie v porovnaní s jedným rádovým bratom, ktorý sa tesne pred vojnou pokúšal naučiť domorodcov používať dva také jednoduché a neškodné prostriedky, ako sú jód a vata. Vysvetľoval im dôrazne, že jódom sa čistia rany, ba i podrobne vysvetlil, ako treba namočiť chumáčik vaty do jódu a potom pritlačiť na ranu. Všetci súhlasili, že je to smiešne ľahké a iba sa čudovali, že ich doteraz nikto nenaučil používať jód.
Spočiatku išlo všetko dobre. Raroičania si čistili rany ako nikdy predtým a jódová tinktúra tiekla potokmi. Potom ktosi dostal ekzém a začal uvažovať, že jód by azda mohol pomôcť aj tuná. Bohužiaľ jód sa znamenite osvedčil aj v tomto prípade a hneď začali liečiť jódom aj osýpky, úpal, bolesti svalov, vykĺbenia a iné zovňajšie úrazy. Jód je zrejme univerzálny liek, povedali si Raroičania, ale prečo im nikto neprezradil, že sa hodí na toľko rozličných nemocí?
A potom dostal jedného dňa náčelník hrozné bolesti žalúdka. (Pravdaže, toto sa stalo ešte predtým, než sa stal náčelníkom Teka.) Bola. to zrejme nejaká nová hrozná choroba, proti ktorej nepomáhal ani. klystír, ani banky, ba ani aspirín. Náčelník nakoniec tak zoslabol a bolo mu tak zle, že si musel ľahnúť. Ako náčelník mal v správe zásobu jódu pre celú dedinu, a jednej noci, keď ho bolesti zachvátili silnejšie než kedykoľvek predtým, uprel si myšlienky na novú univerzálnu medicínu. Čistila rany, pomáhala proti všetkým zovňajším chorobám, nuž prečo by nemohla raz vyčistiť aj chorý žalúdok? Na dúšok vypil celú fľašu. O niekoľko dní bol mŕtvy.
„Zhorel mu od toho žalúdok, a veľmi ho to bolelo!“ vysvetlil nám Tetohu, ktorý nám o príbehu rozprával.
Od tejto hroznej udalosti sa nikto jódu a vaty ani nedotkol. Mnohí majú pred týmito „diabolskými vecami“ taký hrozný strach, že keď im dám jód, potajomky ho zahodia. Toto je hodné poľutovania najmä preto, že tu má temer každý otvorené rany, ktoré sa „vďaka“ všeobecnej nedbalosti – zapaľujú. Najmä mužovia sa často porania pri rybolove, keď sa vysoké vlny prelievajú cez útes a znemožňujú pevne sa postaviť. Poranenie o koraly sa hojí mimoriadne pomaly, niekedy aj celé týždne. Pravda, na vine je aj to, že Raroičania si nedajú povedať, a keď ich rany svrbia alebo bolia, stále sa v nich rýpu špinavými prstami. Niektorí už počuli, že nie je dobre dotýkať sa rukou, otvorených rán; vyvinuli teda oveľa rafinovanejšiu techniku a škrabú sa hrebeňom!
Stretli sme sa tu ešte s jednou chorobou s ktorou sme si nevedeli rady. Polynézsky sa volá kóta, a pokiaľ viem, nemá európske meno. Začína sa ako maličká opuchlina, nie väčšia ako zrnko hrachu. O niekoľko dní sa opuchlina zväčší a vytvorí sa kráter rozmerov väčšieho peniazu. Keď sa v tomto štádiu otvorí, môže sa jej „majiteľ“ tešiť, lebo vtedy obíde s niekoľkými týždňami prudkej bolesti. Avšak niekedy opuchliny veľmi narastú a veru trvá týždne i mesiace, kým sa konečne otvoria a môže sa začať pomalé liečenie. Bolesť je často taká intenzívna, že človek sa sotva môže pohnúť. Aj Mária a ja sme viackrát mali svorne takéto opuchliny a niekedy od nich veľmi trpela celá Raroia. Nijaký lekár v celej Francúzskej Oceánii nám nevedel vysvetliť, čo je to za choroba, ani nám nevedel poradiť liek proti nej.
Nedostatok liekov a lekárskej starostlivosti je zapríčinený predovšetkým odľahlosťou a zaostalosťou nášho ostrova, to znamená, že tieto pliagy majú tú istú spoločnú prapríčinu, ktorá na druhej strane robí z tohto ostrova šťastný a idylický kúsok sveta. Inými slovami: choroby sú cena, ktorú treba na Raroii zaplatiť za slobodný a bezstarostný život. Ale ako už čitateľ zaiste zbadal, ľudia tu neponímajú svoje choroby a trápenie priveľmi tragicky, skôr ich pokladajú za nevyhnutné zlo, ktoré treba brať s dôstojne pokojnou mysľou. V živote je toľko vecí, z ktorých sa možno tešiť, že príležitostné utrpenie je len epizódou, na ktorú sa zase rýchle zabudne. Ba zdá sa, že ani chronické choroby neberú tragicky. Dôkazom toho je Moe Hau.
Bolo mi nápadné, že si často drhne nohy o nejaký predmet, preto som sa ho raz opýtal, čo mu je.
„Ach, mňa vždy svrbeli nohy, už od detstva. Keď to už nemôžem vydržať, poriadne si ich vydrhnem o nejaký kameň.“

„Vieš, musíš si dať pozor, aby si si ich nerozodral,“ upozorňoval som ho.
„Neboj sa,“ odpovedal Moe Hau, „tým nič nebude. Ale kameňov som nimi už obrúsil niekoľko!“

Ľudia, čo stáli pri nás, smiali sa na plné ústa ako Moe Hau.
Dali sme mu vitamínové tabletky. Nepomohli mu. Ale to možno len preto, že ich vôbec neužil…

Ale toto je nič proti tragikomike, ktorá sa skrýva za Huriho bolesťami v chrbte.
Keď som jedného dňa prechádzal popri jeho kresle, v ktorom viac-menej dobrovoľne trávil svoj čas, zastavil ma Huri:
„Penetito, bolí ma chrbát.“

„Hm. Možno si vláčil priťažké vrecia s koprou. Kedy ťa začal bolieť?“

„V tisíc deväťsto dvadsiatom. A odvtedy ma bolí stále.“

„To je veru dlho. Nikdy si nebol u nijakého doktora, keď si bol v Papeete?“

„Ale hej, a veľa ráz.“

„No, a čo povedal?“

„Vraví, že to nemôže bolieť.“

„Hm. A nenatieraš si to niečím?“

„Nie, ale žena ma každý večer vyhladí.“

„Vyhladí? A to ako?“

„Natiahnem si mokrú košeľu a ona mi chodí horúcim hladidlom po chrbte.“

„A pomáha to?“

„Nie, ale zato mi niekedy popáli chrbát.“

„Ale potom by bolo najlepšie prestať s touto kúrou, nie?“

„Možno. Ale jeden človek v Papeete mi povedal, že je to dobré proti reume.“

Doniesli sme vodičku na rany a kokosový olej, ale prípad bol beznádejný.
Tragikomické na veci bolo to, že Huri šťastlivo prestal celú prvú svetovú vojnu a táto jeho choroba sa datuje až z čias po jeho návrate na Raroiu. Huri bol totiž jeden z mala dobrovoľníkov z Francúzskej Oceánie, ktorí sa zúčastnili na prvej svetovej vojne, a okrem toho jeden z ešte vzácnejších exemplárov, ktorí sa z nej vrátili so zdravou kožou. Podľa vlastného tvrdenia slúžil Huri najprv kdesi na západnom fronte – ale tamojšie miestne mená mu zneli príliš smiešne a nezapamätal si ich – a potom „kdesi medzi Gréckom a Tureckom“. Domov sa vrátil až dobrú chvíľu po konci vojny, celý ovešaný medailami za statočnosť, ale ešte stále nevedel ani slova po francúzsky. Západná civilizácia mu nijako obzvlášť nezaimponovala; pochopiteľne. V ten deň, keď sa vrátil domov, šiel si ľahnúť spať pod kokosovú palmu, a vtedy sa to stalo: poriadny, päťkilový kokosový orech mu spadol práve doprostred chrbta.
„Celkom som už zabudol, že spať pod holým nebom môže byť nebezpečné. Cez celú vojnu sme museli spávať pod holým nebom, ale nebolo sa nám treba obávať kokosových orechov.“

Pomaly sme si zvykli na to, že ľudia na Raroii berú svoje choroby a bolesti na ľahkú váhu. Preto sme hľadeli celí ohromení, keď sme jedného dňa začuli z druhého konca dediny hlasný plač a nárek. Čoho sme sa v skryte duše stále obávali, to sa teraz zrejme stalo: vážny úraz.
Ako vždy boli deti prvé pri našom dome, ale boli také vzrušené, že nevedeli zo seba dostať rozumné slovo. Potom však pribehla Teumere a kričala zadychčaná:
„Hrozné nešťastie! Hrozné nešťastie!“

Bol to naozaj hrozný prípad, a to z viacerých hľadísk. Štvorročná Lilian prosila svojho strýka, aby sa mohla ulepiť vzadu na jeho bicykel, keď sa šiel prevážať po „hlavnej ulici“; a keďže na bicykli – prirodzene! – nebol nosič na batožinu, jedna noha sa jej pošmykla a dostala sa medzi reťaz a ozubené koliesko. Kým mohol strýko zahamovať, rozpučilo jej palec. Keď jej v rozrušení vytrhol nohu spomedzi kolieska a reťaze, namiesto aby reťaz sňal, zničil jej palec nadobro. Doniesol malú k nám. Krv len tak striekala z neforemného kúska mäsa prešpikovaného úlomkami kostí, ktoré boli kedysi palcom Kým decko ďalej revalo ako rozumu zbavené, umývali a rezali sme mu ranu so zúfalým odhodlaním. Pochopiteľne, palec už nebolo možno zachrániť, ale podarilo sa nám zastaviť krvácanie a ranu trocha vyčistiť. I to bolo niečo.
Dúfal som, že táto tragická udalosť aspoň na čas stlmí zvyčajnú ľahkomyseľnosť rodičov a príbuzných dieťaťa, ale horkýže! Aj toto nešťastie sa skončilo komicky. Keď sme maličkú ošetrovali, správali sa rodičia tak zúfalo, že i nám samým vstúpili slzy do očí a museli sme všetkých príbuzných poslať preč. Ale keď sme sa o niekoľko hodín išli pozrieť, ako sa má naša malá pacientka, trkotali a smiali sa.
„Prísne vzaté, nie je to nijaké hrozné nešťastie, že prišla o palec,“ vyhlásil otec filozoficky. „Chodiť sa dá i bez palca a futbal dievčatá nehrajú.“

My však sme na vec nehľadeli tak optimisticky. Z rany ešte trčal kus kosti. Pokiaľ sme vedeli o veci súdiť, bolo treba kosť vyňať, aby sa rana mohla zavrieť. Odborného ošetrenia sa mohlo malej dostať len v Papeete. Povedali sme to rodičom a oni nás s podozrivou horlivosťou uistili, že niet takej dlhej a nákladnej cesty, ktorú by nepodnikli pre svoje milované dieťa. Tumureva prisahal, že pôjde prvým lepším škunerom a jeho žena Rosa prikyvovala.
Ale jedna vec robila Tumurevovi starosti. Už dávno totiž prehajdákal všetky peniaze, čo dostal pred niekoľkými týždňami za kopru. Ale čoskoro našiel pre tento problém riešenie – podľa jeho mienky priam skvelé. Len nedávno si pokryl svoj nový dom blýskavým vlnitým plechom. Keď teraz pôjde do Papeete, myslel si, nebude medzitým dom potrebovať a môže plech predať jednému z obchodníkov. Keď príde nazad, bude si hocikedy môcť narobiť kopry a kúpiť nový plech. Všetci súhlasili, že je to skvelá myšlienka.
„Ale veď s tebou v dome býva aj tvoj brat s rodinou,“ namietali sme ustarostení, keď nám vykladal svoj plán. „Čo myslíš, čo ti povedia, keď im strhneš strechu nad hlavou?“

„Veď môžu ísť so mnou do Papeete!“

Tumureva sa hneď opýtal brata a ukázalo sa, že ani on, ani jeho rodina nemajú proti tomu nič. Čoskoro obidve rodiny rozoberali svoj dom a odnášali ho po kúsku obchodníkovi. Zo stŕhania plechu mali psinu, lebo plechové platne veselo rachotili, keď ich hádzali na zem. Pravda, ponosiť ich k obchodníkovi, ktorý bol odtiaľ asi na tristo metrov, to im už išlo pomalšie od ruky. Zrazu však zbadal Tumurevov brat, že vlnitý plech účinkuje ako lodná plachta, keď ju držal kolmo pred sebou. Tento objav dodal všetkým novej sily a čoskoro „plachtili“ starí i mladí pomedzi palmy opreteky a smiali sa a škriekali až sa palmy zelenali. Ale vietor bol vrtkavý a často menil smer; Tumurevov desaťročný chlapec sa zrazu potkol, spadol a preťal si na jednej platni nohu. My sme na takého nešťastie už boli morálne pripravení a bleskurýchlo sme pribehli obviazať ho.
„Konečne má Lilian spoločníka!“ kričal Tumureva natešený, „už jej bolo otupno stále samej.“

O chvíľu už ležal chlapec, s nohou vysoko položenou, pri svojej sestre a ostatní sa rehotali, až sa za bruchá chytali.
Odhliadnuc od toho, že v dome teraz tak ťahalo, že všetci dostali z toho nádchu, išlo všetko podľa programu až po vytúžený deň, keď konečne na Raroii pristal škuner. Keď sme prišli na breh popriať Liliane a Tumurevovi šťastnú cestu, videli sme, že čln škunera je plný našich známych. Ďalšími sprievodcami boli Tumurevov brat s rodinou, t. j. s piatimi deťmi a švagrom, a jeden vzdialený bratanec so ženou. Zrejme chceli všetci sprevádzať Lilianu do Papeete.
Keďže však predsa išlo o cestu do nemocnice, rozhodli sme sa využiť príležitosť a poslať s nimi ešte jedného pacienta, ktorý nám už dlhší čas robil starosti. Bol to dvadsaťročný mládenec, menom Tuhoe, ktorý mal nad jedným okom veľmi zaujímavý nádor. Tento nádor časom zmizol, ale vždy, keď sa znovu objavil, bol väčší než predtým a bolesti hlavy boli silnejšie. Tuhoe tvrdil, že dostal túto chorobu od klobúka. Márne sme hľadali vo svojich lekárskych príručkách rozumné vysvetlenie tejto záhadnej choroby; vyexperimentovali sme polovicu svojej zásoby liekov – no bez viditeľného úspechu. Bol to teda bezpochyby prípad pre nemocnicu v Papeete. Tuhoe bol hneď veľmi ochotný odcestovať, a aby sa vo veľkom meste necítil priveľmi sám a opustený, rozhodli sa hneď jeho dve sestry a jedna tetka, že ho budú sprevádzať. Ked škuner za spevu žalmov a zvuku gitár konečne vyplával na more, tvorili obyvatelia Raroie medzi pasažiermi škunera rozhodne väčšinu.
O šesť týždňov sa Tuhoe a jeho príbuzní vrátili domov. No po Tumurevovej rodine nebolo na škuneri ani stopy. Celá dedina stála pochopiteľne na nábreží, aby privítala cestujúcich z Tahiti; a sotva vstúpili na breh, znieslo sa na nich krupobitie otázok. Čo nového v Papeete? Či stretli strýka Tohoatoho a váženú sesternicu? Čo sa hralo v kine? Či videli aj poštové lietadlo? Či boli v prístave veľké lode? Či bol Tumureva často opitý? Či doniesli aj rum? Otázkam nebolo konca – kraja.
Tuhoe pohotove odpovedal a referoval so širokými gestami o svojich dobrodružstvách vo veľkomeste. Ale nakoniec mu predsa vyšiel dych a tak sa aj mne naskytla príležitosť opýtať sa ho, ako sa cíti.
„Dobre,“ odpovedal s úsmevom.
„Čo povedal doktor? Čo to bola za choroba?“

„Neviem. U doktora som nebol.“

„Nieee?“

„Nie. Keď som prišiel do Papeete, bol nádor preč, nuž nemalo zmysel vyhadzovať peniaze na drahého doktora. Ale teraz ma to zase začína trocha pobolievať…“

„Hm! A ako sa má malá Lilian?“

„Ďakujem, dobre. V nemocnici jej odcvikli kúštik kosti a ranu zašili. Keď sme odchádzali, bola už bezmála zdravá.“

„Výborne! Ale prečo teda Tumureva a príbuzní s ňou neprišli domov?
„Ách, veď v Papeete je toľko vecí na obzeranie, a oni ich ešte ani zďaleka všetky nevideli. Keď sme odchádzali, prišiel Tumureva na loď a vyhlásil, že chce ostať v Papeete aspoň do štrnásteho júla (14. júl – francúzsky národný sviatok), aby sa mohol zúčastniť na všetkých oslavách.“

A vtedy bol, prosím, ešte len február.
5. SYNOVIA KANIBALOV
Bohatá polynézska literatúra – Poslední učenci – Expedícia Bishopovho múzea – Deväťdesiatročný Hikitahi – Našli sme Te íha – Zanedbávané staré tradície – Dejiny stvorenia – Tiki a Maui – Hlas z minulosti – Havaiki – Prví náčelníci – Rozdelenie úloh – Kanibalské slávnosti – Deti sú najlepšie – Zavraždenie posádky škunera – Prví misionári – Obrátenie na vieru – Od tisícich obyvateľov ku stom – Pustošenie veľkého cyklónu – Honba za rodokmeňmi – Dôležitý nález
V časoch svojej veľkosti, ešte predtým, než lode Európanov objavili cestu k nim, mali Polynézania jedinečne bohatú ústnu slovesnosť. Jej základom boli spoločné náboženské i svetské skúsenosti, nazhromaždené nespočetnými generáciami; veľkú časť z nich by dnes bolo možné označiť ako teologické, filozofické, historické, zemepisné alebo hvezdárske texty, zatiaľ čo pestrá druhá časť pozostávala z modlitieb, básní, ľúbostných piesní a hrdinských spevov. Vlastný stav učencov a kňazov bedlil, aby sa ani jedno slovo z nich neprekrútilo alebo nezmenilo. Oni boli učiteľmi a súčasne slúžili za živé encyklopédie. Tak sa podarilo Polynézanom zachovať si a stále rozširovať ústnu slovesnosť, ktorá, keby bola napísaná, vydala by za celú knižnicu.
Avšak len malá časť týchto literárnych pokladov, pri ktorých sa v mnohých prípadoch dala dokázať viac než tisícročná tradícia, bola zachránená z divokého chaosu, ktorý vznikol zo zrážky Polynézanov s našou západnou kultúrou. Kňazi a učenci rovnako ako náčelníci a iní vojenskí predáci, zahynuli v divokých bojoch a epidémiách, ktoré zúrili v pochmúrnych časoch prechodu od starého k novému A tí, čo to všetko prežili, videli zrazu, že na ich miesta prišli noví vodcovia. Ohromení technickou prevahou bielych vzdali sa Polynézania nielen svojich kamenných nástrojov a šiat z koží, ale zriekli sa aj svojich starých bohov a starodávnej, zdedenej viery. Všetko, čo bolo nové a cudzie, stalo sa im zrazu dobrým a obdivuhodným, a všetko, čo bolo polynézske, odhodili ako primitívne, barbarské a menejcenné. Nová generácia, ktorá o sebe tvrdila, že je civilizovaná a kresťanská, nestarala sa o kultúru a tradície svojich otcov a tak väčšina starých vzala svoje tajomstvá so sebou do hrobu. Len niekoľko ľudí – väčšinou misionárov a cestovateľov – ktorí mali širší rozhľad a pochopenie pre vec, pokúsilo sa zaznačiť polynézske tradície, prv než padnú za obeť zabudnutiu; ale čo zachránili, boli už len zlomky.
Táto náhla a hlboko siahajúca zmena polynézskej spoločnosti prišla na väčšine ostrovov už koncom osemnásteho a začiatkom devätnásteho storočia. Keď sa dnes napríklad opýtate moderného domorodca z Tahiti alebo z Havajských ostrovov na minulosť jeho národa, nevie o nej vo všeobecnosti viacej, než vie priemerný Európan o dobe sťahovania národov, ba skôr menej. Pravda, občas naďabíte na vzdelanca, ktorý pozná v hlavných črtách dejiny a tradície svojho národa, ale toto sú už vedomosti z druhej ruky, historický obraz v tej podobe, v akej mu ho podala moderná etnológia. Medzi dnešnými Polynézanmi a ich predkami, pokladanými za primitívov, je už spravidla viac generácií a línia priameho ústneho podania je definitívne pretrhnutá.
Aj v tomto ohľade predstavuje súostrovie Tuamotu výnimku. Zatiaľ čo temer na všetkých súostroviach Polynézie sa staré dobré pohanské časy skončili už pred sto – sto päťdesiatimi rokmi, tuná uplynulo sotva šesťdesiat až sedemdesiat rokov odvtedy, čo začali pomaly ustupovať novej dobe. A tým sa vysvetľuje, že tu a tam sa na niektorých atoloch ešte vyskytujú ojedinelí starí učení mužovia, ktorí nielenže poznajú všetky tradície svojho národa, ale videli na vlastné oči aj jeho vlastnú kultúru. Takýchto neoceniteľných starcov dnes už na celom súostroví určite nežije viac než tucet. Je pozoruhodné, že ich nájdeme len na východnej časti, to jest na tej, ktorá je najvzdialenejšia od Tahiti a od civilizácie. Mnohí pochádzajú ešte zo starej triedy panovníkov a učencov. I sami boli náčelníkmi alebo kňazmi, kým sa ich spoločenské zriadenie nezrútilo.
Keďže mladšia generácia neprejavuje nijaký záujem o literatúru a tradície svojich predkov, je len otázkou času, kedy sa toto vedenie z prvej ruky vo svojej pravdepodobne definitívne stratí. Podľa ľudského úsudku to môže trvať najviac ešte zo desať rokov.
Bishopovo múzeum v Honolulu, ktoré má najväčšie zbierky etnografických predmetov a dokumentov na svete, poznalo dosť zavčasu veľké možnosti zachrániť na ostrovoch Tuamotu cenný, inde už dávno stratený a nenahraditeľný materiál. Múzeum sem vyslalo okolo roku 1930 dve výpravy, ktoré naozaj doniesli ohromný poklad tradícií, rodokmeňov a piesní. Počas prvej výpravy navštívili niektorí jej členovia aj Raroiu a našli tu starého muža, ktorý mal neslýchané vedomosti, jedného z najlepších svedkov starých čias, akého si možno predstaviť. Rozhodli sa, že neskôr sa sem ešte raz vrátia, ale počasie, vietor, prúdy, stroskotania a iné nehody (veď nie nadarmo boli na Tuamotu!) im už nedovolili uskutočniť tento plán. Preto skôr než sme odišli z Papeete, prosil nás jeden z pracovníkov Bishopovho múzea, aby sme popátrali, či tento starec, ktorého stretol pred dvadsiatimi rokmi a ktorý sa volal Tei-hote-Pongi, pred svojou smrťou odovzdal svoje rozsiahle vedomosti niekomu druhému.
Hneď po svojom príchode na Raroiu sme sa u svojich nových priateľov vyzvedali na Tei-hote-Pongiho, bohužiaľ dostali sme odpoveď, že sa nemôžu rozpamätať na nijakého človeka toho mena, ktorý by bol žil pred dvadsiatimi rokmi. O pohanských časoch vedeli vcelku len toľko, že to museli byť hrozné časy, lebo si nevedeli predstaviť, ako mohli vtedy žiť bez múky, hodvábnych šiat a vreckových lampášov! Ak niekto vedel niečo o týchto pohanských časoch, nebolo to nič, čo by nás bolo mohlo zaujímať. Ale povedali nám, že ak chceme predsa len niečo zvedieť o týchto hrozných časoch, aby sme sa obrátili na Temorereho, ktorý vraj má viacej kníh plných záznamov o starých udalostiach a rodokmeňov a ktorý je veľmi učený muž.
Pochopiteľne, hneď sme sa vybrali k Temoreremu, a on vyhlásil, že je ochotný odpovedať nám na naše otázky. Avšak svoje knihy, ktoré vraj napísal jeho otec okolo roku 1870 a ktoré mali byť plné rodokmeňov a tradícií, nám nechcel za nijakú cenu ukázať. To nás však neprekvapovalo, lebo Polynézania vo všeobecnosti pokladajú rodinné knihy za súkromné dokumenty, ktoré nikto iný nemá ani vidieť. Tento postoj je prežitok z čias pred príchodom Európanov, keď boli rodokmene rodinným tajomstvom a ich znalosť bola akousi legitimáciou rodových práv. Správnym odrecitovaním rodokmeňa dokazoval človek, že je oprávneným dedičom rodinných titulov a pôdy, a prezradiť ich niekomu znamenalo toľko, ako zrieknuť sa svojich práv. Všetka pôda je teraz chránená zákonom podľa západného práva, ale tento postoj k rodokmeňom sa ešte stále zachováva.
Aby sme čo najlepšie využili situáciu, navštevovali sme Temorereho pravidelne, aby sme z neho kus po kuse vytiahli všetko, čo sme chceli vedieť. Prijímal nás s veľkými ceremóniami a vždy, keď sme mu dali nejakú otázku, položil si na nos okuliare, vlastnoručne urobené z okenného skla, utiahol sa do malej bočnej izbičky, vytiahol svoje knihy, dlho si čosi hundral popod nos a potom konečne sa znova zjavil s odpoveďou. Piesne, ktoré nám povedal, zhodovali sa s tými, čo sme vedeli od iných Raroičanov, ale ostatné jeho informácie o starej kultúre boli aj zmätené, aj si protirečili. Postupne sme mu čoraz viac nedôverovali, ale nemali sme si jeho tvrdenia s čím porovnať a svoje knihy nám tvrdošijne odmietal ukázať, čo ako sme sa ho líškaním a inak snažili na to prehovoriť.
Po niekoľkých mesiacoch musel Temorere odísť na Tahiti a naša spolupráca bola prerušená. Dom nechal na starosť svojmu synovcovi. A keďže so synovcom som bol veľmi zadobre, nevedel som odolať pokušeniu a požiadal som ho, aby mi ukázal Temorereho knihy. (Vo vede – tak ako v mnohých iných veciach – účel svätí prostriedky.) Synovec prekvapujúco ochotne vyhovel a onedlho jedného večera priliezol k nám s túžobne žiadanými knihami. Dychtivo, trasúcimi sa rukami som otvoril jednu z nich. Prvá strana bola prázdna, rovnako aj druhá aj tretia a všetky do konca. Otvoril som druhú knihu. Ani v tej nebolo nič okrem jedného rodokmeňa a niekoľkých piesní. A tak isto prázdne boli aj ostatné knihy. Temorere bol teda obyčajný podvodník.
Ďalší, u koho sme skúsili šťastie, bol Hikitahi, niekdajší náčelník dediny, ktorý nám bol hneď po našom príchode urobil takú efektnú zdvorilostnú návštevu a ktorý platil za najstaršieho obyvateľa ostrova. Hikitahi rozprával čistým tuamotským dialektom s mnohými starými výrazmi, ktorým sme ťažko rozumeli, preto sme si vzali Etienna ako tlmočníka. Ukázalo sa, že Hikitahi má veľmi neurčitú predstavu o našom spôsobe počítania času, preto sme sa uchýlili k inej metóde: začali sme sa ho vypytovať na cyklónové katastrofy, na ktoré sa pamätal, a porovnávali sme jeho údaje s úradnou zprávou, čo sme mali z meteorologickej stanice na Tahiti. Tak sme zistili, že keď Raroiu postihol r. 1878 cyklón, bol Hikitahi už ženatý a mal dve deti vo veku od päť do desať rokov. To znamenalo, že bol najmenej deväťdesiatročný. Hikitahi by teda bol mal byť schopný rozprávať nám o pohanskej minulosti. A skutočne, tvrdil nám, že sa ešte často zúčastňoval na náboženských obradoch, ba ukázal nám aj miesto, kde stával kedysi marae – hlavný oltár na Raroii. Ale čím viac sme sa ho vypytovali, tým zrejmejšie bolo, že milý Hikitahi už plietol veci jednu cez druhú a že už priveľa zabudol, než aby nám mohol podať cenné zprávy alebo dajaké súvislé rozprávanie. Často hľadal výrazy a viedol dlhé monológy sám so sebou. Konečne nám povedal:
„Príďte zajtra skoro ráno, keď je ešte chladno. Od slnka sa mi všetko pomiešalo v hlave.“

Na druhý deň sme, pochopiteľne, prišli presne pri východe slnka, ale či tomu bolo na príčine slnko alebo niečo iné, Hikitahi znova strácal myšlienkovú niť. V jasných chvíľach vedel rozprávať veľa zaujímavých vecí, ale medzitým sedával dlho ponorený v myšlienkach a nekonečných monológoch. Už sme práve boli rozhodnutí vzdať sa všetkej nádeje, keď zrazu prišiel k sebe a povedal:
„A prečo sa vlastne na to vypytujete mňa, keď vám to lepšie môže povedať Te Iho?“

„Kto je Te Iho?“

„Posledný tahunga, posledný učený muž. Ten vie všetko.“

„Zaujímavé,“ povedal som, „ale neviem sa rozpamätať, že by som tu bol stretol niekoho s takým menom.“

„To preto, lebo Te Iho nikdy nevychádza z domu,“ zamiešal sa Etienne. „Sedí doma a stále len rozmýšľa a rozmýšľa.“

„Te Iho“ mi prichodilo akosi známe, a preto som sa opýtal na jeho plné meno. Jeho plné meno znelo „Te-Iho-a-te-Pange“. Zrazu mi prišlo na um, že to môže byť len náš dlho hľadaný Tei-hote-Pongi, ktorý teda ešte zrejme nezomrel. Vedení Etiennom, ponáhľali sme sa krížom cez dedinu a čoskoro sme zastali pred Tangihiovým domom, kde mal Te Iho bývať.
„Kde je Te Iho?“ opýtali sme sa s Etiennom súčasne.
Tangihia ukázal na malú kuticu trocha opodiaľ. Išli sme k nej a nakukli dnu. Steny pozostávali z nenatretého vlnitého plechu a jedinou ozdobou na nich bol špinavý obrázok Krista, ktoré krikľavé farby by sa boli lepšie hodili na plagát americkej továrne na cigarety. V kúte bolo opreté špinavé vrece kapoku, ktorého obsah bol roztrasený po celej kutici. Dlážka bola z hrubých, nehobľovaných dosák, ktoré zrejme ešte nikto nikdy nedrhol, a na nej ležal starý človek a spal. Pod hlavou mal namiesto podušky preliačenú konzervovú plechovicu.
Zavolali sme na neho. Hneď vstal a vyšiel na slnko. V pološere kutice som nemohol rozoznať jeho črty, preto som sa temer naľakal, keď som sa mu prvý raz lepšie prizrel do tváre. Len-len že som neskríkol: „Ale veď to je beloch!“

Mal totiž pleť nie tmavšiu ako nejaký Juhoeurópan, šedivobiele vlasy a bradu, a črty jeho tváre mi prichodili veľmi známe – bol by celkom dobre mohol ísť robiť v hociktorej švédskej dedine Mikuláša.
Priateľsky nás pozdravil zvyčajným ia ora na, sadol si mlčky na prah kutice a čakal, čo od neho budeme chcieť. Dlho sme neváhali a poprosili sme ho, aby nám rozprával o starých časoch. Te Iho sa naklonil dopredu, ani čo by bol nedopočul alebo zle rozumel, a skúmavo sa na nás zahľadel. Nato sa zrazu rozosmial, až sme sa zľakli. No hneď nato zvážnel a povedal:
„Prepáčte, ale musím sa smiať, že vy popaaovia sa ma vypytujete na staré časy, o ktorých tu na ostrove nechce nikto nič vedieť!“

Chvíľku rozmýšľal a potom pokračoval:
„Pozri na moje vlasy. Sú biele už odvtedy, keď bol Tangihia ešte chlapček, čo sa bavil tým, že si púšťal na lagúne loďky zo škrupín kokosového orecha. Teraz je dospelý a sám má deti, čo sa hrajú na brehu. Keď mi začali vlasy šedivieť, pomyslel som si: Som už starý človek a unavený životom. Pamätám na Raroiu ešte z čias, keď tu ľudia verili v bohov našich otcov a pridržiavali sa zdedených mravov. Som posledný, ktorý pozná staré časy, a keď zomriem, zahynie so mnou aj celá minulosť. Zhromaždím teda okolo seba mládež a budem im rozprávať, čo som videl a počul, aby aj ich deti vedeli, odkiaľ pochádzajú, kto boli ich predkovia, čo robili a ako žili.
Tak som naučil mladých všetky staré piesne a tance, a oni sa tomu tešili. Ale keď som ich žiadal, aby počúvali, v čo verili a ako žili ich predkovia, iba sa mi smiali a zvolali: ‚Ach, nechaj si svoje staré povedačky, veď to vôbec nie je pravda! Radšej nám rozprávaj o autách, lietadlách a lodiach!‘ Keďže som už vtedy temer vôbec nevidel, povedal som Tangihiovi, aby všetko, čo som rozprával, zapisoval do veľkej knihy, ale o pár dní ho to omrzelo a okrem neho nikto nemal ani chuť, ani čas písať. A tak som si pomyslel, že je to vari božia vôľa, aby staré časy zomreli so mnou.
Potom však prišla loď a na nej traja popaaovia. Išli priamo k môjmu domu a pýtali sa, či im chcem vyrozprávať všetko, čo viem. Porozumel som, že pánboh na mňa nezabudol a poslal týchto troch popaaov spísať vedomosti o starých časoch, aby všetci vedeli, aké sú to dôležité veci. Odpovedal som teda, že im rád porozprávam všetko, na čo sa pamätám. Oni sa tomu veľmi potešili a sľúbili, že sa skoro vrátia. Len čo odišli, prišli všetci mladí ľudia a hovorili, že ak tí traja popaaovia prišli len preto, aby spísali rozprávanie o starých časoch, musia byť tieto príhody hodné veľa peňazí. Prosili ma, aby som ich naučil všetkému, čo som sám vedel, aby aj oni mohli zbohatnúť. A tak som ich po veľa týždňov vyučoval, ako Mojžiš učil svoj ľud zákonom na kamenných doskách. Ba Tupuhoe z toho zaznačil za celú.knihu vecí, ale to bola, prirodzene, len malá čiastka z vedomostí o starých časoch. No prestal písať skôr, ako by bol mohol zaznačiť všetko, a mladých čoraz.viac vyučovanie omrzelo a o niekoľko mesiacov ma opustili všetci a zase zabudli, čo som im rozprával. Netrpezlivo som čakal tých troch popaaov, ale už sa nevrátili.“

Te Iho sa bolestne usmial a vytiahol zo skrýše v kúte veľkú plechovicu. Dlho sa v nej prehrabával a konečne vylovil ohorok cigarety a opatrne si ho zapálil. Zamyslene sa zahľadel pred seba a potom pokračoval:
„Odvtedy prešlo možno pätnásť rokov, a možno aj dvadsať alebo dvadsaťpäť, a nikto sa nepýtal na staré časy, až dnes, a zase je to popaa, čo ku mne prichádza. Možno je v tom nejaký skrytý zmysel, preto vám rád porozprávam všetko, čo chcete vedieť.“

Poprosili sme ho, aby nám porozprával všetko, čomu chcel kedysi naučiť mládež dediny.
„To bude dlhá história,“ povedal starec a zažmurkal, „lebo sa začína stvorením sveta.“

Uistili sme ho, že to sa nám práve veľmi hodí. Po chvíľke váhania začal Te Iho konečne zase hovoriť. Začal recitovať starú fangu čiže náboženskú pieseň. Pravda, keď ju preložíme do prózy cudzej reči, veľa z jej krásy sa stráca, ale jej obsah je v každom prípade dosť zaujímavý a stojí za to, aby som ho rozpovedal. Obsah fangu je asi tento:
„Na začiatku bol len prázdny priestor, ani svetlo, ani tma, ani zem, ani more, ani slnko, ani nebo. Všade bola veľká, mlčiaca, nehybná prázdnota. Uplynulo nekonečné množstvo vekov a táto prázdnota sa začala hýbať. Búrila sa a rástla a nakoniec sa zmenila na Po, nekonečnú noc bez formy. Všetko bola temnota, nepreniknuteľná temnota. A zasa prišli nezmerateľné veky a konečne začala aj Po vajatať. Začali pracovať nové tajomné sily, noc sa zmenila na more a v hlbinách mora sa začala tvoriť nová hmota. Spočiatku to bol len piesok, ale z piesku vznikla pevná zem, ktorá rástla do výšky, až sa zjavila Papa, matka zem. Papa sa rozšírila na všetky strany a stala sa veľkou pevninou, prvou, ktorá vôbec jestvovala. Nad Papou, matkou zemou, bol Atea, otec nebies.
Prešli ďalšie veky a Papa zrodila dvoch synov, ktorí sa volali Tane a Tangaroa. Tí sa poobzerali a videli, že nikde niet svetla a priestoru..Oddeľme Ateu od Papy!‘ povedal Tane Tangaroaovi. Pokúsili sa zdvihnúť Ateu, ale nevládali ho ani pohnúť. Potom sa narodili bratia Ru a s ich pomocou sa to podarilo. Čoskoro oddelili Ateu od Papy; bratia Ru si stali jeden druhému na plecia a vytvorili tak živú pyramídu. Pomaly zdvihli Ateu, ktorý sa konečne preklenul vysoko ponad zem ako nebo. Tak boli stvorené tri svety: Rangi-ro čiže svet pod povrchom zeme a mora, Rangi-marama čiže svet, v ktorom my žijeme, a Rangi-reva čiže nebo nad nami. Tangaroa sa stal vládcom nad morom, Tane však stvoril všetky hviezdy, slnko a mesiac na nebi a stal sa ich vládcom.
Tak vznikli bohovia, zem, nebo a more. V mori sa začali množiť zvery, rastliny a ryby. Jediné, čo chýbalo, bol človek. Tu stvoril Tangaroa Tikiho, ktorý sa takto stal naším prapredkom. O nejaký čas už nechcel Tiki ostať sám, a preto Tangaroa stvoril z hŕbky piesku ženu a dal ju Tikimu. Preto sa volala Hina-ahu-one – Hina urobená z piesku. Od Tikiho a Hiny pochádzajú všetci ľudia a pokolenie nasledovalo za pokolením. Konečne bol zrodený Maui, najväčší z našich praotcov. Maui videl, že dni sú prikrátke, a preto chytil slnko do slučky. Až keď sľúbilo, že sa bude pomalšie pohybovať po oblohe, zase ho pustil. Maui stvoril aj prvého psa a daroval ľuďom oheň. Ale jeho najväčším činom bolo, že z hlbín mora vylovil novú zem. Veľkým hákom na dlhom lane vytiahol z mora Raroiu a ostatné ostrovy Pau-motu. Tak zavŕšil Mau stvorenie sveta.“

Poďakovali sme sa Te Ihovi a na druhý deň sme prišli zasa, zvedaví na pokračovanie príbehu o stvorení. Te Iho nám totiž sľúbil, že nám vyrozpráva dejiny ostrova a jeho obyvateľov až po naše dni. Aby sme mu vytvorili spojovací motív, opýtal som sa:
„Ale keď Raroiu a ostatné ostrovy až Maui vylovil z mora, kde sa potom odohrávalo vlastné stvorenie sveta?“

Te Iho sa na mňa zahľadel so šibalským pohľadom vo svojich priateľských očiach a povedal s úsmevom:
„Vari to nevieš? Veď všetci popaaovia hovoríte, že to bolo v raji!“

Potom zase zvážnel a dodal:
„Aj ja som často rozmýšľal, či váš raj nebol aj miestom nášho stvorenia. Či nie sú napokon Tiki a Hina len iné mená pre Adama a Evu?
No nech je, ako chce, my Polynézania vieme meno nášho raja, ale vy popaaovia to neviete. Poďte bližšie, dozviete sa pravdu o našom pôvode, tak ako ma ju naučil môj starý otec, slovo za slovom.“

Te Iho si privrel oči, aby sa mohol sústrediť, chvíľku pohyboval nepočuteľné perami a potom začal jasným hlasom odriekať:
„Havaiki-te-a-runga,
Havaiki-te-a-raro,
Havaiki-tautau-mai,
Havaiki-tautau-atu,
Havaiki-ka-apari-i-te-tua-o“– Atea,
Havaiki-nui-nui-a-naea…“

Rozumeli sme len tu a tam slovko, ale rytmus a melódia nás tak uchvátili, že sme sa neodvážili prerušiť Te íha žiadosťou, aby nám Etienne preložil obsah textu. A tak pokračoval starec polospevavým monotónnym hlasom v recitovaní povesti o stratenej vlasti Havaiki, kde jeho prapredkovia žili kedysi na úsvite čias. Jeho hlas sa k nám niesol ako šepot praveku a odkrýval nám prastarú múdrosť, ktorá bola kedysi taká svätá, že na nej nesmela byť zmenená ani slabika, a poznali ju len zasvätení kňazi.
Zrazu Te Iho zamĺkol a zamyslel sa. Pozrel som na hodinky. Te Iho nám recitoval bez prestania viac než pol hodiny. Po chvíli chcel pokračovať, ale zlyhala mu pamäť a nevedel nájsť pravé slová. Napokon sa vzdal a vytiahol starú plechovicu, kde si schovával ohorky. Nemohol nájsť ani jeden, preto vysypal celý obsah plechovice na zem. Boli tam okrem ohorkov dve zápalkové škatuľky, jedna cibuľa a opasok z plastiku! A hneď sme boli späť v moderných časoch!
Te Ihoa sme navštevovali pravidelne a tak sa pomaly začala pred nami črtať vo svojich hlavných líniách celá dojímavá minulosť Raroie. Priznám, bolo dosť ťažko zostaviť si z mýtických povestí o Havaiki a dlhých plavbách súvislý dejový rámec, ale zdalo sa, že od čias, keď jedna z objavených výprav Polynézanov prišla prvý raz na Raroiu, vie Te Iho podať dosť vierohodné a podrobné údaje o osudoch svojho ľudu. Jedného dňa nám napríklad vypočítal generácie svojho rodokmeňa, ktorý sa začínal od prvých prisťahovalcov na ostrov. Generácií bolo tridsať! Keď počítame na každú generáciu osemnásť rokov, znamenalo by to, že ostrov bol osídlený začiatkom 15. storočia. To sa kryje pomerne presne s tým, čo vyrátali špecialisti v polynézskej etnológii pri svojich porovnávacích štúdiách.
Prvý, ktorý navštívil Raroiu a súčasne aj susedný ostrov Takume, bol istý Tane-ariki, ktorý prišiel pravdepodobne z Marquéz. Jeho vnuk Varoa sa stal prvým náčelníkom čiže kráľom a počas nasledujúcich tristo rokov vládli jeho potomci sami nad ostrovom. Niekedy začiatkom osemnásteho storočia bol tento rod zbavený vlády – podľa ústneho podania preto, že kráľ si doviedol ženu z iného ostrova, ktorý bol s Raroiou v nepriateľstve – a odvtedy až po naše dni bola moc v rukách menších náčelníkov jednotlivých rodov.
Život v časoch prvých náčelníkov bol primitívny a ťažký. Na páse piesočnatej pôdy okolo lagúny žilo vtedy ešte oveľa menej rastlinstva a zvierat než dnes, ba spočiatku tu nebolo ani kokosových paliem. Domáce zvieratá nepoznali, ani len psov. Keď sem doniesli psov, cenili si ich predovšetkým ako pochúťku. (Raroičania ešte aj dnes pokladajú psie mäso za slávnostné jedlo a za tučného psa ochotne zaplatia niekoľkosto frankov.) Odev mužov pozostával výlučne z pása z pandanových listov, ženy nosili suknicu upletenú z lyka. Rohože na spanie, ktoré slúžili súčasne ako matrace aj ako prikrývky, boli z toho istého materiálu. Všetky nástroje boli z dreva, kostí a perlete.
Časom sa Raroičania naučili prispôsobiť sa svojmu novému prostrediu a lepšie využívať svoje chudobné zdroje surovín. Najvýrečnejším dokladom o ich prezieravosti a schopnostiach sú velké plantáže tára, ktoré založili na susednom ostrove Takume, kde bolo viac miesta a úrodnejšia pôda. Ústne podanie, ako nám ho Te Iho recitoval, hovorí podrobne, ako boli pred štrnástimi generáciami, keď nastúpil vládu Varoa Tikaroa, vykopané obrovské jarky, v ktorých sa pestovalo taro. (Taro vyžaduje stálu vlhkosť.) Jarky boli vykopané perleťovými rýľmi. Na tejto práci, ktorá vzhľadom na svoj rozsah musela trvať viac rokov, zúčastnili sa nielen obyvatelia ostrovov Raroia a Takume, ktoré vtedy tvorili politicky jednotku, ale aj hostia pozvaní z celého súostrovia Tuamotu. Stovky jarkov, ktoré sa, pravda, už dávno nepoužívajú, pokrývajú plochu asi päťsto krát tisíc metrov a mnohé z nich sú až desať metrov hlboké. Takéto dielo sa sotva nájde kde inde v celej Polynézii. Spoločenská a náboženská organizácia, ktorá dosiahla takéto úspechy, musela byť dokonalá a veľmi životaschopná. Na každú dôležitú prácu boli špeciálni odborníci, zvaní tahungovia. Jedni stavali kanoe, druhí domy, iní zase robili nástroje a udice. Najdôležitejší a najváženejší tahungovia boli lekári, kňazi a učenci, ktorí tvorili vrstvu duchovných vodcov ľudu. Naproti tomu politická moc bola v rukách náčelníkov, ktorých hodnosť bola najčastejšie dedičná. Boli to odvážni, hrdí mužovia, veľmi žiarlivo si strážiaci svoju česť. Aby si získali úctu, často podnikali na svojich hrdých dvojkanoe, postavených z dosák a opatrených pandanovými plachtami, dlhé objavné cesty a vojnové výpravy na druhé ostrovy. Každý náčelník mal vždy pri sebe jedného kaita, vojnového náčelníka, ktorý mal na starosti bojový výcvik všetkých bojaschopných mužov a bol akýmsi šéfom generálneho štábu.
Te Iho si pamätal väčšinu starých bojových a hrdinských piesní a mnohé z nich nám zarecitoval alebo zaspieval. Jedna z najdlhších a azda i najkrajších hovorila o tom, ako sa Mapu-teretere (Mapu moreplavec), syn náčelníka, vypravil na Tahiti vyslobodiť si otca, ktorý tam bol v zajatí krásnej ženy. (Tahiti zrejme malo akúsi záhadnú príťažlivosť už v týchto dávnych časoch!) Piesne podrobne opisovali Mapuho cestu a ospevovali v žiarivých farbách všetky jeho hrdinské činy a boje, z ktorých – prirodzene! – vždy vyšiel ako víťaz.

Deti prinášajú vodu z dedinskej cisterny

Čo sa za mladi naučíš… – „Veľké pranie“

Na Raroii radi spievajú starí i mladí

Nácvik tancov na privítanie guvernéra

Tuari, najlepší rezbár Raroie. – Dary pre guvernéra

[image: image16.jpg]



[image: image17.jpg]



Ženy pletú rohože z palmových listov

Palmový list sa hodí aj na iný účel

Niekdajšie pohanské obetište

Príprava kopry

Na lov rýb

Raroičania vedia výborne mieriť oštepom

Lov rýb trojzubcom

Mária sa smeje chytenému nosáčovi

Lov rýb renou

Bohatá korisť
Iným takým cyklom hrdinských piesní boli piesne o tahitskom náčelníkovi Honokurovi, ktorý prišiel s trestnou výpravou na Takume a Raroiu, lebo tunajší bojovníci pri jednom nájazde na Tahiti zabili akéhosi jeho príbuzného. Keď nám Te Iho recitoval tento pehe čiže hrdinský spev, zaviedol nás k veľkému balvanu, čo stál neďaleko jeho domu. Toto bol kameň zvaný mitimiti-a-kura; na ňom stál Honokura, keď po príchode na Raroiu prehovoril k jej obyvateľom a vyhlásil im boj na život a na smrť. Dolu na brehu nám ukázal miesto, kde Honokura pristál. Bolo to to isté miesto, kde i dnes pristávajú škunery prichádzajúce po kopru.
Ako mnohé polynézske kmene, aj predkovia Raroičanov boli ľudožrúti. Každého cudzinca pokladali za nepriateľa a všetkých stroskotancov, ktorí sa zachránili na ich ostrove, hneď zabili a za čerstvá zjedli, lebo na Raroii tak isto ako na ostrovoch Fidži verili, že mäso treba jesť, kým ešte nestratilo svoju slanú príchuť. Tak isto po úspešných bojoch upiekli a zjedli padlých nepriateľov hneď na bojisku. Avšak na rozdiel od ľudožrútov napríklad na Marquezách nezabíjali a nelovili Raroičania ľudí z prostého labužníctva. Ich ľudožrútstvo vôbec nebolo motivované túžbou po ľudskom mase, ale magickými dôvodmi. Verili, že keď zjedia nepriateľa, prejde do nich jeho telesná a vitálna sila.
„Zjesť svojho nepriateľa znamenalo okrem toho vrcholný prejav pohŕdania voči nemu,“ povedal Te Iho, keď som sa ho na to po chvíľke váhania opýtal. „Preto si hádzali bojovníci obhryzené kosti ponad plece za chrbát. Ale ak bol nepriateľ odvážny a. silný, pozbierali potom jeho kosti a narobili z nich rozličné nástroje. Môj otec mi raz daroval vrták urobený zo stehnovej kosti Reaovho najudatnejšieho bojovníka. Nikdy som nevidel taký dobrý vrták. Ostatne – použil som ho raz za mladých čias, keď som robil lavičku, na ktorej práve sedíš. Pozri len, aké rovné a presné sú diery…“

Te Iho vraj nikdy nebol na nijakej ľudožrútskej hostine, ale Hiki-tahi, sediaci pri nás so svojím pravnukom na kolenách, rozprával, že ako decko dva razy zažil boje proti cudzím votrelcom, ktoré sa skončili tým, že Raroičania svojich padlých nepriateľov pojedli.
„Bohužiaľ, bol som ešte primalý, aby som pomohol v boji, ale môj otec bol jeden z najudatnejších bojovníkov. Jemu servírovali hneď po náčelníkovi,“ zaspomínal sa Hikitahi. „Pamätám sa, ako sa môj otec vždy ponosoval, že paumotskí bojovníci boli príliš tvrdí; Tahiťania boli vraj oveľa šťavnatej ši a krehkejší, hotová pochúťka!“

„Aké barbarstvo!“ zvolal Etienne, dobrý kresťan.
Hikitahi sa tváril, že nič nepočul.
„Ale najchutnejšie sú predsa len malé deti,“ zachichotal sa a pritom sa podíval na svoje vnúča s takou úľubou, že Etienne ho starému radšej vzal z rúk.
Mysleli sme, že bude dobre zmeniť tému, a preto sme sa Te íha opýtali, kedy pristáli na ostrove prví belosi.
„To bolo za mladých čias môjho otca,“ povedal po chvíli rozmýšľania. „Vtedy sa zjavili dvaja popaaovia a chceli získať výmenou perleť. Keď prišli druhý raz, zhromaždil vojenský veliteľ všetkých mladých mužov a povedal: ‚Čo sa máme trápiť a potápať sa za perleťou, aby sme mohli mať všetky tie nové pekné veci, ktoré sú na lodi? Keď ich zabijeme, môžeme si vziať, čo chceme, a nebudeme musieť za to nič dať. Tento návrh sa všetkým zdal dobrý a ešte tej noci prepadli škuner a poklali posádku. Jednému popaaovi sa však predsa podarilo dostať sa v člne na iný ostrov a tu našiel iný škuner, ktorý ho vzal nazad do Papeete. Čoskoro nato sa však vrátil na palube veľkej lode, na ktorej bolo veľa – veľa kanónov a množstvo Francúzov s puškami. Vystúpili na breh a pýtali sa, kto viedol mužov pri prepade. Vojenský náčelník a jeho dvaja pobočníci priznali, že to bol ich plán, a zato ich Francúzi obesili na palmu na brehu.
O nejaký čas prišiel na návštevu náčelník z jedného z východnejších ostrovov, kam Francúzi ešte neprenikli. Chcel, aby si všetci bojovníci z Paumotu nastavali lodí a na nich napadli Francúzov na Tahiti. Môj otec, ktorý bol najvyšší tahunga a požíval veľkú úctu, vysvetlil, že poraziť Francúzov je nemožné, lebo majú veľké lode a mnoho pušiek, a preto, že je lepšie byť s nimi zadobre. Že majú veľa nových vecí, ktoré možno od nich vymeniť. Väčšina bola tej mienky, že môj otec má pravdu, ale náčelník a niektorí bojovníci odišli s mužmi z východných ostrovov. Potom prešlo veľa rokov, a keď sme sa napokon dopočuli, že sa pri jednej utopili, stal sa náčelníkom môj otec. Odvtedy bol s Francúzmi mier.
Keď môj otec ostarel, prichádzalo čoraz viac škunerov, ktoré chceli získať kokosový olej a perleť. Často boli na palube popaaovia, ale veľmi sa báli a nikdy nevstúpili na breh bez strelnej zbrane. Jedného dňa sa predsa zjavili dvaja mužovia, ktorí sa sami nazývali moremone (mormóni), a to boli celkom dobrí popaaovia. Nemali zbrane a ostali na ostrove. Vysvetľovali nám, že naši bohovia sú falošní bohovia a že jediní praví sú ich bohovia. Ale to im nikto neveril, lebo naši bohovia nám pomáhali, odkedy svet svetom stojí. A hovorili aj to, že každý môže mať toľko žien, koľko chce. Toto učenie sa nám už lepšie pozdávalo. Ba mnohí aj sľúbili, že sa stanú moremonmi, keď im popaaovia za to zaopatria viac žien, lebo na Raroii sa horko – ťažko nájde pre každého muža jedna. Obidvaja orometuovia (ctihodní učenci) na to povedali, že napred rozhodne treba, aby uverili v nového boha, a až potom že sa budú rozprávať o viacerých ženách. Tomu sme sa, pravda, všetci zasmiali a nikto sa nedal „obrátiť“. O nejaký čas obidvaja bieli zas odišli. Možno nám naozaj chceli doniesť viac žien, ale ich nemohli nájsť, a možno aj sa na nás nahnevali. Ale či tak alebo ináč, viac už neprišli.
Ďalší orometua prišiel, keď som bol chlapec. Bol celkom sám, nosil bradu a šaty, ktoré mu siahali až po zem. Správal sa k nám veľmi priateľsky, bol stále spokojný a často nám hrával na vivo (flaute). Od neho sme sa naučili veľa nových piesní. Liečil chorých a učil nás stavať lepšie člny a domy. Keď prišli škunery a chceli perleť, pomáhal nám vyjednať za ňu dva razy toľko rozličných vecí, než sme dostávali predtým. Učil nás čítať a písať a dal nám veľa obrázkov, na ktoré sme sa radi dívali. Často sedel pri našich kňazoch, tahungoch, a rozprával im o svojom bohovi, ktorý vraj vie zabrániť vojnám a urobiť všetkých ľudí šťastnými. Nakoniec začali naši kňazi veriť v nového boha, a keď vyhlásili, že už nebudú uctievať starých bohov, nasledovali všetci ich príklad. Tahungovia musia najlepšie vedieť, ktorí sú praví bohovia, a keď oni veria v boha nového orometua, bude to iste najlepšie pre nás, hovoril národ. Do týždňa sme rozrúcali všetky oltáre a prijali sme nového boha.
Orometua Apetero (Albert) ostal u nás a pomohol nám postaviť prvý kostol, ten i dnes používame. Tri roky sme ho stavali a roku 1875 bol konečne hotový, ako to stojí aj napísané veľkými číslicami nad vchodom. Ale spočiatku nikto nechcel chodiť do kostola. Všetci hovorili:.Nepochybne nová viera je lepšia, ale prečo by sme sa na uctievanie boha bielych mali zavierať do veľkého domu?‘ A ďalej chodili k veľkému marae čiže obetišťu, ktoré bolo dolu na brehu zátoky, hneď pri prístavišti. Ale orometua Apetero bol múdry muž a vymyslel šikovný spôsob, ako to zmeniť. Dal odvaliť najväčší kameň z marae, preniesť ho ku kostolu a položiť ho pred vchod kostola ako schod. Potom bol kostol vždy plný. Pri ňom sme postavili žalár, ale ten vyzeral tak smutne a bol taký temný, že sme sa rozhodli nikdy ta nikoho nezavrieť, hoci nás o to orometua Apetero často žiadal. Sľúbili sme, že už nikdy nikoho nezabijeme a budeme slušne zaobchádzať so všetkými popaami. A hneď k nám začalo prichádzať viac škunerov, než sme kedy videli. Prinášali mnoho nových, zaujímavých vecí. Okrem iného sme od nich dostali prvú ryžu, múku, konzervy. Spočiatku sme kládli vrecia s ryžou priamo na oheň a múku sme miešali s vodou a pokúšali sme sa tú kašu piť. No potom sme sa pomaly naučili, ako sa pripravuje táto nová potrava popaaov. Odvtedy sa už vôbec nesadí taro.“

„Koľko obyvateľov mala Raroia za tvojich mladých rokov, predtým, než sa všetko zmenilo?“ spýtal som sa Te íha pri najbližšej príležitosti, keď som sa s ním zhováral.
Te Iho si chvíľu počítal na prstoch a nakoniec odpovedal:
„Tu v dedine bolo vyše sedemsto obyvateľov a na druhej strane lagúny bolo ešte jedno sídlisko a v ňom asi dvesto až štyristo ľudí.“

„To je spolu viac než tisíc ľudí, a dnes ich tu je sotva dobrých sto. Ako je to, že dnes, sotva sedemdesiatpäť rokov neskôr, je Raroičanov tak málo?“

„Mnohí sa išli pozrieť na Tahiti a zostali tam,“ odpovedal Te Iho zamyslený, „iní sa dali najať na škuner a už sa nevrátili. Začali zúriť nové choroby, a keďže sme nevedeli, čo proti nim robiť, mnohí zomreli, veľmi mnohí. Naši vlastní tahungovia presne vedeli, ako treba liečiť choroby, ktoré bývali u nás od pradávna, ale proti novým, nikdy nevídaným chorobám boli bezmocní. A veľa ľudí zahynulo aj od orkánov a cyklónov.“

Na našu žiadosť nám Te Iho vyrozprával dramatický príbeh o najťažšom cyklóne, ktorý kedy postihol Raroiu. Ako mnohé iné, ktoré pustošili vo Francúzskej Oceánii, vznikol i tento kdesi pri rovníku a pohyboval sa v poloblúkovitej dráhe na juh. Vznikol predpoludním 14. januára 1903 a ponad súostrovie Tuamotu sa prehnal tesne západne od Raroie rýchlosťou, ktorú meteorológovia tých čias odhadovali asi na dvadsaťpäť až tridsať kilometrov za hodinu. Sám vzdušný vír mal asi štyristo kilometrov v priemere, ale obrovské vlny, ktoré zdvihol v mori, predstavovali smrteľné nebezpečenstvo ešte tisíc kilometrov od stredu cyklónu. Za necelý deň zahynulo vtedy na Tuamotu päťsto sedemnásť ľudí. Väčšinu z nich prekvapili ohromné vlny, ktoré búrka hnala oproti brehu. Te Iho nevedel nič o týchto triezvych faktoch, ktoré sme získali z oficiálnych francúzskych zpráv, ale jeho rozprávanie zato nestratilo nič na otriasajúcom účinku.
Ako vždy, Te Iho si zapálil ohorok cigarety, chvíľu porozmýšľal a potom začal:
„Slnko už prešlo najvyšším bodom a trocha kleslo k obzoru na západe. Podľa vášho počítania mohli byť asi dve hodiny poobede, keď sa prihnal cyklón. Práve som išiel navštíviť jedného svojho priateľa a mal som so sebou aj niekoľko svojich vnúčat, ktoré pobiehali a poskakovali predo mnou. Práve sme zahli do veľkej dedinskej ulice, keď sme začuli v korunách paliem šum. Ako už viete, tu na Raroii sa búrky niekedy začínajú celkom náhle a neočakávane. Preto som sa o tento šum nijako zvlášť nestaral. Ale len čo sme prešli desať krokov ďalej, začali okolo mňa cupkať na zem kokosové orechy. Len čo som stačil zavolať všetky deti k sebe, už sa búrka hnala tak prudko, že trhala listy a konáre. To je nebezpečné znamenie, to znamená, že sa môžu zlomiť celé slabé a staré palmy. Vzal som deti na ruky a pustil som sa do behu. Len čo som dobehol k prvému domu, čosi prasklo a vysoká palma sa zrútila krížom cez ulicu niekoľko krokov pred nami. V tom istom okamihu sa spustil dážď. Vy už viete, aké dažde tu bývajú, ale tentoraz sa začalo liať hroznejšie, než si môžete predstaviť. Bolo to, akoby sa vysoké vlny spoza útesu boli vrhli na domy, a čoskoro sme boli mokrí až do nitky.
O chvíľu prišiel náčelník a vyzval nás, aby sme sa čo najrýchlejšie uchýlili do kostola, kde už bol páter Amedeus. Niektorí moji priatelia, ktorí boli s nami v dome, mi pomohli s dvoma deťmi, ale Teura, ktorá sedí hen v kúte a ktorá vtedy mala práve päť rokov, zavesila sa mi na krk. Keď sme vyšli na ulicu, zúrila búrka už tak prudko, že kokosové orechy už nepadali zo stromov zvisle ako zvyčajne, nie, prichádzali zboku, akoby vystrelené z kanónov, čo sú na vojnových lodiach v prístave v Papeete. Každý sme si vzali po palmovom liste a pokúšali sme sa ním chrániť, ale vietor ho roztrhal. Jeden môj príbuzný bol zasiahnutý kokosovým orechom a spadol. Až v kostole sme zbadali, že nie je medzi nami, a museli sme sa vrátiť zachrániť ho.
V kostole sa nám vodilo lepšie, lebo múry boli meter hrubé a plechová strecha poskytovala bezpečnú ochranu pred dažďom. Keď sme sa spočítali, zistili sme, že siedmi chýbajú. Utvorili sa dve skupiny po piatich mužoch, ktorí sa odvážili ísť hľadať neprítomných. Jedna skupina sa vrátila so štyrmi ženami a dvoma malými deťmi. Druhú skupinu sme už nikdy viac nevideli. Páter Amedeus obväzoval ranených a prihováral sa nám, takže sme sa opäť upokojili. Jeden starec sa však celkom pomiatol a kričal, že prišla potopa, aby sme postavili koráb ako Noe. Hovorili sme mu, že na to niet času, ale on nám neveril a chcel ísť nasilu von a sám začať s jeho stavbou. Tu mu náčelník vysvetlil, že nemá zmysel stavať koráb, lebo na ostrove niet zvierat a nebolo by ho čím naplniť. Tento argument sa nášmu novému Noemovi zdal dostatočný a od tej chvíle sa správal celkom pokojne. Páter Amedeus povedal, že celkom určite sa prevalia cez ostrov obrovské vlny, a preto že nemôžeme ostať v kostole, lebo by nás tu vytopilo ako potkany v pasci. Niektorí, navrhovali vyliezť na palmy alebo na strechu kostola, ale v búrke to bolo nemožné. Preto sme sa rozhodli uchýliť na najvyšší bod ostrova, na cintorín, ktorý bol okrem toho ešte aj obohnaný silným múrom. A všetci sme sa ho pokúsili dosiahnuť.
Medzitým víchrica tak zosilnela, že už nikto nemohol ísť vzpriamený, preto sme liezli štvornožky. Páter Amedeus nám čosi chcel povedať, ale nerozumeli sme ho. Všetky domy na západnej strane ostrova, okrem Tuhoeho domu, boli už zvalené a dosky a plech zo striech poletovali vo vzdušnom víre okolo nás. Tuhoe, ktorý bol vždy taký pyšný na svoj pekný drevený dom, chcel priliezť k nemu a pozrieť, či by sa nedalo ešte niečo zachrániť. Pokúšali sme sa ho zadržať, ale vytrhol sa nám. Už bol skoro pri svojom dome, keď sa dom zrútil. Vietor schytil plechovú stenu domu a hnal ju pred sebou, práve k miestu, kde stál Tuhoe. Pokúsil sa ujsť, ale nedošiel ďaleko. Jeho krásna lesklá plechová strecha, na ktorej zakúpenie sa toľko nadrhol, ho preťala vo dvoje. Posledné, čo som z neho videl, bola jeho ruka, kŕčovite zachytená o okraj plechu.
Na cintoríne sme rýchlo navŕšili niekoľko hromád veľkých kameňov a hľadali sme ochranu na ich záveternej strane. Od začiatku cyklónu uplynuli dve, možno tri hodiny, keď sme začuli hrmenie, ktoré prehlušovalo i hukot vetra a dažďa. Bola to prvá vlna, vytvorená cyklónom, a valila sa oproti nám. Nebola vysoká a len tak oplákla ostrov. Zároveň začalo more stúpať a čoskoro bola pobrežná čiara presťahovaná vysoko v palmovom háji. Potom prišla druhá vlna. Pri tej sme si už museli posadať, aby nám hlavy zostali nad vodou. Niektorých pochytila panika a pokúšali sa dostať nazad do kostola, ale na šťastie vždy, keď chceli vojsť cez okno, voda ich vyplavila späť. O chvíľu boli zase medzi nami a držali sa pevne hŕby kamenia.
Voda stúpala pomaly, ale neúprosne. Mne bolo, ako keby som bol na Tahiti uprostred prúdu rieky Punaruu. Polámané palmy, brvná z domov, kvety, nábytok a kanoe plávali popri nás a mizli vo víroch, ktoré sa tvorili tam, kde ešte stála vodnému prúdu v ceste nejaká prekážka. Čoskoro k nám voda doplavila aj špinavé debny a palubné dosky – dôkaz, že cyklón zachytil nejakú loď a roztrhol ju. Ďakovali sme bohu, že máme zem pod nohami, hoci bolo tak ťažko udržať, sa na nej.
Keď prišiel cyklón, slnko zmizlo, a teraz bolo temer tak temno ako pod vodou. Neviem, ako dlho sme ležali na cintoríne. Ale keď sa na nás prihnala piata, ako múr strmá vlna – páter Amedeus ich počítal –, zazrel som pomedzi oblaky hviezdičku a podľa toho som zbadal, že je už večer. Táto piata vlna nám dosiahla až po boky, takže malé deti sme si museli vziať na plecia. Pritom sme na svoju radosť zistili, že čím väčšie boli vlny, tým viac slabol vietor a dážď. Začali sme rozmýšľať, či nemáme vyliezť na palmy. Keď nám šiesta vlna dosiahla už: až na prsia, nechcel zostať na cintoríne nikto okrem pátra Amedea. Dali sme sa unášať prúdom, prichytili sme sa na prvú palmu, ku ktorej sme sa dostali, a vyliezli sme na ňu. Mnohé ženy a starí ľudia bolí už takí unavení, že už na to nemali síl, ale náčelník našiel lano, ktorým sme ich povyťahovali do korún a tam pevne priviazali. Ja sám som nakoniec pristál na streche väznice; bola to popri kostole jediná stavba, ktorá odolala katastrofe. Unavený som zostal ležať na streche. Toto bolo napokon prvý raz, že väznica slúžila nejakému rozumnému, účelu.
Siedma vlna strhla pátra Amedea so sebou, ale on sa prebojoval“ nazad na cintorín a zakričal nám, že radšej zomrie, než by opustil svoju pozíciu. Všetci sme vedeli, že ôsma vlna bude jeho koniec, a ľutovali sme ho, lebo páter Amedeus bol vždy ochotný pomôcť a bol veľmi priateľský. Avšak ôsma vlna neprišla. Namiesto toho začala voda pomaly opadať a na druhé ráno sme už mohli všetci zliezť z paliem.
Jedenásť ľudí z Raroie prišlo o život počas tohto ohromného cyklónu,“ zakončil Te Iho.
Te Ihovo rozprávanie rozdúchalo fantáziu dlhého ostrova a po niekoľko dní nám rozprávali všetci len o prírodných katastrofách a búrkach. Bolo ešte dosť ľudí, ktorí zažili pamätihodnú udalosť roku 1903 a všetci referovali podrobne o svojich vtedajších zážitkoch. V hrubých črtách potvrdili všetci Te Ihovo rozprávanie. Okrem toho sa zhodli všetci na tom, že ďalší a doteraz posledný cyklón r. 1906 prešiel popri ostrove v pomerne väčšej vzdialenosti, a preto sa prejavil oveľa slabšie a menej nebezpečne.
Tieto prírodné katastrofy mali za následok definitívne skoncovanie so starými tradíciami. Keď cyklón r. 1903 zachvátil Raroiu, bolo tu ešte veľa domov postavených v starom tuamotskom štýle, a zdedené nástroje a náradie sa ešte používali v značnom rozsahu. Vlny, ktoré sa preliali cez ostrov, odplavili aj posledné zvyšky domácej kultúry, a keď si Raroičania museli po nešťastí stratené veci nahradiť, videli – pochopiteľne – že je oveľa jednoduchšie a pohodlnejšie zaopatriť si potrebné veci na škuneri, než napodobňovať ručnú prácu generácií. Ešte ťažšie sme znášali stratu starých rodinných kníh, v ktorých boli rodokmene a iné vzácnosti zachované ústnym podaním a zaznačené domorodcami, ktorých prví misionári naučili písať. Keď sa stratili tieto knihy, roztrhlo sa posledné ohnivko, ktoré pútalo Raroiu s minulosťou.
Podľa Te Ihovho tvrdenia boli všetky rodinné knihy zničené už pri prvej „potope“ r. 1903. Pre istotu sme sa dali na okružnú cestu po dedine a vyzvedali sme sa, či sa azda predsa len nejaké z nich nezachovali. Ale všade nás privítali len krútením hlavou a energickým aita, aita! (nie, nie!). Potom sme vošli k Tetohuovi. Keď sme mu povedali, po čo sme prišli, na naše veľké prekvapenie nám povedal:
„Nie, to nie je pravda, že všetky staré rodinné knihy boli zničené pri cyklóne r. 1903. Môj starý otec býval vtedy na Hao a mal svoje štyri knihy so sebou, a tak sa zachránili. O niekoľko rokov sa vrátil na Raroiu a doniesol knihy so sebou späť. Možno, že sa ešte povaľujú niekde v dome. Ja neviem. Nikdy som sa o to nestaral. –

Hľadali sme dlho a zaťato, bohužiaľ, celkom bezvýsledne. Nakoniec Tetohu pripustil:
„Možno, že sú u mojej starej matky. Po smrti starého otca si nechala kadejaké staré krámy. Ak chcete, idem sa jej opýtať.
Zmizol. O štvrť hodiny bol už nazad.
„Mali ste prísť pred desiatimi rokmi,“ povedal rezignovane. „Keď starý otec zomrel, pozbierali stará mať a tetka Punau knihy a všetky ostatné haraburdy, ktoré našli doma, a spálili ich. Veľmi ľutujem, ale teraz sa už nedá nič robiť.“

I to sme si teraz chceli preveriť, lebo tlela v nás štipka nádeje, že knihy sa napriek tomu všetkému nestali obeťou ohňa. Preto sme boli navštíviť Punau. Aj ona potvrdila, že knihy pozerala a spálila.
„Si si istá, že si spálila každú stranu?“ pokúšal som sa bojazlivo namietnuť.
„Nie, možno predsa nie. Zdá sa mi, že z niekoľkých listov som narobila kornúty.“

Pravda, toto priznanie nám veľmi nepozdvihlo náladu. Ale práve keď sme sa už chystali odísť, dodala k tomu Punau priateľsky a celkom samozrejme.
„Už len kvôli vám by som teraz tie knihy chcela mať, ale jediné, čo vám môžem dať, je rodokmeň. Ten som si odpísala, skôr než som knihy spálila.“

Nechceli sme veriť svojim očiam, keď Punau doniesla pokladničný denník, na ktorého obálkach stálo veľkými literami „Made in USA“, a podala nám ho. Nemuseli sme dlho listovať a zistili sme, že kniha obsahuje nielen impozantný rodokmeň – vyše päťtisíc mien na viac než dvesto stranách, ale aj ohromné množstvo piesní, ság a povestí, ktoré boli v nejakom súvise s rodinou.
Rozhodli sme sa urobiť pokus. Keď sme nasledujúci raz išli k Te Ihovi, vzali sme si knihu od Punau so sebou a požiadali sme ho, aby nám zarecitoval jednu fangu, t. j. dlhú náboženskú pieseň, o ktorej sme vedeli, že ju pozná.
Bez váhania nám zaspieval celú pieseň od začiatku až do konca, čo trvalo asi 10 minút. Sledovali sme text jeho spevu s knihou a na svoje obrovské počudovanie sme zistili, že jeho ústne podanie sa doslova zhoduje s textom knihy. Te Iho nám ani nemohol dať lepší dôkaz, že je naozaj pravý tahunga, ktorý starostlivo a verne zachováva tradície svojho ľudu.
6. BEH ŽIVOTA
Priemerný Švéd a Raroičania – Čo sa deje pri narodení – Čudná starostlivosť o nemluvňa – Ohromujúca štatistika – Mená – Prečo nie Koratika? – Systém adopcie – Povinnosti v mladom veku – Neobmedzená sloboda – Dospievanie bez problémov – Praktická výchova v pohlavných otázkach – Dvanásťročná matka – Manželstvo na skúšku – Pestrá svadba – Kto si berie koho? – Ľúbostný príbeh – Ako trávi rodina svoj čas – Tehei ako filmový hrdina – Papeete volá – Krátky smútok
„Pán Meddelsvensson“, po slovensky „pán Priemerný Švéd“ je, ako vieme, výplodom švédskeho štatistického úradu, výtvor, ktorý nech človek vo svete skutočnosti radšej ani nehľadá. Snaha nájsť človeka z mäsa a kostí, ktorý v každom prípade zodpovedá matematickému priemeru, by sa pravdepodobne stretla s veľkými ťažkosťami a nakoniec by viedla ku konštatovaniu beztak zrejmej skutočnosti, že jestvuje veľa druhov „Priemerných Švédov“. To preto, lebo naša spoločnosť je rozčlenená na početné skupiny a triedy podľa zamestnania a záujmov, z ktorých každá zastupuje veľmi odlišné životné podmienky, zvyklosti a ideály. Celkom iné sú pomery na Raroii. Tu panuje zarážajúca uniformita, a preto je prakticky celkom dobre možné zistiť, ako plynie život priemerného ostrovana. V každom prípade je tu však oveľa väčšia pravdepodobnosť, že vyvolený príklad sa hodí na celé obyvateľstvo, než keby ste sa pokúšali opísať zvyky pána „Priemerného Švéda“. Pozrime sa bližšie na taký jeden život.
Čo sa deje, keď uzrie svetlo sveta nový člen šťastného spoločenstva ostrovanov, to sme po prvý raz zažili v rodine Tahutiho a Kimitongy, našich najbližších susedov, ku ktorým sme občas chodievali na kúsok reči. Jedného dňa sme pri svojej návšteve našli Tahutiho samotného na pandanovej rohožke pred domom. Veľmi nás to prekvapilo, lebo títo dvaja sa obyčajne od seba ani nehli. Ale nám ani na um neprišlo pýtať sa na Kimitongu a začali sme rozprávať o kopre a rybolove Po chvíli uprostred živého rozprávania, ako sa najlepšie chytajú jednotlivé druhy žralokov, sa zdvihol a povedal celkom mimochodom:
„Prosím, počkajte chvíľu, idem sa pozrieť na Kimitongu, práve dostáva maličké.“

„Kimitonga rodí?“ zvolal som zhrozený. „A ty tu sedíš s nami a táraš taľafatky!“

„Ach,“ odpovedal Tahuti, „ona to spraví aj sama. U nej to ide vždy hladko.“

Pravda, zbadali sme, že Kimitonga je samodruhá, ale len nedávno nám ona i Tahuti vyhlásili, že po tento šťastný okamih to ešte potrvá viac mesiacov. Keď sa Tahuti znova objavil, pripomenuli sme mu to a pýtali sme sa s obavami, ako je Kimitonge. Ale zdalo sa, že on nijako nejaví porozumenie pre naše obavy, lebo pokojne odpovedal:
„Ach čo, už je iste čas. Po niekoľkých zmenách mesiaca sa našinec ľahko pomýli pri rátaní.“

„Sú tu v dedine ženy, ktoré obyčajne pomáhajú pri pôrode?“ spýtala sa Mária opatrne.
„Nie,“ odpovedal Tahuti, „u nás na Raroii si to obstará každá rodina sama. Ale ak chcete byť nápomocní, bolo by to, pravda, veľmi milé od vás.“

Naše znalosti pôrodníctva nestáli za reč, ale nechceli sme našich priateľov nechať v ťažkej chvíli bez pomoci. Zatiaľ čo Mária ostala pri rodičke, aby mohla všetko popripravovať, ja som bežal ozlomkrk domov po knihu „O malých deťoch od A do Z“, štandardnú to americkú príručku o ošetrovaní dojčiat, ktorú sme z opatrnosti vláčili so sebou v batožine. Keď som sa s touto literatúrou vrátil k Márii, našiel som ju veľmi ustaranú.
„Pre dieťatko nemajú nič prichystané,“ zastenala. „Nieto tu kúska čistého plátna, trošky teplej vody, nijaké obväzy, nijaká vata, ani alkohol, ani plienky, o bielizni ani nehovoriac!“

Opýtali sme sa Tahutiho, ako si to vlastne ďalej predstavuje.
„Ale veď to treba len pár handár, aby bolo do čoho zabaliť malé,“ povedal čudujúc sa. „A keď ich zašpiní, proste ich zahodíme a vezmeme nové.
Aby nám pochopiteľnejšie naznačil, aké jednoduché to všetko je, vytiahol z kúta zopár špinavých košieľ a roztrhal ich. Rozhodli sme sa, že tu ukážeme vzorný príklad modernej starostlivosti o dojča. Z dôvodov prestíže sme si doniesli celú našu lekáreň. Sadli sme si na ňu a študovali „O malých deťoch od A do Z“. Táto knižka robí naozaj česť svojmu menu, lebo je v nej všetko – od diétneho jedálneho lístku až po rady z psychoanalýzy a fotografie hračiek, vhodných pre rozličné vekové stupne detí. Otvorili sme knihu pri prvej kapitole, ktorá mala v tejto chvíli pre nás veľmi aktuálny názov – „Správny začiatok“. Kapitola sa začínala prehľadom predností a nedostatkov pôrodu v nemocnici a doma. Ale prebehli sme ju čo možno najrýchlejšie a dostali sme sa k výpočtu vecí, ktoré má nastávajúci otec podniknúť a urobiť, aby prekonal nervozitu v čakárni. Zaškúlili sme na Tahutiho, ale nemohli sme na ňom zbadať ani jeden z opísaných príznakov nervozity. Preto sme listovali ďalej, až sme prišli na zoznam vecí potrebných pri pôrode. Rozhodli sme sa, že sa uspokojíme s polovičkou, ale i to bolo ešte vždy toľko, že sme poslali Tahutiho po jeho matku, aby nám prišla pomôcť pri práci. O chvíľu sa naozaj zjavila, ale bola našimi prípravami taká ohromená, že sa nezdržala zavolať ešte niekoľko príbuzných; chcela im predviesť, čo tu všetko vystrájame. Túto posilu sme privítali s nadšením a vyzvali sme všetky, aby išli zohriať vody. Ani jeden hrniec totiž nemal väčší obsah než dva litre, ale zozbierali sme všetky hrnce na celom okolí a dúfali sme, že keď každej príbuznej dáme zohriať dva, budeme mať spolu dosť vody.
Prešla chvíľa horúčkovitých príprav. Zrazu Tahuti zavolal Máriu a ona zmizla s ním v dome. O päť minút vystrčila hlavu z dverí a zvolala:
„Už je to tu. Doneste mi vodu!“

„Voda ešte nie je teplá,“ ozval sa hlas z kuchyne. „Nemohli by ste chvíľu počkať, kým si nazbieram viac kokosového lyka a dreva na oheň?“

Mária si rezignovane povzdychla a vytiahla fľašu kokosového oleja; to bolo ešte vždy lepšie než studená, špinavá voda. Stará mať sa doteraz prizerala priebehu udalostí z kúta izby s povýšeneckou dôstojnosťou, ale teraz ju už opustila trpezlivosť a nahnevano zvolala:
„Prečo to nerobíte ako za mojich mladých čias? Vtedy sme všetky novorodence okúpali v lagúne!“

„Ale nezomrelo z toho veľa detí?“ opýtal som sa opatrne.
„Nie, ani reči!“ zavrčala posmešne stará, „len také vonkoncom chúdence, a tie by aj tak neboli zostali nažive.“

O niečo neskôr už ležali Kimitonga a jej novorodená dcéra riadne zabalené do teplých prikrývok. Obidve sa dívali na svet zdravo a s chuťou do života. Nám tu zrejme nezostávalo nič inšie, než odísť domov a pustiť sa do štúdia ďalšej kapitoly knihy „O malých deťoch od A do Z“. Dúfali sme, že takto budeme môcť pomáhať Kimitonge najnovšími výdobytkami dojčenskej starostlivosti. Keď sme po niekoľkých hodinách znova prišli k nej nabití vedomosťami, sedela Kimitonga s nohami skrčenými pod sebou v kúte a drkotala s niekoľkými príbuznými.
„Malá už začala jesť,“ zvolala nám triumfálne v ústrety, keď nás zazrela.
A naozaj, hneď vedľa decka sedel Tahuti, držal malú na kolenách a v jednej ruke mal niekoľko stebiel trávy.
„Vari len nedávaš malej jesť trávu?“ spýtali sme sa zase raz zhrození.
„Nie,“ odvetil Tahuti zhovievavo, „máčam trávu do cukrovej vody a dávam jej ju cicať.“

Zreferovali sme im stručne o zásadách modernej americkej techniky výživy, ako sme sa to pred pár hodinami naučili, ale Tahuti sa len smial a ďalej kŕmil svoju ratolesť studenou cukrovou vodou. Zrazu som si uvedomil, že v izbe cítiť cigaretový dym.
„Dym určite nepôsobí dobre na malé deti,“ povedal som s vedomím povinností. „Kto z vás si to nevie odpustiť fajčenie?“

„Ach,“ povedal Tahuti, „to Kimitonga!“ A potom sa obidvaja rozosmiali na celé hrdlo.
Konečne sme pochopili, že my a naša kniha sme boli priveľmi pokrokoví pre pomery na Raroii, a preto sme sa diskrétne uliahli.
Takto bezbolestne a ľahostajne (nechcem povedať ľahkomyseľne) prebiehajú na Raroii všetky pôrody. Väčšina žien sa ohromujúco rýchle zotaví. Kimitonga vstala už na druhý deň a pobehúvala sem a la, a na tretí deň si už vykonávala domáce práce ako zvyčajne. Avšak v rozpore s tvrdením starej matere je úmrtnosť dojčiat zďaleka nie normálna, lež práve naopak, odstrašujúco vysoká. Nie čudo – pri toľkej nevedomosti a nedbalosti. V posledných rokoch z osemdesiatich šiestich živonarodených detí zomrelo nie menej než devätnásť v prvom roku života. Vo Švédsku zomiera z tisíc novorodeniat tridsať, raroiský pomer znamená, že tu zomiera dvesto dvadsať z tisícich živonarodených detí.
Zdá sa, že najčastejšou príčinou smrti bývajú prechladnutia a infekcie. Oblečenie najmenších totiž pozostáva väčšinou len z niekoľkých handier alebo ručníkov, a rodičia sú niekedy takí nerozumní, že keď idú robiť kopru na niektorý z iných ostrovov, berú svoje novorodeniatka so sebou. Ba nedávno sa stalo, že k Tekovi prišiel na obyčajnom kanoe s plachtou akýsi muž oznámiť narodenie dieťaťa. (Teka je totiž ustanovený za náčelníka aj na susednom ostrove.) Aby dokázal pravdivosť svojho tvrdenia, doniesol si novorodenca hneď so sebou.
Druhou príčinou tejto hrozne vysokej úmrtnosti je veľký počet predčasných pôrodov. V takýchto prípadoch pokladajú Raroičania za potrebné urobiť zvláštne opatrenia na posilnenie nedonosenca, a preto dávajú tomu úbohému červíčkovi jemne rozotretý kokosový orech, len čo otvorí prvý raz ústa. Túto diétu vydržia naozaj len máloktorí. Ale tí, čo ju vydržia, z tých potom bývajú ozajstní chlapi ako buci! Lenže ja neverím, že by na tom mal zásluhu obsah toho kokosového orecha, ako predpokladajú Raroičania, ako skôr prostá skutočnosť, že len tie najtuhšie nátury vydržia takúto konskú kúru.
Ak teda decko prekoná „so zdravou kožou“ pôrod a čo s ním súvisí, stojí pred ním ako najbližšia dôležitá udalosť života krst. Že Raroičania patria dvom svetom, polynézskemu a západnému, to sa ukazuje najmä pri dávaní mena deťom. Všetky deti totiž dostávajú obligátne dve mená, jedno polynézske a druhé francúzske. Aké meno si zvolia, to už hrá menšiu úlohu a nijakí rodičia si s tým nelámu vopred hlavu a siahnu spravidla po prvom polynézskom mene, ktoré navrhne niekto z príbuzných. Francúzske meno sa podlá starého, misionármi zavedeného zvyku dáva podlá svätého, ktorého meno padne na deň narodenia dieťaťa. Ak sa toto meno z nejakých príčin rodičom nepáči, siahnu bez rozmýšľania po mene druhého alebo tretieho nasledujúceho martýra. Kým sa držia mien svätých, je všetko v poriadku, i keď sú tie mená niekedy trochu staromódne a nikto ich nevie vysloviť. Ale Raroičania často stoja so svojím kalendárom na vojnovej nohe, a preto občas prichádzajú s návrhom, že dajú svojmu dieťaťu meno, ako napríklad „Zelený štvrtok“, „Apríl“, „Dobytie Bastily“ alebo dokonca „Deň matiek“. Jedného pekného dňa musel Teka veľmi urputne bojovať proti otcovi, ktorý chcel dať svojmu decku zvučné meno „Imprimé en France“ – „Vytlačené vo Francúzsku“, ako to objavil kdesi na zadnej strane svojho kalendára.
Typický je prípad Tahutiho a Kimitongy. Spočiatku chceli dať svojej dcére mená Reva Anzelm. Skromne sme namietli, že to sú síce nádherné mená, ale že bohužiaľ Anzelm sa celkom nehodí, lebo sa používa pre chlapcov. To obidvoch trocha zarmútilo, ale Tahuti chvíľku polistoval v kalendári a čoskoro našiel iné meno, ktoré sa mu páčilo.
„Viete čo? Nazveme ju Koratika!“ vyhlásil hrdo.
„Ale či jej nechceš dať aj popaaovské meno ako všetci ostatní?“ opýtal som sa.
„Ale veď Koratika je popaaovské meno!“ odpovedal Tahuti rozhorčený, „veď to je Penetitova
 (t. j. Benediktova) sestra!“

Pozreli sme v kalendári a Tahuti nám víťazne ukázal na jedno miesto, kde stálo veľkými literami napísané „Scholastika“ – a Scholastika je pre polynézsky jazyk naozaj Koratika. No po krátkom prehováraní sa dal obmäkčiť, aby malej dal meno Martina. Nebolo síce nijakého dôvodu krstiť ju Martinou, ale to aspoň bolo šikovné meno, ktoré neznelo smiešne.
Je príznačné, že v každodennom styku sa používajú len tie francúzske mená, ktoré boli zmenené podľa polynézskych hláskoslovných zákonov. Zmeny sú často také podstatné, že pôvodné meno je v novom mene sotva možné spoznať. V každom prípade nám trvalo dlho, kým sme prišli na to, že Kikeria má byť Cecília, Peni – Benjamín, Titin – Kristína, Ruita – Lujza, Tihoni – Juraj a Teretia – Terézia.
Až do dvoch alebo troch rokov sa život detí na Raroii veľmi málo líši od života všetkých ich európskych rovesníkov – pravda, okrem už spomenutej okolnosti, že sa im dostáva oveľa horšia starostlivosť a opatera. Ale asi v tomto veku nastáva pre mnohé deti prevratná zmena v ich živote. Na Raroii je totiž rozšírená a zaužívaná adopcia v takom rozsahu, ako ju my nepoznáme, a preto je nám nepochopiteľná. Viac než tretina detí zmení pred svojím piatym rokom rodičov. Chlapci majú väčšiu cenu než dievčatá, lebo znamenajú v každom prípade pribudnutie jednej pracovnej sily pri výrobe kopry, a preto sa častejšie stáva, že rodičia dajú z domu radšej dievča než chlapca. Avšak je zaujímavé, že nielen bezdetné rodiny si adoptujú deti, ale aj rodičia, ktorí už majú štyri – päť detí, neváhajú rozmnožiť svoj kŕdlik o ďalšie jedno – dve. Často sa stáva i to, že jedno dieťa dajú z domu a súčasne si adoptujú druhé. Toto je typický polynézsky zjav a je taký starý, že dnes je už ťažko vysvetliť, z čoho vznikol. Avšak Raroičania sa uspokojujú s odôvodnením už aj nám dobre známym, že to vždy tak bolo.
Pravda, tieto adopcie sú všetky protizákonné, lebo podlá francúzskych zákonov, ktoré tu v mnohých prípadoch. platia v plnom rozsahu ako vo Francúzsku, nikto si nesmie adoptovať dieťa, kým nedosiahol štyridsiaty rok života. Ale domorodci nedbajú na tento zákon – rovnako ako aj na iné zákony, ktoré nie sú v súlade s ich zvyklosťami – a pokladajú ústny dohovor za záväzný. Rodičia si zriedkakedy berú svoje deti späť, ale pri tom všetkom má tento systém vážnu nevýhodu: hmotné postavenie adoptovaných detí je neisté, a či niečo zdedia alebo nie, to závisí výlučne od dobrej vôle ich adoptívnych rodičov. Je pozoruhodné, že v prípadoch, ktoré z Raroie poznáme, adoptované deti dedili podstatne menej než vlastné deti.
Že sa deti adoptujú až v druhom alebo treťom roku, ba niekedy aj neskôr, to je vysvetliteľné realistickým založením Raroičanov: prv než si kto vezme dieťa za svoje, chce vedieť, ako sa bude mať k svetu. Moderný detský psychológ azda bude zavrhovať také neskoré „presádzanie“, ale to na Raroii nehrá takú veľkú úlohu. Tu – na rozdiel od našich pomerov – adopcia zriedka prináša so sebou takú náhlu a definitívnu zmenu prostredia; adoptované dieťa sa vžíva do novej rodiny pomaly a postupne. Zväzok s krvnými rodičmi a príbuznými sa nikdy nepretrháva celkom, a keďže najväčšia vzdialenosť medzi jednotlivými domami je najviac tristo metrov, môžu rodičia dozerať na svoje dieťa aj potom, keď sa už odsťahovalo k adoptívnym rodičom. Ba často sa stáva, že deti bývajú striedavo u jednej i druhej rodiny. Raroiské deti v tom nevidia nič pozoruhodné alebo abnormálne, lebo už pri narodení majú viac otcov a matiek. Totiž pre pojmy strýko a tetka niet v polynézštine slov; všetkých súrodencov otca a matky nazývajú otecko alebo mamička, a deti sa voči nim naozaj aj správajú ako voči vlastným rodičom. O niekoľko otcov a matiek viac alebo menej teda nehrá v živote raroiského dieťaťa nijakú úlohu.
Už v „adoptívnom“ veku dostávajú deti určité úlohy. Na Raroii panuje totiž názor, že tak ako dospelí členovia rodiny, aj deti si musia nejako zaslúžiť svoje živobytie, a preto sa prideľujú už najmenším deťom až zarážajúco únavné a ťažké práce. Štvorročné a päťročné deti denne posielajú po vodu do dedinskej cisterny, a mnohé musia prebehnúť so svojou nádobou aj zo desať ráz. Iným prikazujú strúhať kokosové orechy, umývať riad alebo vykonávať iné kuchynské práce. A preto osemročné dievča už vie prať, hladiť a variť, zatiaľ čo chlapci rovnakého veku pomáhajú pri robení kopry alebo pri rybolove. Asi v rovnakom veku začínajú dievčence opatrovať svojich mladších súrodencov. To však neznamená, že majú len občas dávať na ne pozor, ale musia ich umývať, obliekať a zamestnávať, teda musia im úplne nahradiť rodičov. Často sa stáva, že rodičia odchádzajúci na niekoľko týždňov na niektorý ostrov v lagúne robiť kopru nechávajú v dedine pri nevládnej starej matke chlapca alebo dievča, aby jej viedli domácnosť.
Raroičania sú dôslední. Keďže deti vykonávajú prácu dospelých, aj sa s nimi zaobchodí ako s dospelými. Už od malička hľadia na život triezvo a realisticky. Rodičia si zriedka robia starosti so svojimi deťmi a nikdy sa nepýtajú, čo robia alebo čo chcú robiť. Pokladajú za samozrejmé, že si vedia dávať pozor na seba. Len čo si splnia svoje povinnosti – ale až potom! –, majú neobmedzenú slobodu a môžu robiť, čo sa im zachce. Ba mnohí rodičia zachádzajú tak ďaleko, že dovolia deťom, aby o sebe úplne rozhodovali, hoci dobre vedia, že deti pritom vyvedú hlúposť. Často sa napríklad stalo, že nám rodičia doniesli späť lieky, ktoré sme im boli dali, s naivným a odzbrojujúcim vysvetlením, že deti ich nechcú, lebo sú zlej chuti.
Keďže takto sa deti veľmi zavčasu naučia pracovať a znášať zodpovednosť, robia obdivuhodne rýchle pokroky a už desaťroční – dvanásťroční chlapci a dievčence sú dokonale „vyučení“ – to znamená, že vedia všetko, čo vedia dospelí. Mnohí sú už telesne vyspelí, u iných to azda ešte potrvá zopár rokov, kým budú zrelí. V našej takzvanej „civilizovanej“ spoločnosti hľadíme na komplexy a problémy puberty, ktoré sa hlásia asi v tomto veku, ako na následok biologickej premeny dieťaťa pri dospievaní. Etnológovia však dokázali, že u mnohých primitívnych národov tento prechod nie je búrlivým a zmäteným obdobím kríz, ale prebieha pokojne a harmonicky. Pubertálne ťažkosti treba teda podľa toho vysvetľovať ani nie tak biologicky, ako skôr sociálne. Pomery na Raroii sa tomu zdajú nasvedčovať a porovnanie s mojou vlasťou je nanajvýš poučné.
Pre švédskeho chlapca alebo švédske dievča je puberta obdobím ťažkého, namáhavého prispôsobovania sa svetu dospelých, časom, v ktorom si treba voliť životnú dráhu a v ktorom rodina a spoločnosť kladú na mladého človeka požiadavky, ktoré sa často dostávajú do konfliktu. A to nevyhnutne vyvoláva neistotu a vzdorovitosť. Pre hospodárske ťažkosti a pre zdĺhavú prípravu pre zamestnanie musia mnohí ľudia ešte mnoho rokov čakať, kým si môžu založiť rodinu – a výsledkom toho všetkého sú všelijaké sexuálne a duševné konflikty.
Pre chlapca alebo dievča na Raroii sa situácia javí celkom ináč. Už vo veľmi skorom veku sú vo svete vytváranom úzkym prostredím dediny a ostrova dokonale „doma“. Voľba povolania nie je nijaký problém, lebo tu nejestvuje špecializácia. Každý chlapec bude, samozrejme, robiť kopru ako jeho otec a dedo, a rovnako samozrejme sa z každého dievčaťa stane matka a gazdiná. Hospodárske problémy nejestvujú, lebo ostrov, priamo alebo nepriamo, dáva dostatočnú obživu všetkým jeho obyvateľom a mladí sa môžu ženiť, kedy chcú. A napokon sexuálny nedostatok alebo zábrany sú úplne neznáme. Postoj Raroičanov k pohlavnému životu je otvorený a úprimný. Na tomto poli môže byť najmenej tajností: celá rodina žije a spáva v tej istej miestnosti a deti majú už od malička hojne príležitostí získať si jasno vo všetkých veciach. A preto starí a mladí diskutujú celkom otvorene o podrobnostiach, o ktorých by sme my hovorili len v najtajnejšom súkromí, alebo ktoré by sme opísali latinskými odbornými výrazmi. Z toho teda vyplýva, že mladí ľudia tu vôbec nejavia príznaky, ktoré u nás pokladáme za typické pre obdobie puberty. Nie sú neistí, rozorvaní a odbojní ako naša mládež, ale otvorení a istí sebou.
Tento nerušený prechod z detstva do dospelosti býval v skorších dobách charakterizovaný náruživými slávnosťami tanca a lásky, ktorých mottom by bolo mohlo byť: „Jeden za všetkých, všetci za jedného.“ Mnohí starí ľudia mi s ľútosťou rozprávali o svojej šťastnej mladosti. Ak im možno veriť, žili vtedy počas týchto rokov prechodu v akomsi freudovskom svete snov. Nikto si nepotreboval dlho hľadať partnera a vernosť sa pokladala za porušenie pravidiel hry. V noci za mesačného svitu sa mládež zhromažďovala na čistine v palmovom háji na spev, tanec a hry lásky. Chlapci a dievčence, ktorí mali za sebou najviac ľúbostných prípadov a preukázali v nich najväčšiu šikovnosť, požívali najväčšiu úctu. Na Raroii, rovnako ako na väčšine iných ostrovov, sa tieto hry lásky už od dávnych generácií konali na stálom, na ten cieľ určenom mieste. Rodičia nabádali svoje deti, aby ho udržiavali v poriadku, a neraz starostlivé matere pomáhali svojim dcéram pliesť mäkkú pandanovú rohož, ktorá potom ležala prichystaná pod palmou…

Tieto verejné hry lásky mali predovšetkým spĺňať dôležitú sociálnu funkciu: zodpovedali súčasne dlhej sérii manželstiev na skúšku a pomáhali mladým ľuďom nájsť si pravého partnera. Preto trvalo veľmi dlho, kým sa horlivému úsiliu misionárov podarilo zlikvidovať ich. Definitívne zmizli až potom, keď sa počet obyvateľstva znížil tak katastrofálne, že zostalo len málo mladých ľudí na to, aby sa v takýchto podujatiach dalo pokračovať so zárukou dostatočnej zmeny a z toho vyplývajúceho osohu. To však neznamená, že dnes je mládež zdržanlivejšia; len vonkajšie formy tohto skúšobného obdobia a hier lásky stratili na romantike a stali sa nenápadnejšími.
Ale iste sa budete pýtať: neboja sa Raroičania, že pri tomto voľnom styku dostanú pohlavné choroby? Čo sa týka syfilisu, je odpoveď ohromujúco jednoduchá: niet nijakého dôvodu k opatrnosti, lebo už sú aj tak všetci nakazení. Ale pred ostatnými podobnými chorobami majú, pravdaže, veľký strach. Je pozoruhodné, že ženy ostrova sa vyhýbajú styku s námorníkmi a podobnými príležitostnými návštevníkmi. Pravda, stane sa, že si niekto donesie z Papeete „pamiatku“ na tamojší pobyt, ale keďže sa novinky tohto druhu rozšíria po celej dedine rýchlosťou vetra, nebezpečenstvo všeobecného nakazenia je malé.
Väčšina mladých ľudí si aj dnes získava prvé pohlavné skúsenosti už vo veku dvanástich – trinástich rokov. Keďže moderné ochranné prostriedky sú neznáme, netrvá dlho, a ukáže sa ovocie tohto styku. Najmladšia matka, na ktorú sa pamätám, bola Matahina; prvé dieťa priniesla na svet, keď mala dvanásť rokov, avšak toto pokladajú všetci - pravda, okrem Matahiny samej – za trocha predčasné. (Medzi nami: Matahina odvtedy už porodila ďalšie tri deti, každé od iného muža.) Trinásťročných a štrnásťročných matiek je nadostač, a pätnásťročnú už pokladajú za dospelú a celkom ctihodnú čo do veku. Väčšina budúcich matiek, zdá sa, nevie až do pôrodu, kto by mohol byť otcom, ale keď je už raz dieťa na svete, rozhodne sa vec krátkou cestou: otcom je ten kandidát, na koho sa dieťa najviac podobá. Za otca označený muž sa obyčajne prizná k otcovstvu bez ďalších vykrúcačiek – pravdepodobne jednoducho preto, že mu tým nevznikajú nijaké starosti a záväzky. Ak sa obidvaja partneri rozhodnú zobrať sa, môžu byť len radi, že ešte len začali a už majú dieťa. Ale ak chcú žiť aj naďalej voľným životom, aj tak dobre, veď sa vždy nájde nejaký príbuzný, čo si dieťa adoptuje. Na Raroii je teda o každého postarané, a to nielen hospodársky, ale i sociálne, nech už príde na svet hocikedy a hocijako. Raroičania sú tak blažené zaostalí, že vôbec nepoznajú rozdiel medzi „manželským“ a „nemanželským“ dieťaťom.
Po nejakom čase voľného zväzku sa väčšina mladých ľudí rozhodne žiť s niektorým z partnerov. Ale v tomto štádiu ešte neberú svoje spolužitie nejako zvlášť vážne, a len niektorí z tých, čo sme sa ich pýtali, vydržali s prvým manželským partnerom dlhší čas. Mnohí absolvovali dve alebo tri takéto manželstvá a niektorí sa zrejme nikdy nedostanú za toto štádium. Prípadné deti z týchto manželstiev sa ľahko umiestia u príbuzných. Ak by však nejaký pár chcel natrvalo žiť spolu a mať viac detí, patrí k dobrému mravu riadne sa zosobášiť.
Podľa polynézskeho chápania veci je svadobná hostina najdôležitejšou časťou svadby. Sobáš v kostole sa vysoko cení pre nádheru ceremónie a radi sa mu podrobujú – keď sa podarí pohnúť misionára k tomu, aby dal rozhrešenie za všetky doteraz spáchané hriechy, čo nie je vždy ľahká vec. Avšak bez civilného sobáša sa možno podľa mienky Raroičanov celkom dobre obísť, lebo strašne komplikuje celú vec a sťažuje rozchod. Od nášho príchodu na ostrov sa konala len jedna svadba, ale tá bola, ako sa patrí, so všetkou slávou. Po zrelej úvahe sa Huarei a Sakana rozhodli, že sa zoberú. Huarei bola pätnásťročná, čistokrvná Polynézanka. Sakana mal v žilách poriadnu porciu čínskej krvi a pri najlepšej vôli nevedel povedať, koľko má rokov. Žili – čuduj sa, svete! – už vyše roka spolu, a preto platili za nerozlučných.
Keďže bola pozvaná celá dedina – pravdaže –, zbili rodičia nevesty zo starých debien dlhý, dlžizný stôl, ktorý mal na každej strane miesto pre päťdesiat ľudí. Keď sme ta prišli, bola hostina už v plnom prúde a hostia sa práve chystali dať si z veľkého kotla „koktail“ z rumu, zubnej vodičky a kokosového mlieka. Potom sa ujalo niekoľko nevestiných príbuzných chystať zemnú pec. Vykopali do zeme pol metra hlbokú štvorcovitú jamu o strane asi tri metre. Na dno jamy nakládli kameňov a na ne naložili ohromnú hranicu palmových kmeňov a zapálili. Keď sa kamene rozžeravili, odstránili popol a položili na kamene jedlá: bravčovinu, ryby, hydinu, plody chlebovníka a hromadu veľkých knedlí zavinutých v palmových listoch. K tomu každý priložil svoje, čo doniesol, napríklad paštétu, koláč, konzervy v plechoviciach, kokosové orechy. Potom kuchári zakryli túto pestrú hromadu veľkými listami a zasypali všetko pieskom. A zatiaľ čo sme čakali, kým sa jedlá upečú, chodilo sa znova a znova ku „koktailovému kotlu“.
Keď prešli dve hodiny, dali konečne naši hostitelia príkaz otvoriť zemnú pec. Pri tejto slávnostnej príležitosti sa po prvý raz ukázal mladomanželský pár. Sakana mal na sebe biele plátenné nohavice, modrú hodvábnu košeľu a žltú kravatu. K tomu mal obuté zelené lakové topánky. Huarei sa predstavila v nádherných červených zamatových šatách, spod ktorých jej zradcovský vykukovali bosé nohy. Pravda, potila sa nevýslovné. Prvú polhodinu po predložení jedál nastalo zbožné ticho, prerušované len mľaskaním asi stovky hodovníkov, ktorí si po každom jedle horlivo vyoblizovali prsty dočista. Potom sa im zrazu jazyky rozviazali a rozhučal sa mohutný, neskrotiteľný prúd výrečnosti. Huarein otec nazrel trochu prihlboko do kotla s koktailom, preto úloha dôstojne otvoriť dlhý rad preslovov a prípitkov pripadla jeho bratovi. Potom mal preslov náčelník, po ňom podnáčelník, za ním otec ženícha a potom prišiel na rad podľa hodnosti a dôstojnosti každý, kto sa ešte vládal držať na nohách, to jest asi tretina hostí.
Prastarý polynézsky zvyk žiada, aby človek pri každej význačnej udalosti prijal nové meno. A preto kedysi Polynézan menil svoje meno napríklad pri svadbe, keď sa mu narodilo prvé dieťa, po veľmi úspešnom rybolove, pri víťaznej a „výživnej“ vojne, po ťažkej chorobe alebo pri synovej svadbe. Keďže je dosť ťažké zachovať si evidenciu o ľuďoch, ktorí si v živote viac ráz zmenili meno, vyvinuli úrady zúfalé úsilie vykynožiť tento zvyk; nateraz sú šťastlivo tak ďaleko, že väčšina Polynézanov si zachováva aspoň jedno hlavné meno. Ale svadobní hostia akoby sa boli rozpamätali na tento starý zvyk, lebo každý rečník skončil svoju tirádu tým, že mladomanželom štedro narozdával nových mien. Toto by bolo v poriadku, keby to bola len formalita, ale každý rečník požadoval celkom vážne, aby mladomanželia naozaj odložili svoje doterajšie mená a z tých, čo tu už dostali, aby nosili práve tie, čo im dal on. Časom sa títo „krstitelia“ dostali do takých ostrých slovných súbojov, že som sa až bál, či sa celá hostina neskončí všeobecnou bitkou. Nakoniec chaos v nových menách dosiahol taký stupeň, že už nikto viac nevedel, ako sa novomanželia vlastne volajú. Preto som vstal a podarilo sa mi svadobčanov na chvíľku utíšiť. Nato som poprosil o dovolenie dať novomanželom mená, na ktoré ešte nikto nepomyslel, totiž ich pôvodné mená Huarei a Sakana. Týmto neutrálnym návrhom, ktorý zachraňoval česť všetkých prítomných, bola celá svadobná spoločnosť taká nadšená, že novomanželia ešte i dnes majú tieto mená.
Až po takejto hostine sa pokladá mladý pár za poriadne a dokonale zosobášený. To však ešte neznamená, že takto utvrdené manželstvo naozaj vydrží po celý život. Hľadanie a skúšanie pokračuje ďalej, často sa partneri jeden druhému zunujú a „presobášia“ sa. Ale je tu istý stupeň rozdielu. Mladí ľudia v štádiu manželstva na skúšku menia partnera dva alebo tri razy do roka. Dospelí potrebujú často roky, kým rozviažu svoje manželstvo. Možno povedať, že čím sú manželia starší, tým pevnejšími sa stávajú ich zväzky.
Proti tejto zdedenej obyčaji Raroičanov, tak dlho sa veselo navzájom vyprobúvať, až sa konečne nájdu k sebe tí praví, misionári a úrady urputne bojovali. Výsledok ich pokusov vychovať Raroičanov pre kresťanské a západné ideály treba však označiť ako veľmi biednučký. Prví misionári, ktorí obracali Raroiu na kresťanstvo, usilovali sa zaviesť nejaký poriadok tým, že proste v kostole požehnali všetkých tých, čo spolu žili, a okrem toho prehovorili mnohých, aby sa dali zosobášiť aj civilne, náčelníkom. Táto ceremónia sa každému páčila; lebo bola vzrušujúca a dojímavá, a tak keď misionári opustili ostrov, aby pokračovali vo svojej predpísanej ceste, sotva sa našiel Raroičan vyše pätnásťročný, ktorý by nebol riadne podlá zákona zosobášený. Asi o rok prišli misionári znova, na inšpekciu. Raroičania síce boli ešte všetci zosobášení, ale pri bližšom preskúmaní vyšlo najavo, že len na poľutovanie málo ich aj žilo s tým partnerom, s ktorým boli oddaní. O pár rokov bol zmätok už taký veľký, že už temer nikto nevedel, s kým je vlastne zosobášený. Keďže katolícky cirkevný sobáš je nezrušiteľný a civilný rozvod je spojený s hromadou všelijakých písačiek a fiškálskych fígľov, veci sa postupne vyvinuli tak, že domorodci sa pomaly vrátili k starým spôsobom a už sa vôbec nestarali o kadejaké smiešne novoty belochov. Poučení touto trpkou skúsenosťou, zastavili misionári svoju svadobnú kampaň a teraz už oddávajú len páry, ktoré už dlhé roky spolu vydržali a ktorých manželstvo možno empiricky označiť za trváce.
Výmena životných partnerov, zdá sa, prebieha vo všeobecnosti obdivuhodne pokojne a bez konfliktov. Väčšina tých, ktorých sme sa pýtali, nám proste odpovedali, že sa jeden druhému zunovali, a preto sa rozišli. Jediný romantický ľúbostný príbeh, na ktorý sa na ostrove vedia rozpamätať, je príbeh, ktorého hrdinami sú Marama a Terii. Maramini rodičia chceli pre svoju dcéru dobrú partiu, a preto ju zasnúbili so synom obchodníka Huriho. S tým však Marama nesúhlasila, a preto začala naprotiveň rodičom žiť s Nuim. Podarilo sa im, že si boli viac než rok vzájomne verní; to sa rodičom obidvoch videlo takou pozoruhodnou vecou, že sa ich srdcia obmäkčili a rozhodli sa, že usporiadajú tomuto mladému šťastiu riadnu svadbu a sobáš i pred farárom i pred náčelníkom. Raroičania krútili svojimi skúsenými hlavami a mysleli, že to je priveľa dobrého naraz a že by stačila len poriadna svadobná hostina. Ale rodičia sa nedali pomýliť. Aby sa táto mimoriadna udalosť poriadne oslávila, pozvali si rodiny obidvoch partnerov príbuzných zo všetkých ostrovov Francúzskej Oceánie a čoskoro museli škunery zaradiť mimoriadne cesty pre svadobčanov.
Medzi mnohými ostatnými sa vrátil z Papeete aj Terii, ktorý bol na svadbe prvým družbom. Bol dlhé roky v škole a Maramu už dlho nevidel. Avšak len čo sa na ňu prvý raz pozrel, pocítil, že ju ľúbi, a jeden pohľad stačil aj Marame, aby si uvedomila, že to je konečne ten pravý. Keď sa svadobčania zhromaždili pred kostolom, Marama a Terii sa náhle bez stopy stratili. Všetci – na čele s mladoženíchom – sa ich pustili prenasledovať, ale obidvaja utečenci, ako keby sa. boli stratili zo sveta. Až keď odišli poslední svadobní hostia a rozhorčenie rodičov a bývalého ženícha sa pominulo, vyšli obidvaja za svojho úkrytu na malom ostrove za lagúnou. Toto sa stalo pred viac než piatimi rokmi a mladí ešte stále žijú spolu a sú šťastní, ako keby sa boli včera zobrali.
Na rozdiel od našich doterajších skúseností na tomto poli neznamená manželstvo na Raroii nijakú zvýšenú zodpovednosť alebo viacej1 práce. Práve naopak; lebo ako prvú vec dostanú novomanželia od svojich rodičov do daru kúsok pôdy a stanú sa tak hospodársky nezávislými. Okrem toho si hneď adoptujú jedno alebo viac detí, ktoré prevezmú starosť o domáce práce a nahradia šikovné služobníctvo – a to celkom zadarmo. Tým sú rozriešené najväčšie problémy. Keď po nejakom čase deti (adoptované i cudzie) dorastú, stane sa život rodičov ešte pohodlnejším; keď deti dosiahnu desiaty rok života, možná im zavesiť na krk aj hlavnú ťarchu života na Raroii – nudné robenie kopry.
Najmä ženy vedú dokonale pohodlný a voľný život, v ktorom temer niet povinností. Kým má vydatá žena vo svojej blízkosti nejaké dieťa, nepreloží v dome ani krížom slamy, a keďže pôda, ktorú dostala od rodičov, ostáva jej osobným majetkom, je zriedkakedy hospodársky závislá od manžela. A tak jej najdôležitejším zamestnaním je naozaj len trkotať s priateľkami a šiť si šaty. Šijací stroj majú v každom dome a každá žena, ktorá dbá na seba, ušije si zakaždým, keď príde na Raroiu škuner, niekoľko nových modelov. A to je aspoň raz za mesiac.
Týždeň za týždňom, mesiac za mesiacom, rok za rokom plynie život Raroičanov takto idylicky. Len zriedka vyruší túto idylu bezvýznamná vec. Pravda, návšteva kostola znamená určitú zmenu, najmä preto, že je príležitosťou ukázať sa v nových šatách, takže sa z nej stáva pestrá módna prehliadka. Ešte obľúbenejšie sú návštevy škunerov. Na Raroii pristáva priemerne jeden škuner za mesiac a jeho príchod privítajú Raroičania radostným hulákaním. Zriedkakedy sa tu loď zdrží dlhšie ako deň, ale to stačí, aby si kúpili kus látky alebo zopár fliaš rumu, ale hlavne aby si vypočuli najnovšie klebety z Tahiti. Svadby a návštevy príbuzných tiež vnášajú trocha zmeny do jednotvárnosti dní, ale mládeže vo veku na ženenie a vydávanie, bohužiaľ, nieto veľa, a príbuzní žijú tým istým bezproblémovým životom a len zriedka donesú nejakú zaujímavosť. Niet sa preto čo čudovať, že mnohým sa tento jednotvárny život preje a idú hľadať aspoň na čas dobrodružstvo v cudzom kraji.
Keď už na to príde, idú ženy spravidla do Papeete, zatiaľ čo mužovia si môžu voliť medzi viacerými možnosťami: alebo sa najmú do posádky na niektorom škuneri, alebo si hľadajú prácu na Tahiti, ak len nejdú loviť perleť na niektorý ostrov s bohatými náleziskami. Väčšinou však nemajú nijaký pevný plán, ale pustia sa do sveta len tak naverímboha. Typický je z tohto hľadiska Tetohu, ktorý nám rozprával o svojich dobrodružstvách toto:
„Jedného dňa prišla na Raroiu veľká jachta. Tučného popaa, ktorý fajčil hrubé cigary a stále pil tuhé trúnky, pokladal som za jej veliteľa. Na palube sa všetko svietilo od čistoty – bola to najkrajšia loď, akú som kedy videl. Ani jeden z cudzincov nerozprával tak, že by som mu bol rozumel – myslím, že to‘ boli Američania. Jachta ostala u nás týždeň a museli sme toho tučného po celý čas vodiť po ostrove. Často mi dal jesť zaujímavé veci, aké som predtým ani nevidel. Ale bol dobrý a priateľský ku mne. Keď mala jachta odplávať z Raroie, vzal som si pandanovú rohožu, išiel som na palubu a posunkami som naznačil, že chcem ísť s nimi. Všetci sa zasmiali a prikývli, že dobre. Čoskoro sme boli na šírom mori. Chcel som vedieť, kam sa plavíme, ale nikto ma nerozumel. Dlho sme križovali medzi ostrovmi Paumotu a na ostrove Takaroa prišli na palubu ešte dvaja chlapi, ktorým tiež dovolili ostať.
Plávali sme ďalej k Marquezám a navštívili sme skoro všetky, ostrovy Francúzskej Oceánie. Konečne sme prišli do Papeete a tu mi ten tučný dal najavo, že mám ísť na breh. Chcel som ísť s ním ďalej a vidieť celý svet, ale nechcel dovoliť. Keď som sa pokúsil skryť v podpalubí, hodili ma do mora. Ľudia, čo stáli na nábreží, sa mi smiali, keď som v prístave plával so svojou rohožou. Konečne som dosiahol breh a sušil som sa na slnku. To som bol prvý raz v Papeete. Niekoľko týždňov som chodil z baru do baru a každý večer do kina. V noci som spal na holej ulici, lebo som nemal v Papeete nijakých príbuzných, u ktorých by som bol mohol bývať. Konečne sa mi peniaze minuli a tak som sa išiel do prístavu pozrieť, či na niektorej lodi nepotrebujú matróza.
Práve priplávala americká jachta a na jej palube bol zase tučný popaa, čo fajčil hrubé cigary a pil silné trúnky. Mal tlmočníka, ktorý rozprával po tahitsky, a ten mi povedal, že popaa mi zaplatí šesťsto frankov mesačne, ak sa dám fotografovať. Tomu som sa, pravdaže, veľmi potešil a povedal som, že za šesťsto frankov si ma môže fotografovať, koľko sa mu len páči. Jachta ma odviezla na jeden z ostrovov Paumotu, ktorý sa volá Marokau, a tu začal tučný popaa stavať svoje mašiny a aparáty. Potom mi povedal, aby som vyliezol na stožiar a skočil z neho do mora. Tento spôsob fotografovania sa mi zdal akýsi čudný, lebo veď v Papeete si pri fotografovaní človek musí sadnúť na stoličku. Ale predsa som urobil, čo odo mňa žiadal. „Dobre,“ povedal popaa, ked bolo po všetkom, „a teraz si nájdeš najbližšieho žraloka a budeš s ním zápasiť.“ Povedal som mu, že zápasiť so žralokom je nebezpečná vec a že nemám chuť riskovať nohy a ruky. Tu chvíľu porozmýšľal a potom povedal: „A keď chytíme žraloka a silnou šnúrou z udice mu zašijeme papuľu, bude s ním bojovať?“ To už nemôže byť nebezpečné, myslel som si. A tak sme chytili veľkého žraloka a zašili mu papuľu. Potom som sa zabával so žralokom a popaa začal fotografovať. Ale v mori bolo veľa žralokov a po chvíli som už nevedel, ktorý je ten zašitý, no nechcel som ukázať, že sa bojím, a zápasil som ďalej. Popaa bol spokojný a povedal, že obrázky sa podarili. Na Marokau sme zostali dva mesiace a ja som plával cez príboj, liezol som po palmách, ponáral som sa za obrovskými mušľami a robil som veľa iných nebezpečných vecí. Viac ráz som sa musel vyzliecť a s ostatnými popaami, ktorí boli tiež vyzlečení, hrať divadlo. A raz mi zviazali ruky a nohy a hodili ma do mora. Ešte ma stačili zachrániť, prv než som sa utopil. Konečne už mal ten tučný chlap sfotografované všetko, čo potreboval, a tak sme sa vrátili do Papeete. Tu som už nenašiel nikoho, kto by chcel platiť za fotografovanie, a preto som začal pracovať v prístave. Ale to bola ťažká a špinavá práca, preto som si našiel miesto v reštaurácii, kde som musel umývať riad. Po mesiaci som to už nevládal vydržať, a keďže som už nemal peňazí, a nemohol som nájsť nijakú prácu, odcestoval som zase nazad domov.“

Ako Tetohu vracajú sa väčšinou aj ostatní chlapi skôr alebo neskôr na Raroiu. Keď im totiž vyfučí z hlavy prvý záchvat túžby po dobrodružstve,, zistia, že život vo svete je tvrdší a bezohľadnejší, než si predstavovali. A tak si pomaly uvedomia, aký šťastný život vlastne mali doma na svojom rodnom ostrove. Poučení touto skúsenosťou zostávajú od tejto chvíle radšej na tomto jedinom kúsku zeme, na ktorom majú fliačik pôdy a stály príjem, a kde sú svojimi vlastnými pánmi. Pravda, veľkomesto ich ešte stále láka, ale už sú múdrejší, a idú sa ta pozrieť len vtedy, keď majú plné vrecká peňazí. Už ani jeden z nich nemyslí usadiť sa tam a hľadať prácu. Stali sa lokálpatriotmi, právom presvedčení o tom, že na celej zemeguli niet krajšieho a lepšieho kútika, než je Raroia.
Pravda, keď ženy idú hľadať dobrodružstvo v Papeete, je to všetko celkom inakšie. Kým sú mladé a vábne, nájde sa vždy niekto, kto ich vydržiava, alebo sa proste stanú prostitútkami. To je bezstarostná, a ako sa väčšinou myslí, veľmi príjemná existencia. Tým odpadá každý dôvod vrátiť sa na Raroiu, kde je život oveľa nudnejší. Keď zostarnú, je to s nimi už horšie, ale potom sa už väčšinou hanbia vrátiť. A niektoré veľkomestský život očaril natoľko, že sa z neho už nevedia vytrhnúť, preto radšej zostávajú a uspokojujú sa so zle platenými miestami. Následok tohto všetkého je terajší neutešený nepomer medzi mužmi a ženami na Raroii.
Kto prekonal poslednú „papeetskú krízu“ a definitívne sa usadil na rodnom ostrove, o tom už dokopy niet čo povedať. Rok mu ide za rokom, dážď sa strieda so slnečným svitom, kokosové orechy dozrievajú a padajú na zem, a ľudia, poučení vekom a skúsenosťami, pokračujú vo svojom pokojnom a bezpečnom živote. Z času na čas narobia trocha kopry, chytajú ryby v lagúne a ostatný čas trávia v rozhovore, speve a tanci. Bez toho, že by to spozorovali alebo na to veľmi mysleli, pomaly zostarnú a jedného dňa náhle zistia, že ich príbuzní začínajú hovoriť o ich slabosti a o blížiacej sa smrti. Tu sa aj takéto témy dostávajú na pretras bez pokrytectva a líškania a hovorí sa o nich rovnako otvorene a triezvo ako o hocičom inom.
To sme si overili jedného dňa, keď nás navštívila Hiriata, malá zošúverená starena, pokladaná za najstaršiu ženu na Raroii, a prosila nás, aby sme sa pozreli na jej dcéru Teapaiu, že ju hrozne bolia zuby. Ukázalo sa, že je to beznádejný prípad, lebo Teapaine ústa vyzerali ako vyhorená dedina; temer všetky zuby mala čierne a rozožraté. Preto sme jej poradili, aby odcestovala do Papeete a tam si dala tieto smutné pozostatky svojich zubov do jedného vytrhať, že namiesto nich jej zubár urobí nový, blýskavý chrup na vyberanie. Teapaia dlho rozmýšľala o našom návrhu a nakoniec vyhlásila:
„Myšlienka je to dobrá, ale teraz nepôjdem, lebo moja matka je stará a mohla by zomrieť, kým budem preč. Kto sa potom postará o deti?“.
„Ešte nezomriem!“ protestovala starena, ktorá stála pri nás, „len spokojne choď!“

„Posledné dni si priveľa kašlala,“ povedala pokojne Teapaia, „ to je vždy zlý znak.“

Po vecnej diskusii o zdraví a životných názoroch stareny sa obidve ženy dohodli na tom, že Teapaia môže cestovať.
Počítali správne, lebo trvalo ešte tri až štyri mesiace, kým Hiriata pokojne a ticho navždy zavrela oči. Teapaia a jej príbuzní žalostne nariekali celý deň a celú noc. Celá dedina sa ozývala od ich náreku. Ale deň po pohrebe sa už zase smiali ako predtým. Dlho sme si mysleli, že toto je predsa len trocha čudné správanie, no potom sme sa na druhých úmrtiach poučili, že Raroičania naozaj odchádzajú zo sveta rovnako jednoducho a nenápadne, ako naň prichádzajú.
7. GUVERNÉROVA NÁVŠTEVA
Huriho krásny prijímač – Nespokojnosť s hudobným programom – Americká škola zachraňuje situáciu – Prekvapujúca zpráva – Má prísť guvernér – Okrášľovanie dediny – Preteky s táckami – Tieňový tanec – Nová pieseň – Veľkolepá privítacia reč – Dary pre guvernéra – Zbieranie mušlí – Taneho dom zavadzia – Nacvičujeme privítanie – Konečne vládna loď! – Národné hry – Prekážkový beh – Polynézsky vrh oštepom – Tutamahine neprekonateľný v behu vo vreci – Švédske časopisy: najvítanejšia cena – Čestná cena je naša
Obchodník Huri si už dávno túžil kúpiť rádio. Keby to bola len otázka peňazí, bol by si, pravdaže, mohol kúpiť hoci aj tucet prijímačov, ale, bohužiaľ, prekážky boli celkom iného druhu. Predovšetkým nevedel, ako sa s rádiom manipuluje, a potom nemal ani predstavu, čo všetko treba urobiť, aby ho dostal. My sme mu tvrdili, že uviesť rádio do prevádzky nie je o nič ťažšie, než otvoriť dvere zamknuté na kľúč. To mu dodalo novej chuti, hoci sa priznal, že zamknúť a odomknúť zámku pre neho vôbec nie je vždy ľahká záležitosť, lebo často krútil kľúč opačným smerom a zlomil ho. Na šťastie sme mu mohli namietnuť, že na rádiových prijímačoch sú pre istotu šípky, aby sa vedelo, akým smerom treba krútiť gombíky. Po tomto našom argumente sa Huri rozhodol. Ostávala teraz len jedna otázka: Odkiaľ vziať aparát? Huri sa pýtal vo viacerých obchodoch v Papeete, ale takéto pozoruhodné veci nikto nedržal na sklade. Preto sme sa ponúkli, že napíšeme priamo dovozcovi, aby zaobstaral aparát z Francúzska. Tento náš návrh privítali Huri i celá obec s nadšením.
Prešlo viac mesiacov netrpezlivého čakania, keď konečne prišiel z Papeete list, že aparát prišiel. S clom, dovozným a províziou obchodníka vyšiel na pätnásťtisíc tahitských frankov. My sme sa hnevali nad touto cenou, ale Huri sa usmieval, ako keby to bol bagateľ, a vyhlásil, že ak treba, rád zaplatí aj dvojnásobok. Preto sme sa poponáhľali napísať dovozcovi, aby čo najrýchlejšie dodal rádio na Raroiu; báli sme sa totiž, aby Hurimu neprišlo na um zo samej horlivosti niečo priplatiť. K aparátu patrili dve batérie. Na ich nabíjanie potreboval Huri motor. To sme mu už vysvetlili a poukázali sme na to, že teraz sa konečne Teaov hrdý motor nejako uplatní. Ale Huri si už vzal do hlavy, že si kúpi vlastný motor a hneď si ho aj objednal v Papeete, pravdaže, dva razy taký silný, ako bolo treba. Stál toľko ako rádio, ale Hurimu sa zdalo, že je to ako zadarmo.
Cez nasledujúce týždne chodilo všetko obyvateľstvo dediny na vyhliadkový bod ostrova na západnom brehu a pritom sa živo diskutovalo o tom, aké radosti ich čakajú pri rádiu. A keď sa konečne zjavili na obzore špinavé plachty škunera Florence, vypukol taký všeobecný jasot, že sme bezmála mysleli, že sa Raroičania vrátili k divým zvykom svojich predkov a chystajú nejakú ľudožrútsku slávnosť. Celý zástup sa v divokom trape prihnal nazad do dediny, kde sme s Máriou práve pokojne raňajkovali. Prví pribehli chlapci a mladí muži, potom zopár dievčat a starších mužov. Nakoniec sa pritiahol dlhý rad starých mužov a žien, ktorý uzavieral sedemdesiatpäťročný Mataingo. Všetci poskakovali a kľučkovali s prekvapujúcou ľahkosťou pomedzi kríky a hromady kopry, takže niektorí zo starších psov, ktorým nohy už tak dobre neslúžili, mali čo robiť, aby stačili zástupu. Len čo nám všetci jeden po druhom oznámili senzačnú zvesť, že Florence s rádiom na palube je už v dohľade, bežali zase ozlomkrk nazad na západný breh – presvedčiť sa, že to, čo videli, bola skutočnosť, a nie nejaký prelud.
Len čo škuner zakotvil pred dedinou, ponáhľal sa Huri na palubu prezrieť si svoj poklad. Dojatý zovrel prijímač do náručia a ponáhľal sa s ním na breh. Etienne prevzal batérie. Tetohu sa zmocnil motora a niekoľko detí pobralo veci, čo ešte zostali. Za spevu víťazných piesní zmizla celá táto procesia v Huriho dome.
„Prosím ťa, zapni rádio!“ vrhol sa na mňa Huri, len čo vypustil z rúk svoje drahocenné bremeno.
Vysvetlil som mu, že najprv treba natiahnuť anténu, urobiť uzemnenie a nabiť batérie. Raroičania sa ešte pamätali, že posádka z Kon – Tiki si zavesila medený drôt na najvyššiu palmu, a hneď sa rozhodli, že popaaov pretromfnú. Tak energicky sa vrhli na splnenie tohto svojho predsavzatia, že kým som ich stačil trocha zahamovať, už mali spletenú asi stometrovú „anténu“ zo železného drôtu, sťali tri palmy a v korunách všetkých paliem okolo Huriho domu navešali palice. Ja som zatiaľ u kapitána na škuneri nabíjal batérie.
O siedmej večer bolo všetko hotové na príjem. Nastavil som stupnicu na Papeete a vyzval som Huriho, aby zapäl prijímač. Za nábožného ticha chytil Huri gombík, ktorý sa mu celkom strácal medzi obrovskými prstami, a otočil ho smerom napravo. Zrejme to bol správny smer, lebo sa ozvalo tiché pískanie, ktoré však čoskoro prešlo do silného praskotu, podobného streľbe z ťažkého guľometu. Zrazu sa z tohto pekelného hluku ozval ľudský hlas. Bol to hlásateľ stanice v Papeete hovoriaci po tahitsky. Stanicu bolo počuť len veľmi slabo za neprestajného praskania porúch, ale našich poslucháčov to vôbec nerušilo. S rozjasnenými tvárami počúvali program pozostávajúci z tahitskej hudby a miestnych zpráv, pričom nevychádzali z nadšenia. Bohužiaľ, stanica v Papeete vysiela len tri štvrte hodiny, preto sa táto zábava čoskoro skončila. Pravda, ostával nám ešte bohatý výber amerických staníc a čoskoro som chytil vysielač s roztúženou hudbou, ktorý bolo počuť desať ráz lepšie než rádio Papeete. Potom som sa diskrétne utiahol a nechal som Huriho, aby sám prežíval svoj triumf.
Avšak po chvíli prišiel a zaklopal nám na dvere. Nakukol veľmi ustarane dnu a pýtal sa:
„Nemohol by si prísť a zmeniť hudbu? Nehrá teraz pekne.“

Práve som začul, ako hlásateľ hovorí, že orchester ide hrať šláger „Mám ťa rád, a ty ma nechceš“, svetový úspech, „za ktorým šalie celá Amerika“, a preložil som to Hurimu. No on ma ubezpečil, že úspech sem – úspech tam, ale na Raroii sa to nikomu nepáči a že by tu z toho niekto zošalel, o tom že nemôže byť ani reči. A napokon, modernej tanečnej hudby vraj tu má každý už po krk.
Skúsil som to teda so symfóniami, husľovými koncertami, klavírnymi sonátami, operami a jódlermi. Jódlovanie sa ostrovanom páčilo, ale pri všetkom ostatnom zreteľne prejavovali nespokojnosť. Bohužiaľ, len málo staníc vysielalo jódlovanie, a tak, keď sa konečne išlo spať, nálada dediny bola na bode mrazu.
Naše pokusy prispievať gramofónom k zábave dediny nám už dávnejšie ukázali, že v Polynézii sú skutočne populárne len havajské a cowboyské piesne. Na druhý deň som sa teda usiloval, ako som len vedel, nájsť stanicu, ktorá vysiela len takýto program. Občas som natrafil na čísla programu, ktoré zapôsobili na poslucháčov, ale inak sa zdalo, že program z troch štvrtín tvorí len tanečná hudba, reklamné zprávy a rozhlasové hry. S touto ťažkosťou som pôvodne nepočítal a Huri bol zničený, lebo celý čas si myslel, že uloviť v éteri havajskú alebo cowboyskú pesničku nie je ťažšie, ako položiť na gramofón novú platňu. Vykladať mu rozdiel medzi gramofónom a rádiom by nebolo malo zmysel.
Dni sa míňali, ale výsledok môjho úsilia ostal skromný. Začal som chápať, že tu je na vážkach celá moja autorita. Huri už začal hundrať, že si ide kúpiť nové rádio, v ktorom bude lepšia hudba, keď som zrazu v akomsi americkom ilustrovanom časopise naďabil na inzerát akejsi rozhlasovej stanice v Texase, ktorá sa zrejme špecializovala na cowboyské piesne. Toto bol záblesk nádeje. Ešte toho večera som sa vydal na lov po krátkych vlnách a na moju nevysloviteľnú radosť zaznela okamžite z rádia známa melódia „Cowboy z Cherokee“. S rozbúšeným srdcom som čakal na ďalšie číslo. Zase cowboyská pieseň! I druhá a ďalšia! Hodina ubehla ako chvíľka, a prijímač neúnavne chrlil cowboyské piesne. Jasot poslucháčov bol neopísateľný a Huri sa konečne začal cítiť príjemne v úlohe majiteľa rádiového prijímača.
Ale texaská stanica mala predsa len malý tienik. Mal ju prenajatú akýsi ústav pre diaľkové štúdium a používal ju na reklamu pre svoje kurzy. Preto zaznievali medzi jednotlivými cowboyskými piesňami minútové reklamné vložky, v ktorých hlásateľ naliehavým tónom agitoval za kurzy a v najkrajších farbách opisoval výhody diaľkového štúdia v American School. Text bol stále rovnaký a znel asi takto:
„Chodili ste do strednej školy? Máte matúru? Ak nie, nezabúdajte, že American School vám ponúka tie najlepšie a najlacnejšie diaľkové kurzy; päť dolárov preddavku v hotovosti, zostatok na splátky. Môžete študovať, čo chcete, kde chcete a ako chcete. Chcete sa uplatniť v živote? Akože by ste nechceli! Chcete zarábať viacej? Ktože by nechcel! Teda pamätajte, že najlepšou cestou k tomu je vyššie vzdelanie. Urobte si matúru v American School! Chcete si splniť sen svojho života? Urobte si matúru! Chcete lepšie miesto? Urobte si matúru! Chcete sa zúčastniť na svete budúcnosti? Urobte si matúru! American School je pre vás to najlepšie, nech už ste ktokoľvek a kdekoľvek! Len päť dolárov v hotovosti, zostatok na splátky. Môžete študovať, kedy chcete, kde chcete a ako chcete. Preto si napíšte do American School – ale hneď! Píšte hneď!“

Keďže Huri vysvetlil zhromaždeným, že hlásateľ je pravý cowboy, ktorý rozpráva o svojich posledných dobrodružstvách, prijímali Raroičania prestávky medzi hudbou pokojne a počúvali vzrušujúci hlas s polootvorenými ústami. Ich účasť na jeho osudoch bola rovnako živá ako záujem o piesne a hudbu.
Čas utekal, ale dedina sa naďalej verne zhromažďovala okolo Huriho aparátu. Márii a mne sa však tento program z Divokého západu čoskoro zunoval, a preto sme si povedali, že si na čas úplne oddýchneme od rádia vôbec. Ale väčšina našich priateľov bola tej mienky, že by sme sa mali viacej starať o to, čo sa deje vo svete, a preto nám často chodili referovať o najnovších udalostiach a tak sa nás usilovali udržať v styku so svetom. Pravda, pritom málokedy vedeli správne vystihnúť dôležitosť vecí.
Jedného večera sa k nám vrútil Tangihia a vrcholne vzrušený kričal:
„Počuli ste už, čo sa stalo na ostrove Puka-Puka? (Puka-Puka je ostrov v skupine Tuamotu, asi dvesto kilometrov východne od Raroie.) Zavraždili učiteľku! Vlastný muž ju zabil! Keď sa vrátil z lovu rýb, našiel ju s iným mužom. To ho tak rozčúlilo, že do nej vrazil harpúnu! Trikrát ju pichol a zakrátko zomrela!“

„Ach, aké strašné!“ zvolali sme obidvaja a mysleli sme to úprimne.
„Pravda, strašné,“ prisvedčil Tangihia, „mal ju zbiť päsťami alebo palicou, ako to robíme my na Raroii! Ale na východných ostrovoch hneď chytajú harpúnu. To nie je dobrá vec!“

Dlho a podrobne sme sa zhovárali o tejto udalosti. Napokon, keď už k veci pri najlepšej vôli nebolo čo podotknúť, opýtali sme sa Tangihiu, či nevie aj nejakú inakšiu novinu.
„Okamih! „povedal, „áno, o týždeň prídu na Raroiu dva škunery. Na Tahiti usporiadajú bál s dvoma orchestrami a V Európe vypukla veľká vojna.“

„Čože?!“ skríkol som zdesený a chytil som sa ho od strachu, „čo to hovoríš? Kto začal vojnu?“

„Okamih!“ povedal zase Tangihia a poškrabal sa po hlave, „alebo je to Rusko a Nemecko proti Amerike a ešte niekoľkým krajinám, alebo možno že je to Rusko a Amerika proti Nemecku a ešte niekoľkým, neviem to tak presne. Ale v každom prípade je to veľká vojna.“

Na druhý večer sme hneď z prvých zpráv zistili, že Tangihiov referát o udalostiach v Európe bol – mierne povedané – prehnaný, ale keďže ohnivo debatoval s Hurim o krvavej dráme na Puka-Puka a o chystanom bále v Papeete, nechceli sme ho rušiť len kvôli tomu, aby sme mu vyvrátili jeho včerajšiu zprávu.
O niekoľko dní, práve keď sme už ako – tak znovu nadobudli duševnú rovnováhu, zjavil sa celkom neočakávane náčelník Teka a oznámil nám, že guvernér sa chystá na inšpekčnú cestu po súostroví Tuamotu. To bola naozaj veľká novina, lebo od roku 1910 nepoctil guvernér Raroiu svojou návštevou. Obyvateľov Raroie, ktorí ešte aj svojho mu-toine, čiže policajta – listára pokladajú za vysokopostavenú osobu, zachvátila pri tejto zpráve panika a niektorí prešibanejší navrhli, aby sa obyvateľstvo skrylo na ostrove na druhej strane lagúny. Ale Teka dokázal, že vie zvládnuť situáciu a vedel vzbudiť ich lokálpatriotizmus. Hneď vstal a povedal dlhú reč, v ktorej dôvodil, že Raroičania sa majú nie skryť, ale radšej využiť túto príležitosť, aby sa ukázali. Argumentoval, že na máloktorom ostrove v Tuamotu majú rádio a že preto ich návšteva guvernéra môže prekvapiť a nájsť celkom nepripravených. Avšak vďaka občanovi Hurimu je Raroia upozornená, a preto schopná prichystať guvernérovi také privítanie, ktoré zatieni všetky doterajšie. A tak si vraj Raroia nielen získa priazeň vrchnosti, ale okrem toho sa sláva Raroičanov rozletí po celom súostroví Tuamotu.
Po reči – ako sa patrí – zachvátilo všetkých divoké nadšenie a hneď zabudli na svoj strach pred vysokopostavenými osobnosťami. Na zhromaždení ľudu konanom deň nato odznelo viacej skvelých návrhov, ako treba privítať vzácneho hosťa. Moe Hau chcel napríklad vyzdobiť celú „hlavnú“ ulicu slávobránami z ruží, naproti tomu zase Maopo vytrvalo rozprával o ohromnom ohňostroji. Keďže však na ostrove nebolo ani ruží, ani náležitostí na ohňostroj, a ani nebolo možnosti zaopatriť ich (smiešny detail, ktorý si Moe Hau a Maopo, ako sami ochotne priznali, vo svojom nadšení neuvedomili), pridali sa všetci z celého srdca ochotne k Tupuhoeho návrhu, aby dôkladne vyčistili a okrášlili dedinu, natreli znova vlajkový stožiar a zorganizovali slávnosť pravých polynézskych spevov a tancov.
Dedinu zrejme nečistili od poslednej návštevy guvernéra, ale obyvatelia sa pustili do práce s takou energiou, že už niekoľko dní nato boli všetky cesty očistené od zeliny, všetky živé ploty pristrihnuté a všetky domy hroziace spadnutím podopreté kolmi. Najväčšiu horlivosť ukázala, nesporne Tutamahine, ktorá vykmásala zo záhrady nielen burinu, ale aj všetky ostatné kvety a rastliny, že sa jej záhrada nakoniec podobala čerstvo zoranej roli.
„A prečo vytrhávaš aj kvety?“ pýtali sme sa jej, krútiac nechápavo hlavou, keď si práve pustošila záhradu.
„Ale,“ odpovedala, „také obyčajné kvety sú v očiach guvernéra iste len zelinou.“

A už sa vrhla na ďalší kvitnúci kríček a vytrhla ho aj s koreňom.
Keď Raroičania konečne skončili generálne upratovanie v dedine, vydávala ohromná hromada prázdnych pivových fliaš svedectvo o ich usilovnosti a poriadnom smäde. Faukura, ktorý sa rovnako zaujímal o prázdne ako aj o plné pivové fľaše, a k tomu mal primerane najkrajšiu „fľaškovú hriadku“ na ostrove, navrhol, aby tieto trofeje zasadili pozdĺž „hlavnej ulice“ ako nejakú víťaznú alej pre guvernéra, a len s veľkou námahou sa nám podarilo zabrániť mu v uskutočnení tohto plánu. Teka však poukázal celkom oprávnene na to, že nábrežie je v žalostnom stave a že preto bude guvernérov prvý dojem veľmi zlý a to by mohlo mať nepríjemné následky. Ale opraviť nábrežie bola naozaj veľká robota, najmä preto, že koralové balvany a piesok bolo treba dovážať z konca dediny. Preto nejavili Raroičania ani trocha chuti vziať na seba takú strašnú štrapáciu – ani kvôli samému guvernérovi nie! Avšak Teka zase raz zložil skúšku ako znamenitý znalec ľudí a neodkladne vypísal pracovnú súťaž. Rozdelil obyvateľstvo na desať skupín, z ktorých každá si doniesla táčky. Potom dal táčky nastúpiť do radu a vysvetlil, že ide o to čím skôr ich naložiť a zaviezť náklad na nábrežie. Kto s tým bude prvý hotový, dostane pol tucta fliaš piva. A kto okrem toho absolvuje najviac ráz túto trať do dokončenia opravy, stane sa absolútnym víťazom a dostane ako cenu celú debnu piva.
Toto bola pracovná metóda, ktorej Raroičania rozumeli. Po dva dni sa dedina od rána do večera ozývala smiechom a krikom a nábrežie rástlo do dĺžky a šírky. Bolo to zrejme nekonečne namáhavejšie pracovať takto, a iste aj niekoľké táčky pošli k čertovej materi, ale aita peapea! Rozhodne však to bolo zábavné, a to bola hlavná vec. Každý, kto tvrdí, že Polynézania sú leniví a nemajú nijakej ctižiadostivosti, bol by mal vidieť túto ukážku pracovitosti a energie. Za tie dva dni, čo trvala práca, urobili totiž iba polhodinovú prestávku na obed, keď bolo slnko v zenite, no nie aby sa najedli a odpočinuli si, lež aby si zahrali futbal!
Až keď bolo nábrežie hotové, začalo sa s nácvikom piesní a tancov do slávnostného programu. Keďže medzi mladšími nebolo už dobrého učiteľa, zavolali Te Iha, a zdalo sa, akoby starec na nejaký čas ožil a bol zase mladý a statný.
Prvý večer nácviku a skúšok mi ostal mimoriadne živo v pamäti. Všetko, čo malo nohy, tiahlo s nami kúsok za dedinu. Každý divák niesol fakľu alebo lampu a tak sme čoskoro vytvorili ohnivý kruh, v ktorom sa rozostavili tanečníci. Hneď vedľa pod jednou palmou sa rozložil orchester pozostávajúci z piatich mužov so starými plechovými kanvami namiesto bubnov. Te Iho predtancúval kroky a malá skupina mužov a žien sa začala pohybovať v takte bubnov po koralovom piesku. Hodina ubiehala za hodinou, Te Iho sa čoraz viac nadchýnal, a figúry tanca boli čoraz živšie a divokejšie. V mihavom, plápolavom svetle poskakovali a vznášali sa medzi palmami tiene, akoby to boli duchovia dávnych dôb, zobudení k životu jednoduchým, a predsa vzrušujúcim rytmom bubnov. Ani my sme sa nevedeli vymaniť spod moci tejto mohutnej nálady a cítili sme sa zrazu mnoho storočí v minulosti.
Na prvé večery ešte neboli pre zúčastnených prichystané pekné šaty z lyka, ale čoskoro sa začínalo zjavovať čoraz viacej mužov a žien v suknici okolo bedier a s vencami z pandanových listov. A keď napokon už všetci účastníci vyzerali rovnako pohansky ako ich niekdajší predkovia, uznali – konečne! – aj hudobníci, že plechovice namiesto bubnov nie sú to pravé, a nahradili ich drevenými bubnami, ktoré niekoľkí mužovia urobili z vydlabaných kmeňov tvrdého stromu tou. Keď tanečníci unavení klesli na zem a keď bubeníci už nevládali ani prstom pohnúť, urobili si prestávku a cvičili sborový spev. Jedného večera rozhodli, že nebudú spievať len staré, dobre známe piesne a balady, ale že zložia aj novú pieseň, ako to bývalo zvykom pri každej dôležitej udalosti. Napred sa dohodli na jednej známej melódii a potom si vyvolili muža, ktorý mal za úlohu zložiť text. Tento autor sa nespoľahol na papier a pero, ale podľa pravej polynézskej tradície prednášal strofy nahlas tak, ako mu prichádzali na myseľ, a okolo sediaci si ich potichu opakovali. Každá strofa sa končila slovami asi tohto zmyslu: „Cesta na Raroiu – to nie je len pár krokov, guvernérovi trvá už štyridsať rokov.“ Asi po hodine, keď bola pieseň hotová, vstalo jedno dievča a zaspievalo ju bez chyby od začiatku do konca. Pri ďalšej skúške ju už vedeli všetci.
Nato sme napoly žartom a napoly vážne požiadali Te Iha, aby vytvoril aj nový tanec. Neváhal ani okamih a hneď sa nás opýtal, aký tanec by sme chceli. Te Iho nám častejšie ukazoval, ako sa polynézskym spôsobom robí oheň trením. Jeho pohyby pritom boli tak prekvapujúco harmonické a výrazné, že sme sa ho pod dojmom toho opýtali, či by nevedel vymyslieť tanec, ktorý by znázorňoval robenie ohňa trením. Zakrátko naozaj stvoril nový tanec, taký úchvatný a pôsobivý, že aj divák s minimálnou vnímavosťou mohol z neho čítať celú symbolickú drámu večného úsilia človeka o jas a svetlo.
Po dvoch týždňoch veselej práce a usilovnej bujnosti bolo všetko pripravené okrem jednej dôležitej výnimky. Mužovia sa ešte nedohodli, kto má povedať pozdravnú reč. Ale keďže večer rádio hlásilo, že guvernér už opustil Papeete, bolo už pomaly načase rozriešiť aj túto otázku. Nakoniec sa rozhodlo, že reč povie Moe Hau; on bol totiž jediný, čo nebol prechladnutý a zachrípnutý.
Moe Hau bral svoju funkciu veľmi vážne. Zavrel sa so zošitom a perom vypožičaným od učiteľky do chatrče z palmového lístia, ktorú si vystaval na tento účel, a ukázal sa zase medzi ľuďmi, až keď mal hotový pozdravný prívet, ktorého rukopis siahal od prednej obálky zošita po zadnú. Na dovŕšenie svojej tvorivej práce ma požiadal, či by som mu reč neprepísal na stroji. Keď bolo toto majstrovské dielo hotové, zaberalo osem husto klopaných stránok, hoci som niektoré miesta, kde mal Moe Hau najbujnejšie štylistické akrobacie, bez dlhých rečí jednoducho vynechal. Z Moe Hauho očí svietilo šťastie tvorcu, ktorý vidí prvý raz vytlačený výsledok svojho literárneho úsilia.
Avšak na druhý deň sa neočakávane zjavil, zastal vo dverách a rozpačité krútil v rukách klobúk.
„No, čože je,“ vyhŕklo zo mňa mimovoľne, „vari si napísal ešte jednu reč?“

„Nie, to nie, ale chcel som ťa poprosiť, či by si mi moju reč nenapísal ešte raz.“

Pritom vytiahol z vrecka nohavíc hrču špinavého papiera.
„Pozri, požičal som ju len susedom, a keď mi ju vrátili, takto vyzerala!“

Prepísal som teda v potu tvári jeho veľdielo ešte raz a pre istotu som hneď urobil aj jeden prieklep pre domácu potrebu jeho susedov.
Toho istého večera, keď začalo kolovať nové vydanie Moe Hauho reči, bola zvolaná ďalšia porada o tom, čo by sa ešte malo podniknúť na dôstojné privítanie guvernéra. Všetci sa zhodovali v tom, že najdôležitejšou úlohou je nájsť vhodné dary pre guvernéra, a preto nakoniec Tuauri a Faukura dostali za úlohu vyhotoviť palicu a lykovú korunu – starodávne symboly náčelníkov na Tuamotu. Vedeli sme, že obidvaja boli veľmi šikovní rezbári, ale palica, ktorú nám ukázali už o niekoľko dní, prekonala ešte i naše najsmelšie očakávanie. Bola z najjemnejšieho tamanu, dreviny, ktorá sa právom nazývala tahitským mahagónom, a vykladaná vzácnou zlatolesklou perleťou. Tvar palice bol jednoduchý a dôstojný, hore bola zakončená gracióznym držadlom vo forme korytnačky, za pohanských čias posvätného zvieraťa na Tuamotu. Bola to naozaj palica, ktorá zodpovedala všetkým požiadavkám!
Aj lyková koruna bola majstrovské dielo, ale malo vážnu chybu: bola taká veľká, že guvernérovi by iste bola spadla až na nos. Avšak Faukura prišiel na skvelú myšlienku: povedal, že do koruny vtiahne šnúru a už pri pristavaní si pozorne obzrie guvernérovu hlavu, aby potom mohol podľa tejto miery „od oka“ korunu stiahnuť na potrebnú mieru. My sme toto riešenie pokladali za príliš odvážne, ale naši dedinčania neprejavili nijaké obavy, a preto ostali pri tom.
Palica a koruna boli dary od mužov. Ženy však nechceli zaostať, a preto vytvorili pracovné skupiny a striedavo plietli pandanovú rohož.
Obyčajná rohož tohto druhu má rozmery dvakrát dva metre, ale exemplár chystaný pre guvernéra dosiahol raz dva rozmery päťkrát desať metrov. Ako sme čoskoro zistili, bol tento obrovský formát výsledkom nielen toho, že ženy chceli prekonať rozmery každej pandanovej rohože, ktorú guvernér azda mohol voľakde dostať do daru, ale bol podmienený aj čisto praktickými potrebami. Na návrh Matahoho sa totiž rozhodli votkať do rohože červenou niťou text – celý jeden verš z biblie písmenami meter vysokými.
Kým všade pokračovali začaté práce, Teka a Huri verne sedeli pri rádiu a temer denne vedeli referovať nové zprávy o guvernérovej inšpekčnej ceste. Okrem iného zistili, že na palube vládneho krížnika je aj guvernérova manželka. Prirodzene, bolo by nezdvorilé obísť ju pri odovzdávaní darov, a preto si Raroičania začali neodkladne lámať hlavu nad tým, čím by si ju mohli uctiť. Napokon nám zišlo na um, že guvernérova manželka zbierala slimačie ulity. To bolo riešenie! Slimačích ulít bolo na brehu ako smetí a za krátky čas bolo možné zostaviť z nich peknú zbierku. No naši priatelia tomu príliš nedôverovali.
„Ale ba! Bezcenné slimáky – to nie je dar pre guvernérku!“ povedal jeden.
„Keby sme mali aspoň niekoľko pozlátených tanierov, takých, ako predávajú v Papeete k štrnástemu júlu!“ sníval druhý.
„A čo robí s tými slimákmi, vari ich je?“ vyzvedal tretí.
„Vysmeje nás s tými slimákmi! Radšej jej vyšime obrus!“

My sme sa však nedali a vysvetlili sme im, že má veľa, veľa ulít z iných ostrovov, ale že z Tuamotu ešte nemá a že sa bude tešiť, ak ich tu dostane čo najviac. Nebolo vidno, že by naše argumenty boli niekoho obzvlášť presvedčili, ale všetci lojálne uznali, že my ako popaaovia musíme najlepšie vedieť, aké všelijaké fanty mávajú naši súkmeňovci, a preto všetci sľúbili zbierať slimačie ulity. Hneď na druhé ráno nám začala vyrastať na verande celá pyramída ulít. Boli tu malé ulity, veľké ulity, okrúhle ulity, krútené ulity, biele ulity, farbisté ulity, ale všetky bez rozdielu boli neobyčajne pekné a lesklé. Situácia bola zachránená.
Toho istého dňa poobede sa vybral Teka na inšpekčnú cestu po dedine. Zdalo sa, že všetko je v najlepšom poriadku. Chodníky dediny boli posypané pieskom, burina vypletá, tu a tam pomedzi stromy presvitali kvetinové hriadky a mnohé domy boli čerstvo natreté. Dedina od čistoty takrečeno svietila. Ale zrazu akoby bol do Teku hrom udrel. Tane, ako bolo vidno, ani len krížom slamky nepreložil, aby dal do poriadku svoju nahnutú a spadnutím hroziacu chatrč z hrdzavého plechu a starých debien. To bolo tým trestuhodnejšie, že chatrč stála na veľmi nápadnom mieste – priamo oproti obecnému zhromaždišťu. Dal si zavolať Taneho. Tane vyhlásil, že chcel svoju chatrč natrieť, ale že z toho nič nebolo, lebo jednoducho nemal farbu. Keď mu Teka dohováral, priznal, že by si bol mohol od niekoho farbu požičať, ale dodal – a vyzeralo to veľmi pravdepodobné –, že na toto riešenie prišiel až potom, keď už bolo neskoro. Teka hneď nariadil hľadať z domu do domu po celej dedine farbu, ale bohužiaľ nenašli jej ani toľko, aby natreli z trestu Taneho, ako to navrhol Matuanui.
Konečne prišiel Tane na myšlienku, ktorú pokladal za priam geniálne riešenie situácie. Vyhlásil, že to nie je také hrozné, keď je jeho dom životu nebezpečný a. trocha nenatretý; zato si sadne na prah a bude guvernéra tak neodolateľne zabávať, že vzácny hosť si ani nevšimne, ako dom vyzerá. Ale Taneho neodolateľným spôsobom nikto príliš nedôveroval, a preto sa dedinčania rozhodli pre jedinú v danej situácii možnú vec: odpratať dom z cesty! Nesmeli stratiť ani minútu. Chlapi hneď doniesli palmové kmene a podložili ich pod dom ako valce. Potom všetci priložili ruky k dielu a napriek Taneho vášnivým protestom zmizol dom v mladine medzi stromami niekoľkosto metrov ďalej. Až do posledného okamihu stál Tane vo dverách a pokúšal sa výrečnými gestami ukázať, ako šarmantne by pozdravil a privítal guvernéra, keby mu len nechali dom stáť tam, kde bol...!
Zase prešlo niekoľko dní. Teka posielal každé ráno skupinu chlapcov na západný breh ostrova, aby konali hlásnu službu. Aby čo najrýchlejšie zbadali vládnu loď, keď sa bude približovať, rozkázal im, aby vyliezli do korún paliem. Tam trčali chlapci poslušne až do neskorého večera, až strach zo tmy ich konečne zahnal domov. Teka sám pravidelne robil kontrolné obchôdzky po dedine a každodenne zvolával obyvateľstvo na nábrežie preskúšať si slávnostné privítanie guvernéra. Aby sa dosiahol čo najväčší efekt, bolo všetko presne prešpekulované. Najprv som mal spustiť platňu s Marseillaisou a súčasne mal Teka zvolať silným hlasom: „Vítame vás na Raroii, excelencia!“ Hneď nato sa malo obecenstvo sborove pridať a spievať Marseillaisu. Až po hymne mali prísť na rad Moe Hau, speváci a tanečníci.
Všetky skúšky sa skončili skvele. Mládež i stárež vedela svoje úlohy dokonale a Teka reval svoje „Vitajte na Raroii, excelencia!“ ako osvedčený zupák a celá dedina spievala Marseillaisu s fantastickým nadšením a vervou, hoci z nej nerozumeli ani slova. Práve sme piaty a či šiesty raz preskúšali privítací slávnostný program, keď tu zrazu pribehol jeden z pozorovateľov, a sotva lapajúc dych, vyjachtal, že na severe na obzore sa zjavil vrchol stožiara. Hneď sme sa vydali na miesto, odkiaľ chlapci zazreli stožiar. Plachta rýchle rástla a čoskoro už nebolo pochyby, že je to vládny škuner. Keď bieloskvúca loď o pol hodiny zakotvila v lagúne, stáli sme už zase pripravení dolu na nábreží, odhodlaní a plní očakávania. Ale hneď nám bolo nápadné, že na palube vládnej lode je akosi ticho. Nikto so zlatými výložkami nebehal po palube, nebolo počuť nijaké povely. Čoskoro sme všetci mali dojem, že tu niečo nie je v poriadku, a začali sme byť neistí a nervózni. Prešlo päť, desať, pätnásť minút, a nič sa nedialo.
Konečne sa od škunera odpútal čln a blížil sa pomaly ku brehu. Vzadu v člne sedel náš starý známy, komisár pre Tuamotu, s aktovkou na kolenách. Bol celkom sám.
„Čo teraz urobíme?“ pýtal sa Moe Hau zúfalo a preberal sa prstami vo svojej na stroji napísanej reči.
„Teraz už musíme nechať zbehnúť celý privítací program. Nemôžeme utiecť vládnemu komisárovi spred nosa.“

Len čo čln prirazil k nábrežiu, začal som teda hrať Marseillaisu a Teka sa postavil do pozoru a zareval: „Vitajte, pán komisár!“ Pána komisára toto neočakávané privítanie tak naľakalo, že nevedel vydať zo seba ani hláska, ale počas Marseillaisy, ktorá odznievala celá, sloha za slohou, mal možnosť trocha sa pozbierať, a len čo doznel posledný takt, spýtal sa:
„Ale čo, preboha, so mnou chcete?“

„S vami nič,“ odpovedal Teka, „čakáme guvernéra. Nie je na palube?“

„Nie,“ odvetil komisár, „je na palube jedného torpédoborca. A kto vám nahučal, že príde aj k vám?“

„V Huriho rádiu to hovorili,“ odpovedal Teka a jeho hlas znel prvý raz trocha neisto.
„Možno, že povedali, že podnikne cestu po súostroví Tuamotu, a to je pravda. Ale súostrovie Tuamotu je veľké, skladá sa zo sedemdesiatich ôsmich ostrovov, a on nemôže navštíviť všetky. Ostatne, navštívil toľko ostrovov, koľko len mohol, a už je na ceste nazad do Papeete.
Komisár sa poobzeral, pokýval hlavou a doložil:
„A teraz mi rýchle predlož svoje výkazy a knihy, lebo hneď musím ísť ďalej na Takume.“

Chudák Teka! Nikdy by si nebol pomyslel, že guvernér môže robiť inšpekciu súostrovia Tuamotu a nenavštíviť pritom Raroiu. A chudáci Raroičania! Tí všetci boli svätosväte presvedčení, že Tuamotu je Raroia, hoci hlásateľ v rozhlase nič také priamo netvrdil. Chudáci mladí ľudia, ktorí nacvičili toľko piesní a tancov na privítanie, a chúdence deti, ktoré sa tak úprimne tešili na slávnosť privítania!
Mária a ja sme pociťovali stále rastúcu sústrasť s našimi priateľmi. Niečo sa muselo stať. Ale čo? Zrazu mi prišla na um spásonosná myšlienka. Obrátil som sa k Tekovi a povedal som:
„Daj bubnovať na obecný bubon. Urobíme si švédsku ľudovú veselicu!

„Švédsku ľudovú veselicu? Čo je to?“ pýtal sa Teka celkom zmätený.
„Hneď uvidíš! Len zavolaj ľudí!“

Všetci privítali náš návrh s viditeľnou a počuteľnou radosťou a po živej debate sa konečne dohodli, že usporiadame ľudovú veselicu na švédsky spôsob s vrhaním brvna, hodmi do diaľky, preťahovaním lana a rozličnými inými hrami, ľudovými tancami a zábavami. A nakoniec sa bude podávať originálne polynézske slávnostné jedlo. Času nebolo nazvyš, bolo sa treba poponáhľať. Ľudia zabehli domov, odhodili topánky a zbavili sa sviatočného odevu. My sme zatiaľ na voľnom priestranstve pred zhromaždišťom značkovali pretekovú dráhu.
Kde vziať brvná na vrhanie? Chlapi zoťali pár paliem a kmene rozpílili na kusy asi päť metrov dlhé. Boli to také ťažké brvná, že som hociktoré z nich len horko-ťažko zdvihol. Ale silní mužovia Raroie ich za jasotu prizerajúcich sa a za divokého povzbudzovania: „Ke-ke-ke-ke-te-hu-ru-hu-ru!“ vrhli na dobrých desať metrov. Keď bol Moe Hau tri razy po sebe dokázal svoje prvenstvo v tejto disciplíne, prešli sme na hádzanie do cieľa. Táto disciplína bola prístupná každému. Bolo ťažké nájsť vhodné kamene, a preto sa hra rozprúdila až potom, keď Maurea prišiel na to, že na hádzanie sa výborne hodia mušle perlorodky. Celú hodinu lietali vzduchom lesklé mušle ako strely. V žiare slnka hrali všetkými farbami dúhy. Kto vyhral vo vylučovacom kole, to bolo ťažko zistiť, lebo len čo sme sa k pretekárom obrátili chrbtom, všetci klamali. Ale predsa sme sa rozhodli pustiť do finále troch mládencov, dve ženy a jedného starého muža. Finále vyhrala potom v statočnom boji jedna zo žien.
Po napínavom preťahovaní lanom sme prešli na škandinávske ľudové tance, ku ktorým Raroičania samozrejme hneď zložili nové texty, ktoré však mali s pôvodnými spoločného asi toľko, ako má vojenská pochodová pieseň s uspávankou.
Keďže nálada neprestajne stúpala a nikto ešte nemal chuť prestať, pokladali sme za vhodné vsunúť do programu ešte niekoľko čísel. Navrhli sme našim priateľom usporiadať prekážkový beh. Pochopiteľne, všetci boli všetkými desiatimi za a za niekoľko okamihov vytvorili takú prekážkovú dráhu z debien, školských lavíc a rozličného nábytku okolo zhromaždišťa, že prejde do histórie Raroie. Najťažšou prekážkou bol Ruov stolársky pracovný stôl, ktorý sme obrátili hore nohami a prešpikovali starými ležadlami. Prekonať túto bariéru naozaj nebola hračka a niekoľko najdôstojnejších dám z dediny ostalo v tomto zmätku harabúrd visieť tak beznádejne, že sme ich mohli vyslobodiť až po skončení preteku.
Keď sme si zase mohli trošku vydýchnuť, spýtal sa Tetohu, či by teraz nemohli usporiadať aj nejaký polynézsky pretek. Všetci privítali tento návrh s nadšením. Na naše prekvapenie a radosť rozhodli sa muži pre hádzanie oštepom do cieľa, pre staropolynézsky šport, o ktorom sme už veľa počuli. Kým si ostatní bežali po svoje rybárske oštepy, Tetohu napichol kokosový orech na žrď, dlhú asi ako je dvojnásobná výška muža. Potom odmeral krokom vzdialenosť asi dvadsaťpäť metrov a tam urobil čiaru. Pretekári sa začali zhromažďovať; každý si doniesol desať tenučkých, pružných oštepov označených svojím menom. Tetohu vyhlásil, že každý môže hádzať, kedy a v akom poradí chce. Pravdaže, zvíťazí ten, kto bude mať najviac zásahov.
Pretekári sa prikrčili a s napätými svalmi držali oštepy v pohotovosti. Tu dal Tetohu znamenie a oštepy začali lietať. Vrhači držali oštepy za zadný koniec a delili hrotom. Všetci dokázali prekvapujúcu presnosť v mierení. Keď už každý vyhádzal všetky oštepy, sedemnásť sa ich držalo zapichnutých v kokosovom orechu a aspoň toľko sa ich z neho uvoľnilo a spadlo na zem. Keďže súťažiacich bolo pätnásť a spolu teda hodili sto päťdesiat oštepov, bolo percento zásahov skvelé, najmä ak uvážime, že hádzali zo vzdialenosti najmenej dvadsaťpäť metrov, a kokosový orech nebol väčší ako ľudská hlava. Po tejto vynikajúcej ukážke vrhačského umenia sme prejavili mienku, že by už bol čas na hostinu a rozdeľovanie cien, ale naši priatelia s tým nesúhlasili a museli sme im ešte usporiadať preteky v behu vo vreci. Na naše ohromné prekvapenie sa ukázalo, že Tutamahine, hoci mala už prinajmenej šesťdesiat rokov, je v tejto disciplíne neporaziteľná. Neskôr nám však prezradila tajomstvo svojho úspechu. Pri svojich početných výletoch na Tahiti mala hojnú príležitosť študovať všetky finesy tohto športu, ba raz sa stala i majsterkou celej Francúzskej Oceánie v behu v žochu z kopry. Keby Raroičania boli niekedy počuli o dôležitom rozdiele medzi amatérom a profesionálom, boli by iste žiadali, aby bola Tutamahine diskvalifikovaná, lebo je profesionálka, ale takto sa len úprimne tešili z jej úspechu.
Už padol súmrak, ale ľudom sa ešte nechcelo prestať v hrách a súťažiach. Museli sme ešte usporiadať preteky v pití z kokosového orecha, a až potom sa začali vážne zaujímať o slávnostnú hostinu. Keď sa však napratali pečenej bravčoviny a svätojánskeho chleba, čoskoro ich zachvátila únava a mohli sme pristúpiť k rozdeľovaniu cien. Okrem Tekových fľašiek piva ďalšími cenami boli sušené hrozienka – doteraz neznáma pochúťka, ktorú si všetci veľmi obľúbili –, čokoládové keksy a staré obrázkové časopisy, ktoré nám boli podarovali na jednej švédskej lodi v San Francisku. Na naše veľké prekvapenie sa ukázalo, že zo všetkých cien najvzácnejšie boli časopisy, ba stalo sa i to, že Tangihia, víťaz v hode oštepom, prišiel ku mne a úctivo sa spýtal, či by som mu namiesto pol tucta fliaš piva nemohol dať radšej balík ilustrovaných týždenníkov. Toto je udalosť temer neuveriteľná, keď si uvedomíme, že Tangihia platil za najsmädnejšie indivíduum na ostrove!
No najkrajšiu a najhodnotnejšiu cenu sme dostali my. Počas hostiny totiž vstal Tupuhoe a odovzdal nám čestnú cenu Raroie: lykovú korunu a perleťovú palicu, určené pôvodne pre guvernéra. Pokúšal som sa ho prehovoriť, aby si tieto veci nechal – pre guvernéra, keby raz naozaj prišiel na Raroiu, ale Tupuhoe sa nedal a vyhlásil s trpkosťou v hlase, že Raroia čaká už štyridsať rokov na guvernéra a že kým naozaj príde, iste prejde ešte štyridsať rokov. A tak som ustúpil a prijal som dary. Koruna mala smutný koniec: jednej búrlivej noci prúd vetra vnikol aj do nášho domu a korunu odniesol. Ale palicu ešte máme a občas ju pri slávnostných príležitostiach berieme do ruky. Kedykoľvek sa na ňu pozriem, vždy si pomyslím, či v tom, že držadlo palice pre svojho tak dlho očakávaného guvernéra ozdobili korytnačkou, nebola skrytá narážka. Lebo naši hnedí priatelia majú dobre vyvinutý zmysel pre humor.
8. POD PALMAMI
Palma, obdivuhodný strom – Zo všetkého nejaký osoh – Rozličné druhy kokosového orecha – Ako lezú deti – Umenie otvárať orech – Na čo sa používajú orechy – Mlieko a voda z kokosového orecha – Drevené uhlie do hladidiel – Cukrovinky a silné liehoviny – Vypchávka do matracov z krabov – Výlet na ostrovy v lagúne – Život v tábore – Robenie ohňa trením – Nerozumné rozdelenie pôdy – Raroiskí kapitalisti – Zememeračstvo s prekážkami – Ako sa robí kopra – Opatera koprových plantáží – Veľký problém: potkany – Šťastlivo zanedbávané možnosti
Raz napísal istý misionár na ktoromsi z ostrovov Tuamotu: „Na kokosovej palme temer niet vlákna, ktoré by domorodci južného Tichomoria nevedeli využiť. Ak by človek chcel spomenúť všetky dobré vlastnosti, ktorými príroda obdarila tento strom, musel by zaspievať hymnu na jej počesť.“

Chcem sa pokúsiť vylíčiť vám všetky dobré vlastnosti kokosovej palmy a ako ich Raroičania šikovne využívajú i keď sa pritom nebudem vedieť povzniesť k takému poetickému štýlu ako onen duchovný.
Začneme od zeme. Sušené vlákna z koreňov sa používajú na výrobu najjemnejších tanečných sukníc. Sú usporiadané vo veľkých kystkách a sú úžasne jemné. Vlákna sa najprv dajú na týždeň do vody, potom sa vytrepú drevenou kyjanicou a už sú hotové na použitie. Kmeň kokosovej palmy sa výborne hodí na stĺpy. Mnohí si postavia dom takrečeno obratom ruky: zatlčú do zeme štyri takéto stĺpy a priestor medzi nimi vyplnia vlnitým plechom alebo doskami. Dosky sa z kmeňa kokosovej palmy robiť nedajú, lebo v strede je kmeň mäkký a múčnatý. Avšak okraj kmeňa je z ťažkého, tvrdého dreva, z ktorého sa za starých dobrých čias vyrábali bojové kyjaky a kopije. Dnes musí slúžiť na výrobu nábytku a na jemnejšie stolárske výrobky.
Ešte väčší úžitok ako korene a kmeň dávajú listy. Každý list palmovej koruny, ktorá pripomína obrovskú hrču peria, pozostáva z niekoľko metrov dlhého rapíka, po ktorého obidvoch stranách sú listové laloky. Keď sa rapík vyreže, možno laloky obidvoch polovíc spliesť na rohož asi pol metra širokú a niekoľko metrov dlhú. Aj dnes sa tieto rohože veľmi používajú a často si ich domorodci narobia do zásoby. Možno ich použiť, na čo si len zmyslíte: robia sa z nich ploty, prikrýva sa nimi kopra, obíjajú sa nimi steny a strechy domov. A napokon tu hrajú palmové listy asi takú úlohu ako u nás papier. Muži, ženy, ba aj deti si vedia za okamih urobiť z palmových listov balík alebo upliesť košík.
A prichádzame k vzácnym orechom. Keď sú zrelé, dosahujú veľkosť asi ľudskej hlavy a vážia asi päť kilogramov. Zvonku vyzerajú hladké a lesklé, ale keď ich rozrežeme, nájdeme pod hladkým povrchom vrstvu mäkkých vláken, veľmi podobných konskej žini. V tejto izolačnej vrstve, hrubej päť až desať centimetrov, je uložený vlastný orech. Jeho tvrdá škrupina je naplnená kokosovou vodou, v ktorej sa pri dozrievaní ukladajú sústredené vrstvy tuku.
Spočiatku sme naivne mysleli, že všetky kokosové orechy sú rovnaké, ale už v prvých týždňoch pobytu na Raroii sme zistili, že to nie je tak. Palmy sú síce všetky rovnaké, ale orechov je toľko druhov ako u nás jabĺk alebo hrušiek. A Raroičania ich vedia presne rozlišovať Ako všetkým Polynézanom, sú im totiž dôležitejšie rozdiely tiež spoločné znaky, a preto nepoznajú všeobecný pojem „kokosový orech“, ale používajú osobitné meno pre každý druh. Etienne napríklad chodil štyri roky do školy a vie plynné po francúzsky; ale keď sme ho žiadali, aby nám doniesol jeden „noix de coco“, stál, akoby spadol z mesiaca, a nakoniec nám vysvetlil, že všeobecný kokosový orech nejestvuje a máme si určiť, aký druh si želáme.
Prvé delenie kokosových orechov je podľa veľkosti a stupňa zrelosti. Obyčajne sa rozlišuje päť stupňov. Najmenšie, práve utvorené orechy sa volajú puriri. Tie sa nikdy netrhajú a ich cena je len v tom, že o nejaký čas vyrastú na veľké orechy. Pri búrkach zhodí vietor veľmi veľa týchto puriri na zem, deti ich zbierajú a hrajú sa s nimi na vojnu ako naše deti šuškami alebo divými gaštanmi. Rehi je už temer dorastený orech, v ktorom sa už z vody usadila tenká vrstva tuku. Táto voda sa dá piť, ale naozaj chutnou sa stáva až v ďalšom štádiu, keď sa orech volá viavia. Vrstva tuku ostáva v tomto štádiu ešte nepatrná a až v úplne vyvinutom orechu zvanom omote dosahuje hrúbku asi jeden centimeter. A konečne v poslednom štádiu sa orech volá ngora. Vtedy je už tmavý a mierne vráskavý, jeho voda je kyslá a nepitná a orechové jadro je najhrubšie.

Úplne zrelé orechy ngora odpadnú. Ostatné treba obrať. Klasickou metódou ostáva vydriapať sa do koruny. O zázračných lezeckých kúskoch domorodcov sa už popísalo veľa nezmyslov. Vyliezť na palmu v skutočnosti nie je ťažšie, než vyšplhať sa na lano – a tomuto umeniu sa učí už naša školská mládež obidvoch pohlaví bez nejakých obzvláštnych ťažkostí. Ba je to vlastne ešte ľahšie, lebo palma má po obvode kmeňa prstencovité ryhy, ktoré sú dobrou oporou pre nohy. Aby sme si mohli lepšie preštudovať techniku lezenia, zobrali sme si jedného dňa zopár chlapcov a vyhľadali sme si celkom rovnú palmu vysokú asi dvadsaťpäť metrov.
Asi desaťročný Matatinu, ktorého všeobecne pokladali za najlepšieho lezca, dostal prednosť a mohol liezť prvý. Objal strom obidvoma rukami a telo nechal celkom ovisnuté. Potom skrčil nohy tak vysoko ako len vedel, zaprel sa chodidlami do stromu, napäl chrbát do oblúka ako mačka, narovnal nohy a súčasne siahol rukami vysoko nad seba. Zopakoval tieto pohyby a už bol vo výške niekoľkých metrov. Liezol rýchlo hore a ostatní chlapci išli za ním, ale predtým si pre istotu natiahli na nohy veniec upletený z kokosových listov, aby sa nepošmykli.
Okrem tejto techniky lezenia, ktorú nám predviedli malí chlapci, používajú Raroičania ešte inú, namáhavejšiu. Chytia totiž kmeň tak, že jednu ruku dajú kúsok nad druhú a striedavo kladú nad seba nohy i ruky a lezú asi tak, ako keby stúpali po rebríku. Malý, ale podstatný rozdiel je v tom, že keď sa chce človek dobre zachytiť, musí položiť ruku zozadu okolo palmy, a to je neobyčajne namáhavé.
Ale dnes už majú ostrovania iný, oveľa jednoduchší a pohodlnejší spôsob, ako prísť k orechom. V každej domácnosti majú totiž na dlhej drevenej tyči železný hák, pomocou ktorého si môžu za malú chvíľu bez zbytočného plytvania energiou strhnúť toľko orechov, či už rehi alebo viavia, koľko len chcú. Ďalšou prednosťou tohto náradia je, že sa na ňom veľmi dobre odnášajú orechy domov; pozväzujú sa vždy dva a dva a prevesia cez žrď. A tak môže jeden človek ľahko odniesť tucet orechov, ba i viac.
Hoci odtrhnúť orech.dnes už nie je nič obzvlášť namáhavého, otvoriť ho ešte stále vyžaduje veľkú šikovnosť, aspoň vtedy, ak si chceme zachovať z neho vodu. Jeden zo spôsobov je odťať orechu vŕšok so všetkým činom, ale tu na Raroii ho pokladajú nielen za nepraktický, ale aj za hrubý. Je totiž ťažké natrafiť práve na správne miesto a okrem toho je orech, na ktorom je ešte lyko, ťažký a nemotorný, a nech ho držíte, ako chcete, časť jeho obsahu vždy vyjde neodvratne nazmar. Preto tu vždy orech najprv ošúpu a až potom ho otvoria. Toto šúpanie sa koná veľmi elegantným spôsobom: zahrotí sa asi meter dlhá silná palica a zavŕta sa jedným koncom do piesku. Potom sa chytí orech obidvoma rukami a pritlačí sa oproti nahor trčiacemu hrotu palice tak, aby vnikla niekoľko centimetrov do lyka. Keď sa potom opatrne zvrtne orechom, možno odlúpnuť pásik lykovej vrstvy. A tak sa dá postupne po pásikoch ošúpať celý orech, až sa celá tvrdá škrupina obnaží.
Ako je známe, orech má na jednom konci tri dierky, v ktorých je klíčok. Ak chceme dať piť z orecha dieťaťu, otvára sa vždy len jedna z dierok. Aby aj dospelý takto vycical orech, to je vonkoncom nemysliteľné. Jediným možným spôsobom pre neho je urobiť na opačnom konci štvorcovú dieru a vypiť orech, ako keby to bol veľký pohár šampanského. Či tento zvyk nemá zásluhu na tom, že na Raroii sú vo veľkej obľube bachraté fľašky a francúzske vína, po tom som radšej nepátral.
Avšak s rozdelením kokosových orechov na puriri, rehi, viavia, omote a ngora, teda podľa stupňa zrelosti, nevystačíme. Totiž nie všetky rehi chutnajú rovnako a tým menej majú všetky viavia alebo omote úplne rovnaké vlastnosti. Vo všeobecnosti ich možno určiť podľa rozdielov vo farbe. Najdôležitejšie sú mamanga, kekeho a kurakura, pod čím sa rozumejú orechy: zelený, svetlo žltohnedý a červenohnedý.
Keď Raroičania tieto dva rady mien skombinujú, vedia presne označiť vlastnosti toho ktorého orecha. Im sa nemôže stať to, čo sa stalo nám na začiatku nášho pobytu na ostrove. Vtedy nám deti často doniesli kyslý a vôbec nejedlý orech namiesto takého, čo by bol mal osviežujúci obsah, aký sme si vlastne želali.
Storočné skúsenosti naučili ostrovanov, ako používať rozličné druhy orechov. Pozrime, akú úlohu hrajú jednotlivé druhy v domácnosti. Najchutnejší na pitie je viavia kekeho. Jeho šťava má sladkastú chuť a sú v nej malé bublinky ako v odstátej minerálke. Kokosová voda chutí najlepšie a je najchladnejšia, keď sa orech odtrhne, ale možno ju požívať po celý deň, lebo hrubá vrstva lyka izoluje aj proti najprudšej poludňajšej horúčave. Šťava viavia mamangu je tiež pitná, ale má trocha trpkejšiu chuť, preto sa lepšie hodí ako nápoj počas práce, zatiaľ čo sladší viavia kekeho smäd skôr stupňuje, než hasí.
Voda z kokosového orecha sa používa len na pitie, ale jeho dužina sa používa oveľa mnohostrannejšie. Už keď je orech ešte rehi, je sa priamo zo škrupiny. V tomto štádiu je ešte mäkký ako smotanový syr a právom sa pokladá za veľkú lahôdku. Predovšetkým však slúži za prvú tuhú potravu, ktorú dostane dojča, a už od druhého alebo tretieho mesiaca zaujíma v jeho jedálnom lístku veľa miesta. Najhodnotnejšiu dužinu má však bezpochyby úplne zrelý orech ngora. Kokosové orechy, čo dostať u nás v lahôdkárskych obchodoch, sú všetky výlučne tohto druhu, lebo len ony znášajú dlhšiu dopravu bez toho, že by zhnili. Ako je známe, voda takýchto orechov je kyslá a ich dužina hrubá a pevná.
Na Raroii a na ostatných ostrovoch Polynézie sa jedia orechy ngora len strúhané, a to spracované na rozličné pokrmy alebo pripravené ako jemná omáčka. Každá domácnosť ich skonzumuje denne aspoň pol tucta. Aj dnes ich ešte strúhajú veľmi primitívnym spôsobom na nástroji zvanom ana. Je to drevený klát na štyroch nohách, z ktorého vyčnieva nahor drevené rameno, takže to vyzerá ako drevený koník pre deti. V hlave koníka, teda v ramene vyčnievajúcom nahor, je vsadený polkruhovitý nožík. Za starých čias sa používal nožík z perlete rovnakého tvaru. Prizeral som sa často, keď ženy strúhali orechy. Najprv rozotnú orech napoly, potom vezmú polovičku do ruky, pritlačia ju o nožík a druhou rukou ju krútia dookola. Takto vzniká z kokosovej dužiny jemný, drobný páper, ktorý padá do veľkej misy na zemi.
Z tejto jemne nastrúhanej kokosovej hmoty sa pripravuje vychýrené „kokosové mlieko“. Recept na to je nepredstaviteľne jednoduchý. Vezme sa kus látky – v prípade, že jej niet, stačí pletivo, ktoré je na mladých výhonkoch paliem –, kokosová masa sa vloží doň, zavinie a hnetie z celej sily, až začne kvapkať „kokosové mlieko“. To je všetko. Tekutina vyzerá celkom ako mlieko, ale nikdy sa nepije samo. Zato sa často používa ako omáčka. Pri každom polynézskom obede je na stole šálka kokosového mlieka zmiešaného s morskou vodou. Do tejto zmesi si Raroičania omočia každý kúsok jedla, prv než ho vložia do úst, či už je to chlebovník, ryba, konzerva alebo chlieb.
Tu by azda bolo namieste malé vysvetlenie. Názor „kokosové mlieko“ sa vo väčšine európskych krajín používa pre vodavú tekutinu nachádzajúcu sa v kokosovom orechu, ktorú by však bolo správnejšie nazvať „kokosovou vodou“, ako som to urobil ja. Názov „mlieko“ sa hodí skutočne len na mastnú šťavu, ktorá sa lisuje zo strúhaného kokosového orecha. Prví objavitelia v Tichom oceáne naozaj nazývali mliekom túto bielu tekutinu, ale neskôr botanici a nadšenci za južné Tichomorie, ktorí kokosový orech nikdy ani nevideli, pomiešali tieto dva pojmy – a tento omyl má tuhý život.
Voda a dužina však nijako nie sú jedinými časťami kokosového orecha, ktoré sú človeku užitočné. Z tvrdej škrupiny sa totiž dajú zhotoviť nádoby a naberačky. Keď ich jemne vyhladíme kúskom koralu, dostanú pekný tmavohnedý lesk. Najnovšie objavili nové, veľmi originálne použitie: z kokosovej škrupiny pália uhlie. Že Raroičania potrebujú uhlie, to je zaujímavý následok ich príklonu k civilizácii koncom predošlého storočia. Predtým používali ako odev len niekoľko kusov pandanového pletiva, väčšinou však behali nahí alebo polonahí. Prirodzene, toto misionári pokladali za nezlučiteľné s kresťanskou morálkou. Konečne sa im podarilo prehovoriť chudákov domorodcov, aby si zaopatrili aspoň nohavice alebo šaty. A keď povedali A, chceli povedať aj B. Keď už nosili popaaovské šaty, chceli ich mať aj čerstvo vyhladené. Na to však potrebovali hladidlá. Ale jediné hladidlá, ktoré im privážali škunery, boli anglického pôvodu a kúrilo sa v nich dreveným uhlím. Teda potrebovali aj drevené uhlie. Za čas experimentovali s kadečím, a nakoniec zistili, že najlepší materiál na pálenie uhlia je škrupina kokosového orecha. Z toho vidno, že nie vždy núdza robí ľudí vynaliezavými.
Pre doplnenie tohto prehľadu patrí sa spomenúť, že kokosový orech poskytuje aj možnosti, o ktorých tu ešte vôbec nebola reč. Ak sa totiž nechá orech ngora vyklíčiť, až kým nevyrazia prvé výhonky, zmení sa voda v jadre orecha na poróznu vláknitú hmotu, ktorá vypĺňa celú dutinu. Takýto orech sa volá nounou a z viacerých príčin sa vysoko cení. Predovšetkým ho možno jesť surový. Chutí ako veľké, sladké múčnaté jablko. Na Raroii hrá tento nounou asi rovnakú úlohu ako u nás cukríky. Jediný rozdiel je v tom, že deti na Raroii si svoju sladkosť zaopatria oveľa ľahšie. Nemusia ísť k obchodníkovi, stačí, keď si pozbierajú orechy, ktorých leží naokolo na zemi, koľko len chcete.
V posledných rokoch sa nounou teší aj záujmu dospelých. Prišlo sa totiž na to, že sa z neho dá robiť neuveriteľne silné pivo. Odvtedy, čo bol na Tuamotu zakázaný dovoz liehovín a piva, používa sa v rastúcom rozsahu táto náhrada. A keďže Raroičania sú vo všetkom veľkorysí, pripravia si vždy aspoň sud piva. Pojmom „sud“ sa spravidla rozumie starý sud z benzínu o obsahu dobrých dvesto litrov. Sud sa naplní kašou z nounou a vodou a postaví sa na oheň. Po nejakom čase sa vyvarená masa z nounou odstráni a namiesto nej sa pridajú kvasnice, cukor a ryža a všetko sa ešte trocha povarí. Hotový nápoj sa vyznačuje príjemne sviežou ovocnou arómou, ale je taký silný, že celému obyvateľstvu trvá niekoľko dní, kým taký sud vyprázdni, hoci každý sa činí, ako najlepšie vládze.
Zostáva nám teda pohovoriť si ešte o lyku. Je dôležité predovšetkým ako palivo, lebo na ostrove je málo dreva a aj to sa použije na stavbu domov a na stolárske práce. Lyka je však k dispozícii neobmedzené množstvo. Kto teda správne otvoril niekoľko kokosových orechov, zaopatril si tým nielen pokrm a nápoj, ale postaral sa aj o kurivo na zohriatie jedál.
Za dobrých starých čias sa z lyka vyrábali aj všetky laná a šnúry, ale odvtedy, čo škunery predávajú konopné povrazy a papierový motúz, vzdali sa tohto domáceho materiálu, hoci je lepší a trvácnejší. Zato sa rozchýrilo, že kokosové lyko je výborný materiál na vypchávku matracov. Z radosti nad tým napchávajú niektorí svoje matrace tak natvrdo, že sú okrúhle ako obrovské jaternice. Spať sa na takto nadžganých matracoch, pravdaže, nedá, ale na tom tu vôbec nezáleží, lebo veď postele majú Raroičania len na to, aby nimi imponovali susedom. Keďže všetky palmy sú ovešané orechmi a všade naokolo ležia celé hromady lyka, dlho som sa čudoval, prečo nemá každá rodina matrace tejto živo obdivovanej jaternicovej formy. Keď som sa raz opýtal Matuanuiho, prečo si aj on neurobí taký matrac, dostal som túto typicky polynézsku odpoveď:
„Pravdaže, napchal by som si matrac, keby som mal dosť lyka, ale je ťažko nájsť nové krabie diery.“

„Krabie diery?“ začudoval som sa. „Čo majú krabie diery spoločné s lykom?“ opýtal som sa.
„A ty to nevieš?“ odvetil mi na to a bol pritom prinajmenej taký ohromený ako ja. „Na Tuamotu žije obrovský krab, ktorý sa živí kokosovými orechmi. Má dve obrovské klepetá ostré ani nôž. Keď sa chce dostať k jadru orecha, poodstriháva lyko vlákno za vláknom a nechá orech ležať na slnku, kým nepukne. Preto je vždy hromada nádherného, jemne rozčesaného vlákna okolo takých krabích dier. Ak nejaké nájdem, budem si môcť napchať matrac.“

Navrhol som Matuanuimu, aby si sám rozčesal potrebné množstvo lyka, ale to sa zdalo pod jeho dôstojnosť.
Kým zanecháme túto tému, chcel by som ešte spomenúť originálny spôsob použitia lyka, alebo povedzme radšej: nie lyka, ale vonkajšie vrstvy určitých orechov, ktoré sa volajú kaipoa a ktoré sa z nejakých príčin nestali vláknitými. Táto vrstva svojou konzistenciou veľmi pripomína cukrovú repu, ale je jedlá a okrem toho výborne hasí smäd. Ak chceme niekedy trocha potravy bohatej na vitamíny, donesieme si jednoducho jeden orech kaipoa, rozsekneme ho a hneď máme prvotriedny šalát.
Tento malý prehľad, ktorý ani zďaleka nie je úplný, azda umožňuje predstavu o tom, akú dôležitú úlohu hrá kokosový orech v živote všetkých polynézskych kmeňov odkázaných na chudobné surovinové zdroje svojich atolov. Význam potravných článkov a rozličných potrieb, ktorými obdarúva kokosová palma deti južného Tichomoria, predsa však je malý v porovnaní s blahobytom, ktorý získavajú výrobou kopry. Zatiaľ čo kedysi mohli orechy upotrebiť len spôsobmi, ktoré som už spomenul, stali sa neskoršie s rozvojom obchodu s koprou v pravom slova zmysle zlatom rastúcim na stromoch, a tak umožňujú ostrovanom spĺňať všetky ich želania a vrtochy.
Prvé zasvätenie do tajov výroby kopry sme dostali, keď sme sa vybrali s celou dedinou na plantáže v južnej časti atolu. Na Vianoce všetci ostali pochopiteľne doma, ale len čo pominuli sviatky, už rozprávali, že musia bezpodmienečne ísť na plantáže, „lebo každý deň by mohla cena kopry na svetovom trhu padnúť“. Ale návšteva škuneru, potom mimoriadne podarený rybolov, hostina a balík ilustrovaných časopisov, čo sme dostali poštou, zadržali ich v dedine a prešiel zase celý mesiac, kým si niekto opäť zmyslel, že teraz už je naozaj zvrchovaný čas. Poprosili sme Ronga, aby nás upovedomil, kedy sa máme chystať; a začiatkom februára sa jedného pekného popoludnia náhle zjavil a stručne nám oznámil, že čas odplávania je stanovený na nasledujúce ráno.
„Prečo si to nepovedal skôr?“ pýtal som sa tónom miernej výčitky v hlase. „Máme ešte veľa práce, ak chceme ostať celý mesiac na ostrove.“

„Bol by som vám to veľmi ochotne oznámil,“ odpovedal Rongo so smiechom, „ale len teraz sa to rozhodlo. Keď tu má niekto nejakú myšlienku, je to, ako keď udrie blesk. Prichádza neočakávane, a keď nezapáli hneď, neskôr už vôbec nie. Preto bude lepšie, keď budete zajtra ráno vychystaní na cestu.“

Rongova rada bola dobrá, lebo všade už panovala cestovná horúčka. Keď sme prišli s námorníckymi vrecami na chrbte na nábrežie, našli sme tam zhromaždenú temer celú dedinu. Tucet dvojkanoe sa kolísal na vlnách a ich plachty veselo plieskali vo vetre. Sadli sme si do Rongovho kanoe, kde sa už tlačili Tutamahine, Ruita, Kehea, Tute-rehia, Ita, Rongo mladší a Titiu, teda celé naše adoptívne príbuzenstvo. Kanoe bolo poriadne preťažené a panoval v ňom idylický zmätok z náradia, šiat, sekier a šteniec, ktoré išli s nami vo funkcii budúcej nedeľnej pečienky. Zdá sa, že sme pri nastupovaní do preťaženého kanoe strúhali príliš ustarostené tváre, lebo Rongo sa hneď ozval a upokojoval nás:
„U nás ste úplne bezpeční. Čln je nový ä okraj je ešte stále na výšku dlane nad vodou. Byť vami, tak sa teším, že nie som v Tangi-hiovom kanoe, lebo to je staré a zhnité, a okrem toho Tangihia si vždy berie aj celý svoj dom, keď ide na ostrovy.“

„Berie si so sebou svoj dom?“ spýtal som sa, neveriac svojim ušiam.
„Áno. Je totiž prilenivý na to, aby si každý raz, keď ide na ostrovy, uplietol novú chatrč z lístia. Preto rozobral svoj plechový dom a vezie ho so sebou.“

Pozreli sme tým smerom – a naozaj: Tangihiovo kanoe bolo tak naložené deťmi a blýskavým pozinkovaným plechom, že sa ponáralo až po okraje.
A už vyrazila celá flotila na more, s provou smerom na Raro, juhozápadný výbežok atolu. Niektorí vzali so sebou gitary, a ako sa člny ťažko prebíjali vlnami, zanôtil ktorýsi z mladých na prvom kanoe starobylú moreplaveckú pieseň, vlastne pokornú prosbu k bohom, aby dopriali priaznivý vietor a bezpečnú plavbu. Vietor niesol pieseň od člna k člnu a čoskoro sa miešal do čľapkania vín a škrekotu čajok mohutný sbor. Slová i melódia išli ľahko do ucha i do pamäti a tak sme sa čoskoro aj my pridali k spevu radostného refrénu:
„Hoe mai ra, hoe atu ra,
hoe mai te vaka nei,
na te vaka i tapiri to tatou fenua!“

Po hodinke plavby sme dosiahli Raro. Je to niekoľko kilometrov dlhá reťaz ostrovčekov oddelených od seba kanálmi rozličnej hĺbky.
Väčšina člnov plávala ďalej, ale Rongo zabočil k najväčšiemu ostrovu, ktorý bol asi kilometer dlhý a niekoľkosto metrov široký. Zrazu sa pred nami otvorila malá zátoka. Zakotvili sme v jej svetlozelenej vode a prebrodili sme sa na breh. Medzi palmami sme zazreli dom. Pozostával z jedinej miestnosti bez okien a bol postavený v čistom starobylom tuamotskom štýle. Pokým Ruita a Tutamahine neuveriteľne rýchle uplietli z listov kokosovej palmy niekoľko rohoží na zaplátanie dier v streche, nazbierali sme my ostatní zopár náručí suchého papradia a nastlali sme ho na dlážku z koralového piesku. Tým bolo zariadenie domu hotové a pustili sme sa do výstavby kuchyne. Niekoľko krokov pred domom zatĺkol Kehea do zeme dve rázsochy a preložil cez ne haluz, na ktorej viseli dva kotly a kanvica na kávu. Rongo doniesol ostatný kuchynský riad a povešal ho na neďaleký kríček. My sme zatiaľ zbierali kokosové lyko a iné kurivo. Tým bola hotová aj kuchyňa a mohli sme venovať pozornosť vážnejším veciam.
Na okružnej plavbe, v rámci ktorej sme s Rongom na druhý deň ponavštevovali susedné ostrovy, sme zistili, že naše ubytovanie je v porovnaní s mnohými inými priam prepychové a mimoriadne pohodlné. Tumureva a Vaia, ktorí robili kopru trocha južnejšie od nás, mali len nízky stan a debnu konzerv, ktoré si zohrievali priamo nad ohňom. Tehono býval vo svojom kanoe a nemal ani konzervy, ani kuchynský riad.
Najprimitívnejšie však žil Tu. Spal pod strieškou upletenou z listov kokosovej palmy postavenou tak, že na náveternej strane spočívala na zemi. Domáceho náradia vôbec nemal. Ráno vyprázdnil dva kokosové orechy a hneď sa pobral do práce. Napoludnie si zahasil smäd ďalšími niekoľkými orechmi a pospal si niekoľko hodín cez najhoršiu horúčavu; potom sa zase vrhol do roboty. Keď padol súmrak prestal a ulovil..si oštepom niekoľko rýb, ktoré si upiekol na uhlí. Občas si možno urobil aj voľné popoludnie a išiel chytať morských vtákov, homáry alebo korytnačky, ale to bola jediná zmena v jeho veľmi prostom spôsobe života.
„Keď si na každom ostrove, kde pracujem, postavím takúto striešku, nemám nikdy ďaleko domov,“ vyhlásil Tu. „Pravda, Rongova chata je pekná a pohodlná, ale neraz musí ísť aj pol hodiny, ba až hodinu na plantáž, na ktorej práve pracuje. A vláčiť so sebou toľko domácich krámov nemá nijaký zmysel. Človek si to nemôže vziať na každé pracovisko, a keď ich nechá v chate, treba ísť na každé jedlo domov. A to je veľmi únavné.“

Rongo namietol, že riadny dom s riadnym zariadením umožňuje vziať so sebou aj rodinu. Ale zdalo sa, že Tu a mnoho iných, ktorí dávali prednosť samote pri tejto práci, nevedeli pochopiť, aký význam má brať so sebou takú početnú spoločnosť. Naopak; to, že mohli byť na čas preč od ženy a detí, pokladali za úľavu.
Opýtal som sa Tua, aký výstroj pokladá za nevyhnutný pre túto robotu a pobyt na ostrovoch.
„Jedny nohavice, pareu, sekeru, nôž na štiepanie orechov a oštep na ryby,“ odpovedal Tu bez rozmýšľania.
„A zápalky?“ namietol som. „Veď ryby neješ vždy surové.“

„Zápalky sú dobré, keď sú, ale dá sa bez nich zaobísť,“ povedal Tu spokojne. „Keď ich nemám, alebo keď mi zvlhli, robím to takto.“

Odtrhol halúzku z najbližšieho kríka a nožom ju rozštiepil. Polovičku položil pred seba na zem. Jej vnútorný kanálik bol plný suchej drene podobnej pilinám. Druhú polovicu chytil pevne do obidvoch rúk a koncom niekoľkokrát opatrne potiahol po kanáliku. Keď bol takto zhrnul dreň na jeden koniec kanálika, kde sa nazhromaždila v malých hŕbkach, zrýchlil Tu takt a súčasne vložil do svojich pohybov viacej sily. Po chvíli začal kanálik hnednúť a za okamih sme zacítili jasne zápach tlejúceho dreva. Tuovi kvapkal pot z čela a celé telo sa mu triaslo od námahy. Zrazu začal z hŕbky drene vystupovať slabý stĺpik dymu a čoskoro sme zazreli aj prvé žeravé miesto. Tu odložil trecie drievko nabok a zafúkal silno do rodiaceho sa ohníčka. A hneď vyšľahli drobné plamienky, nad ktorými pridržal chumáč lyka. O.niekoľko minút už plápolal pred nami veselý ohník. Tuova odpoveď bola presvedčivá.
Mnohí z dorábateľov kopry, ktorých sme navštívili počas nášho pobytu na Raroii, žili rovnako izolovane ako Tu. Neraz po celé týždne neuvideli ani živej duše. Ba i mnohé rodiny sa rozdelili, aby si vykonali robotu čím skôr. Ale nevedel som pochopiť, prečo našim milým Raroičanom tak záležalo na tom, aby išli robiť kopru všetci naraz. Pýtal som sa Ronga, či je to vždy tak. Prisvedčil. Okrem toho mi vysvetlil, že atol je rozdelený na štyri časti, do ktorých sa striedavo chodí robiť kopra po jednomesačnej – dvojmesačnej prestávke.
„A keď teda každý chodí robiť kopru len na svojom pozemku, načo je potom ostrov rozdelený na štyri revíry a prečo chodíte robiť kopru vždy spoločne?“ vyzvedal som.
„Nuž, to je ťažko povedať; ale tu na Raroii to ide rok čo rok rovnako. Keď sa niekto vyberie chytať korytnačky, musia ísť zrazu a všetci ostatní na lov korytnačiek. Keď si niekto kúpi červené pareu, tak chcú aj všetci ostatní mať červené pareu. Raz si kúpil Maopo na škuneri okuliare proti slnku. Keď prišiel škuner druhý raz, vrhli sa všetci na okuliare proti slnku. Sklá mali temer čierne a museli sme si ich snímať, keď sme chceli niečo vidieť, ale hlavná vec, že všetci mali rovnaké okuliare.“

Časom sme však prišli na to, že pre tento stádovitý a až dojem chorobnosti budiaci sťahovavý pud Raroičanov je aj rozumné vysvetlenie, ktoré sa nám Rongo hanbil spomenúť. Ľudia sa totiž boja, že ich susedia plantážnici okradnú, a preto alebo chodia na lagúnové ostrovy všetci, alebo nesmie ísť nikto.
Tieto obavy sú bezpochyby odôvodnené. Predovšetkým nezmyselné rozkúskovanie pôdy nesie vinu na tom, že ináč statoční Raroičania dostávajú dlhé prsty, keď ide o kokosové orechy. Podľa tradície dávajú rodičia svojim do manželstva vstupujúcim deťom vždy kúsok pôdy. Pravda, aj dedenie vedie ku kúskovaniu pôdy. Každou novou generáciou sa teda rozloha pozemkov zmenšovala a ich počet zväčšoval. A tak má dnes každý svoje parcielky roztrúsené po všetkých ostrovoch atolu. Ako je známe, panovali takéto pomery aj v stredovekej Európe, ale tu – aspoň vo Švédsku to tak bolo – boli ťažkosti prekonané výmenou a predajom. Avšak Raroičania sa postavili proti všetkým reformným pokusom, najmä preto, že predsa nemohli dopustiť, aby si niekto myslel, že niektorý iný kúsok zeme je rovnako dobrý ako ten ich, čo zdedili po rodičoch. A tak je väčšina lagúnových ostrovov rozdelená medzi desiatich, dvadsiatich, ba i tridsiatich majiteľov. Ani jeden ostrov, čo ako malý, nie je majetkom jedného človeka. A tak; musí mnohý majiteľ ísť na pol tucta rozličných miest na všetkých svetových stranách, aby získal množstvo kopry, ktoré by po rozumnej pozemkovej reforme dorobil za polovičný čas. Preto sa niet čo čudovať, že mnohí sa vôbec nestarajú o hranice pozemkov a keď majiteľ susedného pozemku nie je nablízku, nazbierajú si toľko orechov, koľko stačia popadnúť.
Raroičania sa bránia zo všetkých síl nielen proti výmene, ale aj proti predaju svojho práva na pozemok. Pravda, to má za následok nerovnomerné rozdelenie majetku. Ak bolo po niekoľko generácií v niektorej rodine veľa detí, potom je dedičský podiel každého maličký – a nech by bol jeho majiteľ, ako chcel, usilovný, väčší si nenadobudne. Nemajetným ostáva jediná možnosť, ako si zlepšiť hmotné položenie: bohatá ženba. Ale to sa aj na Raroii dá „navliecť“ rovnako ťažko ako inde vo svete a tak rozdiely medzi bohatými a chudobnými sa i tu skôr zväčšujú.
Koľko má kto na Raroii majetku, to je veľmi ťažko zistiť; ale jestvuje maličká „horná vrstva“, počítajúc päť alebo šesť jednotlivcov, ktorí majú viac než dva razy toľko, ako je priemer, a asi toľkí majú – podľa raroiských noriem – „práve dosť“. V praxi tomu však netreba prikladať prehnanú dôležitosť, lebo „veľkostatkár“ nikdy nedokáže sám spracovať všetky svoje orechy na kopru, a je preto len povďačný, ak sa k nemu dajú najať takí, čo sami nemajú dosť paliem. • Podmienky takýchto pracovných pomerov sú naozaj veľkorysé: majiteľ a robotník si spravidla rozdelia čistý zisk rovnakým dielom. Pracovitý jednotlivec by si tu teda bezpochyby mohol ľahko a rýchlo nadobudnúť slušný majetok bez toho, aby musel vlastniť čo len jednu palmu. Ale pochopiteľne také indivíduum jestvuje na Raroii len v teórii.
Iným následkom nepraktického rozdelenia pozemkov sú ustavičné spory. Už za čias pred príchodom Európanov bývali spory o pôdu, a keď sa začali zjavovať koprové škunery a kokosové orechy nadobudli novú cenu, stali sa tieto spory ešte častejšími. Konečne sa úradom tieto stále škriepky zunovali a rozhodli sa urobiť im raz navždy koniec tým, že majiteľom, ktorí mohli dokázať svoj nárok, vydali vlastnícke doklady. Všeobecná znalosť rodokmeňov túto prácu podstatne uľahčila. Zvolalo sa zhromaždenie, na ktorom sa zúčastnili všetky staršie osoby. Tak sa na väčšine ostrovov podarilo rýchlo určiť zložité rodinné zväzky a tým aj vlastnícke práva. Potiaľto to teda išlo ľahko. Lenže ako sa mala zistiť rozloha a poloha parciel na ostrovoch, ktoré nikto nikdy nemapoval? Keďže úrady nemali poruke geometrov, vydali neodkladne všetkým náčelníkom na Tuamotu rozkaz, aby zmerali pôdu a svoje údaje i so zoznamom majiteľov aby poslali do Papeete. To, pravda, na väčšine ostrovov stroskotalo, a ani Raroia nebola výnimkou. Už o niekoľko dní omrzelo náčelníka loziť kade-tade a zisťovať rozlohu parciel, ktoré neboli jeho. Zbavil sa teda tejto nepríjemnej úlohy podobne ako jeho predstavení, to jest preniesol ju ďalej na svojich poddaných. Jednoducho zvolal obyvateľstvo, vtlačil každému otcovi rodiny do ruky niekoľkosto metrov motúza a poslal ho zmerať si pozemok.
Môžete si predstaviť, ako sa to skončilo!
„Vieš,“ rozprával mi jedného dňa istý ctihodný starec, „bolo to ťažké. Niektorí z nás nevedeli ani písať, ani čítať a nikto predtým nemeral pôdu. A predsa by bolo išlo všetko dobre, nebyť krovia. Na väčšine ostrovov je plno pichľavého krovia, celé húštiny, veď vieš. Aby sme mohli merať v kroví, boli by sme museli s motúzom preliezť cez krovie. To nám všetkým bolo prinamáhavé, a preto sme si čoskoro našli východisko: uviazali sme na motúz kus koralovej skaly a prehodili ju cez húštinu. Keď sme sa vrátili do dediny, premeral náčelník motúzy a vyrátal, aké veľké pozemky máme. Výsledok zapísal do veľkej knihy, ktorú poslal do Papeete. O nejaký čas sme dostali svoje papiere.
Za čas bolo ticho, kým Hono nezačal svoj pozemok klčovať. Keď ho potom zmeral, kvôli kontrole, bol bohužiaľ oveľa menší než predtým s krovinami. Tu nám konečne svitlo, že sme sami seba oklamali. Mali sme síce papiere o vlastníctve, ale na oveľa viac pôdy, než jej vôbec na ostrovoch bolo. Keďže na to nikto nechcel pristať, stali sa spory častejšími a ostrejšími než predtým. Až keď vládny komisár celé rozdelenie prepracoval a z každej parcely trocha ubral, súhlasilo to ako-tak.“

Za ten čas, čo sme strávili s Rongom a našou adoptívnou rodinou na lagúnových ostrovoch, mali sme dosť a dosť príležitostí pozorovať výrobu kopry. Sama práca bola nad pomyslenie jednoduchá a zúčastnila sa na nej celá rodina. Zatiaľ čo deti a starí zbierali orechy ngora, ktoré popadali z paliem za posledné mesiace, pracovali Rongo a Kehea svojimi sekerami na dlhých poriskách.
Dlhoročnou, ba vlastne celoživotnou praxou si získali takú istotu a šikovnosť, že každý orech preťali jediným presne miereným seknutím na dve úplne rovnaké polovice. Ich pohyby boli už také ľahké a zmechanizované, že sa mohli celý čas nerušene rozprávať a žartovať. Ruita vytriasala posledné zvyšky bezcennej a kyslej kokosovej vody a stavala polovice orechov na dve úhľadné kôpky vypuklou stranou nahor a citlivou dužinou nadol. Týmto jednoduchým spôsobom je dužina chránená pred dažďom, od ktorého by zhnila, a vzduch má k nej voľný prístup. Teraz sa orechy nechajú a odíde sa na druhý ostrov, kde sa znova začne tá istá práca.
Po týždni je dužina kokosového orecha suchá. Teraz sa vrátia na prvé miesto, každý si sadne pred hŕbu rozpoltených orechov a začne nožom tvaru S uvoľňovať kopru – tak sa totiž volá suchá dužina kokosového orecha. Toto ide veľmi rýchlo a šikovne od ruky. Vo všeobecnosti stačí zabodnúť nôž do kopry, pokrútiť trochu orechom a už je kopra vonku. Ak si rozpolenie orechov na rozličných pracoviskách vyžiadalo týždeň, teraz je práca hotová za deň – dva. Kopru naplnia do vriec a tým je prichystaná na odvoz.
Ráta sa, že muž, ktorému pomáha celá rodina, ako Rongovi alebo Keheovi, hravo dorobí za mesiac tri tony kopry. Muž sám dosiahne za ten istý čas asi dve tony. S týmto pracovným tempom sú tu celkom spokojní, avšak to zďaleka nie je vrcholný výkon. Viac ráz sa stalo, že robotníci najatí z Tahiti dosiahli výkon jednu tonu za týždeň. Ale naši milí ostrovania zo strachu, aby sa nenakazili touto nezmyselnou horlivosťou, vo väčšine prípadov poslali týchto rekordérov najbližšou loďou domov a najali si namiesto nich pomalších Tuamotčanov.
Ešte jednoduchšia než výroba kopry je sama starosť o koprové plantáže, lepšie povedané spôsob, ako sa Raroičania starajú o svoje plantáže. Aj na tomto poli zostávajú verní svojej základnej politike: robiť čo možno najmenej. Pravda, občas aj zasadia nejakú tú palmu – to znamená, že vyhrabú jamu a hodia do nej jeden orech. Ale od okamihu, keď pustila korene, už sa o ňu viac nestarajú. Avšak palma je zázračný strom a pretlčie sa väčšinou aj sama. Už po piatich rokoch je päť až desať metrov vysoká a začína rodiť. Odteraz dáva po päťdesiat, avšak niekedy aj osemdesiat rokov bez akejkoľvek opatery pravidelnú úrodu. A keď uvážime, že orechy zrejú na nej nielen v určitom období, ale po celý rok, potom konečne pochopíme, aký ideálny strom je pre týchto ľudí kokosová palma.
Výška ročného výnosu závisí – prirodzene – od rozličných činiteľov, ale vo všeobecnosti možno od jednej palmy očakávať ročne päťdesiat orechov. Keďže na dorobenie jedného kilogramu kopry treba štyri orechy, a na hektári stojí asi osemdesiat paliem, znamenalo by to ročný výnos asi jednu tonu kopry z hektára do roka. V praxi je však ročná produkcia našich ostrovanov značne menšia, lebo veľká časť orechov zhnije alebo padne za obeť potkanom.
Hnitiu orechov by sa dalo predísť, keby plantáže pravidelne zbavovali podrastu. To však je namáhavá a jednotvárna práca, a preto ostrovania nechávajú kríčky bujnieť a rozmáhať sa, ako sa mu páči, a platia za to tým, že sa im v húštine lístia stráca ohromné množstvo orechov. Keď som raz dôrazne upozornil na túto okolnosť Ke-heu, bola jeho odpoveď neobyčajne poučná:
„A prečo by som mal klčovať? Nemám čas spracovať ani tie orechy, ktoré pozbieram bez námahy. Vyklčovať kríčky, aby som získal viac orechov, to by znamenalo len si narobiť zbytočnej roboty.“

„Prečo si nenajmeš ešte niekoľkých robotníkov, keď máš toľko orechov?“

„To by, pravda, nebola zlá myšlienka, ale dnes je temer nemožné dostať robotníkov, a okrem toho mám aj tak dosť peňazí.“

Aj potkany sú pliaga, ktorú by bolo možné vykynožiť. Všade po malých ostrovoch ležia hromady prázdnych orechov s okrúhlou dierou pri stopke, tam, kde je lyko najtenšie. Toto je práca potkanov. Väčšinou sídlia proste v korune palmy, kde si spokojne vyhrýzajú do orechov diery a vyjedajú ich obsah. Keď oholili jednu palmu, presídlia na susednú. Najlepšou ochranou paliem je pás plechu pribitý okolo kmeňa. Na Tahiti sa takto na mnohých plantážach temer celkom zbavili potkanov. Povedal som to Rongovi a chcel som vedieť, prečo aj tu nepoužijú tento jednoduchý spôsob.
„Nie, na Raroii to nepomôže. Potkany preskočia pás.“

„Teda by ste urobili širší pás.“

„Aj ten by preskočili.“

„Na Tahiti ani jeden potkan nepreskočil cez pás,“ zaútočil som.
Ale to na Ronga nezapôsobilo.
„Možno,“ odpovedal, „ale tu na Raroii máme iný druh potkanov…“

Prestal som do neho dobiedzať, lebo dôvod, prečo nebojujú proti potkanom, je teň istý, prečo neklčujú podrast. Načo by si mali chrániť palmy pred potkanmi, keď im aj tak dávajú viac orechov, než môžu spracovať? Podľa ich mienky dosiahli práve rovnováhu medzi prácou a príjmom a nemajú ani trocha chuť púšťať sa do veľkých experimentov. Napokon najlepším dôkazom pre toto tvrdenie je skutočnosť, že na rozdiel od ostatných trhov sveta na Raroii hneď klesne produkcia, len čo stúpnu ceny!
Často som si krátil chvíľu tým, že som si v duchu predstavoval, čo by sa stalo, keby tak produkciu kopry na Raroii vzal do rúk chladno počítajúci obchodník. Jeho prvou úlohou by bolo zaobstarať dostatok robotníkov. Potom by sa pravdepodobne pousiloval využiť prírodné zdroje energie. Na Raroii sú totiž dva znamenité zdroje energie, ktoré by mohli dodávať elektrinu pre stroje každého druhu, o ktoré sa však doteraz nikto nestaral: večný pasát a silný prúd pri vchode do lagúny. Zo strojov by to bola predovšetkým potrebná pásová píla na rezanie orechov a sušiareň, aby výroba kopry bola nezávislá od počasia. (Takéto stroje ostatne nie sú vôbec výplodom mojej fantázie, ale už jestvujú a na iných ostrovoch Pacifiku ich aj používajú.)
Potom by takýto superobchodník musel vynájsť lepšie metódy na využitie darov kokosovej palmy. Iste by začal vyrábať z lyka povrazy, rohože a iný podobný tovar, ba možno by začal aj vyvážať kokosové mlieko a kokosovú vodu v konzervách. Iste by sa našlo aj nové zúžitkovanie listov a koreňov, o škrupinách orechov už ani nehovoriac. To všetko by, pravda, bol len začiatok, lebo skôr či neskôr by prišiel deň, ked by si bolo treba uvážiť, či by nebolo možné mnohé z výrobkov z kopry, ktoré sa dnes vyrábajú v Európe (ako napríklad mydlo, margarín a olej), vyrábať oveľa lacnejšie na Raroii alebo aspoň vo Francúzskej Oceánii…

Ohromený úžasnými perspektívami, ktoré sa predo mnou otvárajú, radšej zahamujem svoju fantáziu v jej rozlete a končím svoj let po ríši možností.
A vari ani nemusím dodať, že vo vlastnom záujme a v záujme našich hnedých priateľov dúfame, že sem takýto chladno počítajúci obchodník nikdy nezablúdi, lebo to by znamenalo neodvratný koniec veselého a šťastného života, ktorý majú deti tohto ostrova tak rady a ktorý sme si aj my obľúbili.
9. RYBU NAŠU KAŽDODENNÚ DAJ NÁM DNES…

Ryby namiesto chleba – Prírodná zásobáreň rýb – Stovky druhov rýb – Starodávne spôsoby rybolovu – Kamenné pasce – Veľryby – Lov rýb oštepom v lagúne – Presné delenie – Lov rýb oštepom za útesom – Jedineční psi rybári – Siete z palmových listov – Haring so zemiakmi – Úspešná novinka – Vzrušujúci nočný lov – Bez plaváka, bez červíka – Úhory a raky – Lov korytnačiek holými rukami – Korytnačie vajcia franco zákazník – Žraloky – Ublížia len cudziemu – Číňanov životunebezpečný výlet na kanoe – Pravdivá rybárska historka
„Otče náš, ktorý si na nebesiach… rybu našu každodennú daj nám dnes..“

modlilo sa raz jedno malé dievčatko na Raroii. A malo úplnú pravdu, lebo na Raroii hrá ryba neporovnateľne dôležitejšiu úlohu než chlieb. Chlieb sa vo všeobecnosti je len veľmi málo, pečú ho len tu a tam na najväčšie sviatky – na Vianoce alebo na Veľkú noc. Naproti tomu ryby sa jedia na Raroii denne, a keby ste sa niekoho pýtali na jeho obľúbené jedlo, bude to vždy nejaké morské zviera. Veď čo iné by sme aj mohli čakať od ľudí, ktorí žijú uprostred najväčšieho mora na svete na úrovni jeho hladiny, na ostrove, ktorý je celý jediným obrovským prírodným košíkom na ryby? S prílivom totiž prúdia do pomerne plytkej lagúny tisíce a tisíce rýb. Mnohé tu zostanú a rozmnožujú sa. Iné akoby tu už po generácie boli doma a cítili sa dobre len medzi koralmi a morskou trávou. (Vysvetlenie, ako sa sem pôvodne dostali, zdvorilé prenechávam prírodopiscom.) Ale aj mimo atolu – tu už neplatí prirovnanie o košíku s rybami – vábi ostrovanov tučná korisť. Široký vonkajší útes, bohatý na skrýše, je napríklad obľúbené miesto mnohých rýb. A niektoré ustavične prechádzajú von a dnu cez diery a trhliny v tejto bariére.
Koľko rozličných druhov rýb je v lagúne a v mori okolo ostrova, to nevie nikto presne. Ja som ich bez námahy rozpoznal vyše dvesto a Raroičania mi ich pomenovali ešte aspoň raz toľko. Aj keď tieto označenia nezodpovedajú všetky označeniu druhov podľa vedeckého delenia – často totiž nachádzame rozličné pomenovanie pre malú, strednú a veľkú rybu toho istého druhu –, ešte vždy ich je úctyhodný počet. Keďže teplota vody je stále medzi dvadsiatimi siedmimi a tridsiatimi stupňami, vôbec tu nevidíme starých známych z našich severských vôd. Je príznačné, že sme tu nenašli ani jedinú rybu, ktorú sme poznali už z domu.
Mnohé exempláre rýb dosahujú viac metrov dĺžky a váhu dospelého muža. Iné zase sú také drobučké, že do polievkového taniera sa ich zmestia stovky. Niektoré majú úžasne špicaté nosy, a iné majú plutvy podobné krídlam anjela, a iné zas majú pichliače ako jež. Ale všetky krásne žiaria a hrajú všetkými farbami dúhy. Mnohé majú okrem toho po tele fantastické vzorky. Jedna často sa vyskytujúca ryba z čeľade Balistes, ktorá sa volá kokiri, produkuje sa napríklad v takejto surrealistickej orgii farieb: okolo papule má jasnočervené čiary, ktoré pripomínajú lajdácky našminkovanú ženu; na čele má hnedý trojuholník s jedným veľkým okom; na spodku hlavy – na brade, ak dovolíte použiť toto označenie – má jasnozelené škvrny; na chrbte má priesvitné jasnožlté plutvy. Na zadnej polovici tela je ozdobená oranžovými pruhmi na tmavohnedom podklade ako zebra, a na chvostovej plutve má celý modrý labyrint so žltými škvrnkami, ktoré akoby v ňom blúdili a nemohli nájsť východ.
Ale naši milí Raroičania sa čerta starajú o krásny vzhľad rýb. Pre nich je dôležité, či sa tá alebo oná ryba dá jesť. Okrem niekoľkých výnimiek, pred ktorými sa treba mať na pozore, sú tieto ryby všetky nielen jedlé, ale sú priam pochúťkou. Niektoré chutnajú ako haring, iné ako treska a pri mnohých sme zistili chuť doteraz nepoznanú. Na naše veľké potešenie sa ukázalo, že tu niet ani dvoch rýb, ktoré by chutnali rovnako. A vari tomu možno ďakovať, že‘ tak ako ostatní ostrovania i my môžeme jesť ryby päť – šesť ráz do týždňa a nesprotivia sa nám.
Aby si človek mohol svoj jedálny lístok rybaciny upraviť tak, aby bol naozaj pestrý, musí vedieť, ako treba jednotlivé druhy rýb chytať.
Avšak tento problém majú domorodci dokonale rozriešený. Nikdy sa nemusia báť, že ich výsledok lovu sklame. Na rozdiel od našich sviatočných udičkárov nejdú nikdy proste „na ryby“, ale napred si rozmyslia, na aký druh ryby majú chuť, a podľa toho si zvolia náradie a miesto lovu. Keďže sa prírodné podmienky za posledné storočia nezmenili, nezmenila sa ani väčšina metód rybolovu natoľko, že by to stálo za zmienku.
Pochopiteľne, niektoré spôsoby lovu sa už nepoužívajú. K nim patrí napríklad aj lov do veľkých kamenných pascí. Sú to ohromné kamenné steny, ktoré ešte tu a tam vidno v plytkej vode lagúny. Ich ramená usporiadané do lievika, neraz dlhé niekoľkosto metrov, viedli do labyrintu komôr, v ktorých ryby nenávratne zablúdili. Po generácie bohato zásobovali ostrovanov takto ľahko získanou potravou. Hoci by ich bolo možné veľmi ľahko uviesť zase do prevádzky, nikto ani prstom nepohne. Starodávny kolektívny duch a solidarita dediny už vyhynuli. Proste už niet nijakej silnej svetskej alebo náboženskej autority, ktorá by ľudí nútila robiť niečo v spoločnom záujme.
„Opraviť kamenné pasce nemá zmyslu,“ vyhlásil nám jedného dňa Tupuhoe. „Boli by len príčinou hádok a sporov. Kamenné pasce patria všetkým spolu. Predpokladajme, že by sme ich upravili a určili, že úlovok budeme v určitý deň rozdeľovať medzi všetkých. To sa ľahko povie, ale ako zabrániť, aby niekto v noci nekradol ryby? Nemôžeme pri nich mať stáleho strážnika. Za starých čias kňaz vyhlásil pasce za tabu a nikto sa neopovážil rýb ani dotknúť. To bolo jednoduché a účinné. Ale dnes už nikto neverí na tabu.“

Za čias pred príchodom Európanov si Raroičania mohli spestriť.jedálny lístok aj mäsom z veľkých rýb, ktoré voda vyhodila na útes a ktoré zabíjali. Ale tomuto napínavému športu je už dávno koniec. Intenzívny lov veľrýb v druhej polovici devätnásteho storočia temer celkom vyničil tohto obrovského cicavca po vodách Tuamotu. Keď pred nedávnom prvý raz po tridsiatich rokoch uviazla veľryba na juhovýchodnom výbežku ostrova, boli Raroičania celkom prekvapení a zmätení. Kým sa zmohli na nejaké rozhodnutie, veľké zviera zdochlo a začalo sa rozkladať.
Avšak i to, čo zostalo z dávnych spôsobov rybolovu, je dosť zaujímavé. Najobľúbenejšie nástroje sú harpúna alebo oštep. Používajú sa v lagúne i na vonkajšom útese. Výlet na ryby, ktorý som vykonal s Tetohuom a Maopom, mi ukázal, čo sa pritom deje.
Len čo vyšlo slnko, už prišli moji priatelia po mňa. Každý z nich 
mal tenký oštep dlhý asi tri metre so silným kovovým hrotom, okuliare proti slnku, ktoré priliehali tesne na oči a ručník na opásanie okolo bokov. To bolo všetko. V noci pršalo, takže čerpacia nádoba z kokosovej škrupiny v Maopovom kanoe plávala v niekoľko centimetrov hlbokej vode. Maopo rýchle preklopil čln a vylial z neho vodu Potom sme chytili obidve tyče, ktoré spojovali plavák s člnom, a šuchli sme kanoe na vodu. Čln bol práve dosť pre dvoch, a keď sme sa obrátili špicom po vetre, vlnky sa prelievali cez okraj.
Asi po polhodinke veslovania sme dosiahli veľký skalný útes; bolo to na niekoľko kilometrov od brehu. Už zďaleka sme videli tmavé body, ktoré sa pohybovali sem a ta v nehlbokej vode nad skalami pod hladinou. Boli to plutvy rýb vyčnievajúce nad vodou, znak, ktorý sľuboval dobrý lov. Vyskočili sme na útes, ktorý sa tu črtal tesne pod hladinou mora a veľkosťou i tvarom sa veľmi podobal na cirkusovú arénu, a vytiahli sme kanoe za sebou. Ryby, ktoré si práve odbavovali raňajky skladajúce sa z malých morských tvorov a rastlín, všetky zmizli, ale našli sme ich o niekoľko metrov bokom v priezračnej hlbočine.
Tetohu a Maopo si nakrátko zložili okuliare a poriadne do nich napľuli, aby im nezachádzali. Potom chopili svoje oštepy a vkĺzli opatrne do vody. Nadýchli si, ako mohli najviac, a položili sa pohodlne dolu bruchom na vlny. S chrbtom a bokmi nad vodou, ale s tvárou pod hladinou ležali chvíľu ticho a hľadeli na dno mora. Občas vystrčili nos a ústa, nadýchli sa a znova pozorovali dno. Po chvíľke sa zdalo, že Maopo zbadal vhodnú korisť, lebo si chytil oštep za koniec a ponoril sa. Keď sa voda utíšila a zase sa stala priezračnou, videl som ho už hlboko pod svojimi nohami. S oštepom vystretým pred seba blížil sa ku koristi – k tarei, asi dve stopy dlhej rybe podobnej tlapke. Potom zastal, zdvihol oštep do vhodnej polohy a vrhol ho.
O niekoľko sekúnd vyplával oštep na hladinu s prepichnutou rybou na hrote a zakrátko po ňom sa vynorila aj Maopova spokojná tvár. Medzitým zmizol v hlbke Tetohu, a ked sa vynoril, mal aj on veľkú tarei na hrote oštepa. Nabrali znova dych a ponorili sa, ale ryby z oštepa nestiahli. Podľa mienky domorodcov je totiž oveľa ľahšie harpunovať tarei, ked už je jedna na oštepe, lebo tá ukolíše tú druhú do bezstarostnosti, ba možno, že ju práve priláka. Spočiatku som myslel, že toto je len „rybárska latinčina“ ale každodenné pozo rovania ma nakoniec presvedčili, že je to naozaj tak. Ale toto pravidlo platí len pre niektoré druhy rýb, pri iných druhoch by takýto postup mal opačný, odstrašujúci účinok.

Lov korytnačiek

Pekná odmena za námahu

Raroičanky cestou do kostola

Kostol na Raroii

Lovec perlorodiek

Otvorená mušľa perlorodky

Mládež Raroie

Radosť najmenších

Zariadenie polynézskej kuchyne je veľmi jednoduché

Robenie kopry

Zbohom, Raroia!
Maopo a Tetohu obchádzali pomaly okolo koralového útesu a harpunovali jednu tarei za druhou. Na oštepe nechali však napichnutú, vždy len jednu rybu, ostatné navliekali na motúz, ktorý mali uviazaný okolo tela. Za slabú polhodinku obišli celú plytčinu. Keď zase prišli ku kanoe, každý mal okolo tela pekný veniec asi z tucta rýb.
Keď mi hodili úlovky, videl som, že viaceré ryby boli od poly odhryznuté, ba z niektorých zostali len hlavy. Chcel som vedieť, čo to znamená.
„Ach,“ odpovedal Maopo, „to boli malé žraloky. Človek nemôže dávať stále pozor, čo sa mu robí za chrbtom.“

„Hm!“ odvetil som. „Ale nebolo by lepšie byť trochu opatrnejším?‘ Predstav si, že by si ťa žralok pomýlil s rybou!“

„Nijaké strachy! Nie sú nebezpečnejší než psi. Pôjdeme ešte raz okolo, poď s nami!“

Chytil som veslo a nasledoval som pomaly svojich priateľov, ktorí sa zase ponárali do hĺbky. Občas som prestal veslovať a hodil som do vody niekoľko priehrští podrvených rakov – pustovníkov. Ryby privábené touto lahôdkou zabudli na všetku ostražitosť a opustili svoje bezpečné skrýše v trhlinách korálových skalísk a pod balvanmi na dne. Maopo a Tetohu bystro využívali tieto príležitosti, a keď sme sa po druhý raz vrátili na východisko, bola na dne kanoe vrstva metajúcich sa tarei. Poprezeral som si ich zblízka. Asi polovica rýb bola prepichnutá cez žiabry, na ktoré cieli väčšina lovcov, niekoľko cez hlavu a ostatné cez mäsité časti tela. To bolo dôkazom veľkej schopnosti presne mieriť, ale to ešte vždy bolo príštipkárstvo proti tomu, čo dokáže Tupuhoe: on totiž zasahuje ryby vždy a bez výnimky do očí!
Ešte pevnejšiu a istejšiu ruku musí mať ten, kto chce loviť ryby oštepom na vonkajšom útese. Tento spôsob sa praktizuje len za tichého počasia a na záveternej strane ostrova, ale i tak je to dosť nebezpečné a namáhavé. Útes je plný záludných dier a rázštepov, ktoré v spenenej vode ťažko zbadať. More posiela pravidelne svoje veľké vlny, ktoré silným prúdom pretekajú po útese a najrozličnejšie morské rastliny často tvoria na ňom šmykľavý koberec, na ktorom sa nemožno pevne zachytiť. Domorodci sa však týmto nedajú odstrašiť, lež kráčajú po ňom s hravou istotou i v najťažších vlnách a pritom nielenže dokážu vysliediť korisť, ale ešte stačia aj pozerať, kam kladú nohy.
Útes netvorí jediný strmý múr, ale naopak, je prerývaný mnohými hlbokými zátokami a fjordami. Keď sa vlny valia proti útesu, voda sa mohutnou silou valí do týchto kanálov a často strháva so sebou všelijaké ryby. A práve na takýchto miestach sa Raroičania pokúšajú o úspech oštepom. Ale treba vystihnúť pravý okamih, ktorý je však zároveň aj najnebezpečnejší. Tento okamih totiž nastáva vtedy, keď voda nad útesom dosiahla svoj najvyšší bod a začína sa zradný spätný pohyb vlny. Podľa skúseností Raroičanov je zbytočné postaviť sa vopred na útes a tak čakať na korisť. Tým by sa ryby len rozplašili. Preto lovec čaká asi desať metrov pred útesom kým sa privalí vlna, a až potom, keď začne odtekať, odskočí na jeho vonkajší kraj. Odtečenie všetkej vody trvá ešte asi desať sekúnd, avšak počas prvých piatich sekúnd sa ešte priveľmi pení a múti, než aby sa v nej dala rozoznať nejaká korisť. Keď však vlna už celkom opadla, potom je už, samozrejme, neskoro na harpúnovanie. Lovec má teda asi päť sekúnd času a za týchto päť sekúnd sa musí prichystať, vysliediť rybu a vrhnúť oštep.
Ale ani potom nie je ešte koriť istá, lež treba sa zasa zmocniť oštepu skôr, než zmizne na šíre more aj s úlovkom; ak lovec čo len okamih zaváha, môže si byť istý, že ho predbehne žralok. Tieto beštie sú vo všeobecnosti príliš bezočivé. Viac ráz som videl, ako sa žralok prihnal a vytrhol rybárovi jeho úlovok z rúk práve vo chvíli, keď sa ho pokúšal ukryť. Keďže ryby, ktoré Raroičania takto s veľkou námahou a za veľkého nebezpečenstva lovia, sú len malé a vcelku bezvýznamné, možno sa právom pýtať, prečo sa tak tvrdošijne pridŕžajú tohto spôsobu lovu. Ale oni majú na to dôvod, ktorý sa hodí aj pre mnohých našich sviatočných rybárov: milujú tento chlapský šport!
Iný druh rybolovu, ktorý sa tiež praktizuje na útese, je podľa mojej mienky ešte zaujímavejší, veselší a originálnejší. Je to lov s pomocou poľovníckych psov. Ako som už viac ráz spomenul, domorodci si chovajú veľké množstvá psov, lebo psie mäso pokladajú za veľkú lahôdku. (A môžem povedať, že majú úplnú pravdu.) Hoci týchto psov chovajú na zabitie, predsa ich podrobujú prísnemu výcviku, zameranému predovšetkým na lov. A hoci naši milí Raroičania sami majú nadovšetko radi tučnú psiu pečienku, pokladajú za prílišnú námahu starať sa o potravu pre svojich psov.‘ Preto sú tieto biedne zvery stále na smrť hladné a hnané mučivým hladom často napádajú sliepky, prasce, ba príležitostne aj jeden druhého. Bez nadsádzky možno povedať, že psi, čo behajú na Raroii, sú poloviční vlci sliediaci ustavične za niečím, čo by sa dalo zožrať.
A nakoľko sú vlci, natoľko sú aj tulene. Už ako štence ich berú na plavby na kanoe a potom ich nútia, aby svojho pána sprevádzali na potulkách po útese. V ďalšom priebehu svojho života sa tak dôkladne zoznámia s morom, že sa rovnako ľahko pohybujú vo vode ako na suchu – pravda, ak sa neutopili už „v učňovskej dobe“.
Pravdepodobne práve pre túto okolnosť – že totiž majú zároveň vlastnosti vlka a tuleňa – sú títo psi ako stvorení pre druh rybolovu, ktorý by sa vari dal najlepšie označiť ako „kruhová poľovačka na ryby“. V podstate je to veľmi jednoduchá metóda. Za prílivu je ohromná bariéra útesu zaliata asi do výšky jednej stopy vodou, v ktorej sa zdržuje obrovské množstvo najrozličnejších rýb. Keby sa ich niekto chcel pokúsiť harpúnovať alebo inak chytiť, bez psov by to bolo celkom nezmyselné počínanie, lebo ryby včas zbadajú nebezpečenstvo a ufrngnú oveľa rýchlejšie, než človek vládze za nimi. Ale so psami je to iná vec: sú takí rýchli ako ich korisť a prenasledujú rybu neúnavne, až kým sa nepustí oproti niektorému z mužov, ktorý ju čaká s pripraveným oštepom, alebo kým sa neskryje pod niektorou skalou alebo v priehlbine, odkiaľ už nie je ťažko ju vytiahnuť.
Rybolov oštepom sa praktizuje po celý rok, ale iné druhy rybolovu sú oveľa viac podmienené sezónou. Najpestrejší je nepochybne lov zvaný rena. Domorodci o ňom veľa rozprávali a spomenuli aj to, že sa začína niekedy v marci, keď do zátoky pri dedine prichádzajú mohutné kŕdle rýb a tu sa trú. No už bol apríl, keď sme zbadali prvé náznaky, že ryby sú na ceste. Nad lagúnou, niekoľko kilometrov od brehu, sa totiž začali zhromažďovať čoraz väčšie kŕdle čajok a deň čo deň sa približovali. Jedného jasného rána – lagúna nám ležala pri nohách hladká temer ako zrkadlo – začuli sme neočakávane na nábreží volanie, ktoré sa šírilo rýchlosťou blesku. Za okamih nám náš verný priateľ Tetohu zakričal:
„Poďte pozrieť! Celá zátoka je plná rýb komenel“
Bežali sme nadol k brehu, kde už vládol čulý ruch. Asi päťdesiat metrov od brehu visel vo vzduchu biely oblak krídlami trepotajúcich a škriekajúcich čajok. Pod nimi bola vo vode veľká tmavá škvrna. Hoci čajky sa na ňu zúrivo vrhali, škvrna viditeľne rástla a o pol hodiny už bola veľká asi ako trhovisko. Zdalo sa, že toto je pravý čas začať lov a Teka vydal rozkazy. Na naše veľké prekvapenie sa všetci ľudia z brehu pustili behom do dediny a za okamih sme už stáli sami s Tekom.
„Prečo bežia preč?“ pýtal som sa nechápavo, „veci sieť visí tu na brehu.“

„Len vyčkaj!“ odpovedal Teka a zasmial sa.
A už sa vracali prví ľudia. Pod pazuchami niesli veľké otiepky palmových listov. Po chvíli už bola na brehu zase celá dedina, každý obyvateľ priniesol aspoň päť palmových listov. Bola toho impozantná hromada.
„Hneď uvidíš, ako sa robí rena,“ povedal Teka a roztrhol palmový list pozdĺž rapíka. „Ked sa chytá komene, je rena oveľa lepšia než sieť.“

Nato položil obidve polovice listu na seba a vzal ďalší list. Okolo nás celá dedina rovnako trhala listy. O chvíľu boli po celom brehu pekné kôpky, v každej z nich po päť polovičiek listu. Hneď nasledoval ďalší pracovný postup. Naši priatelia sa podelili na malé skupiny a začali splietať kôpky zase do otiepok. Nato pozväzovali otiepky do dlhších pásov. Len čo taký pás dosiahol dĺžky asi desiatich metrov, chytili ho dvaja mužovia na koncoch a začali ho krútiť asi tak, akoby skrúcali mokrý uterák. Pritom sa mečovité rebrá listov postavili na všetky strany a celé to vyzeralo ako veľká ozdobná reťaz na vianočný stromček. Nakoniec jednotlivé pracovné skupiny spojili svoje pásy do jediného venca z listov, ktorý mohol mať spolu do päťsto metrov dĺžky. A mohlo sa začať!
Niekoľko silných mužov chytilo listový veniec za konce a ostatní obyvatelia sa rozostavili v rovnakých vzdialenostiach pomedzi nich. Poponáhľali sme sa stať si medzi nich. Pomaly a obozretne sme sa brodili cez plytkú vodu a blížili sme sa ku kŕdľu rýb. Obrovský zelený had z listov sa tíško uzavieral okolo svojej koristi. Čoskoro sme túto hmýriacu sa masu sleďovitých rýb celkom obkľúčili. Vo vzduchu ešte bolo plno škriekajúcich poletujúcich čajok, ktoré sa nás verne držali. Až keď sme prišli do sotva niekoľko decimetrov hlbokej vody a prstenec z listov sa zmenšil asi ria polovicu pôvodnej veľkosti, vtáky sa stratili – hoci nerady.
Niekoľko metrov od brehu sme zastali. Rýb bolo teraz už tak nahusto vo vode, že ich zrejme bolo treba už len povyberať. Na urýchlenie tejto práce uplietli ženy z listov, čo zostali, obratom ruky koše. Mnohí muži však vyberali ryby proste svojimi širákmi. O pol hodiny ležal na brehu dlhý pás striebrolesklých rýb a mohlo sa začať s ich rozdeľovaním medzi obyvateľstvo. Keď ich Teka za veselého smiechu a žartov konečne podelil, videli sme, že sa ušlo na každého nie menej ako dvadsaťjeden rýb.
Vari ani netreba zvlášť zdôrazňovať, že naši milí dedinčania zjedli ešte toho istého dňa popoludní všetkých dvadsaťjeden komene a na druhý deň už ráno hladní sliedili, či nejde nový kŕdeľ rýb. Nemuseli dlho čakať, lebo nasledujúce týždne boli bohaté na korisť. Ako som si zaznačil, usporadúvali sme po viac než dva mesiace aspoň tri razy týždenne lov renou a vždy sme ulovili od tisíc do tritisíc komene.
Keďže tieto malé ryby veľmi pripomínali slede, rozhodli sme sa ich naložiť a potom zavolať celé naše „príbuzenstvo“ na pravý švédsky obed. Tento experiment sa tak skvele vydaril, že „haring so slanými zemiakmi“ sa stal slávnostným jedlom pre návštevy. Naši hostia boli ním takí nadšení, že by som sa vôbec nečudoval, keby švédske fabriky na rybacie konzervy jedného pekného dňa dostali veľkú objednávku z tohto kúta sveta!
Avšak najhlbší dojem vo mne zanechali nočné výpravy na ryby. To je vari najprimitívnejší spôsob rybolovu, aký si možno predstaviť. Ale nechajme o tom hovoriť môj denník:
„Je polnoc. Práve sme sa vrátili do dediny s plným vrecom rýb. Je to veľmi dobrý lov, lebo sme boli len štyria: Tavita, Tahuti, Mária a ja. Naša výzbroj pozostávala len z kuchynských nožov a petrolejovej lampy. Ked na súmraku Tavita a Tahuti prišli po nás, smiali sme sa v duchu ich nenapraviteľnému optimizmu, že si na korisť, čo chcú chytiť, vzali celý koprový žoch. Ale večer a noc nás presvedčili, že sme doteraz túto metódu lovu rýb z každej stránky podceňovali.
Keď sme sa pohli z dediny, hviezdy svietili silno a jasne a v korunách paliem šumela len slabá bríza. Napredku kráčal Tavita s najväčšou lampou dediny, totiž lampou z kostola, ktorá syčala a spievala ako čajník. Za ním išla Mária a ja a za nami Tahuti s koprovým žochom. Tahuti si niesol aj starý hrdzavý lampáš, ktorý stále nechcel svietiť, čo ako horlivo ho naprával. Preto ho po chvíli nechal stáť pod jednou palmou a namiesto neho si ukrútil fakľu zo suchého kokosového lístia. Čoskoro nám poletovali okolo hláv iskry ako meteority a pomáhali vytvárať ešte ostrejší kontrast medzi naším svetelným okruhom a temnotou noci. Pohodlne sme si kráčali podľa brehu na sever. Naľavo ležal prstencovitý útes s bielo speneným príbojom. Za ním sa černelo šíre more. Napravo stála strašidelné pôsobiaca stena paliem. Bol veľký odliv, tu a tam sa zaleskli v plápolavom svetle fakle červené koralové skaliská útesu, ktoré teraz vystúpili z vody. Celá príroda sa zdala preniknutá tajomným životom; je teda pochopiteľné, že Tavita začal filozofovať a spýtal sa ma, či je to v raji také isté ako na Raroii a či tam na jeho útesoch tiež možno takto chytať ryby a vtáky. S dobrým svedomím som ho ubezpečil, že raj sa určite nelíši veľmi od Raroie, a druhú časť otázky som pre istotu radšej nechal nezodpovedanú.
Po slabej hodinke cesty sme dorazili na severný výbežok ostrova. Tu sa mal začať lov. Náš plán bol: vrátiť sa pomaly pozdĺž útesu do dediny. Takto by sme po skončení lovu boli práve doma. Tahuti vošiel kúsok do vody a obzrel sa.
„Voda už začína stúpať, ale potrvá ešte chvíľu, kým sa ryby z mora vrátia,“ oznámil po návrate z vody.
Urobili sme si ohník a vystreli sme sa na kokosových listoch. Tavita znova začal špekulovať, ako to asi môže v tom nebeskom raji vyzerať; Tahuti, naproti tomu, zdal sa spokojný aj s týmto pozemským rajom, v ktorom sme sa náhodou práve nachádzali, a prerušil ho tým, že sa nás opýtal na niečo, o čom už iste musel dlho špekulovať. Chcel vedieť, ako je to, že ani Mária, ani ja sme nepoznali ani jedinú z rýb, čo boli v lagúne. V svojom rozumovaní prišiel už bezmála k záveru, že v našej popaaovskej krajine asi ani nieto rýb. Vysvetlili sme im, pochopiteľne, že to je preto, lebo v našich studených moriach a sladkovodných veľkých jazerách žijú iné druhy rýb, než aké žijú v teplých moriach; že jestvujú moria studenšie než južný Pacifik, to ho neprekvapovalo, ale že sú jazerá také veľké ako lagúna na Raroii a plné pitnej vody, to nechcel uveriť ani on, ani Tavita. Ešte väčšie oči vyvalili a ešte menej nám uverili, ked sme dodali, že žraloky sú u nás neznáme.
Pri takýchto a podobných vážnych rečiach nám čas rýchle ubiehal a mne sa zdalo, akoby naši priatelia boli zabudli, že sme sa vybrali na ryby. Upozornil som ich teda tak šetrne, ako sa len dalo, na náš pôvodný cieľ, ale obidvaja len pozreli na nebo a usmievali sa:
„Vidíš tú hviezdu tam na juhu? Keď zmizne pod obzorom, až potom ryby spia. Dovtedy je úplne zbytočné niečo začínať.“

Hviezda pomaly naozaj zmizla a my sme sa, pripravili. Mária a ja sme sa postavili vedľa Ta vitú, ktorý držal v jednej ruke lampu a v druhej veľký nôž pripomínajúci veľmi juhoamerickú mačetu. Len čo sme prešli niekoľko metrov po útese, zbadal Tavita prvú rybu, pokojne spiacu v plytkej, len niekoľko decimetrov hlbokej vode. Opatrne sa prikradol k nej, namieril a zaťal nožom do vody. Omráčená ryba vyplávala na hladinu, príliv ju splákol poza útes, kde ju Tahuti hneď vzal a skryl vo vreci.
Vyzeralo to celkom jednoducho; keď mi po chvíľke Tavita ukázal novú rybu, priblížil som sa k nej s krutým rozhodnutím a vysoko zdvihnutým nožom. Trochu som sa síce hanbil, že idem takto „spoza buka“, klamom a podlým fígľom na úbohé bezbranné stvorenie, ale udrel som. Potrvalo chvíľu, kým sa voda utíšila a my sme si povytierali slanú morskú vodu z očí. Ale ryba bola v ťahu. Tahuti mi vysvetlil, že musím dávať pozor, aby mi nôž padol na hladinu hranou, a nie plochou čepele, lebo takto ho voda hneď zahamuje. Teoreticky som to výborne pochopil a poponáhľal som sa uplatniť toto poznanie čím skôr v praxi. Len čo sa zjavila nová ryba, opatrne som si vyrátal uhol dopadu a zo všetkých síl som sa zahnal. Tentoraz som zaťal do kameňa.
Na chvíľu som toho mal dosť. Tavita za krátky čas „dolifroval“ Tahutimu do vreca zo pol tucta rýb a ja som zatiaľ starostlivo študoval jeho techniku. Konečne som sa rozhodol, že skúsim šťastie znova a obzeral som sa po nejakej vhodnej koristi. Našla mi ju Mária, náhle totiž zakričala:
„Pod sem, tu je ryba pre teba! Je pol metra dlhá, tú celkom určite trafíš!“

Vrhol som sa ta a zazrel som síce len na prst hrubú, ale dlhú modrú rybu, nehybne ležiacu tesne pod hladinou vody. Mária mala pravdu, tú jednoducho nebolo možné netrafiť. Vyrazil som bojový výkrik a – preťal som rybu vo dvoje. Potom som sa obrátil a podržal svoj úlovok Tavitovi pod nosom, aby ho mohol náležíte poobdivovať. Ale namiesto toho, aby mi vyslovil svoje uznanie, Tavita sa pustil do neviazaného smiechu. A hneď sa rozrehotal aj Tahuti, až mu slzy padali. Konečne z Tavitu vyhŕklo: „Ale, drahý môj, veď to je nejedlá potvora! A okrem toho si ju, nebožiatko, preťal vo dvoje. To nemáš biť ostrím čepele, ale opakom!“

Išli sme ďalej po útese a asi po polhodine sa mi naozaj podarilo prihlušiť prvú rybu celkom podľa pravidiel. Tavita a Tahuti mali zatiaľ vrece už dopoly plné. Na moje veľké prekvapenie nenechali utiecť ani jednu rybu a vždy, keď ju prvým úderom netrafili, pustili sa hneď do jej prenasledovania. Cez deň by to bolo bývalo nemožné chytiť rybu bez psov, ale v noci to bola úžasne ľahká vec. Ubehlica sa totiž nikdy nevzdialila viac ako na desať metrov a tu celkom pokojne očakávala svojich prenasledovateľov, ktorí sa druhý raz nikdy neminuli cieľa.
Keď sme prišli zase pred dedinu, na miesto, kde sme pred niekoľkými hodinami začali svoje nočné putovanie, vrece nebolo ešte celkom plné.
„Poďme kúštik na juh,“ navrhol Tahuti; odhryzol jednej rybe hlavu a pustil sa s pôžitkom žuvať surové mäso. „Vrece musí byť plné, ináč nás vysmejú.“

Všetci sme súhlasili a brodili sme sa ešte polhodinku za teplej letnej noci vo vlažnej vode. Až keď Tahuti doslova idúcky zaspal a my ostatní sme boli takí unavení, že sme iba robili diery do vody, obrátili sme sa s poľutovaním domov.
Okrem týchto spôsobov rybolovu jestvujú ešte mnohé iné, ale nie sú tak napínavé ako tie, čo som opísal. Rybársky háčik je bežná vec, ale palica a plavák sa pri udici vôbec nepoužíva; šnúra sa proste drží v ruke. Namiesto červov, ktorých tu vôbec niet, používajú rybičky alebo kúsky rozsekanej– sépie. Väčšinou sa chytá z útesu alebo z člna, ako sa to robieva aj u nás, ale ešte je živá aj stará polynézska tradícia – plávať a ťahať pritom udicu za sebou. Tí najodvážnejší sa púšťajú – a to bez sprievodného člna – i ďaleko na otvorené more, alebo plávajú i celé hodiny sem a ta po lagúne. Najlepšie miesto pre lov rýb každého druhu je pri vstupe do lagúny. Tu tiahnu po celý rok mnohotisícové kŕdle rýb. Najčastejšie je to bonita, luna, ori (zelenomodrá ryba, ktorá môže dosiahnuť aj meter dĺžky) a paihere (lososovitá ryba). Raroičania z nich pochytajú obrovské množstvá zo svojich kanoe, ktoré alebo zakotvia uprostred vchodu, alebo nechajú unášať prúdom a vetrom.
Ale nielen chlebom je človek živý, a na Raroii tiež nejedia len samé ryby, ale pokynožia popritom aj ohromné množstvá iných obyvateľov mora. Slimáky a mušle, ktoré kedysi tvorili významnú časť jedálneho lístku, dnes sa už, pochopiteľne, jedia len veľmi zriedkavo, naproti tomu zostali úhory a langusty aj naďalej cenenou lahôdkou. Úhory sa lovia tak ako iné ryby oštepom, ale pri langustách sa neodporúča používať oštep, lebo ich príliš poškodzuje, preto ich chytajú oveľa jednoduchším a dôvtipnejším spôsobom: deti musia langusty vyhnať z ich skrýš, a keď idú smerom na človeka, proste sa pristúpia nohou. Toto si možno bez obavy dovoliť, lebo, ako je známe, langusty sú druh rakov, ktoré nemajú klepetá.
A takto sme sa šťastne dostali ku korytnačkám. Za dávnych čias boli pokladané za posvätné a každý úspešný lov bol oslávený náboženskými ceremóniami pri marae, obetisku kmeňa. Toto mimoriadne postavenie korytnačky už dávno Stratili, ale ich mäso je rovnako dobré a rovnako žiadané ako kedysi – pripomína teľacinu. Je tu veľa druhov korytnačiek, menšie, asi veľkosti gramofónovej platne a väčšie, ktoré sú asi toľké ako pneumatika. Niektorým sa dobre vodí v lagúne, iným zasa svedčí otvorené more.
Svoj prvý lov na korytnačky som zažil, keď som raz sprevádzal Tetohua na jednej z jeho nespočetných plavieb na kanoe. Pustili sme sa z dediny priamo na juh. Po krátkom hľadaní našiel Tetohu obrovskú skalu, na ktorej sa už od nepamäti schádzali korytnačky. Zakotvili sme‘ a Tetohu vystúpil na skalisko. Avšak namiesto toho, aby hneď začal lov, na moje veľké prekvapenie si sadol na kameň a zapálil si cigaretu. Pochopiteľne, nepovedal som nič, ale uvelebil som sa pohodlne v kanoe a pokúšal som sa rovnako pokojne hľadieť na svet. Prešla hodina, dve hodiny a Tetohu ešte stále mlčky fajčil a ja som ďalej trpezlivo sedel v kanoe a zízal pred seba do neurčitá. Občas sa vyhodila z vody ryba, ale o korytnačkách nebolo ani chýru. Trápila ma horúčava a nečinnosť, preto som sa pustil do zapchávania niekoľkých dierok, ktoré som objavil na dne člna, aby som aspoň niečo robil.
Keď som zase pozrel na Tetohua, sedel už v inej póze: v drepe a nepretržite hľadel na druhý bok skaliska. Sledoval som jeho pohľad a po chvíľke napätého hľadenia som objavil vo vode, niekoľko metrov od skaliska, tmavý tieň. Bol to zrejme chrbát obrovskej korytnačky, ktorá sa nechávala unášať vlnami. Tetohu vybral zo svojho pareu pevný železný hák s uchom, vzal ho do pravej ruky a blížil sa opatrne štvornožky bližšie ku korytnačke. Ale korytnačka, tuším, zvetrila nebezpečenstvo, lebo práve, keď prišiel k okraju skaliska, sa ponorila Tetohu ani chvíľku nerozmýšľal a vrhol sa dolu hlavou za ňou.
Privesloval som s člnom k miestu, kde zmizol, ale v rozbúrenej vode som nevidel, čo sa odohráva v hĺbke. Náhle sa vynorila Tetohuova čierna hlava nad hladinou a hneď nato sa dali zbadať aj črty korytnačky. Tetohu sa pochlapil, lebo železný hák sedel korytnačke pevne v krku. Teraz ju vyviezť na breh už nebolo nič ťažké.
Pravda, možno sa zaobísť aj bez háka. Často, keď sme neočakávane a nepripravení narazili na korytnačku, bol som svedkom, ako ju domorodci vedia chytiť holými rukami. Technika je veľmi jednoduchá: treba si ľahnúť na chrbát korytnačky, chytiť ju ľavou rukou pod spodný okraj chrbtového panciera a pravou popod brucho. Potom treba korytnačku rýchlo obrátiť na chrbát a vliecť na pevninu. To je všetko. Ale, pravdu povediac, jednu maličkú chybu táto metóda predsa má, a to tú, že korytnačka nie vždy počká, kým sa jej niekto položí na chrbát…

Lagúnových korytnačiek bolo po celý rok plno, ale morské korytnačky sa ukazujú len počas párenia od júna do septembra. Vtedy ležia často celkom nehybne na záveternej strane ostrova, tesne pred vonkajším okrajom útesu a možno ich bez veľkej námahy pozbierať. V tomto čaša si môže každý aj uspokojiť svoju chuť na korytnačie vajcia. Samičky totiž vyliezajú vo veľkých kŕdľoch na breh a znášajú vajcia do teplého piesku, pre nejakú nevysvetlenú príčinu tri razy po sebe, s jedenásťdennými prestávkami. Keď niekto nájde takéto hniezdo, môže počítať s pravidelnou dodávkou v najbližšom čase a k tomu ešte má aj príležitosť chytiť si na prídavok aj korytnačku, keď tretí a posledný raz prišla zniesť vajcia.
Opisovanie sveta a života rýb na Raroii by, pravdaže, bolo neúplné, keby sme sa nevenovali podrobnejšie aj našim milým žralokom. Lagúna i šíre more sa nimi len tak hemžia. Ani raz sa nestalo, že by sme neboli zazreli niekoľko týchto potvor, keď sme išli na ryby. Väčšinou sú malé, jeden až dva metre dlhé, a keď človek udrie veslom na vodu, uhnú kadeľahšie; no občas sa vyskytne aj väčší kaliber, ktorému ani len neprišlo na rozum báť sa. Čoskoro som zbadal, že reakcia domorodcov na prítomnosť žralokov na jednotlivých lovištiach je rozličná. V zátoke pri dedine sa ľudia kúpu, plávajú a ponárajú bez najmenšieho strachu. Na iných miestach lagúny alebo na otvorenom mori idú do vody len neradi, a keď už to musí byť, sú vždy ozbrojení ostrým nožom. Jedného dňa som sa pýtal, čo má znamenať tento rozdiel v ich správaní.
„To je ľahko vysvetliť,“ odpovedal Rongo. „Tu pri dedine nás žraloky poznajú. Sú ako strážni psi, napádajú len cudzích. Preto sa nemusíme báť, keď ideme do vody. Na iných miestach lagúny je lepšie mať sa na pozore a na cudzom ostrove by nikomu ani na rozum neprišlo skákať do vody.
„Teda keby sa tu pri dedine kúpal cudzí, žraloky by ho pravdepodobne napadli?“ namietol som.
„Tak je,“ povedal Ronso pomaly.
„Ale prečo si mi to skôr nepovedal? Veď ja som tu často plával, kúpal sa a chytal ryby ako vy!“

„Ach, ty sa nemáš čo báť, veď ty si už bezmála ako jeden z nás…!“

Ešte mnohých som sa vypytoval na túto vec a vždy som dostal rovnakú odpoveď. A niektorí ešte dodali, že človek sa nikdy nemá kúpať v prítomnosti žralokov, ak sa predtým bol pohádal so svojou lepšou polovičkou. Ako odstrašujúci doklad pre toto tvrdenie uviedli prípad Rosy, ktorá raz hneď po hádke s mužom išla na ryby a žralok jej odhryzol rameno. Skromne som namietol, že ako poznám Rosinu náturu, viac by ma prekvapilo, keby sa ten deň, keď ju pohrýzol žralok, s mužom nebola pohádala. A nakoniec moji priatelia s trocha okúňaním priznali, že keby ich teória bola správna, musel by obidvoch pohrýzť žralok pri každom rybolove.
Zdá sa, že žraloky naozaj napádajú predovšetkým cudzích, hoci ja osobne sa nemôžem sťažovať. V tejto veci uvádzali moji priatelia ako korunného svedka čínskeho obchodníka Tauereho. A sám Tauere mi neskôr rozprával, že prežil na Raroii dvadsať rokov a za ten čas sa ani raz nečlnkoval, ani nechytal ryby v lagúne. Len raz sa domorodcom podarilo prehovoriť ho, aby prišiel so svojím tovarom na jeden ostrov v lagúne, kde bolo v tom čase náhodou presťahované celé obyvateľstvo a robilo kopru. Naložil teda do malého člna vrece múky, debnu konzerv a gitaru, ktorú si u neho bol objednal jeden zákazník, a vydal sa s niekoľkými mladými ľuďmi na cestu.
„Spočiatku sa zdalo, že všetko pôjde dobre,“ pokračoval Tauere v rozprávaní, „ale keď sme prišli ďalej na lagúnu, začal sa čln akosi čudne zadŕhať a otriasať. Nahli sme sa ponad okraj a zazreli sme obrovského žraloka, takého veľkého, akého moji sprievodcovia ešte nevideli. Plával“ popri kanoe a tĺkol chvostovou plutvou do bočných dosák. Jeden z chlapov mu zavalil veslom po nose, ale to ho iba ešte viac rozzúrilo, lebo sa pritlačil o čln, akoby ho chcel prevrhnúť. Pokúsili sme sa ho zbaviť tým, že sme menili smer a napli viac plachiet, ale žralok nás celkom pohodlne sledoval a prechádzal k novým útokom. Začali sme sa obávať, že bude vyskakovať z vody a chniapať po nás, lebo kanoe bolo preťažené a sedeli sme v rovnakej výške s hladinou mora.
Po chvíli som dostal spásonosnú myšlienku: sypať do  vody múku. Možno, že to žraloka pomýli a stratí nás. Otvoril som teda s ťažkým srdcom vrece a začal som trúsiť jeho obsah do vody. Raz-dva bolo more okolo nás biele ako mlieko a žralok sa stratil. Odľahlo nám na duši a trocha sme sa rozveselili, ale o pár minút sa žralok zjavil zase a začal mi chniapať po nohách. Bolo zaujímavé, že o druhých v člne sa nezaujímal, práve mojich nôh sa mu žiadalo. ‚Keby som tu mal zopár skál, čo by som mu hodil na kotrbu‘, myslel som si. Ale v člne nebolo nič tvrdého a ťažkého – iba moje konzervy. Nakoniec som sa odhodlal obetovať ich. Ale zdalo sa, že žralok má z tohto bombardovania len zábavu, lebo nás prenasledoval ďalej, ba čo viac. niekoľko plechovíc aj zhltol.
Medzitým sme už temer dosiahli ostrov; od brehu, ktorý znamenal záchranu, delilo nás už len asi päť minút plavby. Ale zdalo sa, že žralok si to uvedomoval, lebo útočil čoraz divokejšie a viac ráz vyskočil z vody. Pomyslel som si: ‚Už mám len jednu vec, čo môžem obetovať – gitaru. Dlho som váhal, ale nakoniec som ju hodil žralokovi rovno na papuľu. Žralok nás hneď prestal prenasledovať a začal skúmať, čo to môže byť za čudný predmet. V tej chvíli sme dosiahli ostrov, a kým žralok niekoľko ráz oboplával gitaru, ktorú nakoniec roztrepal úderom svojho mohutného chvosta, podarilo sa mi zachrániť na brehu. Toto je jediný prípad, že sa žralok pokúšal napadnúť, a tu musí byť určite súvis s tým, že sa upriamil práve na mňa. To vari preto, že som sa nikdy predtým nečlnkoval na lagúne, ani som v nej nechytal ryby ako druhí, preto som bol pre žraloky cudzincom.“

Možno, že teraz vznikne podozrenie, že toto je všetko len polynézska forma „námorníckej latinčiny“, ktorú netreba brať privážne. Ja za seba som však presvedčený, že táto udalosť sa stala naozaj takto, nech už boli dôvody počínania si žraloka akékoľvek, lebo v porovnaní s hrôzostrašnými rozprávkami, ktorými nás naši polynézski priatelia občas zabávali, je rozprávanie Číňana úplne triezve. Ako ani inak nemôže byť, na Raroii je totiž toľko rybárskych príbehov, koľko je rýb v mori, a sú rovnako fantastické. A ani tí najvybíjanejší klamári našej domácej literatúry nestvorili nič, čo by bolo týmto rozprávkam aspoň troška schopné konkurovať. Ako dôkaz tohto tvrdenia nech stačí jediný príklad.
Tapakia sa jedného večera vrátil z lovu len s poltuctom mu, rýb takých nechutných a nanič, že normálne sa nikto ani nenamáha chytať ich. Pravda, všetci dedinčania sa hneď zbehli na nábreží a začali si uťahovať z Tapakiu a z jeho úlovku. Ale Tapakia sa nedal, a ani okom nežmurknúc, vyrozprával vážnym hlasom túto historku:
„Práve keď som prišiel na plytčiny Pereva, zbadal som niekoľko veľkých tonu práve na dne. Prichystal som si šnúru, napichol na háčik kus sépie a hodil. Len čo sa háčik dotkol hladiny, prihnal sa kŕdeľ mu a vrhol sa na vnadidlo. Čo som mal robiť? Vytiahol som šnúru, napichol novú návnadu a znovu hodil. Ale teraz sa zhŕklo ešte viac mu než prvý raz, a skôr než sa mi podarilo uvoľniť niekoľko metrov šnúry, jeden z nich zahryzol. Pokúšal som sa ďalej, ale výsledok bol stále rovnaký. Ďalšie a ďalšie mu prichádzali zo všetkých strán, až napokon ich bolo už toľko, že som pre ne temer ani nevidel na dno, kde boli tie dva veľké tonu.
Zavesil som na šnúru väčšie závažie, aby sa háčik rýchlejšie ponoril, ale nadarmo. Mu vždy dokázali prehltnúť návnadu skôr, než stačila klesnúť na dno. Viac závaží som nemal, ale našiel som v kanoe kameň a priviazal som ho ako ďalšiu príťaž. Výsledok zostal ten istý. To ma už dopálilo. Vzal som háčik do jednej ruky, kotvu do druhej a skočil som do vody. Klesol som rovno na dno, ani jeden mu si nemohol ani privoňať k návnade. Ešte som mal háčik v ruke, a už sa mi jeden tonu zahryzol. Usiloval som sa dostať zase na hladinu. Na šťastie som si priviazal šnúru o kanoe a tak bolo treba len vtiahnuť korisť do člna.
Práve keď som sa sklonil, aby som mohol chytiť šnúru, niečo drglo do kanoe a ja som sa prekoprcol na chrbát. Keď som sa ako-tak zviechal, zbadal som, že čln uháňa po hladine, ako keby mal motor. To zrejme žralok alebo iná velká ryba zhltla chyteného tonu. Myslel som, že sa čoskoro unaví alebo prehryzne šnúru, a preto som si z toho nerobil ťažkú hlavu. Ale čas utekal a šnúra sa odtrhla až po západe slnka. A, pravda, to už bolo neskoro na pokračovanie v love, preto mám taký biedny úlovok.“

Nikto nič nenamietol proti tomu, čo počul. Veď čože by sa aj dalo namietnuť proti takej presvedčivej historke. A to tým viac, že Tapakiove mu boli nezvratným dôkazom, že hovoril pravdu!
10. ROZLIČNÉ SÚ CESTY...
Biblický svet predstáv – „Egyptský tanec“ – Učiteľky, ale nie nadlho – Čudné vyučovanie –Páter Benoit prichádza – Tri otlčené debny –Opravdivý pastier duší – Životopis pátra Benoita – Misionárske problémy – Zlý duch na ostrove Napuka – Zavraždenie pátra Stanislava – Luxusná jachta na obzore – Preorganizovaní adventisti-Fotografické orgie– Misionárska politika – Fotografický aparát ako nástroj získavania duší – Večerný koncert – „Tichá noc, svätá noc“ v úprave pre saxofóny – Bolo to ohromné!
Ak je časté chodenie do kostola znakom zbožnosti, potom sú moji milí Raroičania najnábožnejší ľudia, akých som kedy videl. Totiž v robotný deň chodia do kostola aspoň dva razy a v nedeľu aspoň tri razy. Avšak ich horlivosť sa neobmedzuje len na návštevy kostola, ale aj celý ich život a myšlienkový svet je ovládaný náboženstvom. Jediné knihy, čo majú, sú biblia, spevník nábožných piesní a katechizmus. Z nich si berú vzory pre seba a ony sú im zdrojom vzdelania. Zatiaľ čo o ošetrovaní chorých alebo hygiene nemá nikto ani najmenšieho poňatia, a o tom, ako vyzerá naša pekná zemeguľa, majú veľkou väčšinou len veľmi približnú predstavu, poznajú temer bez výnimky bibliu naspamäť a diskutujú o prorokoch, kráľoch, apoštoloch a iných biblických postavách asi tak, ako sa naša mládež zaoberá hviezdami zo športu a filmu. Všetkých svätých z kalendára zahrnujú dojemnou pozornosťou a nevynechajú ani jeden cirkevný sviatok. Mimoriadne lipnú na Panne Orleánskej. Niektorí Raroičania sa tak vžili do jej životného príbehu, že mali námietky proti historickej pravdivosti filmu s Ingrid Bergmannovou, keď ho dávali v Papeete.
Ešte prekvapujúcejší dôkaz svojho záujmu o náboženstvo nám dala nedávno Ruita. Pozvala nás, aby sme sa išli pozrieť na tanec, čo nacvičila s mladými dievčencami. Tanec sa mi videl svojimi mnohými figúrami veľmi zložitý a najviac mi pripomínal polonézu. Dievčence boli oblečené do bielych dlhých šiat a v rukách mali veniec z kvetov Po každej figúre sa postavili do dvoch radov a pozdravili sa navzájom graciózne vencami. Že to nemohol byť polynézsky tanec, to bolo isté. Francúzskym sa mi tiež nezdať byť. V jednej z prestávok som sa diskrétne opýtal Ruity, odkiaľ má tento zvláštny tanec. Nad mojou hlúpou otázkou sa temer rozhorčila:
„Vari to naozaj nevieš? Veď to je tanec faraónovej dcéry!“

„Faraónovej dcéry?“

„Áno, pravdaže, tej, čo našla Mojžiša v koši.“

„Veď pravdaže,“ povedal som celý zdrvený. „No, ale kde si sa ho naučila?“

„Na Tahiti, prirodzene. Aj tanec o Eustáziovi viem.“ Otázke, kto bol Eustázius, som sa pre istotu vyhol.
Že náboženstvo hrá takú úlohu v myšlienkovom svete ostrovanov, nie je vlastne ani také čudné. Veď ich učiteľmi boli vlastne len misionári. Úrady sem poslali už viac ráz tahitské učiteľky pre ľudové školy, ale tie boli všetky bez výnimky neschopné a nemali o školu záujem. Sotvaktorá to vydržala dlhšie než niekoľko mesiacov. Terajšia učiteľka je typický príklad. Kým tu pred pol rokom začala pôsobiť, bol ostrov štrnásť rokov bez štátnej školy. Ako vždy, keď sa na Raroii deje niečo nového, obecenstvo bolo celé bez seba a prvé dni priam obliehalo školu. Všetci obyvatelia pod dvadsať rokov sa zrazu cítili deťmi a aj niekoľkí otcovia rodín sa pokúsili vpašovať do školských lavíc pomedzi svoje ratolesti. Ale nie dosť na tom. Dedina vyslala k učiteľke deputáciu požiadať ju, či by nechcela zriadiť aj večerné kurzy, a keď prejavila ochotu, bola na prvej lekcii školská miestnosť taká naprataná mužmi, ženami, starcami, starými ženami, deťmi a psami, že väčšina ich musela stáť. Pri najbližšej návšteve škunera urobili útok na všetky zošity a perá, ktoré sa len našli na palube.
Niekoľko dní sme videli našich verných priateľov, ako s výrazom horlivosti v tvári a s ustarano pokrčeným čelom kreslia všelijaké písmená do piesku a iní si stále mrmlú pod nos malú násobilku, ako keby to bola nejaká prastará zaklínacia formula. Keď sme o týždeň navštívili večernú školu, už chýbalo niekoľko žiakov; pod priezračnou zámienkou, že sa musia starať o svoju rodinu, odišli na nočný rybolov. Čoskoro poodpadávali aj ostatní a štrnásť dní po prvej lekcii sedeli v laviciach už len traja unavení a tupí mužovia, ktorí sa úprimne priznali, že sú tu len preto, lebo doma nemajú svetlo.
Medzitým sme sa niekoľko ráz presvedčili, ako také vyučovanie vyzeralo, a preto nás vôbec neprekvapilo, že túžba Raroičanov po vedení tak rýchlo ochabla. Vo všeobecnosti sa učiteľka obmedzila na to, že napísala na tabuľu francúzske vety, ktoré jej žiaci poctivo odmaľovávali. A keďže ani sama nebola „pevná v kolenách“, čo sa tejto reči týka, vyberala si tieto vety z akejsi francúzskej učebnice. Prirodzene, proti tomuto by ešte vcelku nebolo čo namietať, keby len tie vety, ktoré pre nich vyberala, boli na niečo použiteľné alebo aspoň zrozumiteľné. Bohužiaľ, o tom nemohlo byť ani reči. Jedného večera napríklad servírovala učiteľka svojim poľutovaniahodným obetiam dlhý zoznam čiastok nábytku a domáceho náradia, začínajúci sa bufetom, pohovkou, servírovacím stolíkom, ale obsahujúci aj také pojmy, ako mlynček na mäso, chladnička, vysávač prachu, zavárací aparát. Väčšinu slov, pochopiteľne, nebolo možné preložiť a často učiteľka nebola ani len schopná opísať, ako veci vyzerajú. Iný večer namaľovala na tabuľu mená zvierat, ktoré žijú v západnej Európe, o ktorých však v južnom Tichomorí nikto nemá ani len približnú predstavu.
Aj v inom predmete, totiž v počtoch, bola výučba mizerná. Na Raroii treba vedieť počítať s dvoma vecami: s kokosovými orechmi a s peniazmi. Ale namiesto toho, aby siahla po týchto všeobecne známych veciach, ktorých význam bol každému jasný, kŕmila učiteľka svojich poslucháčov príkladmi, ktoré v európskych učebniciach strašia už po generácie, teda robotníkmi, ktorí kopú jamy, dvoma vlakmi, ktoré idú oproti sebe, až sa stretnú, a chlapcami, čo sa navzájom obdarúvajú jablkami. Jediným, pre celú dedinu neoceniteľným výsledkom prvých dvoch týždňov večernej školy bol základný poznatok, že do litra ide sto centilitrov. A z toho im vyplývalo, že čínsky obchodník už aspoň desať rokov systematicky okráda dedinu svojimi vlastnoručne zhotovenými mierami!
Deti to vydržali trochu dlhšie než dospelí, pravda, iba zo strachu, lebo školská dochádzka je aspoň teoreticky povinná a nenapraviteľnému absentérovi hrozí prísny trest. Ale výsledok nebol ani o vlas lepší. A nakoniec sa to všetko skončilo tak ako pred štrnástimi rokmi: učiteľka sa vzdala, zavrela školu pod lacnou zámienkou, že niet kriedy, a odcestovala späť na Tahiti.
Na rozdiel od domorodých učiteliek dokázali európski misionári vždy veľkú trpezlivosť, prekvapujúcu vynaliezavosť a neklesajúcu horlivosť. Už sedemdesiatpäť rokov udržiavajú misionári na Raroii školu aspoň po niekoľko mesiacov ročne. Raroia, ako i všetky ostrovy východnej časti Tuamotu, je katolícka, a päť mníchov z rádu Svätého srdca sa tu strieda v misijnej práci. Na každého padne päť až desať ostrovov, preto sa môže jednotlivým ostrovom venovať len krátku časť roka. Keď sme tu vystúpili, mala Raroia práve po misionárskej vizite, a tak sme museli čakať až temer celý rok, kým sa tu misionár zase ukázal a kým sme spoznali spôsob jeho práce.
Keď sa blížil čas misionárovho príchodu, začal Etienne, jeden z najhorlivejších návštevníkov kostola a ozajstný písmák, pravidelne behať ku vchodu do lagúny, aby prvý videl, či je páter Benoit na palube. A je teda aj prirodzené, že on ho prvý zbadal na palube škunera „Tagua“ a prvý rozchýril novinu po celej dedine. Na jeho vzrušený krik sa všetko dalo do pohybu. Mužovia začali náhlivo skrývať fľaše s pijatikou a od pijatiky a ženy sa hneď vyobliekali do svojich najčudnejších šiat – lebo veď, ako je známe, medzi učením a životom je veľký rozdiel. Keď „Tagua“ spúšťala v zátoke pri dedine kotvu, stáli už všetci vychystaní dolu na nábreží a potichu si precvičovali akýsi žalm. Mária a ja sme čakali kúsok obďaleč v tieni stromu tiare. Už zďaleka sme rozoznali medzi krikľavo strakatými košeľami a šatami matrózov a pasažierov čiernu kutňu pátra Benoita. Keď sa čln priblížil, zazreli sme veľmi mladého muža priateľskej tváre, dopoly zakrytej ohromnou ohnivočervenou bradou.
Len čo páter Benoit vstúpil na breh, zanôtila jeho farnosť „Ó, bože Izraela“. Aby hneď dali najavo svoju snahu a horlivosť, neprestali, kým nedospievali všetkých štrnásť sloh premiešaných rozličnými zvláštnymi vložkami. Páter Benoit ich trpezlivo nechal absolvovať všetko, čo mu prichystali na privítanie, hoci sa už blížilo k poludniu a bolo horúce ako v peci. Zvítal sa priateľsky s každým jedným a potom dovolil trom mužom, aby sa ujali jeho „batožiny“ – troch biednych, zle dotlčených drevených debničiek. Keď vstúpil na „ulicu“, zbadal nás. Zastal, výraz tváre mu skamenel. Podišli sme k nemu a zdvorilé sme ho pozdravili, ale on odpovedal na náš pozdrav len celkom mechanicky a nepriateľsky sa na mňa zahľadel. Zdalo sa, že najmä moja brada ho rozčuľuje, lebo stále sa chytal za svoju a vystrkoval ju dopredu, ani čo by ma vyzýval na súťaž, ktorému z nás táto mužská ozdoba utešenejšia narástla. Konečne preriekol ostro:
„Veľmi ľutujem, že sme sa tu museli stretnúť.“

„Ale prečo?“ pýtal som sa celkom nechápavo.
„Pretože je vždy poľutovaniahodná vec, keď vzplanie konkurenčný boj o duše.“

„Konkurenčný boj o duše?“ zvolal som priam zhrozený.
„Áno, tak. Veď vy ste adventistický misionár, však?“

Robil som, čo som mohol, aby som mu vyvravel toto podozrenie, ale zdalo sa, že páter Benoit nie je celkom presvedčený. Aby sme ho celkom upokojili, navštívili sme ho onedlho na jeho fare. Fara bola postavená v čase prvej horlivosti hneď po pokrstení Raroičanov, a je preto jedným z najväčších domov na ostrove a jedinou kamennou budovou okrem kostola a väzenia. Celý byt pozostával z jednej miestnosti, naprostred ktorej sme zase zazreli známe tri drevené debny. Pri stene oproti bol stôl a– jedna stolička; to bolo celé zariadenie. Dlážka a steny z bielo natretého betónu boli celkom holé. Hoci teraz cez poludnie slnko ničivo pieklo, ostal vzduch tu v izbe vlhký a chladný. Cítili sme sa tu čudne skľúčení.
„A kde vlastne spíte?“ spýtal som sa pátra Benoita.
„Ach,“ odpovedal, „môžbyť, že mi čoskoro donesú nejakú posteľ alebo pandanovú rohož.“

„Ale kde sa stravujete? Veď tu nemáte ani na čom, ani v čom variť?“

„Cirkevníci mi striedavo dávajú jesť a dúfam, že ani tentoraz ma nenechajú zomrieť hladom.“

Opovážili sme sa opýtať, či by sme mu nemohli byť nejako užitoční. Páter Benoit sa jemne pre seba usmial a navrhol nám, aby sme mu pomohli vybaliť jeho debny. To bola naozaj skromná žiadosť, lebo s tým sme boli za päť minút hotoví. V prvej debne mal obradné knihy a rúcha, v druhej lieky a lekársku literatúru, v tretej osobný majetok pátra Benoita pozostávajúci z niekoľkých kúskov bielizne. To bolo všetko.
„Mal som za päť debien liekov a nástrojov, keď som pred dvoma rokmi odchádzal z Papeete,“ povedal mladý duchovný na vysvetlenie. „Bohužiaľ, štyri z nich ležia na dne mora. Ak ste niekedy videli príboj na Takume, potom pochopíte prečo. Raroia je jediný ostrov v mojom obvode, ktorý má vchod do lagúny. Na druhých musím pristávať s člnom priamo na útese. Ako viete, často sa pritom čln prevrhne. Takto som prišiel už o veľa svojho výstroja.“

Od čínskeho obchodníka sme doniesli niekoľko prázdnych debien a urobili sme z nich regály pre lieky a nástroje. Pátrov lekársky inventár pozostával z niekoľkých fliaš aspirínu a sulfónamidov, masti proti ekzémom, jedného kartóna vaty, roztoku proti syfilisu, niekoľkých šúľkov obväzovej gázy, noža, pinzety a jedinej injekčnej striekačky s troma ihlami.
„S tým sa nedajú robiť nijaké zázraky, viem,“ povedal páter Benoit mierne, „ale i to je vždy lepšie než nič, a často som mal so svojimi lekárskymi zákrokmi úspech. Najväčšie ťažkosti mi zapríčiňuje to, že nemám poriadny ošetrovateľský kurz. Najmä spočiatku to bolo veľmi zlé, lebo som vôbec nepoznal väčšinu tunajších chorôb. Ale vďaka štúdiu lekárskej literatúry a trpkým vlastným skúsenostiam viem, ako postupovať pri najčastejších chorobách. Keby som len mal viac liekov, potom by som mohol dokázať viac.“

„A či vám váš rád neposiela, čo potrebujete?“ opýtal som sa. „Posielajú mi, koľko môžu, ale to nestačí. Môj rád je totiž veľmi chudobný a vcelku musíme my misionári vystačiť s tým, čo dostaneme na podporách od našich veriacich. Ofery, ktoré tu na Raroii zadržiavame, vynášajú asi šesťsto frankov týždenne. To by celkom vystačilo na lieky, vyučovanie a údržbu kostola, ale na ostatných ostrovoch môjho obvodu nie je ani zďaleka taká dobročinnosť a teda musím tuná niečo ušetriť, aby som mohol aj tam pomáhať.“

Hneď na druhý deň začal páter Benoit s vyučovaním a vyučoval tri razy týždenne deti aj dospelých. Na naše veľké prekvapenie sme zistili, že nikto sa neopovážil „blicovať“ a v škole panovala priam ukážková disciplína.
Ale to bola len celkom malá časť práce pátra Benoita. Každú nedeľu mával vyučovanie katechizmu, tri razy do týždňa mal ordinačné dni pre chorých, tri razy denne viedol modlitebné hodiny a v čase, čo mu zostal, navštevoval rad-radom všetky rodiny, aby mali príležitosť osobne sa s ním porozprávať. Pravda, páter Benoit nebol to, čomu sa hovorí moderný farár. Nedal nič na biblické krúžky, cirkevné večery, šijacie a pletacie krúžky a na modernú psychológiu. Netrpel nijaké žarty a neúčelné hranie. Hoci prísne požadoval poslušnosť a zachovávanie vonkajších foriem, predsa nezabúdal, že úprimná pobožnosť a dobrá vôľa je to najdôležitejšie. Bol to naozaj pravý duchovný pastier, ktorý nielenže sa staral o duše svojej cirkvi, ale si aj robil veľké starosti preto, že neboli také dokonalé, ako si to vo svojom srdci želal.
Čoskoro si páter Benoit získal našu úctu a obdiv. Časom sa medzi nami vytvoril srdečnejší pomer a stali sme sa úprimnými priateľmi.
Napriek svojim tridsiatim piatim rokom bol tento mladý človek už veteránom v misijnej práci a už dosiahol neuveriteľné veci. Pred vojnou pracoval päť rokov v najhlbších pralesoch Belgického Konga, vzdialený na viac než päťsto kilometrov od najbližšieho belocha. Len čo sa vrátil do Európy, aby sa vyliečil z pol tucta najťažších tropických chorôb, vypukla vojna. Strhol ho chaos letných mesiacov roku 1940 a dostal rozkaz zostať vo Francúzsku, kde ho bolo súrne treba. Po päťročnej práci medzi vojnovými zajatcami a utečencami ho poslali roku 1946 do Francúzskej Oceánie, kde ho nasadili hneď na najťažší úsek misijnej práce – na východné ostrovy skupiny Tuamotu.
Na našu žiadosť nám často rozprával o svojich zážitkoch a skúsenostiach na druhých atoloch svojho obvodu. Z jeho príležitostných zmienok možno zostaviť asi takéto súvislé rozprávanie:
„Dúfal som, že po vojne sa budem môcť vrátiť do Afriky na ten istý úsek, kde som pôsobil predtým a ktorého pomery a reč som dobre poznal. Ale moje miesto už zaujal iný misionár, a keďže vo Francúzskej Oceánii chýbali misionári, poslali ma moji predstavení na Tahiti. Tu mi biskup hneď pridelil tento obvod a poradil mi, aby som si od svojho predchodcu vypýtal potrebné rady a pokyny a potom sa hneď pustil do práce. Môj predchodca bol zo starej školy a jeho jediná rada znela: ‚Nos so sebou stále vrece suchárov, ak nechceš zomrieť od hladu. Chráň sa chytľavých chorôb a vôbec sa nepokúšaj stavať kostoly, lebo raz do roka sú na Tuamotu búrky, ktoré všetko zrovnajú so zemou.‘

Avšak čoskoro som zistil, že najväčšie ťažkosti sú na celkom inom poli. Obyvatelia ostrova Puka-Puka, prvého, ktorý som navštívil, síce neboli voči mne nepriateľskí, ale boli vlažní a bez záujmu. Chodili síce ráno a večer do kostola, ale nikto mi nechcel pomáhať pri ošetrovaní chorých. Keď som sa obrátil k pacientom chrbtom, zhltli všetky lieky naraz alebo ich jednoducho zahodili. Jediná potrava, čo mi nechali, bola ryba, často len surová. Trvalo veľmi dlho, kým som sa ju naučil jesť. Ale najhoršie bolo, že som sa s ľuďmi nevedel dohovoriť. Nikto na celom ostrove nevedel po francúzsky. Časom som si zvykol na ich dialekt, ale obyvatelia ostrova sa i naďalej úmyselne tvárili, že mi nerozumejú, keď boli inej mienky než ja. A pravdu povediac, boli vždy inej mienky!
Po nejakom čase sme si s ľuďmi na Puka-Puke už rozumeli lepšie, ale, bohužiaľ, to ešte neznamená, že by sa tým čo len jediný z nich bol stal lepším kresťanom. Tu na Raroii sa mi situácia javí oveľa potešiteľnejšou, a preto sem aj rád chodím. Nielen preto, že Raroičania pravidelne chodia do kostola a sú voči mne priateľskí, ale sa aj usilujú naučiť sa katechizmus a nové žalmy. Pravda, to ešte zďaleka nie je dosť, a najmä ma trápi, že tejto zovňajšej nábožnosti nezodpovedá nijaká vnútorná zbožnosť. Necítia vnútorný vzťah náboženstva a morálky, ale veria, že keď chodia hodne často do kostola a svätia všetky sviatky, že tým je už všetko v najlepšom poriadku. Ako ste iste aj sami často videli, chodia často z pijanských posedení, alebo spievajú striedavo žalmy a necudné pesničky.
A predsa ste mali šťastie, že ste sa usadili práve tu, lebo tento ostrov leží práve uprostred medzi dvoma zlými krajnosťami, totiž falošnou civilizáciou a divokým barbarstvom. Západné ostrovy Tuamotu sú temer ako Tahiti. Život je tam úplne zosvetáčtený a skomercializovaný; naproti tomu na východných ostrovoch sú domorodci suroví, nedôverčiví a poverčiví.
Najhoršia je Napuka, ostrov, odkiaľ práve prichádzam. Tam domorodci ešte veria, že všetci chorí sú posadnutí zlým duchom, a nechávajú svojich príbuzných napospas ich osudu práve vo chvíli, keď najviac potrebujú pomoc. Keď som raz prišiel na ostrov a ako obyčajne spočítal svojich veriacich, zistil som, že jeden mužský chýba. Všetci sa tvárili urazene a vyhlásili, že nevedia, kam sa mohol podieť, až som konečne z jedného jeho príbuzného vytiahol, že ho odpratali na jeden z ostrovov v lagúne, lebo vraj je posadnutý ‚zlými duchmi‘. Pýtal som sa ich, ako môžu byť takí bezcitní, či naozaj nikto z nich necítil výčitky svedomia, nešiel po neho na ostrov a nedopravil ho späť do dediny. Ale kdeže! Po takom zmýšľaní nebolo ani stopy. Len dvaja bratanci raz príležitostne navštívili ostrov v lagúne, ale keď videli, že chorý proti očakávaniu ešte žije, poponáhľali sa domov. Až keď som pohrozil náčelníkovi žalárom a trestnou policajnou výpravou, podarilo sa mi ho pohnúť k tomu, aby si sadol do svojho kanoe a šiel so mnou na druhú stranu lagúny. Chorý mal zápal mozgových plien a štyridsať stupňov horúčky, takže sa mi ho len s veľkou námahou podarilo udržať pri živote.
Iná príhoda počas môjho pobytu na ostrove vari ešte jasnejšie svedčí o poverčivom strachu obyvateľov Napuky. Jednu noc som sa náhle zobudil na krik a hluk v dedine. Vybehol som predo dvere a zazrel som dolu na brehu skupinu ľudí. Keď som prišiel bližšie, uvidel som mladého muža; zo šiat mu cícerkom tiekla voda a v rukách držal malý batôžtek. Bol to jeho len niekoľkomesačný synček. Dieťa ležalo bledé a bez pohybu. Popočúval som mu srdce, už nebilo. Za hojných slz rozpovedal otec túto divokú historku: V noci vraj začul chlapca kričať. On i jeho žena vyskočili, že pozrú, čo je dieťaťu, ale debnu, v ktorej vždy líhalo, našli prázdnu. Keď sa spamätali z úľaku, začuli dieťa plakať kdesi pred domom. Vybehli pred dom a videli, ako ho zlý duch uchopil a chcel uniesť. Pustili sa prenasledovať ducha, ale ten sa prešmykol na more a zmizol v temne. Muž hneď skočil do člna a pustil sa prenasledovať ducha. Keď už bol vonku na lagúne, začul čosi špľachnúť o hladinu. Keď prišiel na to miesto, plávalo na vode dieťa, ale už bolo mŕtve.
Muž zrejme zavraždil svoje dieťa. Vedel dobre, že je to trestné, a preto si vymyslel túto fantastickú rozprávku. Pozoruhodné na veci nie je rozprávka sama osebe, ale to, že naozaj veril, že ňou bude môcť zakryť svoj zločin. Je zaujímavé, že aj iní prijali jeho rozprávku ako fakt a zdalo sa, že naozaj veria, že tu išlo skutočne o čin zlého ducha. Až keď muž pred súdom doznal svoju vinu a bol odsúdený do žalára, otvorili sa im oči. Ale jedno nevedeli ešte stále pochopiť, ako to, že úrady rozprávke neverili a prezreli celú históriu i jej pozadie?
Jedinou možnosťou, ako pomôcť domorodcom na Tuamote pri prekonávaní ich povier a predsudkov, je postupná osveta a výchova, ale to je dlhá a ťažká cesta. Najmä misionári sa pokúšajú ísť po nej a práve preto sme stále predmetom prejavov ich nelásky. Možno to znie neuveriteľne, ale domorodci môjho obvodu ešte roku 1940 zavraždili jedného misionára. To ukazuje, ako vratko stojí ich takzvaná civilizácia, hoci tieto ostrovy sú už vyše päťdesiat rokov pod francúzskou vládou. Málokto vie, ako to vlastne bolo so zmiznutím pátra Stanislava, ale vám ten príbeh rozpoviem, lebo je typický pre obdobie krízy, v ktorej sa mnohé z ostrovov Tuamotu ešte nachádzajú.
Páter Stanislav patril k mladej generácii mojej rehole. Mal rád šport, a keď ho poslali na Tuamotu, zdalo sa, že toto je pravé miesto pre neho. Už od prvej hodiny sa tu cítil ako doma. Často chodil s domorodcami na ryby. Mal rád dlhé prechádzky a často plával celé hodiny v mori. Aby sa stal nezávislým od škunerov a mohol navštevovať ostrovy svojho obvodu podľa potreby, rozhodol sa postaviť si kuter. Nemal ani peňazí, ani skúseností v stavbe lodí, ale vďaka svojej vytrvalosti a technickému nadaniu dosiahol konečne svoj cieľ. Práca na kutri mu trvala dva roky a za ďalší rok sa naučil ťažkému navigátorskému umeniu. Po nejakom čase si postavil páter Stanislav nový, ešte lepší a väčší kuter. Teraz už mohol pravidelne navštevovať svoje farnosti, ba viac ráz vykonal s ťažko chorými a zranenými ďalekú cestu až na Tahiti.
Ako všetci misionári našej rehole posielal často hlásenia svojim predstaveným v Papeete. Zrazu tieto hlásenia prestali chodiť. Keď už, prešlo niekoľko mesiacov a nebolo o ňom ani chýru, ani slychu, bolo zrejmé, že sa muselo stať niečo vážneho. Vládny komisár dostal príkaz zariadiť pátranie. Pátranie ostalo spočiatku bezvýsledné. Poslední videli pátra Stanislava obyvatelia ostrova Pukarua, ale tvrdili, že odišiel z ich ostrova na svojom kutri na Vahitahi a s ním ešte traja mužovia a jedna žena. Avšak na Vahitahi nikdy nedošli. Keďže krátko po pátrovom odchode z Pukaruy nastalo búrkové počasie, pokladalo sa za možné, že stroskotal niekde na útese alebo inak zahynul aj so svojimi spolucestujúcimi.
Rok nato vstúpila jedného dňa do istého obchodu v Papeete akási žena a vyhlásila, že prišla zaplatiť dlžoby pátra Stanislava dosahujúce tristo päťdesiat frankov. Obchodník pochopiteľne hneď upovedomil políciu, a tá hneď vzala ženu do krížového výsluchu. Bez toho, že by voči nej bolo treba nejako ostrejšie vystúpiť, rozprávala – na pohľad celkom pokojne – túto historku:
Bola jednou z cestujúcich na kutri pátra Stanislava. Keď boli prvú noc na šírom mori, strhla sa veľmi silná búrka. Skôr než tomu mohol niekto zabrániť, zmietla vlna pátra Stanislava do mora. Videli, ako sa potopil, ale okamih nato sa vynorila jeho hlava a počuli, ako volá: ‚Mne niet pomoci, musím zomrieť. Nezabudnite zaplatiť moje dlhy v Papeete. A potom sa ponoril navždy. Nikto zo spolucestujúcich nevedel viesť kuter a tak namiesto aby prišli na Vahitahi, vyhodilo ich na breh na neobývanom ostrove, pričom kuter roztrieskalo. Asi o rok prišiel škuner s robotníkmi, čo tu mali robiť kopru, a cestou nazad vzal stroskotancov na Tahiti. Už pred odchodom na Vahitahi vraj zveril páter Stanislav žene obálku s peniazmi, lebo z Vahitahi mala cestovať ďalej na Tahiti. A preto prišla teraz z prístavu rovno do1uuchodu.
Polícii sa táto rozprávka zdala veľmi podozrivá. Predovšetkým nevedela pochopiť, ako sa mohlo stať, že vlna zmietla do mora práve pátra Stanislava, ale nestrhla s ním ani jedného z cestujúcich. Preto zatkli zakrátko aj tých troch mužských a vzali ich jedného po druhom do krížového výsluchu. V podrobnostiach ich výpovedí to veľmi škrípalo a nesúhlasilo. Nesporným sa zdalo len to, že páter vo chvíli svojej smrti naozaj myslel na svoje dlžoby. Ale napokon sa všetci traja zrútili a priznali sa, že misionára utĺkli kolom, lebo si mysleli, že to on vyvolal búrku, aby za trest za svoje hriechy zahynuli.“

Dva mesiace po svojom príchode musel páter Benoit odísť na ďalší ostrov. Všetci sme úprimne ľutovali, keď odchádzal. Slzy na rozlúčku, ktoré sa pri jeho odchode zjavili v očiach našich priateľov, tentoraz sa výnimočne zdali pravé. Na palube škuneru mi stisol ešte raz ruku a povedal:
„Úprimne ma teší, že vaša brada teraz už dosiahla temer katolícku dĺžku. Z krátkych briadok adventistických misionárov mi je vždy nanič. Keby som nemusel stále myslieť na konkurenciu týchto adventistov, bol by som naozaj šťastný.
Ale túto jeho antipatiu k adventistom sme začali chápať, až keď sme ich raz mohli pozorovať v plnej činnosti.
Niekoľko mesiacov nato, ako páter Benoit odišiel z ostrova, zobudilo nás jedného rána prenikavé húkanie sirény nesúce sa od mora. Bežali sme na západnú stranu ostrova. Tu sme na svoje veľké prekvapenie zazreli bieloskvúcu luxusnú jachtu tancujúcu na vlnách tesne pred útesom. Všetci muži na palube mávali rukami a ukazovali na vchod do lagúny – zrejme žiadali lodivoda. Tahuti a Tavita skočili tak, ako boli, v šatách do mora a plávali k jachte, ktorá hneď spustila motor. Nikto z ostrovanov ešte túto jachtu nevidel, preto sa v okamihu niesli vzduchom tie najrozličnejšie dohady. Kto môže prichádzať na takej luxusnej jachte? Zrazu prišiel Kúrami na myšlienku:
„To musí byť Dug, to môže byť len Dug!“ vykrikoval nadšený a ostatní sa súhlasne pridali.
Pomaly mi svitlo, že tento Dug nemôže byť nikto iný než Douglas Fairbanks, ktorý bol na Raroii začiatkom tridsiatych rokov, lovil tu žraloky ručnými granátmi, usporiadal streľbu na asfaltové holuby, usporiadal viac ráz ohňostroj a predviedol exhibíciu v telocviku na hrazde a na bradlách. Netreba sa teda čudovať, že v našich ostrovanoch zanechal dojem, na ktorý do smrti nezabudnú. Ako pamiatku na jeho tunajší pobyt možno ešte tu a tam nájsť jeho zažltnutú fotografiu s podpisom.
Avšak len čo luxusná jachta vplávala do našej zátoky, hneď bolo jasné, že nemohlo ísť o Douglasa Fairbanksa. Totiž: z amplióna na jednom zo stožiarov hrmel strhujúci žalm a na veľkom plagáte na prove sme mohli čítať: Kristus s nami!
Ukrutne napätí od zvedavosti videli sme, ako na breh vystupuje asi pol tucta mužov. Všetci boli oblečení rovnako. Ich uniforma pozostávala z páskovaného plátenného obleku, červenej kravaty a bielej tropickej helmy. Jeden z nich pristúpil k zástupu začudovaných Raroičanov a s úsmevom povedal:
„Sme zástupcovia obce adventistov siedmeho dňa. Naše pristátie nafilmujeme.“

Raroičania nechceli veriť svojim očiam. Tu, hľa, prišli cudzí popaaovia a sami od seba sa ponúkajú, že im splnia najzbožnejšie želanie a ich životný sen, ktorý ich máta odvtedy, čo chodia na Papeete, že totiž ich budú filmovať, a to ešte zadarmo! Konečne sa raz budú môcť poobdivovať sami seba na plátne kina! Hneď sľúbili urobiť všetko, čo si popaaovia žiadali. Jeden z adventistických misionárov postavil rýchlymi a zručnými pohybmi svoju kameru, ostatní však nasadli späť do člna, zaveslovali kúsok nazad na lagúnu a znova vystúpili na breh. Tentoraz domorodci neváhali ani na okamih a vrhli sa s radostným hulákaním na nábrežie a tu obstali svojich hostí ako nedospelí lovci autogramov, ktorí obliehajú svoju obľúbenú hviezdu.
Keď bolo pristátie náležité a zo všetkých perspektív odfotografované, zhromaždili sa adventisti v tieni niekoľkých stromov tamanu a zanôtili radostnú pieseň na privítanie – po tahitsky! V piesni sa predstavili a opisovali svoju cestu. Potom sa rozdelili na skupinky a rozišli sa vo dvojiciach po celej dedine. Každá dvojica bola vyzbrojená vreckovou filmovacou kamerou, leicou, kazetou s liekmi, balíkom amerických ilustrovaných časopisov, škatuľkou sladkostí pre deti a dezinfekčnou striekačkou s DDT. Prirodzene, všade ich vítali s jasotom a nadšením a ostrovania sa im priam vešali na päty. Ale návštevníci sa z opatrnosti nikdy nepustili s nikým do reči skôr, kým ho poriadne nepoprášili práškom proti hmyzu. Na šťastie to Raroičania pokladali nie za prejav nedôvery, ale za ďalší dar civilizácie.
Pritom narazila jedna z týchto hliadok na mňa s Máriou. Ešte skôr, než sme mohli vypovedať skromné prosté „Dobré ráno!“, už sa nás zmocnili a vliekli nás na ostré svetlo naprostred ulice. Zatiaľ čo si jeden bleskurýchle vybral filmovaciu kameru, druhý si prichystal fotografický aparát a zaplavil nás prívalom slov:
„Ach, aké milé stretnutie! Vaši hnedí priatelia nám o vás rozprávali! Hlavu trochu napravo, prosím! Usmievajte sa! Vy ste naozaj jediní belosti na celom súostroví Tuamotu! Ale veďže sa chyťte za ruky! Ako sa vám tu páči? A teraz sa tvárte trocha zachmúreno!
Výborne, to je ono! To je práve to, čo tieto ostrovy potrebujú predovšetkým: Európanov, ktorí predchádzajú vo všetkom dobrým príkladom! Tak, a teraz podajte pastorovi Jonesovi ruku! Na obrázkoch vždy musíme mať život. Krásne, nádherné! Môžeme vám byť v niečom nápomocní? Áno, a teraz sa dívajte naľavo! Tento tieň mi to celé pokazí. Samozrejme, pracujeme len na farebný film. A už ste tu tak dlho! Tu na ostrove je pekne, to je pravda, ale iste vám chýba čerstvá zelenina. Máte sušené mlieko? A konzervy s ovocnými šťavami? Pošleme vám zopár fotografií, To sa rozumie samo sebou! Akú veľkosť chcete? Teraz prejdite pomaly po ulici. Tak, a teraz sa tvárte, ako keby ste stretali známeho. Áno, sme naozaj prvý raz na Raroii. Skvelé, že ste tu tiež! Tak, a teraz sa zase usmejte. A teraz sa zhovárajte s pastorom Jonesom. Som presvedčený, že obrázky budú výborné. A ako dlho tu ešte chcete zostať? Ďakujem pekne, koniec! Prepáčte, zabudol som sa predstaviť: som pastor White!“

Prirodzene, že sme pozvali obidvoch pastorov, Jonesa i Whita, k nám, aby si prišli vypiť pohár ovocnej šťavy, čoho sa obidvom bezpochyby žiadalo a čo si už obidvaja aj statočne zaslúžili. Okrem toho bol som aj zvedavý na ich misijné plány, a preto som ich do chuti vyspovedal.
„Vždy bolo naším cieľom obrátiť Francúzsku Oceániu, ako napokon aj ostatný svet!“ vyhlásil pastor White. „Bohužiaľ, úrady nám kladú do cesty toľko prekážok, že je temer nemožné niečo dosiahnuť. Jeden čas sme napríklad museli vysielať našich misionárov preoblečených za turistov a museli pracovať celkom potajomky. (Aha, preto urobil páter Benoit na mňa takú tvár, keď prišiel! – svitlo mi náhle.) Ale odvtedy, čo je v úrade terajší guvernér,– máme povolenie pôsobiť, kde chceme. A je len prirodzené, že sme sa chopili príležitosti a spustili sme veľkú ofenzívu. Výletnú jachtu, ktorú používame, dal nám k dispozícii jeden príslušník našej cirkvi. Tak môžeme navštíviť všetky ostrovy skupiny Tuamotu oveľa rýchlejšie a bezpečnejšie, než keď sme museli čakať na špinavé koprové škunery. Pre budúcu svoju činnosť sme si dali do plánu nadobudnutie podobnej jachty, lebo, prirodzene. – najlepšie je mať vlastnú misijnú loď. Počítame, že na palube bude dvanásť privátnych kajút so sprchou, salón s knižnicou a jedáleň s chladničkou a ventilátormi.“

„To je naozaj skvelé! Ale nemusíte vytvoriť rovnaký životný štandard aj na každom ostrove, na ktorý vysadíte misionára?“ spytoval som sa plný zvedavosti a očakávania.
„Nie, to nie je potrebné,“ odpovedal pastor White a zasmial sa. „My totiž nikdy nezostaneme na nijakom z ostrovov Tuamotu. Obmedzujeme sa len na konanie takýchto propagačných ciest. Kazatelia, ktorých nechávame na ostrovoch, sú všetci rodení Tahiťania. Sme toho názoru, že domorodí kňazi majú oveľa viac nádeje na úspech. Zamiešajú sa medzi domorodcov, často sa oženia so ženou zo svojho cirkevného sboru a pracujú takrečeno znútra. Biely misionár nikdy nedosiahne taký kontakt ako domorodec a okrem toho má rečové ťažkosti.“

„Prosím o prepáčenie,“ namietol som, „ale mám dojem, že všetci výborne hovoríte po tahitsky. Ako dlho už vlastne pôsobíte vo Francúzskej Qceánii?“

„Dva mesiace, toľko ako moji kolegovia. Ale v našej misionárskej škole v Spojených štátoch sme sa učili po tahitsky. Každý misionár, ktorý chce ísť do Francúzskej Oceánie, musí aspoň dva roky študovať tahitštinu, etnológiu a zemepis.“

„Znamenite! Ale nie ste vycvičení aj v ošetrovaní chorých a medicíne?“ namietal som skromne.
„Áno, pravdaže, ale toto štúdium musíme mať absolvované už predtým, než sa môžeme zapísať do špeciálnych kurzov, ktoré sa zaoberajú pomermi vo zvolenom misijnom teréne. Ja napríklad mám úplný ošetrovateľský kurz a som vyzbrojený cestovnou lekárňou. Ak tu máte nejakých chorých, ktorí potrebujú pomoc, len povedzte.“

Vtedy sme už aj sami mali dosť slušne vybavenú lekáreň. Ale ihla na injekčnej striekačke sa nám, bohužiaľ, zohla. Preto sme sa opýtali nášho energického pastora, či by nám azda nemohol podarovať jednu novú ihlu. On hneď vybral zo svojej kazety na lieky dva balíčky, väčší a menší.
„Prosím!“ povedal, „v malom balíčku máte striekačku, vo veľkom sú ihly.“

„Ďakujem,“ povedal som, „ale nepotrebujem nič viac než jednu ihlu.“

„Jednu ihlu? Vari len nechcete povedať, že ihlu zakaždým vyvaríte? To je nepraktická metóda. Ja použijem každú ihlu len raz. Tu máte päťdesiat ihiel, všetky sterilné. Po použití ich môžete hneď zahodiť. Ak potrebujete viac, len si povedzte.“

A skôr než sme sa spamätali, nakládol pred nás celú hromadu liekov, všeličoho drahého a vzácneho, od náplasti po penicilín.
Ostatní pastori zatiaľ pokračovali vo svojej propagačnej ofenzíve medzi Raroičanmi. Prirodzene, hneď si získali srdcia všetkých. Za to vďačili nielen svojej neobyčajnej štedrosti pri rozdávaní liekov a cukríkov, ale predovšetkým tomu, že obratom ruky urobili s každým obyvateľom interview a sľúbili mu, že jeho životné príbehy uverejnia po tahitsky v časopise. Avšak najväčším šlágrom bolo fotografovanie. Dvaja z adventistov mali totiž úplne nové takzvané polaroidové kamery – prístroje, ktorými možno v necelej minúte urobiť pozitív obrázku, a to bez akejkoľvek vývojky. Naši ostrovania boli celí bez seba od prekvapenia a nadšenia, že dostali bez otravného čakania príma portrétové snímky a nestálo ich to ani fúka.
Tento pre všetkých úspešný deň bol zakončený misijným zhromaždením na Tetohuovej verande. I nám sa po udalostiach dňa žiadalo trocha duchovného príhovoru, a preto sme si sadli do kúta medzi našich starých i nových priateľov. Ale na naše prekvapenie nám usporiadatelia neposlúžili ani čítaním z biblie, ani kázňou, lež veľkolepým koncertom. Napred zaspievali pastori niekoľko černošských spirituálov. Poslucháči sa tým cítili povznesení a usilovne tlieskali. Ako ďalšie číslo prišla cowboyská pieseň. Ešte silnejší aplauz. A nato prišla havajská serenáda. Znova aplauz a výkriky: „Bravo!“ Nakoniec prišla tahitská hymna „Mauruuru a vau“. Prirodzene, privítali ju s nadšením trhajúcim uši.
Po krátkej prestávke sa pastori premenili niekoľkými hmatmi na briskný džezový orchester. Zo zaujímavo formovaných puzdier, ktoré už pri príchode misionárov zaujali pozornosť domorodcov, vybrali flauty a saxofóny a spustili. Raroičania, ktorí ešte nevideli saxofón a poznali len bambusové flauty, boli novými inštrumentami takí nadšení, že jeden čas zabudli i to, že džezová hudba sa im vlastne nepáči. Ešte vyššie vystúpili vlny nadšenia, keď pastori pridali ešte zmes polynézskych melódií a potom ešte na dôvažok zaspievali niekoľko známych žalmov a nábožných piesní. Nálada stúpala, poslucháči si žiadali rozkazovačne opakovať všetko od začiatku, pastori hrali, potili sa a spievali. Potom si dožičili malú prestávku na odpočinok a po nej sa ešte s väčším zápalom pustili do svojho diela. Naozaj, toto bol hudobný večer, aký si na Raroii vedeli oceniť! Ale predsa, keď naši pastori už štvrtý raz začínali „Tichá noc, svätá noc“ – so sprievodom saxofónov –, diskrétne sme sa vzdialili.
Na druhý deň ráno museli adventistickí misionári z ostrova zase odísť. Temer všetci Raroičania plakali a zavýjali ako štence a na kolenách ich prosili, aby zase skoro, ale naozaj skoro prišli. Oni odpovedali veselou piesňou, ktorej refrén znel:
„Áno, prirodzene, áno, prídeme, len buďte veselí a dúfajte, priatelia drahí, áno, prídeme, čoskoro zase prídeme k vám!“

Potom zaznela tri razy siréna lode a loď sa pomaly pohla preč. Až keď už bola z dohľadu, vrátili sa naši priatelia do dediny. Ako obyčajne, ostali niekoľkí stáť pri našom dome, aby si mohli na našej tienistej verande o všetkom, čo sa prihodilo, ešte raz porozprávať. Nevedel som si odpustiť, aby som sa ich neopýtal na vec, ktorá ma deň predtým dlho a bezvýsledne trápila. Ako je možné, že adventistických misionárov prijali s takým prekypujúcim nadšením, keď si všetci zakladali na tom, že sú dobrí katolíci?
„Ach, čože,“ vysvetlil jeden z nich živo, „veď sú to takí milí ľudia, že ani sám páter Penetito by nemohol mať nič proti nim! A napokon – veď náboženstvo ani len slovom nespomenuli…“

Pomyslel som si na chudáka pátra Benoita v jeho ošúchanom habite a na jeho tri otlčené debny a konečne som pochopil, prečo sa tak hneval na konkurenciu adventistických misionárov. Aj pre najlepšieho pastiera duší je tvrdým orieškom udržať si pozíciu proti takémuto dobre organizovanému útvaru očarovateľov duší.
11. PENIAZE V MORI
„Perlové ostrovy“ – Lagúny lastúr – V člne cez šíre more – V búrke – Tetohuovo dobrodružstvo – Impozantná zbierka – Závratné ceny – Návšteva na dne mora – Ponáranie až do tridsiatich metrov – Ženská konkurencia – Boj o úrodu – Jedinečná denná mzda – Úmrtie – Smiešna choroba – Bojkot proti potápačskému obleku – Vábenie – Týždeň divokých osláv – Mormóni a hráči karát – Náš škuner sa kolíše – Zase doma

Tuamotské atoly sa v bežných romantických a sentimentálnych rozprávkach z južného Tichomoria nazývajú „Perlové ostrovy“. Asi pred sto rokmi malo toto pomenovanie nepochybne určité oprávnenie, ale dnes, aby sme pravdu povedali, nie je o nič správnejšie, ako keby sme, povedzme, chceli Švédsko nazývať „krajinou jantáru“. Časy, keď bol lovec periel nespokojný, ak v každom tucte lastúr nenašiel niekoľko periel veľkosti hrachu, sú už dávno preč. Dnes sa len zriedka stáva, ak niekto nájde aspoň čiastočne vyvinutú perlu. Teraz sa totiž perly všade zbierajú pravidelne, a preto nezostávajú nikdy dosť dlho na pokoji, aby sa mohla vyvinúť poriadna perla. Zatiaľ čo obchod s perleťou vykazuje v posledných rokoch obrovský rozvoj, tuamotské perly temer celkom zmizli z trhu.
Ale ani skromnejší síce, avšak ešte stále juhopacifickou romantikou zaváňajúci názov „Perleťové ostrovy“ nie je nijako zvlášť príhodný. Na väčšine tuamotských ostrovov totiž niet perlete; iba na niekoľkých ostrovoch je jej toľko, že sa vypláca pravidelne ju loviť. Tento izolovaný výskyt je podmienený predovšetkým tým, že perlorodka je veľmi svojský a citlivý organizmus, ktorému sa darí len v ideálnych podmienkach, a tieto podmienky nejestvujú všade.
Toto najlepšie porozumieme, keď si prehľadne povieme, ako sa taká lastúra perlorodky vyvíja.
Embryá perlorodky, na rozdiel od ustrice, sa nevyvíjajú v lastúre matky, ale plávajú voľne vo vode. Sú len milimeter dlhé a spočiatku celkom nechránené, preto sa ľahko stávajú korisťou všetkých druhov rýb a ich množstvo tým veľmi klesá. Aby teda vôbec mohlo dôjsť k rozmnoženiu perlorodiek, musí byť lagúna pomerne chudobná na ryby. Ešte nebezpečnejšie pre mladé organizmy sú prúdy vznikajúce pri odlive, lebo strhávajú so sebou voľne vo vode plávajúce embryá; často ich zanesú ďaleko do mora, kde veľmi ľahko hynú alebo klesajú na dno. Na väčšie množstvo perlorodiek možno rátať len v celkom uzavretých atoloch. Je príznačné, že práve atoly najbohatšie na perlorodky nemajú vchod lagúny splavný pre lode. Že v takýchto lagúnach nieto ani žralokov, je sympatický sprievodný zjav.
Keď mladá perlorodka šťastlivo prekonala všetky nebezpečenstvá, vytvorí si po čase škrupinu a klesne na dno. Ak spadne na koralovú skalu, prisaje sa a rýchlo rastie. Ak sa však dostane na piesčitý alebo bahnitý terén, je stratená a čoskoro hynie. Tak nevhodné dno zase vylučuje mnohé atoly ako nesúce pre perlorodky. Okrem toho je ešte potrebná stála cirkulácia vody a určitá hĺbka. Mnohé atoly s uzavretým koralovým prstencom sú privysoké a vlny sa nedostanú do lagúny ani pri najvyššom prílive. V takých podmienkach sa perlorodke nedarí. A naproti tomu – ak je hĺbka vody menšia než päť metrov, rozdiel medzi dennou a nočnou teplotou je priveľký pre tieto citlivé stvorenia.
Keďže lagúna na Raroii je nielen bohatá na ryby, ale má i splavný vchod so silným prietokovým prúdom a okrem toho piesčité dno, nie je tu splnená ani jedna z troch dôležitých podmienok a nesmieme sa čudovať, že na ostrove temer nieto perlorodiek. Pomery na susednom ostrove Takume sú naproti tomu priam ideálne. Preto sa v sezóne lovu, ktorá trvá od mája do augusta, ľudia z Raroie pravidelne presťahúvajú na Takume. A tak začiatkom mája pochytila celú dedinu cestovná horúčka. Všetko ostatné nechali stáť a ležať. Mária a ja sme sa, prirodzene, rozhodli ísť s nimi, súc verní svojim predsavzatiam nevynechať nijakú dôležitú epizódu v živote našich priateľov.
Najmenšia vzdialenosť medzi Raroiou a Takume je len šesť alebo sedem kilometrov, ale od východu z našej lagúny až k dedine na Takume je to podstatne viac, asi dvadsať kilometrov. Keďže tu nemáme k dispozícii iné člny než malé a ľahké kanoe – päť až šesť metrov dlhé a meter široké – určené na plavbu po tichej lagúne, je taká plavba na Takume pomerne krkolomné podujatie; Raroičania sa teda púšťajú na more len pri mimoriadne peknom počasí. Preto sme aj my museli čakať viac než týždeň, kým sa vietor obrátil na juhovýchod a natoľko utíchol, že sa naša flotila mohla opovážiť na plavbu. Aj teraz sme sa usadili v kanoe nášho verného priateľa Tetohua. a tak, keď člny opustili dedinu, sedeli sme na svojich zvyčajných miestach, totiž na priečnych ramenách držiacich plavák jeho na žlto-modro natretého kanoe Araimoana. Tetohu visel vzadu na rúčke kormidla, jeho žena ležala na bruchu vpredu a dávala pozor na koralové dno. Malé vlnky rozmarné čľapkali o boky kanoe, ktoré pokojne a isto brázdilo mierne sčerenú hladinu lagúny. Avšak len čo sme tesne po vedúcej lodi, Tuhoeho rýchlom kanoe Turia, vykĺzli cez vchod lagúny, začal náš čln bláznivo tancovať a poskakovať. To nás schytili silné víry na vonkajšej strane útesu a dlhé minúty sa naše kanoe krútila v kruhu ako na zjašenom kolotoči. Až vďaka usilovnému veslovaniu sa nám podarilo dostať z nebezpečného pásma.
Hoci sme teraz leteli v bezpečnej vzdialenosti od príboja a prúdových vírov pri útese, predsa nebola naša plavba taká pokojná a príjemná, ako sme si to my v našej nevedomosti predstavovali. Vietor bol síce len slabý, lebo sme ešte boli v závetrí atolu, ale more bolo oveľa búrlivejšie než v lagúne a okrem toho sa po mori valili v krátkych intervaloch veľké vlny. Kanoe divoko poskakovalo a brvná plaváka občas zlovestne zavŕzgali. Vlny sa nám často prelievali cez okraj ‚do člna a jedna zo záklopiek prievlakov sa uvoľnila. Kým sme ju stačili zase utesniť, natieklo nám do člna pekných pár litrov vody. Tetohu so smiechom poznamenal, že z toho si netreba veľa robiť, a dodal – pravdepodobne len aby nás utíšil –, že v porovnaní s tým, čo nás čaká na otvorenom mori, nestoja takéto zábavné intermezzá ani za reč.
Bohužiaľ, čoskoro sa potvrdilo, že mal až priveľmi pravdu. Len čo sme prišli do širokého prielivu, ktorý rozdeľuje obidva ostrovy, začalo kanoe silne tancovať, že sme sa v ňom len s biedou udržali. Zavrtával sa provou do vín, ktoré boli stále vysoko riad nami. Začalo mi byť všelijako. A keď som sa medzi dvoma sprchami morskou vodou trocha vzpriamil a pritom videl, že Tetohu si vzal kurz na severozápad, priamo na šíre more, to mi ani trocha nepozdvihlo náladu.
„Kam ideš?“ zakričal som mu. „Nevidíš, že Takume leží oveľa severnejšie?“

„Pravdaže vidím!“ zakričal mi on späť, „ale medzi ostrovmi máme silný východný prúd, pred ktorým si musíme dať pozor.“

Dlho som uvažoval nad týmito slovami a pokúšal som sa predstaviť si, kde by sme pristáli, keby sme minuli Takume. Keďže som si ešte nevedel naspamäť predstaviť mapu celého súostrovia Tuamotu, vzdal som sa toho a v prestávke medzi dvoma „zdvihákmi“ som sa opýtal Tetohua, čo by sa v takom prípade stalo.
„Najlepšie neminúť Takume,“ odpovedal. „Hono a Nui raz nedávali poriadne pozor a prúd ich strhol. Prv než tomu mohli zabrániť, boli ďaleko na šírom mori a čoskoro im Takume a Raroia zmizli z obzoru. Stožiar im zlomila búrka a ich čln bezmocne blúdil po vlnách. Trvala to dva dni, kým zazreli akýsi ostrov. Keďže im hrozilo nebezpečenstvo, že ich prúd ponesie len pomimo ostrova, vyskočili z kanoe a plávali k ostrovu. A stálo ich to pol dňa plávania, kým ho dosiahli.“

Tetohu mal určite pravdu. Ak sme sa nechceli dať dva dni unášať“ vlnami a pol dňa plávať, bude lepšie, keď Takume neminieme. Zavesili sme sa teda celou svojou váhou na brvná plaváka a nechali sme Tetohua, nech v mene božom ďalej vedie čln v ústrety prázdnemu horizontu. Po dvoch hodinách pohadzovania, keď sme už boli premočení, ako keby sme boli bývali v práčke, podarilo sa mu konečne dostať kanoe do závetria k útesu Takume. Ako to dokázal, to neviem, ale už sme tu stretli ďalšie tri kanoe našej flotily a ostatné prišli čoskoro za nami. Posádky všetkých člnov prestali poriadny kúpeľ, ale nikto neutrpel nijakú škodu.
„Ach, to nič nebolo,“ povedal Tetohu, keď sme už s uľahčením pokračovali v našej plavbe pozdĺž útesu. „Raz som sa vracal s celou svojou rodinou za búrky z Takume na Raroiu. Keď sme sa vydávali na cestu, prorokovali nám všetci, že sa to s nami zle skončí. No napriek tomu sme odplávali. Búrka bola taká silná, že sme si museli všetci v člne políhať, a vlny boli také veľké, že nám stále hrozili, že nás spláknu do mora. Nakoniec som prikázal žene a deťom, aby zaliezli do spodného uzavretého priestoru, a ja som skočil do mora a pevne som sa zavesil na kormidlo. Na šťastie fúkal vietor smerom na Raroiu a vlna nás vyhodila vysoko na útes. Keď som otvoril spodný priestor, boli žena a deti v bezvedomí, ale možno, že len preto, lebo už nemali vzduchu; keď som ich však položil na breh, po chvíľke prišli k sebe.“

„Nad bláznami drží pánboh svoju ochrannú ruku,“ pokúsil som sa povedať najlepšou tuamotštinou, ale Tehei mi nerozumel. Preto som sa uspokojil s otázkou, prečo sa pustil na takú somársku cestu. Jeho odpoveď bola typicky polynézska:
„Vieš, jeden môj priateľ na Raroii usporiadal svadobnú hostinu, nuž a ja som nechcel o ňu prísť.“

Po krátkom hľadaní sme našli v útese štrbinu, kade sa dalo prejsť, a preniesli sme sa na chrbte obrovskej vlny ponad koralový múr. V okamihu, keď kanoe narazilo o zem, všetci sme vyskočili a pevne sme ho pridržali, aby nám ho odtekajúca vlna nestrhla so sebou. Potom sme sa pomaly prebrodili k brehu a vytiahli sme naň i kanoe.
Tu nás už čakal Paea, príbuzný nášho dobrého priateľa Huriho, utiahnutý v tieni niekoľkých kríkov. Hoci sme sa videli prvý raz v živote, veľmi prehnane nás pozdravil ako dávno čakaných priateľov – a hneď nás viedol do dediny, aby nám mohol pomôcť nasťahovať sa do nášho bytu. Dedinu sme temer ani nepoznali. Zo svojej bleskovej návštevy tuná počas cesty na Raroiu sme sa pamätali iba na niekoľko domov na spadnutie a na sotva päťdesiat ospalých Polynézanov. Teraz sa ulice len tak hemžili ľuďmi a všade medzi palmami boli postavené obchody a bary. Na voľnom priestranstve tancoval hlúčok veľmi nápadne oblečených mužov a žien za zvukov gramofónu. Kúsok obďaleč si akýsi Číňan postavil „koleso šťastia“ a z mnohých provizórnych stanov a chatrčí z palmového lístia sme počuli vrčať a pískať rádioaparáty. Pod palmami ležali hromady bicyklov a na lenivých vlnách lagúny sa kolísalo dobre vyše sto kanoe a štyri motorové člny. Avšak najoriginálnejší obraz na obdivovanie poskytoval novopostavený drevený dom s veľkou otvorenou verandou, zariadený v dokonalom štýle osemdesiatych rokov predošlého storočia. Celí prekvapení sme tu videli nábytok potiahnutý ohnivočerveným plyšom, vyrezávané skrine, ozdobné stoly a otomany s pretkávanými prikrývkami. To si akýsi obchodník s podnikateľským duchom vynašiel novú, patentovania hodnú metódu, ako vytiahnuť Tuamotčanom peniaze z vreciek. A podľa jeho vlastného vyhlásenia vzrástol dopyt po takomto nábytku natoľko, že musel každý rok cestovať do Paríža a pokúpiť tam na dražbách celé zbierky starého nábytku.
„Ako vidíte, zišla sa tu pozoruhodná miešanina všelijakých ľudí,“ povedal Paea so smiechom, keď sme skončili obchôdzku a konečne si mohli sadnúť k reštauračnému stolu, ktorý tvorila šikovne zamaskovaná drevená debna. „A to sú celkom určite nie všetci, lebo sezóna lovu perlete sa začína až o štrnásť dní. Pokiaľ viem, v tejto chvíli je na ostrove ešte len asi tristo lovcov perlete, a obyčajne ich býva asi päťsto. Väčšina ich vlastne ani nie je od remesla, ale sú to dobrodružní domorodci z Tuamotu a Tahiťania, ktorí snívajú o tom, že si tu rýchle nahrabú majetok. Väčšina z nich aj zarobí ťažké peniaze, ale pravý Polynézan ich zase vyhodí plnými priehrštiami von cez okno, hrá a slope, až konečne odchádza domov rovnaký bedár, ako prišiel.
Lovci privláčajú so sebou celé kŕdle iných ľudí: príbuzných, pomocníkov, obchodníkov, prostitútky, verbovačov, vykupovačov a požičiavateľov lodí. Aj oni snívajú o rýchlom zbohatnutí a niekedy sa im to aj podarí. Len malá časť tejto druhej kategórie je polynézskeho pôvodu. V tejto chvíli je napríklad na ostrove desať obchodov a všetky patria Číňanom. Aj pekári, ktorých je spolu aspoň pol tucta, sú Číňania. Verbovači zase sú väčšinou Európania, bývalí námorníci a iné dobrodružné existencie. V mesiacoch pred začatím sezóny tiahnu od ostrova k ostrovu a verbujú domorodcov, aby išli s nimi na Takume a tam pre nich lovili perleť. Platia svojim chránencom aspoň cestu ta a nazad, a tí sa za to zaručia, že perleť, ktorú (vylovia, predajú len svojim patrónom a nikomu inému. A konečne vykupovači, ktorí stoja v poradí hodností na samom vrchu, sú všetko Francúzi, a keďže mnohí z nich majú aj škunery, úplne ovládajú obchod s perleťou.
Trh je všade neistý. Perleť je luxusný a módny artikel,“ pokračoval Paea. „V rokoch po prvej svetovej vojne úžasne stúpol dopyt po nej, ale začiatkom tridsiatych rokov bolo celkom nemožné nájsť kupcov a tak to zostalo, kým neprešla svetová hospodárska kríza. Za poslednej svetovej vojny sa začali vyrábať z perlete pamiatkové predmety, ktoré si kupovali americkí vojaci v Tichomorí. Tak sa vytvorila nová konjunktúra, ktorá ešte trvá. Vykupovači sa každý deň hádajú medzi sebou o denný úlovok, a majú na to dobrý dôvod. Tuná totiž platia za kilo tridsať frankov, ale na svetovom trhu je cena päťdesiat frankov. Dnes sa potápanie už skončilo,“ doložil Paea, „ale počkajte len, zajtra sa presvedčíte, čo sa tu deje, keď sa kanoe vracajú plné úlovku.“

Nás však ešte viacej zaujímalo, čo sa deje pri samom potápaní, a preto sme sa rozhodli už na druhý deň ráno vyplávať na lovište. Len čo začalo svitať, zazneli od zátoky škrekľavé signály. Rýchlo sme zhltli raňajky a ponáhľali sme sa na breh lagúny, kde nás Tetohu a Tahuti už očakávali. Tetohu mal ešte od minulej sezóny zvyšné kanoe s veslami. Doniesli sme si ho a položili na vodu. Prirodzene, bolo rozrušené a my sme sedeli v ňom trochu ako v sedacom kúpeli, ale držalo sa na vode, a to bolo to hlavné. Okolo štyroch motorových člnov sa už zhŕklo ohromné množstvo podobných malých plavidiel a Polynézania ich za stáleho veselého smiechu zväzovali. Aj my sme sa zaradili medzi ne a čoskoro nám hodili koniec lana. Onedlho bolo všetko hotové, kapitán dal signál na odchod a konečne sme sa pohli v hustom zástupe. Spočítal som kanoe a videl som, že naša flotila pozostáva z nie menej ako dvadsiatich siedmich člnov.
„Čo platíš za vlek?“ pýtal som sa Tetohua.
„Ta a nazad – tridsať škľabiek.“

„Tridsať škľabiek! Ale keď chceš zaplatiť peniazmi, koľko to stojí.potom?“

„Majiteľ člna neberie peniaze, len perleťové škľabky.“

To ma vôbec neprekvapovalo. Tridsať škľabiek vážilo aspoň pätnásť kilogramov a majú cenu 450 frankov. Za odvlečenie dvadsiatich siedmich lodí zarobil tak majiteľ člna za deň 12150 frankov. A to už. stojí za to!
Po polhodine sme dosiahli niekoľko ohromných skalísk na južnom okraji lagúny. Tu nás motorové člny opustili a vrátili sa do dediny. Malé kanoe sa rýchle rozdelili a každý lovec sa odobral na svoje pracovisko. My sme zašli s člnom k najbližším koralovým skalám a tam sme ho uviazali o skalný výbežok.
„Na začiatku som radšej opatrný. Mnohí sa hneď púšťajú do hĺbky, ale ja to pokladám za hlúposť. Tým sa veľmi rýchlo unavia a okrem toho sa vystavujú nebezpečenstvu, že dostanú kŕče. Ja si vždy napred vylovím zopár mušlí, čo sedia na boku skaliska; tak si ľahko a postupne zvyknem na potápanie.
Ešte kým rozprával, založil si Tetohu svoje okuliare s kovovou obrubou, priviazal si o pás sieťovú tašku a na pravú ruku si natiahol rukavicu z plachtoviny. Potom skĺzol do vody a zmizol pod hladinou. Po chvíli sa jeho hlava znova vynorila pri kanoe.
„Tu je škľabiek neúrekom,“ vyhlásil spokojne. „Len skočte všetci do vody. Nie je tu hlbšie ako osem až desať metrov.
Poslúchli sme ho. Pomaly sme klesali na dno. Tetohu a Tahuti sa pohybovali vo vode s detskou ľahkosťou. Ja som sa v porovnaní s nimi cítil beznádejne ťarbavý a pomalý, a keď oni už trhali prvé škľabky, ja som bol ešte len na polceste na dno. Hoci tlak na hlavu nebol nepríjemnejší ako asi tlak prilby, začalo mi zrazu hučať a zvoniť v ušiach. A tak som sa rozhodol zostať tam, kde som bol. lebo i to sa mi zdalo dosť zaujímavé. Voda totiž bola čistá a presvietená slnkom, takže som mohol sledovať každý pohyb mojich priateľov. Ľavou rukou sa pridŕžali o koralovú stenu a pravou, na ktorej mali ochrannú rukavicu, odtŕhali veľké bradaté lastúry a kládli si ich do sieťok zavesených na páse. Vyzeralo to celkom jednoduché. Práve predo mnou visela na stene mohutná lastúra, nuž som sa rozhodol dať sa do práce. Spomenul som si na Tetohuovu výstrahu: nepchať prsty medzi krídla lastúry. Preto som chytil lastúru za jej spodnú časť a pokúšal som sa zohnúť ju nabok, ako som to videl robiť svojich priateľov. No očakávaný účinok vystal. Lastúra sa nepohla z miesta, ale ja som sa vďaka spätnému pôsobeniu vynaloženej sily rýchlo vzdialil od nej. Chytil som ju znova, pozbieral všetky sily a zaprel som sa do nej. Zase nič. Skúsil som to ešte raz, ale čím viac som sa namáhal, tým ďalej a vyššie ma to vždy odrazilo. Moje počínanie bolo také, ako keby som chcel váľať kolky detským balónikom. Niekoľko okamihov som študoval Tetohuovu a Tahutiho techniku a zbadal som, že ľavou rukou sa vždy chytili koralovej steny kúsok pod lastúrou. Toto bol zrejme celý trik vo veci. Urobil som to ako oni, a naozaj sa mi podarilo trocha pohnúť lastúrou. Vzduch sa mi už míňal, ale bol som zaťato rozhodnutý neprísť na povrch s prázdnymi rukami a hneď som prešiel do nového útoku. Aby som mohol vyvinúť väčšiu silu, zaprel som sa nohami do trhliny v koralovej stene podo mnou, chytil som lastúru obidvoma rukami a mykol. Konečne sa poddala a odtrhol som ju. Siný v tvári vyletel som nad hladinu, a držiac svoju korisť v obidvoch rukách, lapal som po vzduchu. O niekoľko sekúnd sa vynorili Tetohu a Tahuti; každý mal zo tucet lastúr. Rozhodol som sa, že sa radšej venujem čisteniu a otváraniu lastúr.
Po niekoľkých ponoreniach sa mojim priateľom zdalo, že je načase prejsť na hlbšiu vodu, kde bolo viac lastúr a boli aj väčšie. Odišli sme s člnmi asi päťdesiat metrov od skaliska a vyhodili kotvu. Až keď sa odmotalo asi tridsať metrov lana, kotva sa zachytila. Ale na Tetohua a Tahutiho to zrejme ani trocha nezapôsobilo. Pokojne vybrali niekoľko olovených závaží pripevnených na tenkých lanách a nasadili si okuliare.
„Tridsať metrov do hĺbky nemožno plávať,“ povedal Tetohu. „Toľko času nemáme. Preto vo väčších hĺbkach používame vždy olovené závažia. Aby sme sa mohli ľahšie pohybovať, neberieme ani lastúry zakaždým so sebou, ale spúšťame na dno mora malé košíky, ktoré vyťahujeme, až keď sú plné.“

Ukázal nám malý košík zo sieťoviny, tiež zaťažený oloveným závažím. Priviazal naň povraz a hodil ho cez palubu. Medzitým sa pripravil aj Tahuti a skočil do vody. Tetohu mu dal jedno závažie. Ani sa príliš nenadýchol a zmizol v hĺbke. Pozeral som na hodinky. Štrnásť sekúnd potrebovala šnúra, kým sa odmotala. Hľadel som ďalej na sekundovú ručičku. Pol minúty, minúta – minúta a pätnásť sekúnd. – zrazu voda zvrela bublinami a o niekoľko okamihov vyletel Tahuti na povrch ako raketa: minúta a dvadsaťtri sekúnd. Nie zlý čas! Počuli sme, ako Tahuti vydychuje, až mu v nose píska, potom sa hodil na okraj kanoe a odpočíval. Chvíľu sedel bez slova a zomdlený. Potom znova ožil, začal sa smiať a rozprávať.
Tetohu medzitým vytiahol Tahutiho záťaž a prichystal si svoju vlastnú. Odteraz sa kĺzali hore-dolu ani v nejakom lifte, a Mária a ja sme mali plné ruky práce s čistením lastúr, ktoré vynášali. V prestávke nám rozprával Tahuti, že mnohí lovci vydržia oveľa dlhšie pod vodou, ale tí si musia dožičiť aj podstatne dlhšie prestávky. Minúta vo vode a dve minúty na hladine, to bol tak jeho ideál. Jedna minúta pod vodou, to dokázal aj on aj Tetohu, ale vo všeobecnosti si museli odpočinúť dlhšie než dve minúty. Odmeral som to totiž na hodinkách a narátal som im priemerne dvanásť ponorení za hodinu.
Okolo nás sa kolísalo na vlnách ešte ďaleko vyše sto podobných malých člnov a hnedolesklí lovci potápači ich pomaly plnili lastúrami. Boli to väčšinou silní Tarzani, ktorí by si boli mohli čestne zastať miesto v hociktorom filme o južnom Tichomorí, ale občas sme našli aj ženy, ktoré vykonávali toto remeslo očividne s rovnakou energiou ako muži. Opýtal som sa Tetohua, akú mienku má o lovcoch ženách, a jeho odpoveď bola presvedčivá:
„Väčšinou sú lepšie než mužovia, lebo sú tučnejšie. Totiž kto je obalený sadlom, tomu je tam dolu oveľa menej zima než chudému a okrem toho stúpa oveľa rýchlejšie na hladinu. Ale ich úlovok zato nie je väčší, lebo ženy aspoň polovicu času vždy pretrkocú.“

Lovci potápači sú mužovia a ženy v najlepších rokoch; čistením lastúr sa zaoberajú starí ľudia a deti. Zo zdravotných dôvodov zakázali úrady čistiť lastúry v dedine, preto ich treba čistiť v člnoch počas lovu. Aj veľmi zručný robotník má čo robiť, aby udržal krok s lovcami, a tým horšie bolo Márii a mne. Nech sme vyprázdňovali lastúry akokoľvek rýchlo, hromada pred nami stále rástla. Ako väčšine začiatočníkov zdala sa nám táto robota ohromne napínavá a každú chvíľu sme dúfali, že sa nám z lastúry vykotúľa veľká, blýskavá perla. Ale časom naše napätie poľavilo a už sme potom nesnívali o perlách, lež o zelených, občerstvujúcich kokosových orechoch. Slnko a zápach sa stávali každú minútu neznesiteľnejšími, a keď sa okolo jedenástej hodiny konečne zjavil motorový čln už sme mali lovenia lastúr práve dosť, takže by sme ho boli s najväčšou radosťou zamenili za hocijakú inú robotu, ba ešte i za otupujúce hotovenie kopry. Naproti tomu Tetohu a Tahuti nejavili nijaký znak únavy zo svojej vyčerpávajúcej práce a žartovali a zhovárali sa s ostatnými lovcami z flotily, ktorú teraz znova začali formovať a zväzovať.
Kým nás motorový čln vliekol do dediny, počítali sme lastúry. Úlovok bol celkom uspokojivý: dvesto jedenásť lastúr. Z toho boli mnohé veľké ako tanier a vážili iste aj do dvoch kilogramov. Najšpatnejšie sme očistili a odstránili z nich všelijaké výrastky, takže sme ich hneď po príchode do dediny mohli predať. Toto sa ukázalo ako múdra politika. Len čo sme dosiahli plytčinu na brehu, vrhla sa na člny svorka vykupovačov. Každý sa chopil jedného alebo viacerých člnov a vliekli ich so sebou, pričom sa usilovali presvedčiť ich posádku, ako výhodné by pre nich bolo, keby predali svoju perleť práve jemu. Náš čln chytili súčasne dvaja polynézski miešanci a pokúšali sa ho odtiahnuť každý inam. My sme ich nechali, súc vďační za takú lacnú ťažnú silu.
Na brehu už čakali pripravení ďalší nakupovači, Číňania. Toto sú veľkí špekulanti; povykladali na piesok na brehu veľké hromady bicyklov, gramofónov, plátenných oblekov a iných lákavých vecí. Čoskoro sa ukázalo, že táto taktika bola na vyššej úrovni než násilnícke metódy prvej vlny nakupovačov. Naši priatelia totiž – tak ako väčšina lovcov – padli za obeť lákaniu týchto veľmi vytúžených tovarov a predali všetku perleť Číňanom, hoci už predtým sľúbili iným nakupovačom, že ju prenechajú im.
Po niekoľkohodinovom odpočinku išli sme na nový, kratší lov, ktorý vydal asi polovičku toho čo raňajší, totiž deväťdesiatštyri lastúr. I tentoraz sme odprevadili našich priateľov k váhe. Bolo toho šesťdesiatsedem kilogramov. S výsledkom prvého lovu, ktorý vydal sto štyridsaťdva kilogramov, predstavoval náš denný výkon dvesto deväť kilogramov. Keďže cena bola tridsať frankov za kilo, zarobili teda naši priatelia v prvý deň tritisíc jednosto tridsaťpäť frankov, čo treba pokladať za veľmi uspokojivý výsledok.
Tento zdanlivo tak ľahko získaný zárobok je však mzda krvi. Nikto totiž nemôže vydržať dlho silný tlak hĺbok, a príliš rýchle ponáranie a vynáranie sa je veľmi škodlivé. Väčšina potápačov zaplatí teda skôr alebo neskôr túto výnosnú prácu rozrušeným zdravím a každý rok prichádza viacero lovcov o život, a niet im pomoci. Predovšetkým začiatočníkom hrozí nebezpečenstvo, že ich v hĺbke schytia kŕče alebo závrat, a potom sú stratení. Iných pochytí krvácanie alebo padnú za obeť najzákernejšiemu nebezpečenstvu hĺbok – obrovskými lastúram.
Tu a tam v trhlinách koralového dna a medzi skaliskami sedia totiž ukryté ohromné lastúry Tridacna, a kto do niektorej stúpi, je neodvratne stratený. Lastúra sa zavrie ako železá na divú zver a všetky pokusy lastúru ešte včas roztvoriť sú márne.
Počas nášho pobytu na Takume, ktorý trval sotva niečo vyše tri týždne, boli sme svedkami troch ľahkých a jedného smrteľného nešťastia. Posledné sa stalo jedného predpoludnia, keď sme náhodou práve zostali v dedine. Ako vždy, keď sa stane niečo vážneho, bol lov ihneď prerušený, preto sme hneď vedeli, čo to znamená, keď sme zrazu videli, že sa celá flotila vracia domov. Všetci obyvatelia dediny sa zhromaždili ticho a plní strachu na brehu. Náhle začala jedna žena plakať a čoskoro sa pridali k jej náreku aj ostatné. Čoskoro nebolo na brehu jedinej ženskej bytosti, ktorá by nebola presvedčená, že práve jej muža alebo syna postihlo nešťastie, lebo všetky volali menom svojich mužských rodinných príslušníkov a srdcervúco vzlykali. Keď sa člny priblížili, vydriapalo sa niekoľko chlapcov na kokosovú palmu a po chvíli oznámil jeden z nich škrekľavým hlasom:
„To je Paiva! Paiva je to! Je mŕtvy!“

Pomaly sme spoznali aj signál oznamujúci nešťastie. Na jednom z kanoe visel kus akejsi červenej látky spustený na pol stožiara, a podľa uisťovania okolostojacich nebolo pochyby, že išlo o Paivovo kanoe.
Keď sa už určite vedelo, komu sa stalo nešťastie, zmenil sa obraz na brehu prekvapujúco rýchlo. Plač a nárek stíchol ako mávnutím čarovného prútika a ľudia sa vracali v malých hlúčkoch do dediny. Čoskoro sme zostali na brehu sami. Paiva zrejme nemal na Takume ani príbuzných, ani priateľov. Po chvíli sa kdesi ozval z kvíkajúceho gramofónu americký šláger a o niekoľko minút sa po celej dedine zase rozliehal smiech a krik.
Počkali sme, kým člny pristáli a chudáka Paivu vyložili na breh.
Dostal kŕč a utopil sa skôr, než mu niekto mohol prísť na pomoc. Prirodzene, kŕdeľ nakupovačov a čínskych kramárov sa celý vrhol na pristávajúce člny. Nemárnili čas ani len jediným pohľadom na Paivovu mŕtvolu, a len čo bola perleť prevážená, zase sa stratili. Ani ostatní lovci sa o neho nestarali; väčšina ich išla do dediny jesť a zabávať sa. Len niektorí ľudia z jedného z motorových člnov a my odprevadili sme mŕtveho na cintorín, kde ho hneď a bez veľkých orácií pochovali. O krátky čas už aj tí, čo ho boli niesli na cintorín, tancovali veselo na námestí dediny.
Pochopili sme. Všeobecný nárek žien bol zrejme motivovaný neurčitým strachom, že niektorému z príslušníkov rodiny sa mohlo niečo stať. Už sama skutočnosť smrteľného nešťastia sa nikoho bližšie nedotkla. To bolo proste riziko podnikania, s ktorým bolo treba pri love periel počítať.
Iným nebezpečenstvom je choroba zvaná taravana. Jedného dňa, keď sme sa vrátili z lovíšť, zbadal som muža, ktorý nepretržite čerpal vodu zo svojho kanoe, a to tak horlivo, že to bolo na Polynézana prinápadné. Rozhodol som sa ho pozorovať. Po chvíli som zistil, že čerpá vzduch. Zo šálky, ktorú „vylieval“ ponad okraj kanoe, nevytekala ani kvapka vody.
„Čo sa mu robí?“ spýtal som sa zarazený Tetohua.
„Ach, to je Kaoko,“ odpovedal. „Má taravanu.“
„Taravanu?“

„Áno. Toľko sa potápal za lastúrami, až mu z toho preskočilo v hlave. To sa stáva mnohým. Pred rokom dostal taravanu môj otec. Robil všetko naopak. Keď som mu – napríklad – povedal, aby šiel s nami na ryby, poobliekal sa do nedeľných šiat a vzal do rúk modlitebnú knižku. Keď som mu povedal, aby sa dal do sviatočného a šiel s nami do kostola, natiahol si pracovnú blúzu a šiel robiť kopru. Najsmiešnejšie však bolo, keď pri obede chcel vyliať kávu na stôl a napchať mäso do pohára.“

„Aké hrozné!“ zvolala Mária so ženským súcitom.
„Prečo hrozne?“ namietol Tetohu. „Nám sa to zdalo veľmi zábavné a boli sme celkom zarmútení, keď zase vyzdravel. Ale tu na Takume je niekoľko. ľudí, ktorí už viac neprišli do poriadku. Jeden je taký, že vždy, keď sa mu dostane do ruky perina, vysype z nej perie a chce z neho variť polievku. Druhý zase celý deň zvoní na kostolných zvonoch. Chceli ho urobiť kostolníkom a dosiahnuť, aby zvonil len na raňajšiu a večernú pobožnosť, ale márne. Teraz to robia tak, že mu ráno a večer na chvíľu zabránia zvoniť. Keď teda zvony zatíchnu. vieme, že je čas ísť na bohoslužby.“

„Nedá sa nič robiť proti tejto chorobe?“ opýtal som sa.
„Nič, len piť veľa, veľa rumu. Niekedy to pomôže, niekedy nie.“

Takto som sa dostal k jednej zo svojich obľúbených tém a znova som sa pokúšal nahovoriť Tetohua, aby si obliekol potápačský oblek. On však znova, ako zvyčajne, prejavil nedôveru k veci a vyhlásil, že tým by sa práca stala ešte– nebezpečnejšou. Na dôkaz uviedol, že viacerí obchodníci z Tahiti zaopatrili kompletné výstroje, ale všetci, ktorí ich používali, pri potápaní zahynuli. Neskoršie som sa príležitostne opýtal Paeu, ako to vlastne bolo.
„To je pravda, že temer všetci zahynuli,“ odpovedal, „ale tomu nie sú na vine potápačské obleky, lež potápači sami. Aj tu na Takume sme raz urobili pokus, ale skončil sa tak ako všade inde. Hoci sme ľudom dali presné ponaučenie, ako ho používať, robili všetko zle, ba niekoľko hlupákov dokonca usporiadalo preteky, kto dlhšie vydrží pod vodou. Ich pomocníci sa nesprávali múdrejšie. Stále sa zabávali a rozprávali a na vzduchovú pumpu alebo zabudli, alebo ju pokazili. Ale ani to ešte nebolo najhoršie. Nesmie sa zabúdať, že potápač sa nesmie prudko zohýbať a nikdy nesmie dávať hlavu nižšie od pása. Na to, pravda, nikto nedbal a z toho boli krvácania, z ktorých mnohé sa skončili smrťou.“

„Ale prečo tu nepoužívajú európskych potápačov? opýtal som sa.
„Viacerí nakupovači to skúsili. Ale domorodci sa, prirodzene, obávajú konkurencie a doteraz sa tomu úspešne ubránili. Preto sa pomaly vrátili k starodávnemu.nahému potápaniu a dnes nieto v celej Francúzskej Oceánii jediného ostrova, na ktorom by sa používal moderný potápačský výstroj.“

Naši priatelia z Raroie medzitým pokračovali v práci. Ale ako. sa dalo predpokladať, ich pracovná horlivosť čoskoro poklesla a väčšina ich už po dvoch týždňoch vypadla. Už mali zarobené vyše tridsaťtisíc frankov na hlavu a boli tej mienky, že teraz si už môžu dožičiť trocha odpočinku a rozptýlenia. Ako potom niektorí dokázali za jeden jediný týždeň minúť svoj zárobok do posledného centimu, to neviem pochopiť. Predpokladám však, že väčšina ich peňazí sa premenila na liehoviny alebo ich pohltili hazardné hry. Jediný, kto sa pokúsil správať sa podľa našich dobre mienených rád a kúpiť niečo užitočného, bol Tetohu. (K sporivosti sme ich už vôbec nenabádali, natoľko sme ich už dávno poznali.) Jedného dňa prišiel totiž celý rozžiarený, lebo vraj kúpil niečo, z čoho bude mať celá jeho rodina po dlhé roky úžitok. S týmito slovami otvoril do špinavého novinového papiera zakrútený balík a ukázal nám niekoľko kusov z úplnej jedácej súpravy pre dvanásť osôb so všetkými špeciálnymi misami na polievku, omáčku, mäsa a so štyrmi rozličnými taniermi. Plní obdivu sme mu uznanlivo poklepkávali po pleciach – až kým sme nepočuli cenu. Servis ho totiž stál desaťtisíc frankov!
Kým sme sa pohli z Raroie, rozprávali naši priatelia, že ostanú na Takume celú sezónu, to jest celé tri mesiace. Ale len čo skončili týždeň pitia a zábavy, ktorý pohltil všetky ich peniaze, mali hneď všetci všetkého dosť. Hoci ich čínski obchodníci lákali hračkami, horiacimi strojčekmi, kvetovanými látkami a – čuduj sa svete! – hojdacími stoličkami, naši priatelia vytrvalo odmietali ísť ešte na lov. Boli by síce súhlasili pobudnúť ešte na ostrove a pozabávať sa, ale keďže to bolo bez peňazí nemožné, osvojili si všetci Tahutiho múdry návrh vrátiť sa na Raroiu, tam si trocha odpočinúť a potom prísť ešte raz na Takume a zasa si na čas zaloviť. Čo sa nás týka, mali sme už po krk stáleho neporiadku a ožranstva medzi lovcami a túžili sme po návrate na Raroiu.
Naša cesta späť bola nezabudnuteľná, a to nielen preto, že bola veľmi príjemná, ale ešte i z iných príčin. Len čo sme totiž zbalili svoje krámy a člny konečne vyplávali na more, zjavil sa škuner, ktorého kapitán oznámil, že ako najbližší ostrov mieni navštíviť Raroiu. Naši priatelia sa razom všetci rozhodli, že použijú škuner, a my sme sa teda museli podrobiť.
„Ale veď nemáte ani groša!“ namietol som prekvapený.
„Ach, zato nič,“ odpovedal Tuhoe, „na Raroii máme trocha hotovej kopry, môžeme ju dať kapitánovi, a keď to nebude stačiť, požičiame si peniaze od niektorého z obchodníkov.“

„Hm, ale čo urobíte s člnmi?“

„Tie si vezmeme so sebou, pochopiteľne.“

Nedôverčivo som sa zahľadel na škuner. Na palube už ležalo zo desať člnov pevne pozväzovaných a na brehu čakali domov sa vracajúci lovci perlete s prinajmenej toľkými ďalšími člnmi. Ale kapitán vychádzal z princípu, že ľudom treba robiť dobre, a vzal ochotne nielen všetkých lovcov, ktorí sa mu hlásili, a ich člny, ale ešte aj sto ton perlete a za niekoľko člnov kopry. Zdá sa, že tu nikto nepočul nič o hranici nosnosti a čiare ponoru, lebo keď som škúlil po škuneri a hľadal čosi také, nenašiel som nič. Ale to možno len preto, že značky už dávno boli ponorené hlboko pod hladinou.
Miesto, ktoré sme si namáhavo vybojovali na akomsi prevrátenom člne, umožňovalo nám dobrý rozhľad po našej arche Noemovej. Spoločnosť tu bola – slušne povedané – miešaná, lebo okrem živého a hlučného kŕdľa lovcov perlete, dobrodruhov, obchodníkov a prostitútok z Takume bola v nej aj veľká skupina bielo oblečených mormónov, ktorí sa vracali domov z posviacky kostola. Spočítal som pasažierov: bolo ich sto štyridsaťtri – bezpochyby trocha váľa na dvestotonový škuner, ktorý by u nás smel dopravovať najviac dvadsaťpäť osôb. Člnov bolo tridsaťjeden a okrem toho bolo na palube ešte veľa debien a košov. Veľa voľného miesta naozaj nezostávalo. Sedeli sme tak tesne, že sme si ani nohy nemohli natiahnuť. Ale druhí na tom boli ešte horšie než my. Sedeli pokrčení v povrazových rebríkoch a museli sa držať zo všetkej sily, aby nespadli cez palubu. Záchodov a umyvární tu, samozrejme, nebolo. O jedlo sa musel starať každý sám.
Nikto sa však nežaloval, naopak, každému sa táto intímna družnosť páčila. Všade sa ozýval smiech a veselý rozhovor. Od skupiny mormónov k nám doliehali stále nové žalmy. Oni prišli na loď prví a nelenilo sa im doniesť si na palubu niekoľko stolov a usadili sa v chládku pod nimi. Na stoloch sa usadila skupina lovcov hrajúcich v karty. So svojimi nábožnými „domácimi pánmi“ si výborne rozumeli a občas sa pridali k spevu niektorého chorálu. Na iných miestach na palube prehrávalo tých niekoľko, čo ešte niečo mali, svoje posledné peniaze. Pomedzi to rozprávali starci rozžialene o zlatých starých časoch a mladé matky pridájali svoje deti. Kapitán občas vystrčil hlavu zo svojej kajuty, zapískal na železničiarskej píšťalke a zakýval rukami, načo kormidelník zmenil kurz.
Ale toto nebolo nič proti tomu,, čo prišlo potom. Stisk a hluk by sa bol dal vydržať, ale len čo sme vplávali do prielivu medzi Takume a Raroiu, začal sa škuner kývať a poskakovať a hlboko zarývať provu do vín. My sme, na šťastie, sedeli blízko záchranného člna a mali sme sa o čo zachytiť, ale tí úbožiaci, čo sedeli naprostred paluby, začali sa kotúľať po palube ako hrušky. Debny a koše sa šmýkali sem a ta, a zrazu sa dali na púť aj stoly; kartári spadli zo stola medzi mormónov spievajúcich žalmy a na Čas niekoľkých umlčali. Tomu sa ostatní úprimne zasmiali, ale už o chvíľu, keď vlny ešte vzrástli, prešiel im všetkým smiech. Hoci by človek očakával pravý opak, Polynézania nie sú vôbec imúnni proti morskej nemoci a neznášajú toto hojdanie; preto čoskoro tváre mnohých cestujúcich dostali žltý, ‚ba až zelený odtieň a zdalo sa, že zábradlie paluby má pre nich mimoriadnu príťažlivosť, lebo sa podchvíľou ponáhľali k nemu a nahýnali sa cezeň. A keďže záujem o toto miesto úľavy stále stúpal a mnohí si museli odľahčiť, skôr než k nemu dobehli, uchýlili sme sa z pochopiteľných príčin radšej hore do lanovia a tu sme zostali až dovtedy, kým škuner o niekoľko hodín vplával do pokojnejších vôd.
Po Takume s jeho hlukom, ľudskou hrabivosťou a falošnou civilizáciou bol návrat na tichú, pokojnú Raroiu priamo blahodarným pôžitkom. Ako sme teraz vychutnávali priateľsky idylickú dedinku Ngaru-maoa! Hladkali sme pohľadom dlhý oblúk brehu lagúny a v srdci sme cítili hlbokú vďačnosť za to, že ešte jestvuje na svete takéto rajsky nedotknuté miesto. Už náš prvý príchod na palube Moany bol úchvatným, nezabudnuteľným zážitkom, ale vtedy sme ešte nevedeli, čo nás tu čaká. Teraz sme boli veselí a cítili sme sa bezpeční, ako keby sme sa po dlhých rokoch blúdenia konečne boli vrátili do svojej vlasti.
12. POHĽAD SPÄŤ
Dedina sa zobúdza – Raňajšie práce – Pohľad späť – Raroia je výnimkou – Pokoj a nezávislosť – Vlny horúčav – Nočný poplach _ Minula sa múka – Jeme škrob – Hľadá sa všeumelec – Južný Pacifik vábi – List – Iba sen – Výhľady do budúcnosti
Dedina sa práve zobudila. Okenice a dvere sa otvárajú a zjavujú sa rozospaté tváre. Veselé pokriky trhajú sviatočné ticho skorého rána. Čoskoro sa medzi palmami zjavia prví zívajúci dedinčania. Väčšinou – ako zvyčajne – spali oblečení v šatách pod prikrývkou alebo pandanovou rohožou, a preto začínajú deň tým, že sa vyzlečú a umyjú. Za domami vidno čoraz viac hnedých postáv v červených a modrých sukniciach. Niekoľko malých dievčatiek beží k dedinskej cisterne doniesť niekoľko fliaš drahocennej tekutiny. Keď nás zočia, zakývajú a privolajú nám ia ora na alebo sa na okamih zastavia a podajú nám ruku. Všetky sú veselé a priame v správaní voči nám, nikto nás tu už nepokladá za cudzích, čudných popaaov. Už dávno nás prijali medzi seba a správajú sa k nám ako k plnoprávnym občanom Raroie.
Po chvíli sa zjavia Temarama a Terava s košmi plnými kokosových orechov, ktoré nazbierali pri dedine a na ktorých ešte cítiť chlad noci. Dva nám nechajú na verande a ponáhľajú sa ďalej. Otvárame orechy šikovnými pohybmi, v ktorých sa už skrýva dlhá skúsenosť, a s pôžitkom chlípeme osviežujúci nápoj. Nám tieto prosté raňajky celkom stačia, ale väčšina našich susedov chce ako zvyčajne začať deň podstatne výdatnejším jedlom a už majú plné ruky práce s jeho prípravami. Napríklad oproti nám cez ulicu čupí Maurea na schodoch pred domom a pripravuje na raňajky kávu. Naplnila malé lanové vrecko zelenými nelúpanými zrnkami kávy. Potom kladie vrecko na kamenný schod a silno naň udiera palicou. Po chvíli sa šupky uvoľnia. Maurea rozviaže vrecko a starostlivo povyberá zrnká. V záhrade už horí hŕba kokosového lyka. Vysype teraz zrnká na veľkú panvicu a pridrží ju nad ohňom. Káva je čoskoro upražená a Maurea vbehne do domu po mlynček.
Dolu na brehu som zrazu zbadal Kuranuiho. Starostlivo sa obzerá a opatrne sa prešmykne na nábrežie. V ruke má oštep. Z dlhej skúsenosti vie, že v noci veľa rýb vyhľadáva plytkú vodu. Preto ten, kto príde prvý, má najväčšie šance, že ich tu prekvapí. Ľahká východná bríza čerí hladinu, ale Kuranui má oči ako čajka a netrvá dlho, kým vysliedi korisť, ktorá stojí za to. Ako blesk letí jeho oštep a hneď za ním skáče on sám dolu hlavou do vody. Na rozvírenej vode sa zjaví pena, taký prudký je jeho boj s neviditeľným nepriateľom, ktorého sa mu nakoniec podarí vyhodiť na breh. Je to veľká kito. Hneď pribehnú ostatní členovia rodiny pomôcť svojmu živiteľovi odniesť domov tieto vítané raňajky.
Maopo stojí na veľkom koralovom balvane niekoľko sto metrov od brehu vo vode. V ruke má sieť. Stojí nepohnute ako socha a zostane tak stáť ešte pol hodiny. Pri chytaní rýb má nevýslovnú trpezlivosť. Ranné slnko sa odráža od jeho tela a on sa celý leskne, ako keby bol z medi. Kúsok ďalej, uprostred zátoky, kolíše sa na vlnách niekoľko kanoe s plavákom. Mládenci na ne práve vyťahujú plachty. V člnoch nevidíme ani pandanové rohože, ani debny, ani fľaše na vodu. Ide teda len o malý výlet na člnoch. Keď sa na nich o chvíľu podívame, plachtia už opreteky krížom – krážom po zátoke. Vietor trochu zosilnel, tu a tam sa plaváky zdvihnú z vody.
Obidvaja sedíme na našej verande v tieni obrovského stromu tiare a trápime sa so záverečnou kapitolou našej zprávy o Raroii. Naše denníky poskytujú materiálu dosť a dosť, listujeme v nich sem a ta, rozprávame a argumentujeme. Keď sme sa vtedy rozhodli vrátiť do južného Tichomoria, viedol nás jediný cieľ: mať možnosť dosť dlho prežívať na koralovom ostrove každodenný život s jeho obyvateľmi, aby sme vedeli posúdiť, v akom ohľade je príjemnejší alebo nepríjemnejší než život v civilizácii. Pravda, to je veľmi subjektívne a osobne postavená otázka, a preto sme si nacistom, že možno iný človek by na základe nášho opisovania prišiel k celkom odlišným výsledkom. Naša odpoveď na otázku je však jednoznačná. Sme v rozpakoch azda iba nad tým, ako ju najlepšie a najzrozumiteľnejšie formulovať. Vari by sme ju mohli vysloviť takto: Náš ostrov je ideálne miesto pre ľudí unavených civilizáciou, ktorí túžia po príjemnom živote v prírode medzi priateľskými a život radostne ponímajúcimi ľuďmi.
Prirodzene, to ešte zďaleka neznamená, že majú pravdu všetci tí nenapraviteľní romantici, ktorí spievajú chválospevy na rajskú divočinu Perlových ostrovov a odsudzujú kliatbu európskej civilizácie. Lebo, aby sme boli úprimní, mnoho šťastných okolností má zásluhu na tom, že sa nám náš pobyt na Raroii tak vydaril. Ostrov, na ktorom teraz žijeme, je výnimkou v skupine ostrovov, ktorá ako celok má tiež určitým spôsobom výnimočné postavenie. Prvé moje zoznámenie s Raroičanmi sa stalo za mimoriadne priaznivých okolností, a preto sme neprišli na ostrov ako cudzinci. Nijakí belosi pred nami nepodkopali dôveru domorodcov voči našej rase a nezmenšili ich dôveru a milú ochotu. Boli sme finančne nezávislí a prišli sme ako príležitostní turisti; tým sme sa vyhli konfliktom a ťažkostiam, ktorým sú stále vystavení novousadlíci, úradníci, misionári a obchodníci. A konečne – za štedrosť a pohostinstvo domorodcov sme sa mohli ukázať aspoň trocha vďačnými tým, že sme opatrovali chorých a pomáhali Raroičanom v styku s tým čudným popaaovským svetom, ktorý predstavujú Papeete a úrady.
Čo nám poskytol ostrov Raroia? Predovšetkým vnútorný i zovňajší pokoj. Pouličného ruchu a hluku strojov tu niet. Najbližší telefón je na sedemsto päťdesiat kilometrov odtiaľto. Noviny tu poznajú len z počutia, hodinky sa nosia len na okrasu. No zato tu nepanuje nijaké skľučujúce ticho. Niekedy síce aj príroda na chvíľu zadrží dych, ale pasát šumí v korunách paliem striedavo silno vo dne v noci. Neruší to pokoj, len mu dáva harmonické zvukové podfarbenie. Prirodzene, v dedine sa vyskytnú aj spory, ba i bitky, ale vo všeobecnosti si pokoj našiel cestu aj do sŕdc ľudí. Veď nepoznajú nijaké vážne starosti o existenciu a nemajú nijaký vážnejší široký cieľ, ako proste – žiť. Spočiatku sme sa čudovali, keď sme videli, ako mužovia celé hodiny striehli na ryby alebo na korytnačky, ale teraz už aj nás prenikol polynézsky duch vnútorného pokoja. Nedávno sme sedeli napríklad vyše hodiny pod jednou palmou a čakali sme, kým nám spadne kokosový orech. Nespadol, a trvalo určite aspoň ďalšej pol hodiny, kým sme sa vedeli rozhodnúť zhodiť ho tyčkou.
Iný, nekonečne blahodarne pôsobiaci zážitok z ostrova, je sloboda. Nie sme viazaní termínmi, nijaké povinnosti nám panovačne nerozkazujú, nijaké pravidlá spoločenského styku nám neznepríjemňujú život, nezotročuje nás nijaký diktát módy. Voči ostatným ľudom máme len tie povinnosti, ktoré predpisuje úprimné priateľstvo. Temer nikdy sa nepotrebujeme zaoberať peniazmi. Čo nevyhnutne potrebujeme, to si objednáme z Papeete, a preto musíme vytiahnuť našu skrinku na peniaze z dreva purau len vtedy, keď príde na návštevu nejaký škuner. Pri tejto príležitosti potom zaplatíme aj svoje dlhy u Huriho a u čínskeho obchodníka. Iná možnosť, ako sa zbaviť peňazí, tu na Raroii nejestvuje – ak len nepočítame nedeľnú omšu, pri ktorej tak ako ostatní obyvatelia „Raroie vhodíme do mieška z pandanu so zvončekom desať frankov. Hoci tým, že si človek takto skontroluje vyrovnávanie dlžôb, život sa stáva lacnejším, má to tú výhodu, že človek nemusí stále behať s aktovkou.
V súvise s týmto by azda mohol byť zaujímavý krátky prehľad nášho mesačného rozpočtu. Vyzerá asi takto:
Jedlo….
2500 tahitských frankov
Petrolej…
200
Lieky…
300
Cestovné…
-
Nájomné…
-
Voda, plyn a elektrina…
-
Zábava…
-
Spolu 
3000 tahitských frankov
K tomu možno, prirodzene, pripočítať ešte výdavky na šatenie, ktoré by dosiahli niekoľkosto frankov mesačne, keby sme museli tých niekoľko potrebných kúskov odevu kúpiť na palube škunera. Prosím však uvážiť, že – odhliadnuc od liekov, ktoré slúžia celej dedine – ani jedna z uvedených položiek nie je nevyhnutná, a preto ju možno ľubovoľne redukovať. Konzervy a dovážané bataty možno nahradiť rybami, mäsom z korytnačky a rozličnými jedlami z kokosu a namiesto na petrolejovom variči možno si pripravovať jedlo na ohni z kokosového lyka. My sa však držíme nášho pohodlia a pestrého jedálneho lístku, a preto neprichádzame nikdy do pokušenia znižovať svoj rozpočet. A nikomu by sme taký experiment ani neradili.
Pravda, Raroia má aj svoje tienisté stránky. Napríklad cez letné mesiace, to jest od októbra do apríla, prevalí sa cez ostrov niekoľko vĺn horúčav, počas ktorých stúpne teplota na tridsaťsedem až tridsaťosem stupňov v chládku. Horúčava tak ťaží a vzduch je taký dusný, že aj najmenší pohyb a najľahšia práca sa stávajú utrpením. Často sme strávili viacej dní po sebe, ležiac na kanape v stave nepretržitej malátnosti. Ale takýchto dní je najviac dvadsaťpäť až tridsať do roka, a i to rozdelených na šesť mesiacov.
Osamotenosť ostrova, ktorej prednosti sme vždy tak chválili, má, prirodzene, aj svoje nevýhody. Keďže doprava škunermi je riedka a nepravidelná, je to len číra náhoda, ak sa vyskytne možnosť dopraviť vážne chorého do Papeete. Čo to znamená, o tom sme sa presvedčili až nedávno. Raz v noci nás zobudilo akési dievča, ktoré nám na naše rozospaté otázky, o čo ide, odpovedalo, že Teumere zrazu ochorela. Museli sme teda vyjsť do noci čiernej ako smola a precapkali – prešmátrali sme sa konečne k jej chatrči z palmového lístia bez toho, že by nám bol spadol na hlavu čo len jediný kokosový orech, hoci padali ako veľký ľadovec. Teumere sedela skrútená na dlážke, s poduškou na bruchu, a nahlas lamentovala. Prezreli sme ju. Na pravej strane brucha bola veľmi citlivá na tlak a mala vysokú horúčku. Zrejme zápal slepého čreva. Doniesli sme za fľašu ľadovej vody z Huriho chladničky a priložili ju na boľavé miesto. Tým sme však boli so svojím lekárskym umení v koncoch.
Túto ženu mohla zachrániť len rýchla operácia. Ale pokiaľ sme vedeli odhadnúť, najbližší škuner bolo možné očakávať až asi o dva týždne, keď bude na spiatočnej ceste na Tahiti. Na druhý deň sa Teumere cítila horšie. So zúfalou odvahou sme jej vymieňali fľašu s ľadovou vodou a čakali sme na škuner. O dva dni sme sa začali vzdávať všetkej nádeje a Teumere sama rezignovane vyhlásila, že už je s ňou amen, že nemá zmyslu ešte sa o ňu toľko starať. Na tretí deň sa situácia nezmenila. Na štvrtý deň Teumere nahlas stenala a prevaľovala sa na svojom lôžku ustlanom z palmového lístia. K večeru však nastala obdivuhodná zmena. Teumere si zrazu sadla, chytila sa za brucho a povedala:
„Bolesť sa presťahovala na ľavý bok.“

O chvíľu bolesť celkom zmizla. Keď o dva týždne škuner skutočne prišiel, šla na ňom na Tahiti a onedlho sa vrátila domov čulá a veselá so zprávou, že to bolo len čosi s vaječníkmi a že ju vyliečili aj bez operácie.
Ale ako často sa v posledných rokoch takéto prípady skončili celkom ináč!
Ostatné následky našej izolovanosti sú menej tragické, ale i tak dosť nepríjemné. Spoznali sme ich na vlastnej koži. Spočiatku sme si kupovali potraviny u Huriho alebo u Číňana. Obidva obchody boh pomerne dobre zásobené, zaopatrovanie bolo jednoduché a praktické. Avšak keď Mária chcela jedného dňa doniesť múku, pokrútil Huri s poľutovaním hlavou a povedal, že múka sa minula. Číňan ľutoval ešte viac a dal tú istú odpoveď. O niekoľko dní sa minula ryža a cukor a nakoniec sa vypredali aj konzervy. A nikto nevedel, kedy možno očakávať ďalší škuner.
„Ako to, že sa vám tak vyčerpali sklady?“ pýtal som sa Huriho. „Veď na predchádzajúcom škuneri bolo dosť potravín na zásobenie oboch obchodov aj viac ráz.
„To je pravda,“ pripustil Huri, „ale odkiaľ mám vedieť, aký veľký bude predaj? Tak dobre počítať neviem.“

„Hm. A stáva sa častejšie, že sa všetko takto vypredá?“

„Ó áno, viac ráz do roka!“ odpovedal Huri a zrazu sa mi zdalo, že sa tvári veľmi spokojne.
Prirodzene, nehrozilo nám nebezpečenstvo zahynutia hladom. Ryby a kokosové orechy dodávala na šťastie sama príroda. Ale po niekoľkých dňoch nás táto jednotvárna strava privádzala do zúfalstva. Preto sme opatrne vyšpehovali u nášho suseda Tuauriho, čo vlastne jedáva. Dúfali sme, že nám pomenuje nové, doteraz zatajované jedlo. Zrejme sme tipovali správne, lebo hneď odpovedal:
„Keď už nieto múky, jeme škrob, prirodzene. Veď rastlín pia je dosť a dosť a moja žena práve urobila poriadnu dávku čerstvého škrobu.“

„Škrob? Chceš povedať, že robíte puding poe?“
„Nie, na to treba ovocie. Zmiešame škrob s kokosovou vodou a kašu varíme, kým nezhustne. Prosím, pod ku mne a pozri sa, ako to vyzerá.“

Šli sme teda k Tuauriho domu, kde jeho žena práve naplnila koryto na pranie kokosovou vodou. Tuauri doniesol za pätnásťlitrové vedro škrobu a vysypal ho bez ďalších prieťahov rovno do koryta. Potom nazbieral so ženou veľkú hromadu kokosového lyka a zapálil ju. Spýtali sme sa v duchu, či chce položiť celé koryto na oheň, ale čoskoro sme zistili, že tu dochádza k použitiu prastará polynézska metóda varenia, ktorú dnes už len veľmi zriedka vídať. Obidvaja totiž hodili niekoľko veľkých koralových kameňov do ohňa a nechali ich riadne prežiariť; potom ich pomocou niekoľkých drevených palíc vytiahli a hodili do koryta so škrobom. O chvíľu biela hmota stuhla a dostala sivozelenú farbu. Jedlo bolo hotové.
Tuauri nám dal veľký kus práve upečeného cesta a my sme sa vrátili celí natešení z neočakávaného prídavku k nášmu obedu. Sadli sme za stôl, ktorý sme pre túto slávnostnú chvíľu prestreli slávnostnejšie ako zvyčajne. Vzal som lyžicu a pustil som sa do kusa škrobu. Prv než som ho mohol riadne nabrať, skĺzol mi zbabelé z taniera a vyzývavo sa usadil o kúsok ďalej na stole. Dobrú polhodinu som ho prenasledoval po stole, ale potom som sa vyčerpaný vzdal.
„Na škrobovú poľovačku si zle vyzbrojený,“ vyhlásila Mária a doniesla veľkú kuchynskú vidličku.
S výrazom triumfu na tvári som niekoľkokrát bodol vidličkou do cesta, otočil som ju niekoľko ráz okolo osi a zdvihol som ju. Výsledok bol zdrvujúci: na vidličke viselo niekoľko tenkých, tuhých vláken, to bolo všetko. Škrobové cesto ostalo chvejúc sa ležať na stole. Tu bolo iste treba zmeniť taktiku, ak sme chceli dosiahnuť nejaký výsledok. Prišlo mi na um, že som raz v akejsi továrni na cukríky videl, ako jeden muž strihá cukrové cesto veľkými nožnicami. Možno, že to bude riešenie aj pre nás. Hneď sme túto novú metódu vyskúšali a na naše veľké zadosťučinenie fungovala znamenite. Mohli sme si každý ľahko odstrihnúť kus škrobového cesta a pustiť sa doň zubami. O päť minút sa nám po zúfalej námahe podarilo opäť otvoriť ústa a ešte asi rovnako dlho, kým sme si mohli poriadne vydýchnuť. Tuauriho originálne jedlo bolo totiž lepkavejšie než syndetikon a tuhšie než bicyklová duša. Trvalo dobrú hodinu, kým sme škrobovinu zjedli. Bola to najmlčanlivejšia chvíľa pri jedení, ktorú som s Máriou doteraz prežil.
Škrobová knedľa sa však čoskoro pomstila za svoju porážku. O niekoľko hodín nám to začalo v bruchu kvasiť a vrieť a o chvíľu sme mali vo svojich útrobách takú búrku, že sme sa zvíjali ako červíky. Keď sme na druhý deň stretli Tuauriho, dohovárali sme mu a pýtali sme sa, či bolo škrobové jedlo pripravené naozaj celkom podľa predpisu kuchárskeho umenia.
„Pravdaže!“ smial sa nám Tuauri. „Ale možno, že som vám zabudol povedať, že od škrobu vždy bývajú bolesti brucha. Už niekoľko týždňov bolí celú dedinu brucho.“

Odteraz sme zostávali z pochopiteľných dôvodov verní kokosovým orechom s rybami. Keď sa nám veľmi žiadalo zmeny, dali sme si ryby s kokosovými orechmi. O niekoľko týždňov naozaj prišiel škuner a my sme si z predvídavosti urobili zásobičku potravín, ktorá by nám bola vystačila na malé obliehanie. Keďže však na škuneri chýbali niektoré druhy tovaru, začali sme si niektoré články objednávať priamo z Papeete, čo okrem toho znížilo ich cenu asi na polovičku. Ostatní Raroičania zostali, prirodzene, napriek nášmu príkladu, verní starému dobrému systému, a preto za minulý rok jedli aspoň päťkrát škrob.
Tuná na konci sveta sa možno spoľahnúť len na svoje vlastné sily a schopnosti. Kto sa narodil na Raroii, je murárom, staviteľom člnov, holičom, hrobárom, tesárom a kováčom v jednej osobe. Aby sa človek naozaj vedel prebiť životom, musí byť do značnej miery všeumelcom. Vo väčšine prípadov stačí troška porozmýšľať, a človek hneď vie, čo robiť; občas však zistí, že mu, bohužiaľ, chýbajú jednoduché, ale nepostrádateľné vedomosti, lebo v našom vysoko špecializovanom spoločenstve sa nikdy nestretáva s ťažkosťami takého druhu. Ako sa napríklad vyrába náhradná súčiastka petrolejovej lampy? Ako fungujú nástenné hodiny? V akej pôde sa zemiaky daria? Čo je príčinou náhleho hynutia sliepok? Ako sa robí git? Možno rezať sklo aj niečím iným než diamantom? Ako možno „skrotiť“ perá v špirálovom matraci, keď vyliezajú a pichajú nás do chrbta? Také a podobné otázky sa vždy vynárajú pred človekom, a hoci má plno všelijakých príručiek, vždy zostane nejaký problém, na ktorý nenájde odpoveď. Pravda, človek môže napísať nejakému svojmu známemu a opýtať sa ho. Ale to môže urobiť len v prípade, že má dosť času, lebo spravidla trvá dva až tri mesiace, kým dôjde písomná odpoveď.
Avšak všetky tieto nevýhody sú podľa našej mienky mnohonásobne vyvážené prednosťami. Nekonečný pokoj, bezstarostnosť a nezávislosť pôsobia blahodarne a my sa môžeme úplne venovať svojmu radostnému a príjemnému životu. Neraz sme si položili otázku, či by sme nemali navždy ostať tuná v južnom Tichomorl. Po zrelom uvážení sme konečne prišli k názoru, že je to napriek všetkým výhodám tunajšieho života nemožné. Príliš veľa vecí nás viaže k nášmu predošlému životu. A tento život je pre nás príliš zaujímavý, než aby sme sa ho mohli zriecť úplne. Len málo ľudí môže tak rýchlo a úplne zmeniť prostredie a spôsob života bez toho, že by ich osobnosť neutrpela ťažkým zlom. Ale práve v mojej vlasti, zdá sa, je dosť ľudí, ktorí si myslia, že by vydržali takú radikálnu zmenu, a ktorí sa zahrávajú s myšlienkou usadiť sa navždy na nejakom juhopacifickom ostrove. Pozrime, aké výhľady na úspech má taký plán. Nasledujúci list – jeden z mnohých desiatok, ktoré som dostal pri rozličných príležitostiach – vari najlepšie vyjadruje motívy a nádeje tejto skupiny milovníkov južného Tichomoria:
„… Pracujem v kancelárii a už mám tejto robotárne až po krk.
Už to ďalej nevydržím sedieť denne osem hodín pri písacom stroji a ráno a večer bojovať o miesto v prepchatom autobuse. Stále sa musím ponáhľať, aby som prišiel včas a neprepásol nijakú príležitosť. (Mimochodom: už som ich zmeškal dosť.) Okrem toho trpím na ľahký reumatizmus, ktorého sa vo vlhkom Štokholme nemôžem zbaviť.
O južnom Pacifiku som veľa čítal a už dávno si kladiem otázku, či by práve tam nebolo moje pravé miesto. Nie som nijaký zaslepený optimista, ktorý vidí všetko cez ružové okuliare, ani nevarím, že ostrovy južného Pacifiku sú dokonalým rajom na zemi. Ale podnebie a ľudia tam musia byť lepší a určite tam netreba tak používať lakte ako tuná. Viem, že zo vzduchu sa nedá žiť, a preto som odhodlaný žiť tam ako osadník. Som mladý (dvadsaťosem rokov) a nebojím sa práce.
Rád by som sa osadil na nejakom odľahlom ostrove, kde ešte nieto belochov. Chcel by som si kúpiť kúsok zeme, sám ju vyklčovať a obrábať. Mám ušetrený malý kapitálik. Aby mi čím dlhšie vydržal, chcem spočiatku žiť tak prosto ako domorodci. Som slobodný, ale azda by nebolo nemožné nájsť mladú Polynézanku, ktorá by sa chcela deliť so mnou o môj osud. Lebo človek predsa len potrebuje družku života. Moje zemepisné znalosti o južnom Pacifiku sú skromné. Práve preto vám píšem. Možno by ste mi vedeli poradiť, na ktorom ostrove alebo súostroví by som sa mal najradšej osadiť. Nezáleží na tom, ako ten ostrov bude vyzerať, len nech tam nie je príliš horúco a nech tam nie sú tropické choroby.“

Na podobné listy, ako je tento, odpovedám ľahko a rýchlo. Také optimistické sny sa nedajú uskutočniť, aspoň na Raroii nie. Nijaký cudzinec by nedostal povolenie osadiť sa na ostrove. A keby aj dostal cez nejaké zadné dvierka takéto povolenie, nenašiel by nikoho, kto by bol ochotný predať mu pôdu. Posledné východisko – žiť bez pôdy a pravidelného príjmu – neprichádza pre cudzinca vôbec do úvahy, lebo nevie, čo stálo Polynézanov, kým ovládli svoje prostredie. Koho toto konštatovanie deprimuje, nech láskavé uváži, že také výnimky, ako je Raroia, existujú len vďaka tomu, že súostrovie Tuamotu je pre cudzincov uzavreté. Keby pustili do tohto raja všetkých, ktorým by sa tu páčilo, čoskoro by prestal byť rajom.
Kto to s Polynézanmi myslí dobre, musí túto politiku izolácie pokladať za múdru a chvályhodnú. Ale dokiaľ bude prospešná? Tak sa iste budú pýtať mnohí. A na túto poslednú, ale najdôležitejšiu otázku možno, bohužiaľ, dať len pesimistickú odpoveď. Ako dlho to ešte potrvá, kým Raroia napriek všetkým ochranným opatreniam stratí svoje výnimočné postavenie, to ťažko predpovedať. Ale toľko je isté, že všetci, ktorí sú teraz malými deťmi, budú mať tvrdší, namáhavejší, drsnejší a menej radostný život, než majú ich rodičia. Vplyv Tahiti je veľký a po zavedení lepšieho lodného spojenia, ktoré sa už projektuje, bude ešte citeľnejší. Chutné, ale nezdravé potraviny nahradia aj posledné domáce jedlá. Obyvatelia budú čoraz viac prepadať alkoholu.. Jednoduché, idylické životné podmienky zmiznú očividome. Tahiťania a tu žijúci Európania učia mladú generáciu pohŕdať starými tradíciami. S každým starcom, ktorý zomrie, zomrie kus polynézskej priateľskosti a veľkodušnosti a nahradia ho modernejšie a výnosnejšie cnosti.
Avšak najväčšiu hrozbu skrývajú v sebe nákazlivé choroby. Nie je vylúčené, že raz budú príčinou úplného vyhladenia obyvateľstva, ak& to bolo aj na iných miestach v južnom Tichomorí. Znepokojujúcich príznakov tohto druhu bolo tu ku koncu nášho pobytu, bohužiaľ, dosť. Ostrov zasiahlo niekoľko epidémií, ktoré si vyžiadali nejednu obeť. Keďže tunajší ľudia nemajú poňatie o základných požiadavkách hygieny a ošetrovania chorých, môžu aj obyčajné osýpky alebo chrípka spôsobiť katastrofu.
Čo ako by sme to krútili a obracali, záver je vždy ten istý: I keby sme sa ešte niekedy mali vrátiť na „Raroiu, už nikdy to nebude ten „rajský ostrov“, ktorým bol za našich dní.

